
1 
AMENINŢARE SAU FANFARONADĂ 


Maiorul Bogdan Tudoraşcu îşi întinsese lungile sale 
picioare, atât de lungi încât depăşeau cu mult lăţimea 
biroului său de stejar - birou pe care nu se aflau nici 
mapă, nici călimară, nici vreun alt obiect ce, în mod 
obişnuit, se găseşte pe masa de lucru a unui „hârţogar”, 
cum obişnuia el să-i numească pe toţi cei obligaţi să 
lucreze între patru pereţi. În schimb, pe tăblia lucioasă a 
biroului, acoperită cu o placă de cristal veritabil, 
scânteietoare şi cu reflexe de curcubeu atunci când 
soarele năvălea prin fereastră, o balerină de porțelan 
pornise parcă să execute o piruetă dificilă, una dintre 
dificilele piruete atât de mult preţuite de amatorii 
baletului clasic. 

Maiorul Bogdan privea balerina de porțelan, ochii 
lui oglindeau încântare - aceeaşi naivă încântare de 
băieţaş, care îl făcea pe şeful şi prietenul său, colonelul 
Radu Mănăilă, să creadă că în sufletul colaboratorului 
său exista o uluitoare cantitate de candoare - şi cu toate 
acestea se întâmpla pentru prima dată s-o privească fără 
s-o vadă şi în consecinţă, fără să se bucure, cu obişnuita 
bucurie pură, dezinteresată. O privea şi totuşi n-o vedea, 
preocupat fiind de cu totul altceva. Mai exact, obseaat de 
cu totul altceva. În urmă cu un sfert de oră, când intrase 


pe uşă, observase că cifrele zilei respective de pe 
calendarul şefului său erau încercuite: 29 august. 

29 august! Avea sentimentul că data era 
importantă nu numai pentru cel care o încercuise cu o 
linie ovală, groasă şi roşie, ci, în egală măsură, şi pentru 
el însuşi. Dar, cu toate sforţările pe care le făcea, nu 
izbutea să-şi amintească în ce consta importanţa ei. De 
aceea deveni aproape furios, fiindcă preocuparea de a-şi 
aminti îl priva de plăcerea, atât de necesară, cotidian 
necesară, ca înainte de a se înhăma la treabă, cum 
obişnuia el să spună, să se bucure de prezenţa de por- 
telan a balerinei pe care, fără nici un efort de imaginaţie, 
izbutea s-o vadă dansând, cu o graţie anacronică, da, 
anacronică, acompaniată de un instrument nu mai puţin 
anacronic: clavecinul. 

Acum, din cauza efortului pe care îl făcea ca să-şi 
amintească, imaginaţia lui nu mai izbutea să însufle- 
ţească balerina, care apucase doar să schiţeze gestul de 
a se răsuci în atât de familiara piruetă. 

„Cum naiba nu-mi pot aminti! se necăji el. Baremi 
de-ar veni mai degrabă Ducu să-l întreb pe el!” 

Dar iată că, brusc, îşi aminti. 29 august era data 
când Erna Caroţi urma să fie eliberată din închisoare. Îşi 
consultă ceasul de la mână. Era trecut de zece. La ora 
aceea, foarte probabil că Erna fusese eliberată. Aducerile 
aminte îi năvăliră în minte ca o herghelie de cai speriată 
de un incendiu. Ei da, pe bună dreptate Ducu încercuise 
data din calendar. Era o dată care, în primul rând, dacă 
nu în exclusivitate, pe el îl privea şi, dacă o încercuise, 
însemna că luase sau eventual era pe punctul de a lua 
unele măsuri de securitate a propriei sale persoane. Pe 
urmă, în clipele imediat următoare, o văzu pe Erna şi 
auzi cuvintele ei: 

Am o mulțime de motive ca să vă urăsc, dintre 
care unul foarte important. Bineînțeles că nu sunt 
dispusă să mă confesez dumneavoastră, aşa că este inu- 
til să mă întrebaţi care este acel motiv foarte important 


pentru care vă urăsc. Pot, în schimb, să vă mărturisesc 
altceva: de ce l-am ales tocmai pe tânărul Vladone ca să- 
i sucesc capul în aşa măsura - retineti, să-i sucesc capul, 
atât şi nimic mai mult - încât evadarea lui Balthazar să 
se datoreze, în cea mai mare parte, aportului adus de 
tânărul dumneavoastră colaborator, probabil cel mai 
tânăr. Fiindcă vă urăsc, fiindcă am vrut să mă răzbun. 
Faptul că Balthazar nu mai este liber diminuează 
satisfacția răzbunării. Probabil că timpul pe care îl voi 
petrece la inchisoare va însufleţi dorința răzbunării. Se 
va întâmpla cu mine ceea ce se întâmpla cu acele baterii 
care se încarcă singure sub influența razelor solare. Nu 
ştiu cât de mare va fi pedeapsa pe care urmează s-o 
primesc. Dar dacă voi putea supraviețui regimului de 
închisoare, dacă nu voi fi mult prea bătrână când voi ieşi, 
iar dumneavoastră nu veti fi apucat să ieşiţi la pensie, 
cred că veti mai auzi de mine, fiindcă vă voi uri în aşa 
măsură, încât veti începe să vă temeti de răzbunarea 
mea.! 

Atunci el, Bogdan, auzind ameninţarea rostită de 
Erna, zâmbise, închipuindu-şi că e vorba doar de o 
simplă lăudăroşenie. În schimb Ducu, - şeful său, colo- 
nelul Radu Mănăilă - care o anchetase personal pe 
spioană, se uitase la ea într-un anume fel, imposibil de 
descris, ceea ce l-a făcut pe Bogdan să nu mai aibă nici 
un fel de îndoială că luase în serios ameninţarea. Mai 
târziu, când Erna, condamnată, se şi afla la închisoare, 
avusese prilejul să înceapă a crede că şeful şi prietenul 
său puţin, măcar puţin, se temea de Erna. 

În ziua aceea, maiorul Bogdan abia picase la sediu, 
frânt de oboseală, transpirat şi flămând. Pe drum, tot 
timpul, se gândise la Erna, la straniul ei comportament 
din timpul anchetei, la semnificaţia adevărată a ame- 
ninţării proferate la adresa şefului său. Aducerea aminte 
fusese declanşată de faptul că, întâmplător, trecuse prin 


1 Vezi romanul „Astă seară, relache”, apărut în aceeaşi editura (Buc. 
1972). 


faţa blocului în care locuise Erna. Pe urmă, revenind la 
sediu şi dând cu ochii de Ducu, fără nici un fel de 
intenţie, îi spuse: 

— Mai adineauri, pe Calea Victoriei, trecând prin 
faţa blocului în care a locuit Erna, mi-am adus aminte că, 
atunci când va ieşi, va fi încă destul de tânără ca să pună 
în aplicare ameninţarea. 

Atunci Ducu, furios, aproape că ţipase la el: 

— Ascultă, Bogdane! Te rog să nu-mi mai aminteşti 
niciodată de treaba aceasta. Auzi? Niciodată! 

Surprins, dar mai ales intimidat de violenţa cu care 
colonelul rostise cuvintele, murmurase: 

— Bine, bătrâne, bine! Şi în gând adăugase: „Oare 
şeful se teme de răzbunarea Ernei?” ` 

29 august! Erna era din nou liberă. In clipa aceea 
probabil se afla în tren, în drum spre Bucureşti, hotărâtă 
să-şi pună în aplicare răzbunarea, pe care, în anii în care 
stătuse închisă, şi-o pregătise până la cele mai mici 
detalii. 

Abia acum maiorul Bogdan redescoperi balerina de 
porțelan şi i se păru că biata de ea obosise de efortul pe 
care îl făcea ca să se menţină în poziţia aceea graţioasă. 
Îi zâmbi cu înţeles, ca şi când ea ar fi fost o fiinţă vie în 
stare să înţeleagă că numai un motiv atât de grav - 
ieşirea Ernei din închisoare - l-a putut face s-o ignore. 
Întinse mâna, apucă figurina de porțelan şi începu s-o 
mângâie absent. Se gândea tot la Erna, deşi dorea să 
pună stavilă gândurilor, să le abată în alta direcţie. Erna 
era din nou liberă! Şi ? Ce dacă era liberă? În definitiv, 
era o prostie că se simţea neliniştit. Da, era din nou 
liberă şi, în consecinţă, liberă să-şi pună în aplicare 
ameninţarea. Ce naiba, şeful, colonelul Radu Mănăilă, cel 
mai strălucit lucrător al contraspionajului, să se teamă de 
răzbunarea Ernei? E drept, în două rânduri Erna le 
dăduse mult de furcă, dar aceasta nu era o dovadă. Cel 
puţin teoretic, Erna nu putea constitui o primejdie reală 
pentru un om cu experienţa şi calităţile şefului său. 


Totuşi, dacă acesta încercuise în calendar data de 29 
august, însemna că, cel puţin virtual, Erna reprezenta un 
pericol. Dar oare în ce scop şeful încercuise data din 
calendar? Doar ca să nu uite ziua când Erna avea să fie 
liberă? (însemnarea nu părea recentă). În măsura în care 
îl cunoştea, o asemenea explicaţie nu părea plauzibilă. 
Probabil că ar fi mai aproape de adevăr dacă ar 
presupune că şeful însemnase data pentru a acţiona în 
vreun fel. 

Pentru a acţiona în vreun fel Da, aceasta era sin- 
gura concluzie logică. Şi totuşi... îi era peste putinţă să 
şi-l închipuie pe colonel acţionând împotriva Ernei - naiba 
ştie în ce fel! - înainte de a se fi convins ca ameninţarea 
nu era doar o simplă lăudăroşenie, mai exact, înainte ca 
Erna să treacă la acţiune. 

„Nu-l văd acţionând - vorbi tare, ca şi când s-ar fi 
adresat balerinei de porțelan pe care palmele sale o 
legănau uşurel - decât numai în cazul când... când Ducu 
realmente se teme de răzbunarea ei.” 

În clipa aceea colonelul Radu Mănăilă intră pe uşă. 

— S-a întâmplat ceva, Bogdane? întreba încă din 
prag. 

— Nimic! Dar de ce mă întrebi? 

— Fiindcă ai aerul de parcă s-ar fi întâmplat ceva. 

— Nimic!... Mă gândeam!... 

— Aşa! 

— Mă gândeam că în ultima vreme cam şomăm, 
bătrâne. 

— Păi de aceea te-am şi sfătuit să-ţi iei concediu. 
Tu însă refuzi. Vezi să nu păţeşti ca anul trecut, când n-a 
fost posibil să pleci decât în ianuarie. 

— N-aş avea nimic împotrivă dacă până atunci s-ar 
ivi ceva care să ne scoată puţin din amorţeala asta. Dar 
nimic! Numai fleacuri. Doar dacă... 

Şi nu mai continuă. 

— Ce? 


— Doar dacă întrevezi tu un posibil caz pe măsura 
noastră. 

— Nu-ţi făcea iluzii, măi băiete! Pleacă în concediu. 
Luna septembrie la munte e cea mai frumoasă. 

Degeaba. Ducu nu se prinsese. Dar oare sesizase 
aluzia? Fără îndoială! Erna pusă pe răzbunare. O Erna, 
care în două rânduri le dăduse mare bătaie de cap! pusă 
pe răzbunare, putea fi un caz pe măsura lor. Fără 
îndoială, Ducu sesizase la ce anume el, Bogdan, făcuse 
aluzie. Nu găsise însă de cuviinţă să-i răspundă. Părea 
preocupat să cerceteze calitatea hârtiei din care fusese 
colecţionat carneţelul, pe care tocmai îl scosese din seif. 

Văzându-l cu câtă atenţie examinează carneţelul, 
maiorul Bogdan simţi că speranţa îi încolţeşte din nou în 
suflet. El ştia că şeful pregătea un carneţel de fiecare 
dată când avea să rezolve un nou caz. Faptul că şeful se 
pregătea să înceapă un carneţel, chiar în ziua când Erna 
era din nou liberă, ce altceva putea să însemne decât că 
se aştepta ca ea să le dea de furcă? 

Cu infinite precauţii maiorul Bogdan depuse pe 
birou figurina de porțelan, ca să-şi frece mâinile. De 
fiecare dată când i se oferea un prilej ele satisfacţie, 
obişnuia să şi le frece. Numai că de data asta nu se 
întâmpla aşa. Colonelul în loc să scoată stiloul şi să scrie 
pe prima pagină a carneţelului data şi denumirea codifi- 
cată a „cazului” în curs de rezolvare, aşa cum obişnuia, 
brusc, apucându-l cu două degete de un colţ, cu un fel de 
scârbă, de parcă ar fi ţinut între degete coada unui 
şobolan mort, îl aruncă înapoi în fişeu. Pe chipul colo- 
nelului, Bogdan descifră un fel de gravitate tragică, iar în 
ochi nelinişte. Parcă dinadins, spre a-şi feri privirea, 
colonelul întoarse capul spre peretele din dreapta, acolo 
unde era fereastra, probabil spre a se convinge dacă se 
mai afla sau nu la locul ei. 


1 „Doamna cu voaletă din Balt Orient Expres” şi „Astă seară, 
relache”. 


— Ducule! îl striga maiorul parcă spre a-l aduce la 
realitate, deoarece i se păru că şeful călătorea cu 
gândurile foarte departe. 

— Te ascult, măi băiete! 

— Ştii că mie nu-mi place să mă vâr cu anasâna în 
sufletul omului. Ştii, nu-i aşa? 

— Da! Şi? 

— Dar mai ştiu că nici ţie nu-ţi place. 

— Dacă ştii atunci e foarte bine. 

Deşi replica şefului era o invitaţie indirectă să fie 
lăsat în pace, maiorul totuşi nu se lăsă. Acum, dacă se 
pornise, nu mai putea da înapoi. Voia să ştie! 

— N-am uitat că despre o anume persoană mi-ai 
interzis să mai deschid vorba. 

— E bine că n-ai uitat. 

— Totuşi am să mă prefac, bătrâne, că am uitat şi 
am să te întreb: Ce ai de gând să faci? 

Colonelul întoarse capul şi îl privi cu o uimire 
sinceră. 

— Nu înţeleg! Ce am să fac în legătură cu ce? Cu 
cine? 

— Cu Erna. Ce Dumnezeu, bătrâne, zău că n-are 
nici un haz să te prefaci ca şi când astăzi nu s-ar fi 
întâmplat nimic. 

— Şi, mă rog, ce s-a întâmplat? întrebă colonelul 
privindu-l cu o candoare, care pe maior îl cam des- 
cumpăni. 

— Erna e /iberă. Astăzi i-au dat drumul. Sau, dacă 
până în clipa asta încă nu i-au dat, o vor face de acum 
încolo. 

— Să sperăm că anii pe care i-a petrecut în închi- 
soare au vindecat-o de spionaj. 

— Bine, dar nu despre asta e vorba, replică maio- 
rul, aproape furios că şeful său se eschivează să abor- 
deze un subiect care în clipa aceea îi obseda pe 
amândoi. Sunt şi eu de părere că Erna s-o fi lecuit de 
spionaj. În două rânduri când ne-a înfruntat i-am venit de 


hac. Prima dată ne-a scăpat ca prin urechile acului, ca să 
nu spun că ne-a scăpat numai fiindcă noi, după ce am 
prins în plasă peştele cel mare, pe Balthazar, nu ne-a mai 
interesat plevuşcă sau, mai exact, fiindcă nu ne-am dat 
seama că ceea ce luam noi drept plevuşcă - pe Erna - de 
fapt, chiar dacă nu era unul de „mărimea” lui Balthazar, 
făcea totuşi parte din aceeaşi specie. 

— Unde vrei să ajungi, măi băiete? întrebă 
colonelul, parcă puţin plictisit. 

— Ai răbdare, bătrâne. Ai să vezi imediat. Erna nu 
e numai frumoasă. Este şi foarte deşteaptă. Până la ea, 
nici un alt infractor, implicat în unul din cazurile rezolvate 
de noi cu succes, nu ne-a dat atâta bătaie de cap. E 
drept că meritul nu a fost al ei integral, de vreme ce, în 
amândouă cazurile, am urmărit în primul rând să punem 
mâna pe Balthazar. Totuşi, ea a fost aceea care a 
acţionat cu îndrăzneală, pricepere, fantezie şi 
ingeniozitate. Cu toate acestea nu cred că ar mai tenta-o 
să-şi măsoare forţele cu ale noastre. Cred că a tras 
învăţăminte din repetatele insuccese ale lui Balthazar, în 
cazul când propriile înfrângeri nu i-au fost de ajuns. 
Toate acestea mă fac să cred că Erna nu se va lăsa 
ispitită, pentru a treia oară, să facă spionaj. 

— De acord! Şi? 

— Ce vreau să mai spun? Da! Că pe Erna nici 
măcar nevoia de bani nu o poate împinge să o ia de la 
început. Din moştenirea pe care i-a lăsat-o sud- 
americanul ei - moştenire care n-ar fi exclus să 
reprezinte, de fapt, răsplata pecuniară a „Trustului” 
pentru serviciile aduse - Erna n-a apucat să cheltuiască 
decât doar un sfert. Deci, fiind la adăpost şi de orice fel 
de griji materiale, avem toate motivele să sperăm că s-a 
lecuit s-o mai facă pe Mata Hari. 

— În cazul acesta, ce anume te nelinişteşte? îl în- 
trerupse colonelul, privindu-l din nou cu o candoare care 
nu părea deloc simulată. 


— Spune-mi, Ducule, tu vezi vreo deosebire între 
revanşă şi răzbunare? 

— Nu are nici o legătură una cu alta. 

— De acord: nu are nici o legătură. Una-i scripca, 
alta-i iepurele. Ei bine, Balthazar, marele Balthazar, de 
fiecare dată când i-am venit noi de hac, ce ţi-a spus? Ţi-a 
spus că în runda următoare îşi va lua revanşa. Este, 
bătrâne? 

— Exact. 

— Erna însă, care este femeie şi, din păcate, ca 
orice femeie, nu ştie să piardă, când s-a văzut arestată 
nu te-a felicitat, şi nici nu te-a anunţat că îşi va lua 
revanşa, aşa cum a făcut-o Balthazar, ci te-a ameninţat 
că se va răzbuna pe tine în ziua când va fi din nou liberă. 
Dacă în locul Ernei ar fi fost o altă femeie, am putea 
crede că pur şi simplu s-a lăudat. Intrucât te-a ameninţat 
Erna, ar fi o prostie să ne închipuim că a făcut-o din 
fanfaronadă. Îmi vin în minte cuvintele ei din ultima zi a 
procesului. 

— Vrei să ţi le reproduc? întrebă colonelul ironic. 

— Dacă le mai ţii minte... 

— Cum să nu! 

Şi colonelul reproduse ameninţarea Ernei cuvânt cu 
cuvânt, fără nici un fel de modulație în voce, de parcă nu 
el ar fi vorbit. 

— Exact! Văd că n-ai uitat nici măcar un singur 
cuvânt. Şi după cum prea bine ştii, nici ea nu este 
bătrână - a făcut numai şapte din cei doisprezece ani la 
câţi a fost condamnată - şi nici tu nu ai ieşit încă la 
pensie, în concluzie, bătrâne, deoarece Erna nu-i o gâscă 
tâmpită, care s-a apucat de spionaj fiindcă avea nevoie 
de nişte bani în plus ca să-şi cumpere niscai peruci, 
niscai zorzoane din pachet, ci Erna, cred, bătrâne, că 
avem motive să ne temem de răzbunarea ei. Mă bag şi 
eu în aceeaşi cofa, deşi mie nu mi-a făcut cinstea de a 
mă ameninţa cu răzbunarea ei. Suntem însă prieteni. E 
clar, bătrâne, nu-i aşa? 


Colonelul nu-i răspunse imediat. Privea din nou fe- 
reastra prin care se vedea un cer albastru ca o 
mediterană. Din profil, colonelul arăta mult mai tânăr 
decât vârsta pe care o avea. Dealtfel, în general era 
foarte greu să-ţi dai seama câţi ani avea în realitate. În 
dese rânduri, pe stradă, Bogdan observase că femeile, 
mai ales cele tinere, îl priveau cu un ciudat interes, aşa 
cum ştiu ele să privească bărbaţii faţă de care simt o 
inexplicabilă atracţie. La început, maiorul fusese intrigat 
- prietenul său împlinise cincizeci şi cinci de ani - dar, pe 
urmă, găsise explicaţia. În ciuda anilor, colonelul con- 
tinua să fie un bărbat frumos. Mai exact, dacă femeile îl 
plăceau, aceasta se datora faptului că era într-un anume 
fel frumos. Frumuseţea lui nu se mai purta, nu mai era 
modernă. Era o frumuseţe anacronică, caracterizată 
printr-o anumită distincţie, printr-o anumită fineţe, de 
parcă natura, plămădindu-l, migălise cu pasiune şi 
îndelung la cizelarea chipului său. Or, tocmai aceasta 
atrăgea curiozitatea femeilor, în special a tinerelor fete. 

Maiorul Bogdan se întrebă cât timp va mai privi 
colonelul fereastra, şi dacă se gândea măcar să continue 
discuţia. Era însă hotărât să nu se dea bătut până când 
nu avea să afle ce gândeşte în legătură cu răzbunarea 
Ernei. 

„Număr până la cinci, şi dacă nici până atunci nu 
catadicseşte să-mi răspundă, continui predica”. 

Dar nu mai fu nevoie să numere. Colonelul întoarse 
capul, îl privi şi, involuntar, schiţă un zâmbet parcă trist, 
parcă, mai curând, timid. 

— Uite, sunt de acord cu tine că Erna nu a renunţat 
la hotărârea ei de a se răzbuna. Mai mult, împărtăşesc 
punctul tău de vedere că anii de detenţiune au îndârjit-o 
în loc s-o cumințească. Totuşi, tu pui problema, ca să zic 
aşa, într-un mod alarmist. Desigur, nu pot să ignor faptul 
că va încerca să se răzbune. Dar asta nu înseamnă că 
trebuie neapărat să-mi şi fie frică de ea. 


—...Şi chiar nu ţi-e frică deloc? întrebă maiorul, 
părându-i însă imediat rău că pusese întrebarea. „Şeful” 
avea acum tot dreptul să se simtă jignit. Ce Dumnezeu, 
doar era colonelul Mănăilă, omul care venise de hac 
superspionului Balthazar. 

— Poate că puţin-puţin mi-e frică, Bogdane. Nu mă 
jenez s-o recunosc. Ştiu, o ştim amândoi, că, teoretic, n- 
ar trebui să-mi fie. Erna e singura, pe când eu, noi, 
suntem o întreagă instituție. Forţele sunt inegale. Putem 
lua măsuri ca fiecare pas al ei să ne fie cunoscut, putem 
anihila din faşă orice tentativă de... de răzbunare. 
Apropo, ştii că Erna a ieşit din închisoare azi-dimineaţă la 
ora zece? 

— Precis? 

— Da. Acum o jumătate de oră am telefonat 
directorului închisorii ca să-i reamintesc că astăzi e ziua 
când Erna urmează să fie liberă. 

— Pentru asta i-ai telefonat? se miră maiorul. 

— Dar tu ce ai crezut? Există vreun alt motiv? 

— Nu ştiu. Totuşi, numai ca să-i reaminteşti să-i 
dea drumul? 

— Da! Repet, i-am telefonat ca să-i reamintesc. 
Ştiu, nu era nevoie, totuşi i-am telefonat. 

— Dacă te-ar auzi cineva, ar crede că simţi nevoia 
s-o ştii liberă, observă Bogdan întrucâtva ironic, cel puţin 
în intenţie. 

— Este vorba de cu totul altceva, măi băiete. Nu 
ştiu cum să-ţi explic mai bine, ca să nu mă înţelegi 
greşit. Probabil că ultimele trei luni Ernei i s-au părut cele 
mai lungi. Poţi să mă crezi că nici mie nu mi s-au părut 
mai scurte. Timp de trei luni am aşteptat cu nerăbdare 
ziua când ea avea să fie din nou liberă. 

— Cu alte cuvinte, în sfârşit liberă să-şi pună în 
aplicare răzbunarea! 

— la-o cum vrei. Eu aş spune altfel: am aşteptat cu 
nerăbdare ziua când Erna va avea libertatea să acti- 


oneze. Este o formulare - cel puţin aşa mi se pare mie - 
mai aproape de adevăr. 

— După mine, bătrâne, tot un drac. 

— Mă rog! 

— Bine, dar de ce această nerăbdare? insistă maio- 
rul. Îţi face plăcere să te ştii în pericol? Zău că nu pricep! 

— Ai să pricepi imediat! Mai adineauri, ţi-am spus 
că, teoretic, n-ar trebui să mă tem de vreme ce ea e 
singură, iar noi o instituţie. Asta o ştim nu numai noi, ci şi 
ea. O ştie acum, dar a ştiut-o tot atât de bine şi în ziua 
când m-a avertizat că se va răzbuna. Eşti de acord, nu-i 
aşa? 

— Categoric! Şi? 

— Tu însă ai afirmat - şi eu am fost de acord cu 
tine - că ar fi o prostie dacă am considera ameninţarea 
Ernei drept o simplă lăudăroşenie. Asta ar trebui să 
însemne că Erna este hotărâtă să-şi măsoare forţele cu 
ale noastre. Da, asta ar trebui să însemne! 

— Şi nu înseamnă? 

— Nu! Pentru că ea - dacă n-a renunţat cumva la 
răzbunare - cu mine vrea să-şi măsoare forţele. 

— Ba cu noi, bătrâne. Erna nu-i proastă ca să-şi în- 
chipuie că te vom lăsa singur. Hotărâtă fiind să se răz- 
bune pe tine, în ultimă instanţă îşi va asuma riscul să se 
războiască cu instituţia noastră. 

— Măi băiete, eu n-aş fi chiar atât de categoric în a 
face o asemenea afirmaţie. Erna doar ne-a oferit o 
mulţime de dovezi că e deşteaptă. Chiar tu ai recunoscut 
mai adineauri. 

— E dată naibii de deşteaptă, bătrâne! 

— Ei bine, tocmai fiindcă e atât de deşteaptă nu 
cred că va risca să se războiască - aşa cum ai afirmat tu 
- cu instituţia noastră. Până acum, de câte ori a făcut-o, 
a păţit-o. Cred că s-a învăţat minte şi nu va mai fi ispitită 
să încerce pentru a treia oară. E mult mai probabil că va 
căuta - probabil că a şi găsit - un mijloc de a se putea 


răzbuna, dar în acelaşi timp să facă imposibil orice sprijin 
din partea instituţiei noastre. 

— Cum, Ducule? O vezi pe Erna pândindu-te la un 
colţ de stradă şi împuşcându-te? 

— N-o văd, băieţaş, n-o văd! Erna nu-i o femeie cu 
creier de găină. Cred că un asemenea mod de a se 
răzbuna l-ar considera sub demnitatea ei. 

— Poate o vezi atrăgându-te într-o cursă, mai exact 
dându-te pe mâna vreuneia dintre fostele ei „călugăriţe”, 
ca să te compromită? 

— Nu este o răzbunare gen „Erna”. 

— Asta de unde ai mai scos-o? Ca să faci o ase- 
menea afirmaţie, că nu ar fi o răzbunare gen Erna, ar 
trebui să ştii în ce fel obişnuieşte ea să se răzbune. Or, 
până în prezent, ea nu ne-a oferit o mostră de răzbunare 
marca „Erna”. 

— Exact! Nu ne-a oferit o asemenea mostră şi, în 
consecinţă, de acord cu tine că nu ştim în ce fel 
obişnuieşte să se răzbune. În schimb însă, ni s-a oferit 
prilejul să-i descifrăm, măcar cât de cât, psihologia. Și 
dacă nu mă înşel, dacă am izbutit s-o cunosc într-o 
oarecare măsură, aşa cum îmi place să cred, am îndoieli 
serioase că va încerca să se răzbune folosind ca 
momeală vreuna din „călugăriţele” ei. Şi ştii de ce? 

— De ce? întrebă maiorul aproape fără voie. 

— Pentru că sunt convins că, la rândul ei, m-a 
intuit măcar în atâta măsură, încât să înţeleagă că, 
datorită unei experienţe dureroase din trecut, am 
devenit imun faţă de anumite tentaţii şi că a încerca să 
se răzbune în acest fel va însemna, cu anticipație, un 
eşec. iți dai seama desigur că, înainte de a se hotărî 
pentru o anume răzbunare, Erna trebuie să fie sigură - 
sau aproape sigură - de reuşită, deoarece în situaţia ei 
nu-i este îngăduit să greşească. Nu eşti de aceeaşi 
părere? 

— Ba da! 

— Atunci, măi băiete, caută altceva. 


— Încerc, dar în zadar. Nu-mi dă deloc prin minte 
cum ar putea ca să se răzbune, ca noi s-o recunoaştem 
drept o răzbunare marca „Erna”. Dar ce ar fi dacă ai 
încerca şi tu? 

Colonelul ridică din umeri. Brusc se ridică din foto- 
liul pe care stătuse şi începu să se plimbe prin cameră, 
cu mâinile la spate, străbătând spaţiul cu paşi mici şi 
uniformi. Chipul său, care exprima o anume gravitate 
tristă, trăda abia acum adevărata sa vârstă. 

— Am încercat, dar în zadar. La fel ca tine îmi este 
imposibil sa întrevăd în ce fel s-ar putea răzbuna. Şi de 
ce crezi că posibila răzbunare mă nelinişteşte? Pentru că 
nu văd în ce fel ar putea ea să lovească, ca să pot para la 
timp lovitura. Înţelegi? Şi deoarece nu pot, am 
sentimentul că sunt vulnerabil, că sunt la discreţia ei şi 
că, atunci când se va hotărî să lovească, mă va găsi 
complet descoperit. Dacă nu Erna, ci Balthazar m-ar fi 
ameninţat că se va răzbuna, nu m-aş fi temut. In general, 
răzbunarea unui bărbat este previzibilă. Cine însă poate 
prevedea în ce fel se poate răzbuna o femeie? Fantezia 
lor se dovedeşte inepuizabilă în a găsi procedee dintre 
cele mai ingenioase. 

— Ce-ar fi dacă mi-ai da voie să mă ocup eu de 
Erna, bineînţeles în timpul meu liber. După părerea mea, 
dacă vom şti în ce fel înţelege ea să-şi organizeze viaţa, 
acum când este din nou liberă, poate că vom putea 
prevedea în ce fel intenţionează să se răzbune. Şi atunci 
teama noastră va dispărea. 

—  Bogdane, băiete, vreau să clarific două 
probleme. Prima: Nu sunt de acord ca Erna să fie 
supravegheată atâta vreme cât nu există un motiv 
obiectiv, vreau să spun atâta vreme cât nu desfăşoară o 
activitate subversivă. Faptul că m-a ameninţat că se va 
răzbuna, şi că eu sunt convins că nu a făcut-o din simplă 
fanfaronadă este cu totul altceva. Cu alte cuvinte, este o 
treabă care ne priveşte pe mine şi pe ea. Şi acum, cea 
de-a doua problemă care, socot eu, trebuie clarificată: în 


război, când porneşti la atac, ţi-e frică. Pentru că ştii că 
şansele de a supravieţui sunt minime. Asta raţional 
vorbind. De aceea, un ostaş cu cât este mai lucid, cu atât 
îi este sau ar trebui să-i fie mai tare frică. Asta nu 
înseamnă că atunci când se dă semnalul de debuşare la 
atac, de frică se ascunde în groapă. In schimb cei mai 
puţin lucizi, cei cărora nu le place şi nici nu au obişnuinţa 
să privească adevărul în faţă, pornesc la atac în mai mică 
măsură stăpâniţi de frică. Mistificându-se, mai mult sau 
mai puţin voit, se cramponează de irațional: „Poate că nu 
tocmai pe mine mă va găsi glontele inamic”. E de prisos 
să-ţi spun că eu fac parte din prima categorie. 

— Da!... Bineînţeles!... Totuşi, bătrâne, nu înţeleg 
unde vrei să ajungi. Fiindcă... 

— Fiindcă exemplul nu ţi se pare potrivit, i-o tăie 
colonelul, care se lăsă să cadă în fotoliu cu un fel de 
voluptate, de parcă trupul, din cale afară de istovit, era 
pregătit să guste plăcerea unei odihne mult aşteptate. 

— Mda! într-o oarecare măsură, recunoscu maiorul. 

— Ai perfectă dreptate, măi băiete. Fiindcă între 
situaţia mea prezentă şi aceea a combatantului aflat pe 
punctul de a porni la atac nu există nici un fel de 
asemănare. Ai să mă întrebi: în acest caz, de ce l-am 
folosit? Deoarece chiar în cazul pericolului suprem - 
moartea - omul, în anumite împrejurări, îşi poate înfrâna 
teama. Dacă nu m-ai fi întrerupt, ai fi aflat gândul meu 
până la capăt. Dar nu-i nimic. Ai să-l afli imediat. Dacă 
fac abstracţie de perioada războiului, ulterior, ca lucrător 
în cadrul Securităţii, m-am găsit de câteva ori în situaţii 
în care a trebuit să acţionez ştiind dinainte că s-ar putea 
să plătesc cu viaţa. Ei bine, dacă ţi-aş spune că în 
împrejurările acelea nu mi-a fost frică, ar însemna să fiu 
un mare ipocrit. Da, mi-a fost, dar n-am dat înapoi. 
Revenind acum la iminenta sau, ca să nu fiu chiar atât de 
categoric, la posibila răzbunare a Ernei, trebuie să-ţi 
spun că, şi în cazul când ea ar reuşi, am îndoieli serioase 
că s-ar putea solda cu moartea mea. Şi cu toate acestea 


mi-e teamă de răzbunarea ei, deşi am convingerea - 
dacă vrei una intuitivă - că nu va încerca să mă suprime. 
Ţi-o declar deschis şi cu toată sinceritatea. Da, da, 
băiete, mă tem de răzbunarea ei mai mult decât m-am 
temut atunci când viaţa mea a fost în joc. 

— Al naibii să fiu dacă înţeleg, bătrâne! Cum adică? 
Te temi de răzbunarea Ernei mai mult decât te-ai temut 
atunci când realmente ţi-ai riscat viaţa? 

— Exact! 

Maiorul clătină capul a neîncredere. 

— Ştii ce gândesc, Ducule? Că, fără să-ţi dai 
seama, încerci să te mistifici. Sau, dacă eventual 
greşesc, înseamnă că nu sunt în stare să te înţeleg. 

— Ca să fiu sincer, nici eu nu mă înţeleg prea bine. 
Ca să-ţi dau un motiv de şi mai mare mirare, ia notă de 
aceasta: Dacă aş şti că Erna vrea să se răzbune pe mine 
împuşcându-mă, mi-ar fi mai puţină teamă decât îmi este 
acum când am convingerea - repet: intuitivă - că nu va 
încerca să mă lichideze. 

— Nu te supăra, Ducule, că ţi-o spun, dar mi se 
pare absurd ceea ce susţii. In definitiv, frica este mai 
mare sau mai mică în raport cu periculozitatea. 
Vătămarea vieţii înseamnă pericolul cel mai mare şi, în 
consecinţa, frica, teama maximă. Tu spui că a/tceva, mai 
puţin periculos, te face să te temi mai mult decât dacă 
te-ar paşte pericolul morţii. Absurd! Cum nu se poate mai 
absurd!... _ 

— Nu neg. In nouăzeci şi nouă de cazuri dintr-o 
sută e - aşa cum afirmi tu - absurd. Fiindcă moartea 
posibilă reprezintă pericolul maxim şi, în consecinţă, nu 
există o altă frică mai mare decât aceea din clipele când 
ea îţi apare ca iminentă. Repet, în nouăzeci şi nouă de 
cazuri dintr-o sută. Dar iată există o excepţie. Mi-e teamă 
de răzbunarea Ernei, aşa cum ar fi trebuit să-mi fie dacă 
aş şti că mă va ucide. 

— Şi, mă rog, de ce teama asta exagerată? 


— Fiindcă nu sunt în stare să întrezăresc măcar în 
ce va consta răzbunarea ei. Am însă presentimentul că 
ea va avea consecinţe mai grave decât suprimarea mea 
fizică. 


2 
EMISARUL LUI BALTHAZAR 


Mergea, de cinci minute, cu paşi de plimbare. Altfel 
îşi închipuise clipele, minutele, aceste prime minute de 
când era liberă. Soarele dogorea de pe acum, deşi era 
încă dimineaţă - semn neîndoios că avea să fie caniculă 
- aproape că o ameţise şi cu toate acestea ea simţea 
celălalt soare, cenuşiu, prezent în spatele ei, care, în loc 
să radieze căldură, emana frig, un frig perfid, câinesc, 
hain, un soare cenuşiu în stare să-i îngheţe spatele, să-l 
transforme într-un sloi de gheaţă, şi să-i străpungă şalele 
cu nişte săgeți minuscule, doar cât nişte andrele sau, 
mai curând, cât acele de cusut saci. 

Soarele cenuşiu o frigea cu ger în spate şi cu toate 
acestea continua să meargă încet, încet, de parcă, în 
lipsă de altceva mai bun, ieşise să se plimbe în imediata 
apropiere a închisorii. Dorea să grăbească pasul, să se 
îndepărteze cât mai mult şi cât mai repede, dar, ciudat, 
nu izbutea, deşi o potopise frica, una iraţională: că 
soarele cenuşiu o va transforma într-un bloc de gheaţă. 
Şi - straniu! - în ciuda fricii, simţi dorinţa să privească 
soarele cenuşiu. Se opri brusc, de parcă s-ar fi poticnit, şi 
se răsuci pe vârfuri şi călcâie într-o întoarcere perfectă, 
asemenea unui caporal, care, vrând să-şi instruiască 
recruţii, se dă pe sine ca exemplu, şi brusc îşi aminti că, 
în urmă cu şapte ani, când fusese ea însăşi recrut, îi 
trebuiseră multe zile până să înveţe a executa o 
întoarcere „la stânga împrejur” perfectă. Acum soarele 
cenuşiu - mai exact ceea ce îşi închipuise ea că este un 
soare cenuşiu: închisoarea - era acolo, la mai puţin de o 
sută de metri: o clădire tăcută, sumbră, din care nu se 


vedea decât acoperişul cu olane, şi care datorită zidului 
de piatră înalt, poate şi din cauza tăcerii 
atotcuprinzătoare ce o învăluia, părea pustie, părăsită 
parcă din vremuri imemorabile, în ciuda soldatului aflat 
într-una din turlele de pază. Soldatul care probabil că o 
urmărise cu privirea încă din clipa când ieşise pe poarta 
închisorii şi care, văzând-o că se întoarce ca să privească 
în urmă, îi zâmbi încălcând regulamentul. 

Privi câteva clipe clădirea, se cutremură, pe urmă, 
întorcându-i spatele, îşi continuă drumul cu paşi mari, 
cadenţaţi. Curând luă la cunoştinţă, cu o plăcută uimire 
şi satisfacţie, că începea să i se încălzească spinarea, că 
dispăruse pericolul ca soarele cenuşiu s-o transforme 
într-un sloi de gheaţă. Când se îndepărtă binişor şi când 
aproape se încălzise, îşi aminti de soldatul care o privise 
şi îi păru rău că nu-i mulţumise măcar printr-un zâmbet. 
Imediat îşi aminti de celălalt ostaş, cel care fusese 
pedepsit din cauza ei. Arăta atât de tânăr, ca un băiat de 
şaisprezece ani. Privea cu o naivă curiozitate deţinutele: 
tinere, mai puţin tinere, frumoase, mai puţin frumoase - 
dacă nu de-a dreptul urâte -, de parcă încerca să 
ghicească ce anume vini aveau de ispăşit. Dar, dintre 
toate, ochii lui puri, parcă de adolescent care n-a 
cunoscut încă femeia, pe ea o urmăreau cel mai mult. 
Oare o plăcea? Sau poate o compătimea mai mult decât 
pe celelalte? Poate că şi una, şi alta. 

„Şi, într-o zi, soldatul cu ochi de băiat de 
şaisprezece ani era din nou de serviciu. Ea, Erna, 
împreună cu alte câteva femei lucrau în curte. In ziua 
aceea băiatul a încălcat regulamentul, azvârlindu-i de 
sus un pachet de ţigări „Mărăşeşti”. A luat ţigările şi i-a 
mulţumit printr-un zâmbet. A schiţat şi el un zâmbet, şi 
ea, când l-a văzut zâmbind, a simţit o undă de duioşie 
scăldându-i sufletul, fiindcă în clipa aceea a citit în ochii 
soldatului satisfacția de a fi izbândit într-o aventură plină 
de primejdii. Dar, spre ghinionul lui, cineva l-a văzut 
aruncând pachetul cu ţigări. Câteva zile mai târziu s-a 


zvonit că soldatul fusese pedepsit pentru că încălcase 
regulamentul. 

Din urmă o ajunse şi o întrecu autobuzul cu care s- 
ar fi putut duce în oraş. Preferă să facă drumul pe jos, 
deoarece călătorii, văzând de la ce staţie se urcă, ar 
înţelege că este o deţinută abia eliberată. Asta n-o 
deranja prea mult. O deranja în schimb gândul că ei ar 
putea crede că este o hoaţă sau o criminală, care abia și- 
a ispăşit pedeapsa. 

De la închisoare şi până în oraş erau trei kilometri. 
Parcursese jumătate din distanţă aproape fără să-şi dea 
seama. li făcea multă plăcere să meargă pe jos şi să se 
bucure: că era din nou liberă, că se putea gândi la ceea 
ce fusese viaţa ei în cei şapte ani câţi se scurseseră ca la 
un trecut care existase independent de ea - fiindcă acum 
se rupsese de el în mod definitiv - şi asupra căruia abia 
de acum încolo era în măsură să emită aprecieri 
obiective. Aprecieri obiective nu în legătură cu ce 
însemnase acel trecut pentru ea, ci făcând cu totul 
abstracţie de prezenţa ei fizică între zidurile închisorii. 
Şapte ani trăise o anume realitate, dar n-o gândise. O 
trăise aproape vegetativ sau, poate mai exact, fiziologic, 
ea însă, în ceea ce fusese mai mult decât carne şi sânge, 
evadând în realitate, izbutise să-şi creeze iluzia unei 
libertăţi pline de voluptăţi nebănuite. 

La început acolo îi fusese tare greu, mult mai greu 
decât celorlalte deţinute, la care descoperea, cu uimire şi 
până la un punct cu invidie, un simţ extraordinar de 
adaptare. Realitatea în care fusese trimisă să petreacă 
atâţia ani era atât de brutală, atât de altfel decât aceea 
din care venea, şi în aşa măsură o înhăţase fără nici un 
fel de menajamente, încât îşi făgădui să profite de primul 
prilej ce s-ar ivi ca să se sinucidă. Şi iată că, la puţine 
zile, i se ivi prilejul să termine cu viaţa, electrocutându- 
se. Dar, în ultima clipă, şi-a amintit de £/. Şi-a amintit că 
îl ameninţase să se răzbune în ziua când avea să fie din 
nou liberă. Şi, fiindcă şi-a amintit, n-a mai întins mâna 


spre bara încărcată cu curent de înaltă tensiune. Trecu o 
lună. În luna aceea, da, a trăit realitatea închisorii, căreia 
în nici un fel nu i se putea adapta. Şi fiindcă îi era atât de 
greu, a început să se teamă că i se vor usca rădăcinile 
vieţii şi că va muri - drace! -, va muri fără să mai aibă 
posibilitatea să se răzbune. Curând după ce s-a împlinit 
luna aceea, cumplită, şi-a amintit de cartea lui Jack 
London în care eroul, încarcerat, schingiuit, izbuteşte să 
rămână liber cu spiritul şi, în ciuda trupului închis într-o 
celulă de temniţă, să călătorească liber „sub stele”. Şi-a 
amintit şi a zâmbit neîncrezătoare. Desigur o scornitură a 
unuia dintre scriitorii cu foarte multă fantezie. Pe urmă 
însă, şi-a spus că n-ar fi rău dacă ar încerca şi ea. La 
început a înregistrat doar eşecuri, dar, până la urmă, prin 
voinţă şi autosugestie, evadările deveniră posibile. Din 
ziua acea realitatea obiectivă nu i se mai păru de nesu- 
portat, fiindcă în realitatea aceea se integra doar cu 
prezenţa ei fizică. 

Probabil acesta fusese motivul pentru care anii 
petrecuţi acolo trecuseră unul după altul fără ca să lase 
urme. 

De fapt călătoria ei „sub stele” consta în a-şi 
imagina diferite metode de a se răzbuna pe EIl. Îi trebuiau 
câteva zile - câteodată săptămâni - ca să elaboreze un 
plan ingenios de răzbunare. Pe urmă, alte săptămâni, ca 
să-l pună în aplicare. Planul reuşea. De fiecare dată £/ 
era înfrânt, doborât, distrus, spre marea ei satisfacţie. Pe 
urmă, după fiecare victorie, izbucnea în plâns. Plângea 
de mila lui, plângea că îl distrusese. Părerile de rău 
treceau însă repede şi din nou se pasiona de un alt plan 
de răzbunare. 

În sfârşit, Erna ajunse la barieră. Oraşul nu-l cunoş- 
tea. O singură dată trecuse pe străzile lui, dar atunci se 
afla închisă într-o dubă. Era un oraş ardelenesc, tipic 
pentru partea aceea de ţară. Casele de pe strada pe care 
mergea semănau între ele şi se deosebeau doar prin 
aceea că erau spoite în culori diferite. Ferestrele cu 


obloane, toate închise, poate ca să nu pătrundă căldura 
unei zile de caniculă. Porţile înalte, de lemn, te 
împiedicau să vezi ce se petrece înapoia lor. 

Pesemne că pe aproape exista o brutărie, pentru 
că Erna simţi în nări aromă de drojdie pusă la dospit, şi 
deodată i se făcu foame. Grăbi pasul. Un bătrân ieşi 
dintr-o curte ducând de lesă un câine lup. Purta un 
costum din stofă reiată, cu haina cusută la două rânduri - 
aşa cum era moda în urmă cu treizeci de ani -, colţurile 
gulerului scrobit erau ascuţite, iar cravata de culoare 
argintie avea un nod imens. Pantofii maro, şi ei 
demodaţi, luceau de parcă ar fi fost de lac şi, cu toate că 
era caniculă, peste pantofi purta ghetre. In ciuda 
vestimentaţiei anacronice, bătrânul avea un aer marțial, 
fapt care o făcu pe Erna să presupună că bătrânul fusese 
cândva ofiţer. 

— Domnule, fiţi amabil şi spuneţi-mi dacă există pe 
undeva pe aproape un restaurant acceptabil, îl chestionă 
Erna însoţind cuvintele de acel zâmbet care, pe vremuri, 
adică în urmă cu şapte ani, constituia una din armele cu 
care putea obţine tot ceea ce dorea. 

Bătrânul se opri, o cercetă, o clipă, din cap până în 
picioare, pe urmă, cu siguranţa omului care în viaţa lui a 
cunoscut multe femei: 

— O persoană distinsă ca dumneavoastră nu poate 
pune piciorul decât în cel mai bun restaurant, domni- 
şoară. Dealtfel, oraşul nostru e atât de mic, încât nu 
trebuie să mergeţi prea mult ca să ajungeţi acolo. Este 
vorba de restaurantul „Mureşul”. 

Şi îi explică pe îndelete şi cu detalii inutile pe unde 
să apuce ca să ajungă mai repede. 

Erna îi mulţumi şi, adăugând cuvintelor irezistibilul 
ei surâs, se îndepărtă. Cuvintele bătrânului îi făcură bine. 
„O persoană distinsă ca dumneavoastră nu poate pune 
piciorul decât în cel mai bun restaurant, domnişoară”. 
Nu, în nici un caz nu fusese doar un simplu compliment. 


Realmente continua să fie o „persoană distinsă”. Cei 
şapte ani nu-i alteraseră distincţia. 

Restaurantul o dezamăgi, deoarece chiar de la 
intrare constată că nu era decât un biet restaurant de 
provincie, în ciuda faptului că persoanele simandicoase 
din oraş erau convinse că localul este unul de lux. Fie că 
nu era încă ora potrivită, fie, poate, datorită faptului că 
numai puţini cetăţeni din oraş se considerau în suficientă 
măsură „distinşi” ca să-l frecventeze, cert este că la ora 
când Erna trecu pragul în local nu se aflau decât doar 
câţiva clienţi. Prezenţa Ernei făcu senzaţie. Lipsindu-le 
acel talent de disimulare a curiozităţii - atât de 
indispensabil omului manierat - toţi bărbaţii, fiindcă erau 
numai bărbaţi, se holbară literalmente la ea cu nişte ochi 
în care se puteau citi, cu uşurinţă, până şi de cel mai 
prost psiholog, curiozitate, admiraţie, uluială. Pe urmă, 
după ce o văzură aşezată la o masă din colţul cel mai 
îndepărtat al sălii, începură să-şi dea coate, să vorbească 
între ei şi, din când în când, să se întoarcă, fără nici un 
fel de jenă, ca s-o privească. 

Erna înregistră toate acestea cu o amuzată 
satisfacţie, prefăcându-se că studiază lista de bucate, 
destul de săracă dealtfel, dar pantagruelică în 
comparaţie cu meniul ce-i fusese servit în cei şapte ani 
petrecuţi acolo, întârziind dinadins să dea comanda 
ospătarului pentru a-i lăsa acestuia timp suficient s-o 
admire. Hotărât, îi făcea mare plăcere să constate că, 
deşi era mai bătrână cu şapte ani, exercita asupra 
bărbaţilor aceeaşi fascinaţie. 

Ospătarul, un tânăr simpatic, poate un pic 
romantic, asemenea majorităţii provincialilor, 
impresionat de frumuseţea ei atât de puţin autohtonă, o 
privea extaziat de admiraţie. Erna schiţă zâmbetul ei 
irezistibil, ospătarul se îmbujoră în obraji, ochii începură 
să-i lucească, mistuiţi parcă de febră şi, parcă pentru a 
se dezmetici, mută tacâmul cu câţiva centimetri mai la 
dreapta. 


„Dacă i-aş cere să se ducă să-i pălmuiască pe 
mitocanii ce se holbează încă la mine, sunt sigură că ar 
face-o fără să mai stea pe gânduri”, îşi spuse Erna, 
parcurgând cu privirea, pentru ultima dată, lista de 
bucate. Bineînţeles că nu ar fi fost prudent ca abia ieşită 
din închisoare să devină eroina unui scandal ordinar. De 
aceea renunţă, mărginindu-se să comande de pe listă 
acele feluri de mâncare pe care le râvnea cel mai mult. 

Ospătarul îi aduse primul fel: „ciorbă de văcuţă 
ţărănească”. Carnea nu era de „văcuţă”, poate că nici de 
bou, mai curând de zimbru şi încă de unul ajuns la o 
vârstă matusalemică. În schimb ciorba propriu-zisă era 
gustoasă, deşi zarzavaturile fuseseră înlocuite cu varză 
acră utilizată în cantităţi industriale. Erna o dădu pe gât 
până la ultima picătură, apoi cu acelaşi apetit devoră 
friptura de purcel la tavă cu varză călită. La desert nu se 
sfii să înfulece două bucăţi mari de ştrudel cu mere, 
lăudat în lista de bucate - şi pe bună dreptate - ca 
„specialitatea casei”. 

Apetitul acesta pantagruelic, care, într-o oarecare 
măsură, cam dezamăgi pe tânărul ospătar - fiindcă nu-şi 
putea explica în nici un fel cum de era posibil ca o femeie 
atât de doamnă se poate îndopa asemenea uneia care s- 
a istovit spălând rufe - se datora faptului că Erna, mai 
curând în virtutea obişnuinţei decât din necesitate, 
evadase din nou. Se închipuia nu la acel amărât 
restaurant de provincie, ci la Capşa, în inima Capitalei, şi 
nu singură, ci în compania Lui. Stăteau faţă în faţă la 
aceeaşi masă, £E/ era la fel, anii nu-l schimbaseră, 
trecuseră şi pe lângă el parcă tot fără să-l atingă, cu 
excepţia părului de la tâmple în care firele cărunte se 
înmulţiseră. Era la fel de anacronic frumos şi ochii lui 
priveau la fel de trist, o tristeţe iremediabilă de om care 
a suferit în dragoste şi care, într-o oarecare măsură 
traumatizat, este sortit să rămână singur toată viaţa. 
Temându-se ca £E/să nu înţeleagă ce se petrece cu ea - 
avea doar un simţ de pătrundere extraordinar - mânca 


afectând plăcerea unui flămând. Conversaţia tot ea o 
susţinea, fiindcă £/ era de felul lui taciturn şi fiindcă 
prezenţa femeilor îl intimida sau, poate, în aşa măsură îl 
plictisea, încât nu era în stare să întreţină o conversaţie. 
Ea îi povesti întâmplări din anii petrecuţi în închisoare, 
unele nostime, altele aproape tragice, în timp ce Elo 
asculta fără s-o întrerupă, parcă într-o oarecare măsură 
absent, iar la un moment dat o întrebă: 

— Erna Caroţi, - cu tonul din timpul anchetei - ți- 
am cerut şi cu şapte ani în urmă să-mi spui de ce mă 
urăşti. Ai refuzat. Acum, când nu mai sunt anchetatorul 
dumitale şi dumneata persoana anchetată, vrei să-mi 
spui de ce mă urăşti? 

— Nu, domnule colonel, n-am să-ţi spun. Am un 
motiv special ca să te urăsc, dar în nici un caz n-ai să-l 
afli de la mine. 

EI o privi cu ochii lui buni pe care acum tristeţea îi 
umbrea în şi mai mare măsură. 

— Mă rog! Dacă nu vrei... în nici un caz nu pot să 
te silesc. 

— La ce ti-ar folosi să afli, domnule colonel? 

— Dacă aş şti, poate că aş putea înţelege în ce fel 
vei încerca să te răzbuni. 

Ea râse, într-adevăr un pic forţat - îşi dădu seama 
de asta -, pe urmă îi spuse, căutându-i zadarnic privirea, 
deoarece el căta în altă parte. 

— Este secretul meu, domnule colonel. Probabil mă 
credeţi tare naivă de vreme ce vă puteţi închipui că am 
să vi-l dezvălui de bunăvoie. 

— Dimpotrivă, cred, Erna Caroţi, că eşti inteligentă 
şi prudentă. In ceea ce priveşte secretul tău, nu am ce să 
fac, trebuie să mă resemnez. 

Când evadarea luă sfârşit, Erna se trezi în 
restaurantul acela modest de provincie. Hotărât, acum, 
când scăpase de acolo, evadările nu mai aveau rost, 
trebuia să se dezbare de acest obicei. Acum era obligată 


să trăiască efectiv realitatea după care tânjise în 
închisoare, asemenea unui naufragiat după un pesmet. 

„Ce proastă sunt! In definitiv nu fac altceva decât 
să cred că şi pentru E/ anumite bucurii au aceeaşi impor- 
tanţă. Probabil că nici nu m-a luat în serios când i-am 
făgăduit că mă voi răzbuna”. 


Acceleratul avea o întârziere de zece minute. Erna 
măsura peronul de la un capăt la altul, absentă la tot 
ceea ce se petrecea în jurul ei. De fapt nu se petrecea 
mai nimic. Doar câţiva călători aşteptau ca şi ea trenul. 
Vorbeau între ei încet, de parcă era interzis ca pe peron 
să se vorbească altfel. La început Erna se miră. Pe urmă 
însă, se obişnui şi, dând frâu liber gândurilor, le lăsă să 
vagabondeze, fără să le urmărească. Era şi acesta un 
mod de a-şi odihni spiritul, fiindcă aco/o descoperise că şi 
el, spiritul, are nevoie de odihnă, de un altfel de somn. 
Acolo descoperise că atunci când trupul îi era trudit, tare 
trudit şi nu şi-l putea odihni, ca să poată rezista trebuia 
să-şi odihnească spiritul, poruncindu-i să doarmă, poate 
mai exact spus, să aţipească. Şi cât timp acesta moţăia, 
nu mai simţea truda din mădulare chiar atât de 
insuportabilă. Fusese o descoperire întâmplătoare, şi 
ulterior, prin exerciţiu, reuşise să şi-o provoace ori de 
câte ori simţea nevoia. 

Drumul până la gară îl făcuse de asemenea pe jos 
- circa un kilometru - aşa că, tot măsurând peronul de la 
un capăt la altul în aşteptarea trenului, deodată se simţi 
obosită. Singura bancă de pe peron era ocupată, iar în 
sala de aşteptare mirosea urât a afumătură şi a vinars. 

Măsura peronul de la un capăt la altul, absentă la 
tot ceea ce se întâmpla în jurul ei, când, la un moment 
dat, brusc, se dezmetici, cuprinsă de panica, pe care nu 
şi-o putu explica nici după ce trecu în revistă absolut toţi 
călătorii aflaţi pe peron. Nu recunoscu pe nimeni, nici 
unul nu-i trezi măcar o cât de vagă suspiciune. Şi cu 


toate acestea panica nu dispăru, ci dimpotrivă stărui 
dospind nelinişte. Ca să scape de senzaţia aceea 
neplăcută, încercă să se mistifice că după atâtea emoţii - 
şi fuseseră destule încă din clipa când se văzuse liberă - 
nervii o cam lăsaseră. 

În sfârşit, trenul sosi gâfâind, şi după două minute 
îşi reluă goana bezmetică. Erna se instala într-un 
compartiment în care un alt călător abia ocupase un loc 
lângă fereastră. Luă act de prezenţa lui, pe urmă îl 
ignoră cu desăvârşire. Era obosită şi voia să doarmă. Se 
cuibări bine în colţul ei şi închise ochii. Trecură câteva 
minute şi, tocmai când era pe punctul s-o fure somnul, 
necunoscutul începu să-i vorbească: 

— Eşti Erna Caroţi, nu-i aşa? 

Erna deschise ochii, îl examină cu atenţie şi 
înţelese că din pricina acelui om o năpădise mai 
adineauri panica. 

— Ce te priveşte pe dumneata dacă sunt sau nu 
Erna Caroţi? Dealtfel, nu ştiu de ce întrebi, de vreme ce 
nu eşti un copoi şi ştii cine sunt. 

— Nu sunt copoi! 

— Atunci, cine eşti? 

— Ai salutări de la Balthazar. Din însărcinarea lui 
mă aflu acum în tren şi stau de vorbă cu dumneata. 

— Ascultă, domnule! Ai o părere prea bună despre 
dumneata dacă îţi închipui că am să te cred. Am stat 
închisă şapte ani şi m-am convins cât de greu este ca 
cineva dinăuntru să poată stabili o legătură cu lumea 
dinafară chiar dacă nu este decât un simplu borfaş. Cu 
atât mai imposibil când cel dinăuntru este Balthazar, 
marele Balthazar. 

— Balthazar, Erna, e liber şi se află în siguranţă la 
sediul central al Trustului. 

— Dar nu e posibil! Doar nu vei fi vrând să-mi spui 
că l-au... grațiat? 

— S-a răscumpărat, plătind în dolari echivalentul 
anilor de temniţă pe care trebuia să-i facă. 


— Şi când s-a întâmplat asta? întrebă Erna, din ce 
în ce mai nedumerită. 

— La un an de la condamnarea sa. A plătit Trustul 
întreaga sumă. 

Erna avu din nou un moment de îndoială. Dacă £/îi 
întindea o cursă? Trebuia să fie prudentă, să cumpere, 
dar să nu vândă nimic. 

— Şi dumneata de unde ştii toate acestea? 

— Ştiu! Dealtfel e uşor de ghicit. 

— Nu! 

— Mi se pare că nu ai încredere în mine, aşa-i? 

— Nu am! Desigur că nu am. De unde ştiu cine eşti 
în realitate şi ce urmăreşti? 

Necunoscutul zâmbi, parcă ironic, vâri mâna în 
buzunarul de la piept şi scoase de acolo un paşaport pe 
care i-l întinse Ernei. 

— Poftim cartea mea de vizită. la-o! Te rog! 

Erna întinse mâna după paşaport, îl luă, îl deschise 
şi citi numele înscris pe prima pagină: Paul Smither. 

— Paul Smither! Citi încă o dată numele, rostindu-l 
cu voce tare. Aşa te numeşti? 

— Numai pe paşaport. Am venit în ţară acum patru 
zile şi mâine voi pleca înapoi. Clima de aici nu-mi prieşte 
şi abia aştept să schimb aerul. Dacă lui Balthazar nu i-a 
priit, cu atât mai puţin îmi prieşte mie. 

— Şi de ce te-a trimis? chestiona Erna mai departe. 

— Ca să stau de vorbă cu dumneata. 

— Să mă lăsaţi în pace! Nu am de gând să mai 
lucrez pentru Trust. Am stat închisă şapte ani. Am ieşit, 
în sfârşit am ieşit! Pentru nimic în lume nu vreau să mă 
mai întorc acolo. Imi ajunge. 

Necunoscutul zâmbi ironic. 

— Îţi cer o favoare, Erna. 

— Ce anume favoare? 

— Să mă asculţi cinci minute fără să mă întrerupi. 
De acord? 


— Bine!... Bine!... N-am să te mai întrerup. Te 
ascult. 

— Balthazar a luat locul Bătrânului. Acum el 
conduce Trustul. Cum ţi-am mai spus, el m-a trimis la 
tine să-ţi spun că are nevoie de tine acolo. 

— Ce? 

— Ce-ai auzit. Are nevoie de tine. Te apreciază 
foarte mult şi vrea să-ţi ofere ceva care să te intereseze. 

Erna începu să râdă sincer înveselită. Aproape că 
nu mai avu vreo îndoială că pretinsul Paul Smither era un 
securist trimis de £/ca să-i întindă o cursă. 

— Ascultă, domnule Paul Smither. Vreau să-ţi spun 
două lucruri. Primul: că îţi joci prost rolul. Află că o clipă 
nu ai izbutit să mă convingi că eşti trimisul lui Balthazar. 
Nu ştiu ce grad ai în cadrul Securităţii, în schimb nu am 
nici o îndoială că eşti ofiţer de securitate. Şi mai vreau 
să-ţi spun ceva: că mi-l închipuiam mult mai inteligent pe 
cel care te-a trimis. Fiindcă un om cu adevărat inteligent 
şi-ar fi dat seama că Balthazar, mai ales după ce v-a 
cunoscut, nu şi-ar fi putut face iluzia că voi mi-aţi elibera 
un paşaport ca să pot pleca din ţară. 

— Asta e tot? întrebă calm Paul Smither. 

— Da! 

— Ei bine, află că nici tu nu eşti mai deşteaptă 
decât individul la care te-ai referit - pesemne colonelul 
acela parşiv, care l-a înfundat în trei rânduri şi pe Baltha- 
zar - de vreme ce m-ai luat drept un om de-al lui. Şi apoi, 
de ce ţi-ar întinde ei o cursă? Ca să ajungi din nou şi cât 
mai repede acolo de unde abia te-ai întors? Dacă 
persoana ta îi mai interesează - ceea ce n-ar fi deloc 
exclus - şi dacă îşi cunosc meseria - după cele 
întâmplate lui Balthazar se pare că şi-o cunosc -, în loc 
să-şi piardă timpul întinzânduc-ţi o cursă, mai normal ar fi 
să te lase liberă, dar să te supravegheze în mod discret, 
ca să se convingă dacă ai de gând sau nu să te 
astâmperi. Ce Dumnezeu, Erna, trebuie să înţelegi că pe 
ei persoana ta nu-i interesează decât în măsura în care 


încalci legea. Gândeşte-te bine şi recunoaşte că am 
dreptate. 

— Poate că în mod absolut ai dreptate, răspunse 
ea ceva mai târziu, după o matură chibzuinţă. 

— Şi, mă rog, de ce numai în mod absolut? 

— Fiindcă... 

Dar nu mai continuă. Simţi flăcări în obraji şi înţe- 
lese că se înroşise. Gândul ei întreg fusese acesta: 
„Fiindcă £/ are un motiv ca să mă trimită înapoi la 
închisoare. Îi este teamă de răzbunarea mea”. Acesta 
fusese gândul ei ascuns şi, dacă izbutise să se înfrâneze 
şi să nu-l rostească tare, aceasta se datora faptului că ei 
însăşi i se păruse ridicol. Ridicol că, măcar pentru o clipă, 
putuse să creadă că E/se temea de răzbunarea ei. 

— Ce? insistă Paul Smither. 

— Nimic! Apoi cu alt ton, conciliantă: Să presu- 
punem că eşti într-adevăr trimisul lui Balthazar... 

— Drace! Sunt! Ai paşaportul meu în mână. Uită-te 
la îmbrăcămintea mea şi ai să te convingi că nu sunt un 
copoi. Şi apoi accentul. Singur accentul ar trebui să te 
convingă că nu mai trăiesc de foarte mulţi ani pe aceste 
meleaguri. 

— Să presupunem că eşti cu adevărat trimisul lui 
Balthazar - continuă ea, ca şi când nu ar fi fost întreruptă 
- şi că propunerea pe care mi-ai făcut-o porneşte de la 
el. Ca s-o accept, în prealabil ar trebui să ştiu dacă pot 
pleca din ţară. 

— Bineînţeles. 

— Cum? Crede Balthazar că, dacă voi cere paşa- 
port, ei se vor grăbi să mi-l elibereze? 

— Nu crede, nu poate crede aşa ceva. 

— Atunci? 

— Vrei să-mi înapoiezi paşaportul? 

Erna i-l întinse. Paul Smither îl vări în buzunarul de 
la piept şi tot de acolo scoase un altul pe care, după ce îl 
deschise, parcă spre a se convinge că este cel de care 
avea nevoie, i-l întinse. 


— Poftim! Este paşaportul dumitale, Erna! 

Erna îl luă, îl deschise şi citi cu voce tare: 

— Kate Everhard! 

— Aşa te vei numi dumneata, Erna. Uită-te la foto- 
grafie. Este a dumitale. Din clipa aceasta îţi aparţine. 
Întoarce două file. Ai să găseşti acolo viza de intrare. Ai 
sosit cu avionul acum patru zile, de la Atena. Eşti 
cetăţeană americană şi locuieşti la Berkeley - un oraş 
situat în apropiere de San Francisco - pe strada 27 etc., 
etc. Cum ţi-am mai spus, din clipa aceasta paşaportul îţi 
aparţine. Îl vei putea folosi atunci când te vei hotărî - 
dacă te vei hotări - să pleci din ţară. Pentru asta 
Balthazar îţi dă un termen de două luni. Mai mult nu este 
dispus să te aştepte. Ai cumva vreo nedumerire? 

Erna nu răspunse imediat. Frunzărea paşaportul, 
revenind mereu la fila pe care se afla lipită fotografia ei, 
parcă spre a se convinge că într-adevăr pe ea o 
reprezenta. Era ea. 

— Am, Şi nu numai una, Paul Smither. 

— Sunt gata să-ţi dau explicaţiile necesare. 

— Cu acest paşaport a venit altcineva în ţară, sau 
numai viza e falsă? 

— Paşaportul aparţine unei alte persoane. Viza e 
adevărată. l-a fost pusă la aeroport. 

— Atunci e clar. Mă surprinde însă că există o altă 
femeie care să-mi semene atât de mult. 

— Te înşeli. Nu există o persoană care să-ţi 
semene, ci una care are înălţimea, culoarea ochilor şi 
vârsta ta. Persoana aceea se numeşte realmente Kate 
Everhard. A sosit în România cu avionul în urmă cu patru 
zile. Mai târziu, la hotel, singură şi absolut nesilită de 
nimeni, a operat în paşaportul ei o mică substituire. A 
înlocuit fila pe care era lipită fotografia ei cu o alta 
identică pe care însă fusese ataşată fotografia dumitale. 
Deci, dacă facem abstracţie de această substituire - de 
care nimeni nu are cunoştinţă în afară de mine, 
dumneata şi veritabila Kate Everhard - înseamnă că 


paşaportul este în ordine şi că, în momentul când te vei 
hotărî să-l utilizezi, nu vei avea nici un motiv să te temi 
că s-ar putea descoperi falsul. Bineînţeles, cu cât te vei 
hotărî mai repede cu atât va fi mai bine. Te mulţumeşte 
răspunsul? 

— Este un răspuns mulţumitor la prima întrebare 
pe care ţi-am pus-o. 

— Şi, mă rog, care-i a doua? 

— Adevărata Kate Everhard, care îmi pune la dis- 
poziţie paşaportul ei, cum va putea părăsi ţara? 

— După ce dumneata vei pleca, a doua zi sau ceva 
mai târziu, va anunţa că şi-a pierdut paşaportul. 

— Şi îţi închipui că va fi crezută? 

— Chiar dacă nu va fi crezută tot nu are impor- 
tanţă. Kate a acceptat să-şi asume eventualele riscuri. 

— Dacă o vor aresta? 

— I s-a făgăduit că Trustul va plăti în devize echi- 
valentul pedepsei. 

— Trustul va plăti pentru ea, murmură Erna, ca şi 
cum şi-ar fi vorbit ei însăşi. Pe urmă, cu ton de reproş, 
dar şi cu mânie. Pentru ea e gata să plătească. Numai 
pentru mine nu a fost dispus să cheltuiască măcar un 
cent. 

— Nu uita că dumneata eşti româncă şi că regimul 
pentru cetăţenii români e altul. Pe de altă parte, chiar 
dacă lucrul acesta ar fi fost posibil, pe atunci Balthazar 
încă nu se afla la conducerea Trustului, la reorganizarea 
căruia a pornit imediat după ce l-a înlocuit pe Bătrân. Nu 
ştiu nimic precis, dar cred că în cadrul noii reorganizări 
ţi-a rezervat un anume rol. Altceva mai vrei să ştii? 

— Nimic! 

— Şi ce hotărăşti? Păstrezi sau nu paşaportul? 

Erna nu răspunse imediat. Incă o dată îndoiala 
puse stăpânire pe ea. „Imi întinde o cursă? După toate 
probabilitățile nu. Dar în acest caz mi se oferă o şansă 
extraordinară ca să mă răzbun pe £”. 


— ÎI păstrez! se învoi ea până la urmă, 
ascunzându-şi numai cu mare greutate satisfacția 
imensă pe care o simţea. De aceea se feri să se uite la 
Smither. Deşi se pricepea extraordinar de bine să-şi 
disimuleze adevăratele sentimente, de data asta se 
temea că s-ar putea trăda, fiindcă, ceea ce simţea nu era 
doar satisfacţie, ci altceva mai profund, un sentiment 
ciudat şi puternic, inexprimabil, care îi scălda sufletul 
într-un fel de duioşie şi din care motiv aproape că i se 
umeziseră ochii. 

— Când crezi că vei putea pleca? 

— Nu ştiu. In orice caz nu atât de repede. 

— De ce? Ţi-am spus: cu cât vei pleca mai repede, 
cu atât riscurile vor fi mai mici. Poţi să mă crezi că nu 
exagerez deloc. 

— Totuşi... prea repede nu pot pleca. 

— De ce? insistă Smither. 

— Trebuie să-mi pun la punct garderoba, găsi ea o 
motivare plauzibilă. Au trecut şapte ani de când m-au 
închis şi între timp moda s-a schimbat. Dacă apar la 
aeroport îmbrăcată după moda de acum şapte ani s-ar 
putea să trezesc suspiciuni. 

— Mda! Cât timp crezi că-i trebuie ca să-ţi pui la 
punct garderoba? 

— Cred că în maximum trei săptămâni voi putea 
pleca. Dar nu înţeleg de ce mă zoreşti. Balthazar mi-a 
dat termen de două luni. 

— Pentru că - aşa cum ţi-am spus - este în inte- 
resul dumitale să speli putina cât mai repede. Presupun 
că ai nevoie de bani. 

— Bani am, fiindcă „moştenirea” nu mi-a fost con- 
fiscată şi făcută venit statului. Nu cred însă că ar fi 
prudent să retrag o sumă prea mare. 

— Zece mii de lei îţi ajung? 

— Nu am ce să fac cu atâţia bani. 


— Mi s-a dat suma asta să ţi-o remit. Îţi aparţine, îţi 
mărturisesc că fără ei în buzunar am să mă simt mult 
mai în siguranţă. 

Erna luă pachetul şi îl vâri în poşetă, împreună cu 
paşaportul. 

— Şi dacă plec... Dacă am să izbutesc să plec, 
unde şi cu cine voi lua legătura? 

— Te vei duce la Atena. Mai exact, te vei întoarce 
acolo, deoarece Kate Everhard de la Atena a venit aici în 
România. lată biletul de avion, plătit dus şi întors. Deci, 
te vei duce la Atena şi vei trage la hotelul „Grande 
Bretagne”. Camera este de asemenea plătită. Va fi 
suficient să-ţi spui numele, adică numele înscris pe 
paşaport. In maximum o oră cineva va veni să ia legătura 
cu dumneata. Nu vreau să comit o indiscreţie, dar cred 
că Balthazar are intenţii mari în ceea ce te priveşte. Dar 
uite că era să uit. Mi s-au mai dat cinci sute dolari pentru 
primele cheltuieli la Atena. Poftim. 

Erna îi luă şi îi vâri în poşetă lângă ceilalţi. 

— Mulţumesc! 

— Altceva? Sper că acum totul este în regulă. 

— Da! 

— De vreme ce pot considera că mi-am îndeplinit 
misiunea, nu-mi rămâne altceva de făcut decât să mă 
retrag, dar nu mai înainte de a-ţi ura succes. 

Paul Smither se ridică, flutură degetele în semn de 
rămas bun, pe urmă părăsi compartimentul. Şi, abia când 
fu din nou singură, Erna nu-şi mai putu înfrâna lacrimile. 
începu să plângă, un plâns abundent şi mut, care în nici 
un caz nu era de durere. Dimpotrivă: Erna plângea 
fiindcă era fericită. Şi era fericită, fiindcă i se ivise prilejul 
să se răzbune aşa cum nici nu visase că îi va sta în 
putinţă. 


3 
PRESUPUNERI 


Era a patra zi de când Erna se afla în libertate. 

Maiorul Bogdan Tudoraşcu, ţinând între degete pi- 
ciorul paharului pântecos, îl legăna la dreapta şi la 
stânga, privind absent lichidul ruginiu şi greu, care se 
clătina ritmic de parcă ar fi fost nu coniac „Metaxa” cinci 
stele, ci metal topit. Din când în când contenea jocul, 
ducea paharul la gură, sorbea o mică înghiţitură şi se 
strâmba, de parcă băutura, datorită cine ştie cărui 
miracol, se transformase brusc în acid clorhidric. După ce 
înghiţea şi un strop de apă minerală, relua din nou jocul. 
În braserie nu erau ocupate decât patru mese, toate cu 
turişti, probabil din vreo ţară nordică, toţi fiind înalţi, 
slabi şi blonzi, de un blond care bătea în alb. Deşi era ora 
zece, şi de cel puţin o oră trebuia să fie înapoi la sediu 
unde îl aştepta colonelul Mănăilă, totuşi nu se putea 
hotărî să plece. Îi era tare neplăcut să dea ochii cu şeful 
său, căruia, de patru zile, îi ascundea o anume iniţiativă 
pe care o luase. Desigur, dacă rezultatul ar fi fost 
favorabil, faptul că se ascundea de el l-ar fi deranjat mai 
puţin, în definitiv, dacă îşi luase libertatea să aibă iniția- 
tive într-o problemă care nu-l privea personal, o făcuse 
ca să-l apere în eventualitatea în care Erna ar încerca să 
pună în aplicare ameninţarea. Din păcate, măsurile pe 
care le luase se dovediseră ineficace, şi asta îl neliniştea, 
fiindcă nu era în stare să prevadă când şi în ce fel va 
încerca Erna să treacă la fapte. Pe urma, imposibilitatea 
de a afla ce se petrece în tabăra duşmană, pe de o parte 
agrava situaţia, iar pe de alta, păstrând secretul faţă de 


şeful său, propria sa responsabilitate creştea în cazul 
când acestuia avea să i se întâmple ceva. 

„Trebuie să-i spun, să-i deschid ochii. Aşa nu mai 
poate dura”, îşi spuse, sorbind o nouă înghiţitură, şi din 
nou strâmbându-se într-un rictus de scârbă imensă. 

Şi, hotărându-se brusc, se ridică, lăsă pe masă 
banii şi părăsi grăbit braseria. Se urcă în „Rosinanta” lui 
şi, în cinci minute, ajunse la sediu. 

Colonelul Mănăilă îl aştepta. 

— Unde umbli, măi băiete? 

— lartă-mă că am cam întârziat. 

— Bine!... Bine! Barem ai făcut ceva? 

— Cum ai presupus, Ducule. Inginerul nu pare mai 
deştept decât o muscă. S-a prins în hârtia unsă cu miere 
de către nemţoaică. 

— Atunci totul e în regulă. Din păcate pentru el. 
Am să-i raportez generalului şi cred că va aproba să 
trecem la reținerea lui. 

— Când ai să raportezi? întrebă maiorul cu gândul 
în altă parte. 

Colonelul îl privi lung. Intui că ceva nu era în regulă 
la colaboratorul său. 

— i s-a întâmplat ceva, băiete? 

— Ce naiba să mi se fi întâmplat? Nimic! Absolut 
nimic. Aş vrea însă să discut ceva cu tine. Chiar dacă nu- 
ţi face plăcere, trebuie să mă asculţi. Este vorba despre 
o problemă în care, chiar de la început, ne-am situat pe 
poziţii diametral opuse. 

— Cred că ştiu la ce te referi. Nu este vorba de o 
„problemă”, ci, mai curând, de o anume persoană. De 
Erna Caroţi. Aşa-i? 

— Exact! Vreau să te informez acum că, în legătură 
cu Erna, am acţionat pe deasupra capului tău. 

— Şi, mă rog, ce vrei să înţelegi când spui că ai 
acţionat? întrebă colonelul cu vocea obişnuită, dar 
întunecându-se la faţă, ceea ce pentru Bogdan constituia 
indiciul cel mai sigur că prietenul sau era mânios. 


— Am luat măsuri ca imediat ce Erna se va înapoia 
acasă, să fie permanent supravegheată. 

— Ai făcut tu asta fără permisiunea mea? 

— Poţi să mă iei şi de urechi, dar am făcut-o. Ai 
numărat câte zile sunt de când Erna e liberă? 

— Nu le-am numărat, dar ştiu că au trecut patru 
zile. 

— Ei bine, află că Erna încă n-a dat pe acasă. 

— Da? Şi, mă rog, asta te îngrijorează? 

— Mult. Unde umblă? Ce face? De ce se ascunde? 
Fiindcă e clar că se ascunde. 

Colonelul Mănăilă se ridică şi începu să se plimbe 
prin cameră. Ceea ce aflase de la maiorul Bogdan îl 
interesa în mod deosebit. Va să zică Erna încă nu se 
întorsese acasă. De ce? Se ascundea? Nu era exclus! Dar 
în ce scop? Erna - o dovedise cu prisosinţă - era o femeie 
nu numai inteligentă, dar şi extraordinar de şireată. 
Bănuise probabil că va fi urmărită şi, ca să evite o 
asemenea situație, se ascunsese. Da, da, o altă 
explicaţie nu exista. 

— că se ascunde. Totuşi, Bogdane, nu trebuia să le 
amesteci. E o treabă care mă priveşte personal. 

— Nu contest, bătrâne. Am făcut-o totuşi, şi de re- 
gretat nu regret deloc. Dacă se ascunde o face numai ca 
să te lovească din umbră. Or eu, atât în calitate de 
prieten, cât şi de subaltern, când am văzut că tu refuzi 
să-ţi iei măsuri de autoapărare, mi-am zis că am dreptul 
să acţionez, trecând peste capul tău. 

— Ai acţionat, fie! Şi, mă rog, cu ce rezultat? Ne- 
gativ! 

— Nu întru totul negativ, de vreme ce am aflat că 
se ascunde. 

— Probabil că ai dreptate. 

— Mulţam frumos că-mi dai dreptate. Eu însă te 
întreb: Acum, de vreme ce ştii precis că ea se ascunde, 
ai de gând să acţionezi în vreun fel? Vreau să spun, ai de 
gând să te aperi? 


Să se apere. Cuvântul îi sună la ureche straniu, 
aproape ridicol. Să se apere - de cine? De o femeie! E 
drept, Erna nu era o oarecare femeie, ci femeia din 
pricina căreia Vladone, cel mai tânăr colaborator al său, 
fusese internat în sanatoriu, şi numai puţin lipsise să 
ajungă la închisoare. Totuşi... Să se apere! Fie!... Să se 
apere de Erna. Dar în ce fel? Şi abia acum, când îşi 
punea întrebarea, descoperea că habar nu avea în ce fel 
ar putea să se apere. In urmă cu patru zile, când Erna 
fusese pusă în libertate, şi când Bogdan la fel îl 
provocase la o discuţie, ajunsese la concluzia că, dacă îi 
era frică de ea, aceasta se datora doar faptului că nu 
izbutea să prevadă în ce fel l-ar putea ea lovi. Deşi 
imposibilitatea de a anticipa în ce fel va încerca ea să se 
răzbune, în ultimă instanţă, însemna că, de fapt, nu se 
putea apăra în mod activ. Mai exact, nu-i trecuse prin 
minte că, dacă voia să scape de răzbunarea ei, trebuia 
să acţioneze imediat, să ia el iniţiativa, să atace el primul 
şi să nu aştepte pasiv clipa când ea va acţiona, doar ca 
să contracareze lovitura. Constata deci, acum, abia 
acum, că faţă de Erna era complet dezarmat, şi cu 
desăvârşire la cheremul ei, pe de o parte, fiindcă nu 
putea prevedea în ce fel va încerca ea să se răzbune şi, 
în consecinţă, să ia măsuri de autoapărare, iar pe de 
alta, fiindcă nu era în stare nici să i-o ia înainte acţionând 
energic şi eficace. 

— Ascultă, Bogdane! Tu vrei să mă convingi că 
trebuie să mă apăr împotriva Ernei. Să zicem că sunt de 
acord. Ei bine, poţi să-mi spui şi mie în ce fel aş putea să 
mă apăr? 

Bogdan îl privi de-a dreptul surprins. 

— In ce fel să te aperi? repetă aproape silabisind 
cuvintele. 

— Exact! 

Pentru colonel acum era clar. Maiorul se afla în 
dificultate. 


— Naiba ştie, bătrâne! Ceea ce ştiu este că tu nu 
trebuie să stai pasiv şi să aştepţi până când ea are să-ți 
dea cu cărămida în cap. Eu cu atitudinea asta a ta nu 
sunt de acord. 

— Să zicem că nu trebuie să stau pasiv. Ca să nu 
mă mai acuzi de pasivitate, ar trebui să acţionez într-un 
fel. Dar în ce fel? 

— Începutul l-am făcut eu în locul tău. Am luat 
masuri ca să fie supravegheată. 

— Şi cu ce rezultat? 

— Zero!... Recunosc!... Naiba s-o ia, parcă a intrat 
în pământ. 

— In pământ n-a intrat ea, dar de ascuns sigur că 
se ascunde. Şi în acest caz ce trebuie să fac? Să mă duc 
la general şi să-i spun: „Tovarăşe general, puneţi-mi la 
dispoziţie oamenii necesari ca să-i pot da de urmă”? Aş 
putea face una ca asta? 

— Să n-o luăm chiar aşa, bătrâne. 

— Atunci în ce fel crezi că aş putea acţiona? 

— Nu putem începe decât cu începutul. 

— Adică? 

— Mai întâi trebuie s-o găsim. 

— Să presupunem că o găsim. Şi? 

— Cum şi? Dacă o găsim îi atârnăm o coadă. Astfel 
vom putea afla ce plănuieşte, ca să contracarăm la timp 
lovitura. Asta ar fi o măsură, după părerea mea, cea mai 
puţin eficace. Eu unul mi-aş cam scoate mănuşile. 

— Adică? 

— M-aş duce la ea - bineînţeles nu fără să fii şi tu 
de acord - şi i-aş pune în vedere să stea cuminte în 
banca ei. 

— Dacă nu ne înşelăm şi Erna într-adevăr este 
hotărâtă să se răzbune, crezi că ameninţarea ta o va 
speria, şi încă în aşa măsură, încât să renunţe la răz- 
bunare? 

— Ca să fiu sincer, nu prea sunt convins că este 
chiar atât de sperioasă. 


— Şi în cazul acesta, cum crezi tu că ar trebui să 
procedez? 

Bogdan tresări. O anume nuanţă din vocea colone- 
lului îl făcu să tresară. Parcă îl implora să-i dea un sfat. 
Dar nu era posibil. Şeful nu era unul care să se piardă cu 
firea, şi încă într-un asemenea hal. Sfat? Ce naiba sfat 
să-i dea? Îl zgândărise, aproape îl somase să-şi iasă din 
pasivitatea atât de străină firii sale dinamice, şi acum, 
când, în fine, se hotărâse să acţioneze, iată, nu era în 
stare să-l ajute măcar cu un sfat. 

— Ducule, zău că nu ştiu. Fir-ar al naibii să fie, nu 
avem nici un fir de care să tragem! Cel puţin dacă Erna 
s-ar întoarce acasă, sau măcar dacă am depista locul 
unde se ascunde. Pe urmă, văzând şi făcând. 

— Trebuie să recunoşti, Bogdane, că până atunci 
nu pot să acţionez în vreun fel, exceptând cazul că am 
mobiliza întreg aparatul ca să-i dăm de urmă. Or aşa 
ceva nu se poate. 

— Categoric, bătrâne. 


Colonelul Mănăilă se opri să privească havuzul, mai 
exact cele trei jeturi de apă, pe care le proiecta până la o 
înălţime de trei metri fântâna arteziană, fiecare altfel 
colorat, datorită celor trei becuri aranjate astfel ca 
fiecare să nu lumineze decât o singură jerbă. In jurul 
fântânii se adunaseră câţiva copii, câţiva bătrâni şi 
bătrâne, care priveau încântați dansul aerian al apelor. 

De fiecare dată când se întâmpla să aibă de lucru 
la sediu până mai târziu, se întorcea acasă pe jos, făcând 
de fiecare dată un mic ocol, în primul rând ca să 
privească jetul colorat al jerbelor de apă, iar în al doilea, 
ca să treacă prin parcul bătrân unde datorită copacilor şi 
a lacului era mult mai răcoare. 

Colonelul Mănăilă şi de data asta se opri să 
privească jocul aerian al jerbelor de apă. Ascultă amuzat 
explicaţiile pe care un tânăr cu ochelari şi cu un nod al 
lui Adam proeminent le dădea partenerei sale, şi ea cu 


ochelari, în legătura cu modul de funcţionare a unei 
fântâni arteziene, pe urma îşi continuă drumul spre casă, 
mergând încet, cu mâinile la spate şi adus puţin de 
umeri. 

Era o noapte fără lună şi pe aleea străjuită de cas- 
tani seculari, întunericul era şi mai compact. Puținele 
bănci de pe o alee periferică - pe ea trecea de fiecare 
dată - erau goale, nu din cauza orei înaintate, ci a norilor 
ce acopereau cerul, amenințând a ploaie. 

O clipă, colonelul fu ispitit să se odihnească puţin, 
doar câteva clipe, dar renunţă de teama să nu-l apuce 
ploaia. 

Dealtfel se simţea tare obosit şi voia să doarmă. 
Plecase de la sediu cu un sentiment de tristeţe. Işi înche- 
iase ziua prin emiterea unui mandat de reţinere şi tocmai 
acest fapt îl indispusese. Persoana care trebuia să 
răspundă pentru faptele sale era o tânără ingineră de la 
una din marile întreprinderi ale Capitalei care, 
încrezându-se în făgăduielile mincinoase ale unui pretins 
inginer venit în ţară ca turist, se lăsase convinsă să-i 
furnizeze unele informaţii secrete în legătură cu uzina în 
care lucra. De fiecare dată când colonelul avea de 
rezolvat un caz în care vinovatul trebuia pedepsit - nu 
pentru fapte de trădare comise în deplină cunoştinţă de 
cauză, ci, mai curând, datorită unei regretabile credulităţi 
- se întrista. 

Tânăra ingineră care, începând de a doua zi, urma 
să fie anchetată, îi aminti de Erna. 

În clipa următoare se auzi strigat: 

— Domnule colonel Radu Mănăilă! 

Se întoarse instinctiv înspăimântat, şi cu o 
asemenea grabă, încât ar fi putut lăsa impresia că se 
pregătise să facă faţă unui atac neprevăzut. Dar în 
aceeaşi clipă îşi aminti că este neînarmat, şi se nelinişti 
şi mai mult. 


În faţa lui era acum Erna. O recunoscu imediat şi, 
în ciuda întunericului, îşi putu da seama că era aproape 
neschimbată. 

— Mă recunoaşteţi, domnule colonel? 

— Bineînţeles! Eşti Erna Caroţi. 

— Da! Sunt Erna Caroţi. Văd că vă mai amintiţi de 
mine. 

— La vremea respectivă mi-ai dat multă bătaie de 
cap, Erna Caroţi, de aceea te ţin minte, deşi au trecut 
mulţi ani de atunci. 

— Şapte, domnule colonel. 

— Sper că cei şapte ani pe care i-ai petrecut acolo 
ti-au fost de folos şi că, pe viitor, nu ne vei mai da prilejul 
să ne ocupăm de dumneata. Pot să-ţi fiu cu ceva de 
folos, Erna Caroţi? 

— Domnule colonel, dumneavoastră aţi fi ultimul 
om la care aş apela în cazul când aş avea nevoie de 
sfatul sau de sprijinul cuiva. 

— Scuză-mă! N-am vrut să te jignesc. Dar, fiindcă 
m-ai oprit din drum, am crezut că... 

— Intenţionez să apelez la dumneavoastră? Nu, 
domnule colonel. V-am... v-am acostat pentru a vă oferi 
o mică amintire. Acest revolver pe care l-am găsit mai 
adineauri în parc. Întrucât, pe de o parte mie nu-mi face 
trebuinţă, iar pe de alta, nu e deloc prudent ca cineva 
abia ieşit din închisoare să poarte asupra sa un revolver, 
şi încă unul de un asemenea calibru, m-am gândit să mă 
scap de el, oferindu-vi-l. Poftim, domnule colonel! 

Şi Erna îi întinse revolverul. Mâna în care îl ţinea 
era înmănuşată, şi colonelul bănui că Erna îşi pusese 
mânuşi ca nu cumva să lase amprente pe tocul revol- 
verului. Pe urmă, imediat sau poate chiar în aceeaşi 
clipă, simţi cum îl invadează, fără să-şi dea seama, frica. 
Erna întindea revolverul în direcţia în care el se afla, 
ţinând arătătorul pe trăgaci. Era suficient să-l apese 
numai puţin, ca moartea să-l străfulgere. Deşi îi era frică 
nu schiţă nici cel mai mic gest de apărare. De pildă, s-o 


lovească peste mână ca să scape revolverul pe jos sau 
să încerce să i-l smulgă. 

„Mai bine să mă împuşte decât să creadă că mi-e 
frică de ea, de pistolul ei!” îşi spuse colonelul. 

— Luaţi-l, domnule colonel! V-am spus că n-am 
nevoie de el. Ce Dumnezeu, ar fi trebuit să vă convingeţi 
până acum, adică în minutul care a trecut, că revolverul 
acesta nu-mi foloseşte. 

Avea dreptate Erna. Revolverul nu-i trebuia. Acum 
îi era foarte clar tâlcul cuvintelor. Întinse mâna, luă re- 
volverul şi îl vări în buzunar. 

— E foarte bine, Erna Caroţi, că revolverul nu-ţi 
face trebuinţă. Bineînţeles că e foarte bine pentru 
dumneata. Numai pentru dumneata, Erna Caroţi. 

Erna nu-i răspunse. O clipă, două, îl privi ciudat - 
privirea aceea îi fu imposibil s-o ticluiască în vreun fel -, 
pe urmă, schiţă un zâmbet nu mai puţin enigmatic, 
pentru ca în clipa următoare să-i întoarcă spatele şi să se 
îndepărteze, fără să se grăbească. Şi colonelul nu îşi 
putu da seama dacă Erna nu se grăbea fiindcă era 
ocupată să-şi scoată mănuşile, sau o făcea dinadins ca 
să-i demonstreze că nu se temea de el. 

„AŞ putea s-o arestez pentru port ilegal de armă”, 
îşi spuse colonelul. Nu schiţă însă nici un gest. Rămase 
locului, privind după ea, până când n-o mai văzu. 


Maiorul Bogdan îl privi surprins. Când colonelul 
apăru în prag era tras la faţă, nedormit. 

— S-a întâmplat ceva, Ducule? îl întrebă. Colonelul 
nu-i răspunse decât după ce se aşeză în fotoliu, înapoia 
biroului. 

— O insomnie teribilă. N-am închis ochii toată 
noaptea. Ceva nou? 

— Nimic! Cu inginera e în regulă. Se află aici. 
Colonelul deschise fişeul, scoase de acolo unul din 
faimoasele lui carneţele, scrise pe prima filă, cu litere de 


tipar, mult spaţiate, cuvântul E R N A, pe urmă întrebă cu 
indiferenţă simulată. 

— Ce se mai aude cu Erna? S-a întors acasă? 

Bogdan, care nu observase ce scrisese şeful său pe 
prima pagină a carneţelului, răspunse oftând: 

— Nimic nou, Ducule. Părerea mea este că încă nu 
s-a întors la Bucureşti. 

— Te înşeli. E aici. După părerea mea, ea a revenit 
în Bucureşti chiar în ziua în care i-au dat drumul. 

Maiorul îl privi bănuitor. Nu cumva voia să-şi bată 
joc de el? Erna în Bucureşti!... 

— Mă rog, şi tu de unde ştii? Nu cumva ţi-a făcut o 
vizită acasă, ca să te informeze cum îi mai merge cu 
sănătatea? 

— Într-un fel, m-a vizitat, dar nu acasă. 

Şi-i povesti, cu lux de amănunte, întâlnirea din 
parc. Când termină, Bogdan era tare îngrijorat. 

— Bătrâne, nu vreau să fiu pesimist, dar am senti- 
mentul că Erna ţi-o coace rău de tot. 

— Crezi? 

— Figura cu revolverul e mai mult decât grăitoare. 
O chestie bine gândită, bine regizată. Ce mai, e dată 
naibii „stareţa”! Şi ce crezi că a urmărit? 

— În primul rând, să-mi reamintească, în cazul că 
am uitat, ameninţarea făcută în urmă cu şapte ani. In al 
doilea, că, deşi a avut posibilitatea să mă ucidă, n-a 
făcut-o. E sigur că mă urmăreşte de mai mult timp, 
probabil din ziua când a revenit în Bucureşti. Urmărindu- 
mă, a descoperit că în unele nopţi mă întorc acasă pe 
jos, şi totdeauna prin parc. Un loc ideal ca să-mi ofere un 
mic spectacol de melodramă. Dacă ar fi urmărit cu tot 
dinadinsul să mă omoare, o putea face fără prea mari 
riscuri. La ora aceea, pe aleea dosnică nu se mai afla 
nimeni. 

— De ce crezi că n-a făcut-o? 


— Pentru că intenţia ei n-a fost să mă curețe, ci 
doar să-mi demonstreze că, deşi a avut posibilitatea să 
se răzbune, m-a... cruțat. 

— Stai, bătrâne! Mi se pare că termenul cruțat nu 
este cel mai potrivii. 

— Ai dreptate! Propriu-zis nu m-a cruțat, ci, mai 
curând, a vrut să-mi atragă atenţia că uciderea mea nui 
se pare o răzbunare pe măsura urii sale. 

— Dar dacă a voit să te convingă exact de con- 
trariu? 

— Adică? 

— Poate a vrut să te facă să înţelegi că a renunţat 
să se mai răzbune. „Vezi? Puteam să te ucid şi n-am 
făcut-o. Am renunţat să mă răzbun”. Nu crezi că gestul ei 
ar putea avea şi o astfel de semnificaţie? întrebă 
maiorul, dar numai cu o jumătate de gură, nefiind prea 
convins de ceea ce spune. 

— Mă rog!... S-ar putea!... Părerea mea este că 
Erna a vrut să-mi atragă atenţia că-mi pregăteşte o 
răzbunare pe măsura ei. Faptul că n-a neglijat să-şi pună 
mănuşi, ca să nu lase amprente pe tocul revolverului, 
demonstrează că ţine să rămână liberă. 

— Totuşi a riscat mult. Puteai s-o arestezi pentru 
infracţiunea: port ilegal de armă. 

— Ştia că n-am s-o fac, dacă nu pentru altceva, 
măcar ca să nu-şi închipuie că mi-e frică. 

— Păi în cazul acesta, bătrâne, înseamnă că 
mărinimia ei, în fond, nu este decât o provocare. 

— Pe care eu o primesc. Nu am încotro, de vreme 
ce, deocamdată cel puţin, n-o pot sili să-şi retragă 
provocarea. 

— Măcar dacă am şti unde se ascunde! 

— Poate că la vreuna dintre fostele ei „călugăriţe”, 
care înaintea ei a ieşit din închisoare. 

— În regulă! Am să fac fiecăreia o vizită. În defi- 
nitiv, niciodată nu poţi să ştii de unde sare iepurele. 


Chiar de a doua zi maiorul Bogdan începu investi- 
gaţiile. Fără succes însă. Fostele ei „călugăriţe” o cre- 
deau încă la închisoare. Nefăcându-şi prea multe iluzii în 
ceea ce priveşte reuşita investigaţiei, eşecul nu-l afectă 
prea mult. Totuşi, de vreme ce Erna se afla în capitală, 
dacă nu „călugăriţele” atunci altcineva o ascundea. Cine 
însă? Trebuia, musai, trebuia să descopere pe tăinuitorul 
sau tăinuitoarea Ernei. Unde s-o caute? Poate la vreunul 
dintre foştii ei „prieteni”? În speranţa că ar putea 
descoperi un fir de care să tragă, ceru dosarul Ernei de la 
arhivă şi începu să-l cerceteze cu mare atenţie. Dar, 
după ce îl parcurse din scoarță în scoarță, nu avu 
sentimentul că înaintase măcar cu un singur pas. 
Misterul în care se învăluia Erna continua să rămână de 
nepătruns. 

Maiorul Bogdan era furios. Pentru prima dată i se 
întâmpla să nu poată da de urma cuiva, căutat cu 
asiduitate, pentru prima dată strădaniile sale se soldau 
cu un eşec total. In schimb colonelul părea calm. In 
realitate nu era calm, ci, dimpotrivă, era măcinat de 
nelinişte şi temeri. Pentru că, spre deosebire de maiorul 
Bogdan, el era de părere că Erna nu trebuia căutată 
aiurea, ci în preajma lui. Evident, nu la sediu. Acolo ea în 
nici un caz nu putea pătrunde, sub nici o formă. Dar, 
după orele de program, noaptea mai ales, când pleca 
acasă pe jos, de fiecare dată o simţea undeva prin 
apropiere. Sentimentul că ea se află foarte aproape de el 
era atât de puternic, încât nu o dată i se întâmplase ca, 
instinctiv, să se întoarcă şi s-o caute cu privirea, convins 
că o va descoperi. Faptul că nu se întâmpla aşa nu-i 
schimba convingerea. Fiind însă vorba de o convingere 
intuitivă, evită s-o discute cu prietenul său Bogdan. || 
lăsă s-o caute pe Erna prin tot oraşul, în timp ceelo 
simţea aproape. 

In toate împrejurările, colonelul Mănăilă acţiona ca 
un logician de primă mână şi aproape toate reuşitele sale 
se datorau faptului că, bazându-se pe o logică riguroasă, 


ajungea să întrevadă adevărul raţional înainte ca faptele 
să-l demonstreze. Acum i se întâmpla pentru prima dată 
să nu abordeze un caz - de vreme ce pe unul din 
faimoasele lui carneţele scrisese cu litere de tipar: ERNA 
însemna că întâlnirea cu fosta „stareţă”, mai exact, cu 
adevărata „stareţă”, devenise caz - cu maximum de 
luciditate. Colonelul era conştient de acest lucru. De 
aceea, dacă cineva l-ar fi întrebat - de pildă maiorul 
Bogdan - care era explicaţia acestei abateri de la regulă, 
ar fi ezitat să-i dea răspunsul adevărat şi foarte sincer. 
Probabil că în primele zile după întâlnirea din parc, când 
Erna îi făcuse cadou revolverul, nici nu ar fi putut da o 
explicaţie, deoarece atunci nici lui însuşi nu-i era clar 
motivul. Abia ceva mai târziu, după repetatele eşecuri 
ale lui Bogdan de a da de urma Ernei, şi după ce 
descoperi intuitiv că totuşi ea nu trebuia căutată prea 
departe, reuşise să înţeleagă ce anume se petrece cu el. 

Până a nu fi descoperit intuitiv că Erna, asemenea 
unei a doua umbre sau asemenea unui duh nevăzut, se 
află tot timpul în preajma lui, pentru el ea era o in- 
fractoare eliberată din închisoare înainte de termen, care 
îl ura probabil fiindcă din cauza lui ajunsese la 
închisoare, şi de care trebuia să se ferească, fiindcă îl 
ameninţase că se va răzbuna. In aşa măsură o credea 
capabila de un gest disperat, încât lui, care se putea 
lăuda că în situaţii mult mai riscante nu-i fusese teamă, 
acum îi era. De o femeie, care în nici un caz nu era o 
oarecare femeie, ci Erna. Mai târziu, după întâlnirea din 
parc, dar, mai ales, după ce avu intuiţia că îl urmărea, 
Erna începu să-l preocupe altfel nu ca o fostă şi, 
eventual, viitoare infractoare, ci ca femeie. Mai exact, de 
atunci începuse să vadă în Erna nu doar o fostă 
infractoare, ci şi femeia. 

Nici prima dată şi nici a doua oară, în timpul şi 
după anchetă, colonelul nu se gândise la ea decât ca lao 
infractoare inteligentă şi abilă, care le dăduse de furca în 
două rânduri şi care, probabil, avea să le mai dea, dacă 


nu va renunţa la răzbunare. Acum Erna nu mai era o 
infractoare. Fusese, dar îşi ispăşise pedeapsa, şi nu se 
făcuse încă vinovată de vreo altă culpă. Faptul că îi 
„dăruise” revolverul ar fi putut constitui o infracţiune: 
port ilegal de armă. Dar ea pretinsese că îl găsise. 
Neexistând nici dovezi şi nici martori că arma îi 
aparținuse, vina ei nu putea fi dovedită. 

In ambele daţi când Erna fusese arestată, colonelul 
condusese personal ancheta. In ciuda experienţei pe 
care o avea ca anchetator penal, lupta dintre el şi Erna 
fusese extrem de dificilă, ea apărându-se cu îndârjire, cu 
o uluitoare abilitate, folosind argumente în aparenţă de 
necontestat, fabulând situaţii imposibil de controlat, sau 
recunoscându-se vinovată de ceva, pentru ca apoi 
imediat să retracteze. Deci, în multele şi îndelungile 
şedinţe, colonelul avusese prilejul să-şi facă o părere 
despre ea, mai mult sau mai puţin exactă. Şi cu toate 
acestea, abia în ultimele zile, rememorând tot ceea ce 
ştia despre ea, constata cu uimire că, deşi avusese toate 
datele la îndemână, nu se pricepuse să le analizeze cu 
suficient discernământ, din care motiv o văzuse pe Erna 
cu totul altfel decât era ea în realitate. Cu alte cuvinte, 
că imaginea pe care şi-o formase despre adevărata 
„stareţă” a „călugăriţelor” fusese deformată, în sensul că 
orizontul ei psihic era cu mult superior celui presupus de 
el. Indăârjirea şi abilitatea cu care se apărase în timpul 
anchetei îi dovediseră colonelului că Erna avea o 
inteligenţă peste media comună. Totuşi, abia acum 
descoperea că era extraordinar de inteligentă. Faptul că 
folosise inteligenţa în scopuri reprobabile, asta era cu 
totul altceva. Comparând-o cu Balthazar, cu marele 
Balthazar, superspionul de care multe servicii de secu- 
ritate a unor ţări din Europa se temeau, colonelul se 
întreba dacă nu cumva Erna îi era şi lui superioară. Unui 
spion de talie internaţională i se cer o serie de însuşiri 
naturale, ca de pildă: inteligenţă superioară, imaginaţie 
practică, temeritate, sânge rece, lipsă de principii 


morale, cruzime, apetit al riscului. Erna le avea pe toate, 
probabil într-o măsura mai mare decât Balthazar. Erna 
fusese recrutată de Trustul „Nebel” la Monte Carlo, într- 
un moment în care ea rămăsese în pană de bani. 
Salvată, i se ceruse să se înapoieze în ţară şi, folosind 
„farmecele ei fizice”, să culeagă informaţii cu caracter 
secret din toate domeniile de activitate ale ţării. Erna 
făcuse însă mai mult decât i se ceruse. Organizase o 
reţea de spionaj proprie, alcătuită numai din tinere fete, 
din diferite motive traumatizate. Cu alte cuvinte, nu se 
mulţumise cu rolul de simplă executantă, ci, depăşindu-l, 
devenise conducătoarea unei reţele originale de spionaj. 

La toate acestea colonelul se gândise nu numai o 
singură dată în decursul anilor care se scurseseră. Totuşi, 
abia acum o vedea pe Erna în adevărata ei lumină. Abia 
acum,  intuind-o mai bine, era impresionat de 
personalitatea ei. Dacă există şi genii negative - şi 
bineînţeles există - Erna se putea număra printre ele. 
Frumuseţea-i tulburătoare fusese totdeauna arma ei cea 
mai eficace. După ce, cu frumuseţea, câştiga prima 
bătălie, arunca în luptă: inteligenţa, şiretenia, lipsa de 
scrupule, perfidia etc. încât în cele din urmă până şi 
bărbatul cel mai serios devenea victimă sigură. Aşa se 
întâmplase şi cu Vladone, Prâslea colectivului pe care el 
îl conducea!. 

Deşi concluzia la care ajunsese colonelul, aceea că 
Erna era excepţional dotată de natură, fusese rezultatul 
analizei isprăvilor ei din trecut, aceasta nu influenţase 
deloc aprecierea de ansamblu, pozitivă. Dacă ar fi 
dezbătut problema cu maiorul Bogdan, şi dacă şi el ar fi 
împărtăşit punctul său de vedere, fără îndoială că acesta 
ar fi conchis în limbajul său colorat: 

„Bătrâne, Erna e dată naibii. Vreau, nu vreau, 
trebuie să-mi scot pălăria. Păcat că ta/enturile cu care a 


1 întâmplările la care autorul se referă mai sus au fost povestite pe autor în 
romanele sale: „Doamna cu voaletă din Balt Orient Expres” şi „Astă seară, 
relache”. 


înzestrat-o, natura nu le-a pus - şi nici nu cred că le va 
pune în viitor - în slujba unei cauze mai bune”. 

Aşa ar fi răspuns Bogdan, şi ar fi avut dreptate, 
deoarece era într-adevăr păcat că o femeie cu asemenea 
calităţi îşi ratase viaţa făcând spionaj. Şi era cu atât mai 
regretabil cu cât avea intuiţia că Erna, angajându-se în 
aventura care avea să se soldeze pentru ea cu şapte ani 
de închisoare, nu făcuse apel decât numai într-o mică 
măsură la absolut toate aptitudinile cu care o înzestrase 
natura. Cu alte cuvinte, era mult mai periculoasă decât 
se manifestase. 

Dar iată, acum, când ajunsese la concluzia că în 
Erna existau disponibilităţi care o făceau mult mai 
periculoasă, se trezi spunându-şi cu amărăciune: 

„Cine ştie ce perspective frumoase ar fi avut 
femeia asta dacă n-ar fi racolat-o Trustul «Nebel»?” Şi pe 
urmă, imediat, o altă întrebare: „În definitiv este oare 
imposibil ca pe viitor Erna să treacă de partea legii, şi nu 
împotriva ei?” 

Numai că în zilele imediat următoare se întâmplă 
ceva care îl convinse pe colonel că nu ar fi trebuit să-şi 
pună o asemenea întrebare. 


4 
ERNA RENUNŢĂ SĂ SE RĂZBUNE? 


Trecuseră două săptămâni de când dispăruse Erna, 
de când maiorul Bogdan Tudoraşcu se străduia, fără 
rezultat, să-i dea de urmă, deşi, din proprie iniţiativă şi 
punându-l pe colonel în faţa unui fapt împlinit, nu mai 
acţiona de unul singur şi nici nu se mai rezuma la nişte 
investigaţii discrete şi personale, ci angrenând toţi 
factorii şi folosind toate mijloacele utilizate în asemenea 
cazuri. Eşecul îi dădea o stare de permanentă 
nervozitate, care se manifesta prin apariţia în vorbirea 
curentă a unor expresii pitoreşti şi a unor înjurături la 
adresa stareței unor anumite călugărițe. În aşa măsură îl 
înfuria eşecul, încât ajunsese s-o urască pe Erna aproape 
cu înverşunare. Dar o ura nu numai pentru că nu-i putea 
da de urmă; o ura, mai ales, pentru că nu-şi putea 
imagina, în nici un fel, ce anume punea ea la cale, în 
orice caz ceva cu totul ieşit din comun, de vreme ce îi 
trebuiau zile şi săptămâni ca să treacă la acţiune. 

Pe de altă parte, îl exaspera calmul colonelului. 

— Nu înţeleg. Taie-mă, spânzură-mă, nu înţeleg! 

— Ce nu înţelegi, măi băiete? 

— Cum de izbuteşti să-ţi păstrezi calmul. Că doar 
englez nu eşti. Şi, apoi, noi lucrăm împreună nu de ieri şi 
nici de alaltăieri. Or, în anii ăştia de când colaborăm, te- 
am văzut ieşindu-ţi din pepeni în împrejurări mult mai 
puţin afurisite, mult mai puţin date naibii. 

— Ai dreptate! Au fost împrejurări când mi-am ieşit 
din pepeni, cum spui tu. Dar poate că de data asta izbu- 
tesc să mă păstrez calm, pentru că împrejurarea de faţă 
este prea gravă ca să mă pierd cu firea. 


— Aşa! 

— Da! 

— Uite ce-i, bătrâne! Sunt de acord cu tine că 
situaţia e prea gravă ca să ne enervăm. Dar, tocmai 
fiindcă este atât de gravă, ar trebui să fii mai activ. Erna 
asta în două rânduri ne-a dat al naibii de mult de furcă. 
Ei bine, îmi amintesc, bătrâne, câtă energie ai depus de 
fiecare dată, câta inventivitate şi viclenie ca s-o 
dovedeşti. Şi acum nimic din toate astea. Mi-ai cedat mie 
iniţiativa investigaţiilor, tu mărginindu-te să întrebi, la 
începutul fiecărei zile de lucru, cum mai stăm. Nu te 
înţeleg! Al naibii să fiu dacă te înţeleg. Sunt momente 
când am impresia că situaţia aceasta îţi convine. Nu te 
supăra că ţi-o spun, dar asta este impresia mea. 

— Băiete, reproşul acesta mi l-ai mai adus. Nu 
chiar în aceeaşi formă, însă conţinutul a fost identic. Ei 
bine, cu te întreb: crezi că eu aş putea face mai mult 
decât voi toţi ca să descoperim unde se ascunde Erna? 

Maiorul ridică din umeri, frământându-şi mintea să 
găsească un răspuns potrivit. Până la urmă îl găsi: 

— Nu-i vorba să acţionezi şi tu! Dar tu nu participi. 
Sufleteşte nu participi. Cum să-ţi explic? Am sentimentul 
că te dezinteresezi de ceea ce facem, de parcă nu te-ar 
privi direct, de parcă ţi-ar fi complet indiferent dacă dăm 
sau nu de urma Ernei. 

— Greşeşti. Nu mi-e deloc indiferent. Numai că eu, 
fiind mai lucid decât tine, privesc situaţia cu o anumită 
detaşare, ca s-o pot înţelege. lată, sunt două săptămâni 
de când o căutăm pe Erna, fără să-i dăm de urmă. Tu 
eşti furios, înjuri în fel şi chip, ca şi când asta ţi-ar ajuta. 
Nu te poţi împăca defel cu o anume realitate. 

— Care, bătrâne? 

— Că nu putem da de urma Ernei. 

— Şi o spui cu atâta calm! Bătrâne, nu te mai re- 
cunosc! 

— Da, o spun calm, fără să mă enervez. Realitatea 
însă aceasta este: nu suntem în stare să-i dăm de urmă. 


— O vom găsi! Că doar n-a intrat în pământ. 

— Deocamdată însă, trebuie să recunoşti că toate 
strădaniile noastre s-au soldat cu un eşec deplin. Recu- 
noşti? 

— Recunosc, fir-ar al naibii să fie! 

— Recunoşti, dar aş pune rămăşag că nu ţi-ai pus 
întrebarea: Oare de ce nu-i putem da de urmă? 

— Nu mi-am pus-o! recunoscu maiorul, mirându-se 
că nu-i dăduse prin minte aşa ceva. Dar, presupunând că 
mi-am pus-o, nu vei fi având pretenţia să afirmi că n-am 
izbutit, fiindcă ea e mai deşteaptă decât mine? 

— Oricât ţi s-ar părea de curios, acesta este 
singurul răspuns. Erna poate mai mult decât ne-a 
demonstrat de fiecare dată când am avut de-a face cu 
ea. Acum, pentru a treia oară, ne dă de lucru. Trebuie să 
recunoşti că acum, la începutul competiţiei, ea este 
aceea care punctează, ca să folosesc o expresie din 
sport. Trebuie să fii de acord că, cel puţin deocamdată, 
ea acţionează cu mai multă eficienţă decât noi. In ciuda 
faptului că nu suntem nici de ieri şi nici de alaltăieri în 
meserie şi că ne pricepem ce anume trebuie să facem ca 
să dăm de urma cuiva atunci când respectivul ne 
interesează în mod deosebit. Ei, ce spui de treaba asta, 
Bogdane? 

— Ce pot să spun! Recunosc, pentru prima dată ni 
se întâmplă să înghiţim un... un asemenea afront. Recu- 
nosc, Erna e dată naibii, dar în nici un caz nu pic în extaz 
în faţa performanţelor ei. În schimb tu, Ducule, tare mi-e 
teamă că, dacă Erna ne mai trage o cacialma, eşti gata 
să aplauzi ca la teatru. 

— Am să-ţi spun acum ceva, care probabil are să te 
facă să sari în sus. Ei bine, află că Erna îmi impune prin 
calităţile ei ieşite cu totul din comun. 

— Bătrâne, a început să mă doară capul! 

— Te doare, fiindcă refuzi să priveşti adevărul în 
faţă. Dintr-un fel de prejudecată, dacă vrei, dintr-un fel 
de deformaţie profesională, refuzi să accepţi că o infrac- 


toare condamnată la închisoare ar putea fi superioară ca 
inteligenţă, perspicacitate, temeritate şi aşa mai departe, 
ţie, mie, lui Picioruş, Dorobanţu sau Vladone, fiindcă faci 
următorul raţionament: dacă Erna asta ar fi mai 
deşteaptă decât noi, nu am fi reuşit, şi încă în două 
rânduri, să-i dejucăm planurile şi s-o arestăm. 

— Şi vrei să spui, Ducule, că raţionamentul acesta 
nu e va/abi 

— Numai în parte. Eu cred că Erna nu s-a 
întrebuințat în măsura în care este în stare. Ne-a 
subapreciat şi de aceea nu a aruncat în luptă toate 
rezervele, ca să folosesc un termen militar. Acum, când 
ne cunoaşte mai bine, - aşa cum dealtfel şi noi o 
cunoaştem mai bine - ne putem aştepta cine ştie la ce 
surprize. 

— Vrei să spui că, pentru început, tu trebuie să te 
aştepţi la surprize, fiindcă ţie are să-ţi plătească o poliţă. 
Mă întreb însă dacă, prin absurd, Erna ar fi putut să audă 
cu cât entuziasm mi-ai lăudat-o s-ar mai gândi să se 
răzbune pe tine? Eu, în locul ei, aş renunţa. Te-aş... ierta. 

— Nu cred că m-ar ierta. De răzbunat, nu încape 
nici o îndoială că se va răzbuna. In ceea ce mă priveşte, 
de vreme ce nu intenţionează să mă trimită pe lumea 
cealaltă, sper - şi aş fi foarte mulţumit dacă s-ar 
întâmpla aşa - că răzbunarea ei nu va avea pentru ea 
consecinţe penale. 

— Şi, mă rog, de ce ai fi mulţumit? 

— De ce? Pentru următorul motiv: ar fi tare păcat 
ca Erna să îmbătrânească în închisoare. Mi-ar plăcea 
mult mai mult s-o ştiu... recuperată. 

— Dacă nu te-aş cunoaşte, aş zice, omule, că glu- 
meşti. 

— Nu glumesc deloc! 

— Bătrâne!... Bătrâne!... Dacă n-aş fi convins că 
aşa ceva nu este posibil, ştii ce aş crede? 

— Ce? 


— lată: dacă pe Prâslea al nostru, pe Vladone, Erna 
l-a dat gata cu drogurile, hipnoza şi cu frumuseţea ei 
dată naibii, pe tine este pe punctul de a te da gata, de la 
distanţă, Dumnezeu ştie prin ce alte chestii. 

— În privinţa asta nu trebuie să-ţi faci nici un fel de 
griji, Bogdane băiete! 

— Să te vedem cum ai să vorbeşti după ce 
„stareţa” ta genială îţi va plăti poliţa. 


Colonelul Radu Mănăilă ajunse acasă când „mătuşa 
Sabina” - menajera lui - tocmai punea masa. Dintr-un 
motiv pe care nu şi-l putea explica, era bine dispus, cu 
toate că noul „caz” de care urma să se ocupe îl îngrijora, 
fiind vorba de o persoană cu o anume poziţie socială. 

— Ce ne dai de mâncare astăzi, mătuşă Sabina? 
întrebă vârând capul pe uşa bucătăriei. 

— Am cumpărat doi crapi. Am făcut o ciorbă din 
capete şi cozi, pe unul l-am prăjit, iar pe celălalt l-am pus 
la cuptor. Ştiu că îţi place plachia. 

— Are să fie un prânz împărătesc. Ingrid s-a întors 
acasă? 

— Încă nu, dar trebuie să pice dintr-un moment în- 
tr-altul. 

— O aşteptam şi pe ea. 

Zece minute mai târziu Ingrid intră pe uşă. 

— Bună ziua, tată! Bună ziua, mătuşica Sabina. 

Şi dispăru în camera ei. Reveni de acolo mai târziu, 
când mătuşa Sabina aducea ciorba la masă. Locul ei 
obişnuit era cel din faţa tatălui său. De obicei, în clipa 
când se aşezau la masă, mai întâi se priveau, îşi 
zâmbeau şi apoi îşi urau reciproc „poftă bună”. De data 
asta Ingrid îşi feri privirea şi nici nu-i zâmbi, ci se 
mulţumi să murmure un „poftă bună” din vârful buzelor. 
Colonelul tresări, simţi brusc un fel de junghi în inimă şi, 
alarmat, îi căută privirea. Ingrid însă şi-o feri pe a ei. 


„Oare ce i s-a întâmplat?” se întrebă neliniştit colo- 
nelul, înghițind în silă borşul de peşte care dealtfel era 
excelent. 

In silă mânca şi Ingrid, deşi se străduia să nu se 
observe. De obicei mesele lor erau vesele, nota de 
veselie dând-o de fiecare dată Ingrid, care mereu avea 
de povestit ceva hazliu. De data asta însă tăcea. Pentru a 
salva aparențele, colonelul începu să pună diverse 
întrebări mătuşii Sabina, în legătură cu termenul de plată 
a chiriei, a întreţinerii şi alte asemenea chestiuni, la fel 
de lipsite de importantă şi plictisitoare. Mătuşa Sabina îi 
răspundea detaliat şi, înțelegând motivul pentru care 
colonelul îi punea asemenea întrebări, îi veni în ajutor 
povestindu-i mărunte şi banale întâmplări petrecute în 
bloc. Bătrâna avea umor şi, în mod obişnuit, când ea 
începea să povestească, Ingrid se amuza teribil. De data 
asta, în ciuda strădaniilor depuse de mătuşa Sabina ca s- 
o facă să râdă, nu izbuti să-i smulgă măcar un zâmbet. 

Ingrid mâncă puţin, refuză desertul, pe urmă se 
retrase în camera ei, pretextând că are de învăţat. 

— Ce se întâmpla cu ea, tuşă Sabina? întrebă colo- 
nelul când rămase numai cu bătrâna. 

— Nu ştiu! De aseară e aşa. Când a venit acasă era 
atât de palidă, încât pur şi simplu m-am speriat. Nici n-a 
vrut să mănânce. 

— N-ai încercat să afli ce i s-a întâmplat? 

— Ba da! N-am putut scoate însă nimic de la ea. 
Atâta mi-a spus: „Nu fi îngrijorată, că n-am făcut nimic 
rău”. 

— O fi îndrăgostită şi băiatul o fi plăcând pe alta, îşi 
dădu cu părerea colonelul. 

— Cred că e vorba despre altceva, Ducule. 

— Despre ce, tuşă Sabina? 

— Nu ştiu! Nu-mi dă prin minte. Ceva însă i s-a 
întâmplat. Dacă ar fi o chestie de inimă, nu m-aş 
nelinişti. În definitiv, timpurile s-au schimbat. Ea are 


nouăsprezece ani şi, dacă i-a plăcut un băiat şi ea lui, 
înţelegi ce vreau să spun... 

— Da, înţeleg! murmură colonelul care nu putea, 
care refuza să accepte realismul bătrânei. De aceea simţi 
nevoia ca bătrâna să-i dea încă o dată asigurări. 

— Va să zică dumneata nu crezi că Ingrid e îndră- 
gostită. 

— Nu! E altceva. Şi tocmai de aceea sunt 
îngrijorată. 

— În cazul acesta, tuşă Sabina, ce crezi că este de 
făcut? 

— Cred că ar trebui să stai de vorbă cu ea. Ea te iu- 
beşte mult şi nu cred că va refuza să ţi se destăinuiască. 

— În definitiv n-o putem lăsa singură în momentele 
de criză prin care trece. 

Se ridica, rămase în picioare câteva clipe 
nehotărât, pe urmă se duse să bată la uşa ei. 

— Ingrid, sunt eu. Pot să intru? 

— Intră! îi răspunse după câteva clipe, timp pe 
care îl folosi - avea să-şi dea după aceea seama - pentru 
a-şi şterge ochii de lacrimi. 

Privirea pe care i-o aruncă Ingrid îl încremeni în 
prag. Şi parcă niciodată, dar absolut niciodată, ea, Ingrid, 
nu semănase atât de mult cu cealaltă Ingrid - fata cu 
ochi de sfinx din anii adolescenţei lui nefericite şi 
oropsite - pe care o iubise şi pe care avea s-o iubească 
până la capătul zilelor sale. (Trecuseră ani de când, 
asemenea unui coşmar, fata care dispăruse din viaţa lui 
când el abia păşea în adolescenţă, reapăruse în ipostaza 
spioanei Mariana Dahlberg şi când, pentru că ea fusese 
cândva Ingrid, mai întâi cu existenţă reală şi apoi doar o 
himeră, îi dăduse posibilitatea să se sinucidă).! 

Ingrid, adolescenta care îl privise mai adineauri cu 
oroare, nu era fata celeilalte Ingrid, deşi îi purta numele, 
ci a femeii care îi fusese soţie şi de mulţi ani nu-i mai era 


1 Din romanul „Doamna în mov”, cititorii vor putea afla amănunte în 
legătură cu sfârşitul trist al Ingridei, alias Mariana Dahlberg. 


- poate şi din vina lui, pentru că nici o clipă nu încetase 
de a o iubi pe Ingrid - care intrase în viaţa lui pe uşa din 
dos, pentru a o părăsi apoi, strecurându-se tot pe acolo. 
Niciodată nu-şi putuse explica prin ce proces obscur 
fetiţa căreia el îi dăduse numele de Ingrid şi pe care nu o 
născuse Ingrid semăna totuşi cu ea. Era un mister de 
neînțeles. Ingrid, fata lui şi a unei femei pe care n-o 
iubise, 

semăna uimitor de mult cu singura femeie pe care o 
iubise şi niciodată nu fusese a lui. 

Colonelul se aşeză sfios pe marginea patului ei, 
făcând eforturi desperate să-şi domolească emoția. 

— Ingrid, fetiţă dragă, ai puţin timp să stăm de 
vorbă? 

— Să stăm, tată, să stăm. În definitiv o explicaţie 
este necesară. A, nu din partea ta, tată. Din partea mea, 
fiindcă am luat o hotărâre pe care însă n-o pot pune în 
aplicare înainte de a-ţi aduce la cunoştinţă ce anume m- 
a determinat s-o iau. Luna trecută am împlinit 
nouăsprezece ani. Sunt deci majoră şi responsabilă de 
faptele mele. Te informez, tată, că sunt hotărâtă să te 
părăsesc. Am să intru undeva în producţie ca să-mi 
câştig existenţa în mod cinstit. 

— Să mă părăseşti! repetă colonelul, izbutind să 
pronunţe cuvintele cu o voce atât de stinsă, încât Ingrid 
abia le auzi. Dar de ce, Ingrid, de ce? Ce s-a întâmplat? 
Ca să vrei să pleci, ca să vrei să mă părăseşti, înseamnă 
ca... înseamnă că eu nu mai sunt pentru tine tatăl tău. 

— lartă-mă, tată, dar am aflat despre tine 
asemenea grozăvii, încât... încât, dacă este adevărat - şi 
nu se poate să nu fie - trebuie să plec din casa asta, din 
casa ta. 

Şi Ingrid, izbucnind în plâns, îşi afunda faţa în 
pernă. 

„Trebuie că e la mijloc o confuzie!... îşi spuse 
colonelul, privind umerii fetei lui, care, din când în când, 
se cutremurau. 


Ingrid plângea, şi el o lăsa să plângă. Fără îndoială, 
plânsul îi făcea bine, o calma şi, ceva mai târziu, când 
avea să se liniştească, îi va fi mai uşor să vorbească. 
Dealtfel, şi el simţea nevoia să câştige timp ca să-şi 
regăsească stăpânirea de sine. Ingrid plângea un plâns 
mut. Dacă nu i-ar fi văzut umerii cutremurându-se din 
când în când, colonelul ar fi putut crede că adormise. Din 
bucătărie răzbea până la ei zgomot de farfurii: mătuşa 
Sabina spăla vasele. Pe stradă treceau autobuze, 
camioane, tramvaie, într-un uruit continuu şi enervant. 

Pe birouaşul ei se aflase fotografia colonelului, 
încadrată într-o ramă splendidă, cumpărată de Ingrid de 
la Consignaţia. Acum fotografia dispăruse. Minutele 
treceau şi colonelul se regăsea, îşi regăsea luciditatea. 
Cu toate acestea, nu izbutea să înţeleagă ce anume se 
întâmplase cu fiica sa. Deşi nu avea nici un motiv să se 
îndoiască de onestitatea ei, totuşi, faptul că Ingrid era 
hotărâtă să-l părăsească în aşa măsură îl surprinsese, 
încât, aşteptând ca Ingrid să contenească plânsul, se 
autosupunea unui examen sever şi fără menajamente. 

După aproape o jumătate de oră, Ingrid conteni să 
plângă. Se ridică din pat şi se duse să se cuibărească în- 
tr-un fotoliu, singurul în minuscula ei cameră. Ochii îi 
erau roşii, obrajii palizi, buzele uşor melanice. 

Colonelul continua să rămână pe marginea patului 
într-o poziţie puţin caraghioasă, poate din cauza că îşi 
sprijinea palmele de genunchi. Chipul lui exprima 
sfiiciune şi doar pliul din colţul stâng al gurii trăda 
suferinţa interioară. 

— Tată, - de obicei îl striga tăticul/e - cum ai putut 
face aşa ceva? 

— Ce am făcut, Ingrid? 

— Ştii, - continuă ea, ca şi când n-ar fi auzit între- 
barea - eu am crezut în tine ca în Dumnezeu şi te-am iu- 
bit, aşa cum mătuşica Sabina iubeşte pe Dumnezeu. Şi 
iată, acum ştiu că faţă de o anume persoană te-ai purtat 
odios. 


— Faţă de cine, Ingrid? 

— Pentru numele lui Dumnezeu, tată, te implor, nu 
juca teatru. Ştii foarte bine la cine mă refer. La Erna 
Caroţi. Din cauza ta a stat în închisoare şapte ani. 

— Ah, despre ea este vorba! exclamă colonelul, 
răsuflând uşurat. Acum nu-i mai era teamă că va pierde 
dragostea fiicei sale. Erna!... Va să zică ieşise din umbră, 
lovindu-l sub centură. 

„Oare în felul acesta şi-a închipuit să se răzbune pe 
mine?” se întrebă aproape dezamăgit, deoarece nu i se 
părea că era o răzbunare pe măsura „posibilităţilor ei 
reale”. Din nou Erna îl subapreciase, dacă îşi putuse în- 
chipui că, debitând pe socoteala lui cine ştie ce mârşăvii, 
va izbuti să creeze între el şi Ingrid o prăpastie de 
netrecut. E drept, deocamdată triumfase. In definitiv nici 
nu era de mirare că izbutise ea, fosta „stareţă” a 
„călugăriţelor”, bietele fete care sigur nu ar fi ajuns la 
închisoare dacă ar fi putut rezista farmecului ei, ciudat, 
inexplicabil şi totuşi de necontestat. Dar asta nu însemna 
că totul era pierdut şi că nu va reuşi să recâştige 
dragostea fiicei sale. 

— Da, despre ea, repetă Ingrid cu un ton aproape 
violent. Despre această femeie admirabilă şi nefericită, 
pe care tu ai distrus-o, despre această femeie cu suflet 
nobil, care îmi este nespus de dragă. 

— Ţi-e dragă... Erna? se înspăimântă colonelul. 

— Da, tată. Mi-e dragă, fiindcă din cauza ta este 
nenorocită, fiindcă simt că, numai iubind-o, voi izbuti să 
îndrept, într-o oarecare măsură, marea nedreptate pe 
care i-ai făcut-o. 

— Ai mai multă încredere în ea decât în mine? 

— Tată, în noaptea trecută aş fi fost moartă. Dacă 
Ernei nu i s-ar fi făcut milă de mine, de tinereţea mea, 
acum aş fi fost moartă. 

— Ce vrei să înţelegi când spui: „Aş fi fost 
moartă?” Aveai de gând să-ţi iei viaţa, Ingrid? 


— Ea a voit să mă omoare, ca să se răzbune pe 
tine, tată. Dar, până la urmă, i s-a făcut milă de mine şi 
mi-a cruțat viaţa. Şi dacă vrei să ştii, după tot răul pe 
care i l-ai făcut, era dreptul ei să mă omoare. 

— Va să zică asta este! Ingrid, dragă fetiţă, vrei să- 
mi povesteşti totul, totul? Cum ai cunoscut-o şi tot ce s-a 
întâmplat după aceea? 


În paginile ce urmează nu voi reda, în continuare, 
dialogul dintre tată şi fiică, ci voi povesti cum a decurs 
întrevederea dintre Erna şi fata colonelului Radu Mănăilă, 
pe de o parte, pentru a da posibilitate cititorilor să parti- 
cipe direct la acţiune, iar pe de alta, pentru propria mea 
plăcere de romancier care privind cu suspiciune 
cuceririle romanului modern - ai cărui partizani înfocaţi 
refuză dreptul scriitorului de a fi atoateştiutor - nu se 
ruşinează să-şi afirme conservatorismul şi ataşamentul 
faţă de canoanele genului împotriva cărora atâţia se 
înverşunează. 

De câteva minute Ingrid se despărţise de prietena 
ei. Fuseseră împreună la cinematograf; comedia, o 
producţie franceză cu Louis de Funès, nu le plăcuse şi 
fiindcă prietena ei, drept compensație, voia să prindă 
filmul din cadrul cinematecii, se despărţiseră în dreptul 
Palatului Telefoanelor. Ingrid o pornise în sus, pe Calea 
Victoriei, cu intenţia de a da o raită pe la magazinul 
„Muzica”, ca să nu informeze dacă nu primiseră discuri 
noi. Magazinul era în inventar, aşa că fu nevoită să se 
întoarcă. Era cald, atât de cald, încât, deşi înserarea se 
lăsase, asfaltul era încă moale, de parcă trotuarul fusese 
acoperit cu un strat de marmeladă. Se simţea tristă, 
aproape că îi venea să plângă. Şi era tristă pentru că era 
singură. Prietenul ei Dan, student ca şi ea în primul an, 
plecase acasă la părinţi, la Brăila. li scria în fiecare 
săptămână, rapoarte de activitate în toată legea, pe zile 
şi ore. Scrisorile lui erau totdeauna vesele, degajau un 
optimism robust, ceea ce o mira foarte mult, întrucât 


băiatul, care în copilărie zăcuse în pat doi ani din cauza 
unei malformaţiuni osoase, avea o fire melancolică şi 
sensibilă mai ales la aspectele urâte ale vieţii. In ultima 
scrisoare pe care o primise chiar în ziua aceea, Dan îi 
transmitea invitaţia părinţilor lui - amândoi profesori - să 
vină să stea la ei o săptămână. Invitaţia o bucurase din 
cale afară, şi abia aştepta să ajungă acasă spre a cere 
încuviințarea tatălui său. 

Prefirând în minte amintiri în legătură cu băiatul pe 
care îl iubea, Ingrid străbătea străzile absentă la tot ceea 
ce se întâmpla în jurul ei. 

— Domniţă frumoasă, singurică? se trezi acostată 
de un tânăr, care, în ciuda căldurii, purta sacou de 
alpaca şi cravată la gât. 

— Vezi-ţi de treabă, domnule, şi lasă-mă în pace! îl 
repezi ea, fiindcă în clipele acelea numai de compania 
unui bărbat nu simţea nevoia, mai ales când acesta 
purta mustăţi tătăreşti şi, agăţat de gât, un medalion de 
metal ordinar cu chipul unui cântăreţ străin de muzică 
pop. 

— Vai, domniţă, se poate să mă jigneşti în halul 
ăsta? Ce, eu te-am jignit? Nu ! Te-am întrebat numai 
dacă eşti singurică, fiindcă eu, care sunt băiat bun şi 
milos mai ales cu fetele, sunt dispus să te conduc până 
acasă. 

— Domnule, te rog să mă laşi în pace. Nu am 
nevoie de compania dumitale. 

— lo-te la ea! Cum, domniţă, vrei să spui că n-ai 
nevoie de compania lui Gigi? Adică de compania mea, 
fiindcă eu sunt Gigi. De ce mă jigneşti, domniţă, de ce? 

Şi făcu un pas spre ea, ridicând mâna s-o lovească. 
Ingrid, îngrozită, se dădu un pas înapoi, acoperindu-şi 
faţa cu palmele. În clipa aceea cineva îi veni în ajutor. 

— Ce te legi de lume pe stradă, mă derbedeule? 
Vrei să chem miliţianul? Haide, şterge-o imediat, dacă nu 
vrei să dai de dracu'! 


— Nu te enerva, cucoană, că n-am vrut să-i fac rău. 
Am vrut numai s-o sperii puţin. 

— Şterge-o! 

— Bine!... Bine!... 

Şi tânărul se grăbi să se îndepărteze şi să dispară 
după cel mai apropiat colţ. 

— Extraordinar câţi derbedei mişună pe străzi, mai 
ales după ce se înnoptează. Aproape că nu mai este po- 
sibil ca o femeie să iasă singură pe stradă. 

Remarca de mai sus fusese rostită, cu o voce 
tremurând de indignare, de Erna, care apăruse la 
momentul oportun. 

— Nu ştiu cum să vă mulţumesc, doamnă. Dacă nu 
interveneaţi dumneavoastră, închipuiţi-vă, individul m-ar 
fi lovit. 

— Presupun că te-ai speriat mult. 

— Recunosc, m-am cam speriat, doamnă. 

— Nu sunt doamnă. Spune-mi Erna. Acest e nu- 
mele meu. 

— Tare m-am speriat, fiindcă până la vârsta pe 
care o am nimeni nu a dat în mine.! 

— Nici tatăl dumitale? 

— El? Tata mă adoră, doamnă, şi mai curând şi-ar 
tăia mâna decât să dea în mine. 

— Doamnă! De ce nu vrei să-mi spui Erna? Dacă nu 
ai nimic împotrivă, am să te conduc până acasă. Eşti o 
fată atât de frumoasă, încât nu-i de mirare că băieţii te 
acostează pe stradă. Vrei să te conduc? 

— Bineînţeles, Erna. Ştii, pe mine mă cheamă 
Ingrid. 

— Mi-a făcut plăcere să te cunosc, Ingrid. 

Şi Erna îi luă braţul într-un gest de afecţiune. Ingrid 
se bucură. Din tot ceea ce simţea, bucuria fu sentimentul 
care se detaşă, care se lăsă intuit. Ceea ce se petrecea 
cu ea, foarte exact, Ingrid nu-şi putea da seama. Femeia 
pe care abia o cunoscuse i se părea extraordinară. Prin 
ce anume însă, nu-şi putea da seama. O simţea altfel 


decât toate celelalte femei pe care le cunoscuse, şi 
tocmai acel ceva care o deosebea o fascina, o tulbura, 

— Ce noapte! o auzi pe Erna murmurând. 

— Ce fel de noapte? 

— Am vrut să spun cât de cald este. Acum, numai 
la lacuri te poţi bucura de un pic de răcoare. Apoi, cu alt 
ton: Ce-ar fi să facem o plimbare până acolo? 

— Cum vrei tu, Erna! se învoi Ingrid, care simţea 
un fel de stranie voluptate să facă pe plac noii ei 
prietene, bucuroasă totodată că va mai întârzia clipa 
despărțirii. 

— Au să se supere ai tăi dacă nu ai să fii acasă la 
timp? 

— Nu! minţi ea. Tata se întoarce târziu, iar 
mătuşica Sabina e atât de bună, încât n-o lasă inima nici 
măcar să mă certe. 

— Atunci e foarte bine. Numai de am găsi un taxi. 

Ca şi când l-ar fi comandat, un taxi le ajunse din 
urmă. 

— La Herăstrău! porunci Erna şoferului, apoi privi 
la Ingrid, zâmbindu-i. Ingrid îi răspunse tot printr-un 
zâmbet, pe urmă, în timp ce maşina gonea spre lacuri, 
descoperi, cu o plăcută încântare, că niciodată nu se 
simţise atât de bine, nici măcar în compania celei mai 
bune prietene a ei - Mădălina - aşa cum se simţea acum 
când o avea la stânga ei pe Erna. 

„Va trebui să i-o prezint tatei”, îşi spuse, convinsă 
dinainte că noua ei prietenă va face o impresie extra- 
ordinară asupra colonelului. 

Ajunseră. Erna plăti taxiul. 

— Mersi. Data viitoare când vom mai veni aici, am 
să mă revanşez, ţinu să precizeze Ingrid, mai mult ca să-i 
smulgă Ernei făgăduiala de a se revedea. 

— Bine! Data viitoare ai să plăteşti tu, Ingrid. 

Din nou îi luă braţul. Intrară în parc dinspre 
Şoseaua Nordului. 


Erna o dirija înspre stăvilar. Pe malul acesta era 
puţină lume. Se opriră pe pod. De partea cealaltă a 
lacului străluceau luminile de la restaurantul „Pescăruş” 
şi de la debarcaderul de unde pleacă în croaziera pe lac 
vaporaşele. 

— Ce răcoare e aici! observă Ingrid. 

— Te-ar tenta o plimbare cu barca? 

— Cu tine da, Erna. 

Işi continuară drumul. Puțin mai departe, începeau 
hangarele diferitelor asociaţii sportive în care erau 
adăpostite cuterele şi iolele. Când ajunseră în dreptul 
primului ponton, Erna îi arătă o barcă legată cu un lanţ 
de unicul flotor al minusculului debarcader. Lanţul era 
încuiat cu un lacăt. 

— Cu bărcuţa aceea ne vom plimba. E a mea. 
Aşteaptă-mă pe ponton. 

Erna, aplecându-se, descuie lacătul cu o cheiţă pe 
care o scoase din poşetă, după care sări în barcă. După 
ce echilibrul bărcuţei se restabili, Erna întinse mâna ca s- 
o ajute pe Ingrid să ajungă în barcă. 

— Haide, pune piciorul pe strapontină! Să nu-ţi fie 
teamă, căci te sprijin eu, o încurajă Erna, văzând că In- 
grid se cam teme de apă. 

— Dacă sunt cu tine nu mi-e teamă. 

Invingându-şi teama şi sprijinindu-se de braţul pe 
care Erna i-l întinse, Ingrid izbuti să se mute de pe punte 
în bărcuţă. Atunci Erna, văslind cu multă îndemânare şi 
forţă, se îndepărtă de mal. 

Pe lac, bărcile se răriseră. Se zăreau doar câteva 
departe. Privind la Erna, care vâslea cu o îndemânare de 
pescar din Deltă, Ingrid întrebă: 

— Erna, totdeauna laşi vâslele în barcă? Nu ţi-e 
teamă că s-ar putea să ţi le ia cineva? 

— Nu mile ia nimeni. 

După vreo cincisprezece minute, când bărcuţa, ma- 
nevrată cu pricepere, ajunse în apropiere de insulă, Erna, 
ca şi când ar fi fost obosită de efort, ridică ramele. 


Bărcuţa nu mai înainta, părea ancorată. Erna, cu braţele 
încrucişate, privea la Ingrid, gânditoare, de parcă încerca 
să-şi amintească, din trăsăturile feţei, dacă este sau nu o 
persoană cunoscută. 

— Ce mă priveşti aşa, Erna? întrebă la un moment 
dat Ingrid, vag neliniştită. 

— Câţi ani ai, Ingrid? 

— Nouăsprezece. 

— Nouăsprezece!... Şi viaţa ţi-e dragă? 

— Cui nu-i este, Erna? 

— Dacă ar fi să mori, să zicem în noaptea asta, ți- 
ar părea rău? 

— Nespus de rău! Dar ce rost are să discutăm 
despre moarte, Erna? 

— Are, Ingrid. Pentru că tu, în noaptea asta, va 
trebui să mori. 

— Cum să mor, Erna? Am nouăsprezece ani, numai 
atât, nu sunt bolnavă, nu am nici un motiv să mor. Te 
rog, Erna! Ştiu, ai glumit. Totuşi asemenea glume îmi fac 
frică. 

— Nu am glumit, Ingrid. În noaptea asta tu vei 
muri. Ştii ce am în poşetă? Un revolver cu amortizor de 
zgomot. Am să te împuşc şi nimeni nu are să audă îm- 
puşcătura. După aceea am să-ţi arunc cadavrul în lac. 
Dimineaţa, când va fi pescuit, miliția se va da de ceasul 
morţii ca să dezlege enigma, dar totul va fi zadarnic. 
Nimeni nu va putea bănui adevărul. 

Ingrid înţelese abia acum înţelese adevărul: că nu 
în mod întâmplător derbedeul acela se legase de ea pe 
stradă, ci ca să-i dea Ernei prilejul să intervină în chip de 
salvatoare; că nu în mod întâmplător Erna îi propusese o 
plimbare pe lacuri; că nu în mod întâmplător vâslele se 
aflaseră în bărcuţă. Totul fusese dinainte regizat de Erna, 
care intenţiona s-o omoare. Bine, dar de ce? De vreme 
ce abia o cunoscuse şi, deci, nu-i făcuse vreun rău, 
însemna că nu era vorba de răzbunare. Atunci? Exista 
doar o singură explicaţie: Erna, femeia asta atât de 


frumoasă, era o dezechilibrată mintal, o sadică. Şi, iată, 
se afla în puterea ei, nu se putea salva în nici un fel, de 
vreme ce nu ştia să înoate. Dacă ar şti, s-ar arunca în 
lac, ar înota pe sub apă şi, chiar dacă Erna ar trage cu 
revolverul, poate ar avea şansa să n-o nimerească. 

Innebunită de frică, tremurând, întrebă cu o voce 
care pur şi simplu implora: 

— De ce vrei să mă omori, Erna? Ce rău ţi-am 
făcut? 

— Tu nu mi-ai făcut nici un rău. Tu însă trebuie să 
plăteşti pentru păcatele tatălui tău. 

— Dar tata cu ce a greşit faţă de tine? 

— Din cauza lui am stat închisă şapte ani. De 
curând mi-au dat drumul. Nu ştiu dacă tatăl tău îşi mai 
aminteşte. Dar, ultima dată când m-a anchetat, l-am 
avertizat că în ziua când voi ieşi, mă voi răzbuna. La 
închisoare, ceea ce m-a menţinut în viaţă a fost dorinţa 
răzbunării. Tot timpul numai la asta m-am gândit. Acum, 
iată, s-a ivit prilejul s-o trăiesc nu în închipuire, ci aievea. 

— Nu înţeleg în ce a constat vina tatălui meu. EIl 
doar te-a anchetat. Să nu-ţi închipui că ai să mă poţi 
convinge că te-a nedreptăţit, atribuindu-ţi fapte pe care 
nu le-ai comis. 

— Ba da! Pentru vina mea reală, m-aş fi putut 
alege doar cu o condamnare de maximum doi ani. Dar el, 
tatăl tău, onorabilul tău tată, pe care probabil îl adori - îl 
adori nu-i aşa? 

— Nu cred că există un alt tată mai bun decât al 
meu. 

— Sărăcuţa de tine! Tatăl tău e un om odios. A 
măsluit declaraţiile mele, m-a chinuit ore întregi, cu 
aceleaşi şi aceleaşi întrebări, încât, până la urmă - şi nu 
o dată - ca să scap de supliciu şi să pot reveni în celulă, 
sfârşeam prin a recunoaşte fapte pe care nu le 
comisesem. Cu o râvnă inumană, anchetându-mă ore în 
şir, până la urmă a izbutit să-mi ticluiască un dosar aşa 
cum a voit el. 


Erna vorbea cu atâta convingere, cu atâta 
indignare, încât Ingrid, impresionată şi aproape convinsă, 
întrebă: 

— Bine, dar tata de ce s-a înverşunat atâta 
împotriva ta, Erna? 

— De ce? Naivă mai eşti, Ingrid, dacă îţi închipui că 
numai împotriva mea s-a înverşunat, ca să folosesc 
aceeaşi expresie. El se înverşunează împotriva tuturor 
care îi cad în gheare. E un sadic. Plăcerea lui este să 
ticluiască dosare, pentru ca nenorociţii trimişi în justiţie 
să se aleagă cu cât mai mulţi ani de închisoare. Nu ştiu 
de cât timp lucrează la Securitate. Poţi însă să fii sigură 
că toţi, absolut toţi cei pe care el i-a anchetat, şi ulterior 
au fost judecaţi şi condamnaţi, au primit, în raport cu 
adevărata lor vinovăţie, pedepse mult mai grave. Dacă l- 
ai putea vedea în chip de anchetator! Deşi îi eşti fiică, 
deşi îl adori aşa cum mi-ai spus, ţi-ar deveni odios. Pur şi 
simplu odios. La început se arată amabil, îţi vorbeşte 
politicos, încearcă să te convingă că poţi să ai încredere 
în el, fiindcă îţi este favorabi/, dar, ca să te poată ajuta, 
trebuie să cunoască adevărul. Este deci în propriul tău 
interes să nu-i ascunzi nimic. Pe urmă, după acest 
preambul, cu care pe mulţi îi păcăleşte, fiindcă îşi joacă 
rolul cu o măiestrie extraordinară, începe ancheta 
propriu-zisă. Mai întâi, întrebări absolut fără nici o 
legătură cu cazul tău sau întrebări naive, să-l crezi picat 
din lună, asta ca să-ţi dea iluzia că poate fi uşor păcălit. 
In tot acest timp vânează orice ocazie spre a divaga, cu o 
candoare perfect jucată, sau ca să plaseze un banc 
politic, dar ştii, din acelea pe care nu este prudent să le 
debitezi faţă de martori. Şi toate astea de ce? Pe deo 
parte, ca să-ţi câştige bunăvoința, iar pe de alta, ca tu 
să-ţi faci o părere greşită în ceea ce priveşte aptitudinile 
lui de anchetator penal şi, în consecinţă, să-ţi închipui că 
îl vei putea induce în eroare, declarând numai ceea ce 
consideri că este în favoarea ta, omiţând sau, la nevoie, 


recunoscând într-o versiune atenuată ceea ce eşti obligat 
să recunoşti. 

— Opreşte-te, Erna, te rog! Dacă te-ai hotărât să 
mă omori, omoară-mă, dar nu mă mai chinui. Nu vreau 
să mai aud nimic rău despre tata. 

— Ba da! Ar trebui să-mi mulţumeşti că îţi dau po- 
sibilitatea să-l vezi în lumina adevărată, nu în ipostaza în 
care ţi se înfăţişează, de tată iubitor şi de om integru. Ca 
să te omor, mai am încă timp. Vreau ca, înainte de a 
muri, să-l blestemi tu, fata lui cea iubitoare. Află că una 
din tacticile tatălui tău este să pară un fel de Agamiţă 
Dandanache în ipostază de anchetator, pentru ca victima 
să-şi facă iluzia că îl va putea duce de nas. Pe urmă, 
după ce îşi dă seama că şi-a atins scopul, îşi dă arama pe 
faţă: începe să te împresoare cu o mulţime de întrebări 
perfide, să revină asupra lor, formulându-le în fel şi chip, 
pentru ca, pe neaşteptate, să-ţi arunce o acuzaţie gravă, 
iar apoi, la protestele tale legitime, imediat să-ţi citească 
din dosar o declaraţie a unui pretins martor, în care 
acesta te denunţă că ai comis exact fapta gravă 
enunțată cu puţine clipe mai înainte de el, acuzatorul. 
Este necesar să-ţi mai spun că, folosind asemenea 
metode, cei învinuiți sunt făcuţi groggy şi că sfârşesc 
prin a recunoaşte tot, de teamă să nu li se pună în cârcă 
şi alte „vini” mult mai grave? lar dacă se întâmpla ca 
victima să nu se dea bătută şi să continue să se apere, 
tatăl tău are în rezervă şi alte metode, încât cel interogat 
sfârşeşte prin a recunoaşte tot ceea ce el pofteşte. Şi 
tatăl tău pofteşte ca acuzatul, chiar dacă este complet 
nevinovat, să ajungă totuşi în închisoare, iar dacă are 
vreo oarecare vină, pedeapsa primită să fie mult mai 
mare decât cea pe care ar merita-o. Da, Ingrid, iată 
portretul sumar şi mult atenuat al integrului tău tată. ŞI 
acum, pregăteşte-te să mori! 

încheind astfel falsul rechizitoriu la adresa 
colonelului, Erna scoase din poşetă un revolver. Ingrid, 


asemenea unei păsări hipnotizate de un şarpe boa, nu 
era în stare să schiţeze nici cel mai mic gest de apărare. 

— N-aş vrea să te omor înainte de a-ţi da o şansă 
de a te salva. Dealtfel singura. Ştii care e aceea? 

— Nu! 

— Strigă! Şansa e ipotetică, deoarece, după cum 
singură poţi observa, pe lac n-am mai rămas decât 
numai noi două. Strigă. Dacă te aude careva şi îţi vine în 
ajutor, înseamnă că ţi-e scris să trăieşti. Dacă nu, te voi 
ucide, Ingrid. O voi face cu părere de rău, fiindcă îmi eşti 
simpatică, dar nu am încotro. M-am jurat să mă răzbun 
pe tatăl tău. El te iubeşte mult şi va suferi cumplit. Asta 
va fi răzbunarea mea. M-am gândit să-l omor, dar am 
renunţat. Ar fi fost o pedeapsă prea mică pentru el. 
Haide, strigă, Ingrid. 

Ingrid privi jur împrejur. Pe lac nu mai era nici o 
barcă. Ce rost avea să strige, de vreme ce tot n-ar fi 
auzit-o nimeni? Şi apoi, după cele ce aflase despre tatăl 
ei, nici nu mai dorea să trăiască. Dumnezeule, cum l-ar 
mai putea privi în ochi, cum i-ar mai putea spune tată 
unui om care îşi consacrase viaţa în a trimite la 
închisoare vinovaţi, nevinovaţi, de-a valma? 

— Nu strig. Omoară-mă! Te rog numai s-o faci mai 
repede. După cele ce am aflat, mi-e silă de viaţă. 

Işi acoperi faţa cu palmele şi izbucni în plâns. 
Plângea în hohote, dar nu pentru că avea să moară, ci 
din desperare că tatăl ei era un om odios. Plângea şi 
aştepta să audă zgomotul împuşcăturii. Dar, iată, trecură 
câteva clipe fără ca Erna să apese pe trăgaci. Ceva mai 
târziu, când Ingrid îşi descoperi faţa din căuşul palmelor, 
observă că acum bărcuţa alunecă sprintenă pe apele 
adormite. Erna vâslea puternic şi bărcuţa se îndrepta 
repede înspre minusculul debarcader de unde plecaseră. 
Când ajunseră, Erna, ocolind pontonul, lipi 
ambarcaţiunea de scândura ce servea drept punte. 

— Haide, coboară, Ingrid! Când ajunseră din nou 
pe alee, Erna o apucă de braţ: Vreau să-ţi explic ce s-a 


întâmplat. Află că mi s-a făcut milă de tine. Prea eşti 
tânără, prea eşti frumoasă şi prea eşti bună ca să 
plăteşti în locul tatălui tău. Acum, după ce cunoşti 
motivul pentru care te-am cruțat, du-te! la-o înspre 
stăvilar. Eu o pornesc în direcţia opusă. 

Şi se depărta fără să se grăbească. 

Ingrid rămase locului, urmărind-o cu privirea. Şi 
curios, uitând că femeia care acum se depărta, 
legănându-şi şoldurile ca o odaliscă, fusese pe punctul de 
a o ucide, simţi pentru ea milă şi încă altceva, cu totul 
nedefinit şi imposibil de înţeles, în orice caz ceva care o 
făcea să regrete că se despărţiseră în acest fel, şi pentru 
totdeauna. 

Copleşită de tristeţe că n-o va mai vedea pe Erna, 
o porni spre casă. Şi abia când ajunse şi se vâri în 
aşternut, simţi în suflet durerea cumplită că tatăl ei pe 
care îl admirase şi îl iubise era un om care trimitea 
oameni nevinovaţi la închisoare. 


5 
ERNA PUNE CONDIŢII 


În clipa în care Ingrid termină de povestit tot ceea 
ce cititorii cunosc din capitolul precedent, de la etajul 
superior, prin fereastra deschisă, năvăli în încăpere 
melodia unui şlagăr. 

Colonelul se ridică şi închise fereastra, după care 
din nou se aşeză pe marginea patului. In celălalt capăt al 
camerei, ghemuită în fotoliu, cu genunchii la gură, 
îmbrăţişându-şi-i, Ingrid îl privea şi ochii ei nu exprimau 
nimic altceva decât o imensă oboseală, care în nici un 
caz nu era a trupului. 

— Va să zică aşa s-au petrecut lucrurile?! Ingrid 
tresări, parcă speriată de cuvintele ce i se părură a suna 
indiferente. O clipă se indignă, mai exact, indignarea fu 
doar în intenţie, deoarece, fiind prea obosită, nu era 
capabilă de un asemenea efort. Rămase în aceeaşi 
poziţie, golită de orice tel de gânduri. O clipă se întrebă 
dacă tatăl ei aştepta de la ea un răspuns, sau întrebarea 
fusese doar constatativă. În orice caz el nu avea dreptul 
să tacă. Era obligat să vorbească, să confirme sau să 
infirme acuzaţiile pe care i le adusese Erna. Cu toate 
acestea, după cuvintele „va să zică aşa s-au petrecut 
lucrurile”, tăcea privind cu o atenţie încordată o floare 
din covor, deşi ea nu se deosebea prin nimic de celelalte. 
Trecură astfel câteva minute, în care timp tăcerea dintre 
ei era ca o mare ce-i despărţea. De la etajul superior se 
auzea cântăreaţa cu voce leşinată. 

— Ştiu, Ingrid, că tu aştepţi să mă disculp, dar afla 
că nu am de gând să fac aşa ceva. 

— Ah! Asta înseamnă că recunoşti... 


— Nici asta, fată dragă. Nu am de gând să mă 
disculp, fiindcă n-aş izbuti să te conving dacă ţi-aş spune 
că te-a minţit. Nu te-aş convinge, fiindcă tu încă eşti sub 
influenţa ei, şi din cauza asta ţi-ai pierdut încrederea în 
mine. Tu mă vezi, încă mă vezi, în culorile în care ea m-a 
zugrăvit. Deci, dacă ne referim la acest aspect, problema 
se pune astfel: ori continui să ai încredere în mine, ori dai 
crezare spuselor ei. Cu alte cuvinte, şi într-un caz, şi în 
celălalt nu este vorba decât de incredere. Trebuie să te 
hotărăşti: cui îi acorzi încrederea? Mie sau Ernei? 
Desigur, nu-i un ultimatum, îmi dau seama cât de greu îţi 
este, după şocul pe care l-ai suferit noaptea trecută. 
Altceva vreau să-ţi spun însă. Că Erna a jucat teatru cu 
tine şi că o clipă nu a avut intenţia să te omoare. 

— Tată, nu încerca să mă tragi pe sfoară. A scos 
pistolul. Şi dacă s-a răzgândit a făcut-o numai fiindcă i s- 
a făcut milă de mine. Ei bine, faptul că m-a cruțat îmi 
dovedeşte că nu este o fiinţă rea şi că tu, nu ştiu din ce 
motiv, ai... ai nedreptăţit-o. 

— Dragă fetiţă, îţi repet, nu vreau să mă disculp 
faţă de tine. Trebuie să hotărăşti singură cine merită în- 
crederea ta. Sau, altfel spus, tu, Ingrid, te găseşti în 
situaţia de a avea sau nu încredere în capacitatea ta de 
a-ţi forma o părere justă despre oamenii în preajma 
cărora ai trăit de când ai văzut lumina soarelui. Revenind 
acum la ceea ce discutam, îţi repet, încă o dată, că Erna 
o clipă nu s-a gândit să te omoare. Ea a regizat totul. 
Întâlnirea n-a fost întâmplătoare, nici invitaţia la lacuri, 
nici plimbarea cu barca şi nici tot ceea ce a urmat după 
aceea. Deşi nu am fost de faţă, aş pune rămăşag pe 
orice că pistolul cu care te-a ameninţat era o inofensivă 
brichetă de aprins ţigările. Poate că nu are să-ţi facă 
plăcere - fiindcă tu ai o părere bună despre Erna -, dar 
pentru ea tu nu ai fost decât un simplu pion. Nu ca să te 
ucidă te-a atras în cursă, ci ca să-mi dovedească mie că, 
deşi i-a stat în putinţă să se răzbune pe mine, omorându- 
te, te-a cruțat. La fel a procedat în urmă cu două 


săptămâni când ar fi putut să mă împuşte, dar n-a făcut- 
o, fiindcă ea, de fapt, a vrut numai să iau cunoştinţă de 
mărinimia ei. 

Ingrid care între timp îşi redobândise vioiciunea în- 
trebă: 

— Un moment, tată. Lasă-mă să înţeleg. Spui că 
Erna, în urmă cu două săptămâni, deşi putea să te 
împuşte, ţi-a cruțat viaţa? 

— Da, Ingrid, da! 

— Astă-noapte putea să mă împuşte pe mine şi tot 
n-a făcut-o. Tu afirmi că în ambele cazuri a făcut-o 
demonstrativ. Da? 

— Exact, Ingrid. 

— Bine, dar tot tu ai afirmat că pistolul probabil era 
o inofensivă brichetă. Atunci cum ar fi putut să mă 
omoare? Mi se pare că te contrazici... 

— Fetiţă dragă, de vreme ce nu intenţiona să te 
omoare, de ce şi-ar mai fi procurat un revolver adevărat? 
În definitiv o armă adevărată nu se găseşte pe toate 
drumurile, nu-i aşa? Unde mai pui că un revolver 
demodat, marca „Beretta”, mi-l făcuse cadou în noaptea 
în care ar fi putut să mă omoare în „Parcul Libertăţii”. 
Pesemne mi l-a dăruit ca să mă convingă că-i o armă 
adevărată. 

— Bine, tată, dar de vreme ce atât viaţa ta, cât şi a 
mea au stat în mâinile ei şi totuşi ne-a cruțat, nu crezi că 
ar trebui să tragi concluzia că a renunţat să se mai 
răzbune? 

— Întrebarea e cât se poate de logică şi de... 
tentantă. Dacă nu ar fi vorba de Erna, aş sfârşi prin a 
crede, ca şi tine, că a renunţat să se răzbune. Dar este 
vorba de Erna. Şi fiindcă e vorba de ea, şi fiindcă am 
pretenţia că o cunosc binişor, înclin să cred că, 
demonstrându-mi mărinimia ei, Erna a vrut să-mi atragă 
atenţia că a plănuit o răzbunare mai complicată. 

— Există oare o răzbunare mai mare decât 
moartea? întrebă Ingrid. 


— Pentru Erna probabil că da. 

Ingrid privi în altă parte. Acum era din nou palidă, 
nefiresc de palidă, de parcă abia s-ar fi trezit dintr-un 
lung leşin. Palidităţii i se adăuga o anume crispare a 
trăsăturilor, ca atunci când încerci să înăbuşi o suferinţă 
de durată, ca cei din jurul tău să nu observe. 

— Vai, tată, mult te mai urăşte, de vreme ce nu s- 
ar considera răzbunată doar ucigându-te sau ucigându- 
mă. 

— Mult, Ingrid! Foarte mult! 

— Bine, dar de ce, tată, de ce? 

— Nu ştiu! Prima dată când mi-a spus că mă urăşte 
şi că se va răzbuna, am crezut că ştiu motivul. Ulterior 
însă, mi-am dat seama ca m-am înşelat. Îmi este peste 
putinţă să înţeleg de ce mă urăşte cu atâta înverşunare. 

— Concret, la ce anume te-ai gândit atunci când ai 
crezut că ştii de ce te urăşte? insistă Ingrid. 

— Că mă urăşte, fiindcă în două rânduri i-am de- 
jucat planurile. Îmi este interzis să discut cu tine 
probleme de serviciu. Ceea ce pot însă să-ţi spun este că 
Erna a făcut închisoare nu pentru o singură culpă, ci 
pentru mai multe, toate foarte grave. Din pricina Ernei s- 
a sinucis o fată, una din agentele ei, pentru a nu mai 
pune la socoteală pe cei care, de teama pedepsei ce-i 
aştepta, fiindcă divulgaseră secrete de stat, de ase- 
menea şi-au pus capăt zilelor. Din vina Ernei a fost 
omorâtă la spital o altă complice de-a ei. 

— Ar fi trebuit s-o întrebi de ce te urăşte, observă 
Ingrid, cu o voce în al cărei timbru colonelului i se păru 
că distinge o undă de căldură, ceea ce îl făcu să spere 
că, încet-încet, va izbuti să recâştige încrederea fiicei 
sale. 

— Am întrebat-o, dar a refuzat să-mi spună. 

— Foarte ciudat, tată! 

— Ce anume ţi se pare ciudat? 

— Că te urăşte atât de mult, dintr-un motiv pe care 
nici măcar nu-l poţi bănui. 


— Da, e foarte ciudat. Desigur, ţie îţi este mult mai 
greu să crezi că mă urăşte dintr-un motiv numai de ea 
ştiut, altul decât cel pe care ţi l-a debitat în noaptea când 
te-a invitat la o plimbare pe lac. Îmi închipui cât de mult 
te-a speriat când ţi-a spus că vrea să te împuşte. 

— La început, da. Mai târziu însă, adică după cele 
ce am aflat despre tine, m-am simţit atât de nenorocită, 
încât mi-a părut rău că s-a răzgândit. 

—...Şi acum, tot îţi pare rău, Ingrid? 

— Acum... acum cred, tată, că mi te-a prezentat 
într-o lumină atât de oribilă, ca să mă îndepărteze de 
tine. 

— Nu aceasta a urmărit ea în primul rând. E prea 
inteligentă ca să-şi fi putut face iluzia că, ponegrindu-mă, 
te va îndepărta sufleteşte de mine, pentru totdeauna. Pe 
ea nu asta o interesa. Gândeşte-te că ea trebuia să-ţi 
explice, să justifice de ce vrea să te împuşte. Spune-mi, - 
putea ea să-ţi găsească ţie o vină - una plauzibilă şi în 
aşa măsură gravă - care să motiveze hotărârea 
disperată de a te împuşca? 

— De vreme ce nu mă cunoştea, n-o cunoşteam... 

— Exact! Până a nu ţi se înfăţişa în chip de „apără- 
toare” împotriva derbedeului acela, habar nu aveai că 
există. Deci trebuia să găsească o explicaţie, şi a găsit-o: 
avea să te ucidă, nu fiindcă te-ai făcut vinovată cu ceva 
faţă de ea, ci fiindcă trebuie să ispăşeşti, în locul meu, 
crimele comise de mine împotriva ei, împotriva altor 
„victime”. O explicaţie mai mult decât plauzibilă, de 
vreme ce tu ai luat-o drept bună. 

Ingrid oftă, ridică din umeri, pe urmă se ridică şi 
veni să se aşeze pe pat, alături de colonel. 

— Şocul a fost atât de puternic, în aşa măsură tot 
ceea ce spunea părea verosimil, încât m-am îndoit de 
tine, tată. Acum, când mă gândesc mai bine, îmi dau 
scama că într-adevăr n-a interesat-o să mă îndepărteze 
de tine. Ea s-a jucat cu mine aşa cum se joacă pisica cu 
şoarecele. Pe urmă, lipindu-şi obrazul de umărul 


colonelului, cu sfioasă tandreţe: De azi înainte îmi e 
teamă pentru tine, tăticule. 

Îi spunea din nou tăticule! Colonelul îşi petrecu 
braţul pe după umărul ei. 

— Nu, Ingrid! Nu ai motiv să fii îngrijorată. Esen- 
ţialul este că trăim. Restul, văzând şi făcând. 

— De ce nu încerci să stai de vorbă cu ea? 

— Fiindcă nu consider că este necesar. Dar, chiar 
dacă aş vrea să-ţi urmez sfatul, nu-mi stă în putinţă. De 
când a ieşit din închisoare Erna a dispărut. Se ascunde, 
unde însă încă nu am putut descoperi. 

— Şi de ce se ascunde, tată? 

— De ce? Ca să n-o stingherim. 

— Se teme să n-o arestaţi din nou? 

— Erna ştie că nu avem motive s-o arestăm. N-a 
comis doar nici o infracţiune. 

— A încercat doar să mă omoare. 

— Ţi-am spus că nu asta i-a fost intenţia. 

— Formal însă, fapta ei n-ar putea fi interpretată ca 
o tentativă de asasinat? 

— Din mai multe motive, nu! În primul rând, nu ţi-a 
adus nici o vătămare fizică. În al doilea, tentativa, cum ai 
numit-o tu, ar trebui dovedită. Or tu nu ai nici un martor. 
În al treilea, nici tu şi nici eu nu avem interes să facem 
agitaţie pe chestia „aventurii” tale. In al patrulea, dacă, 
prin absurd, am găsi o „chichiţă” care să justifice 
arestarea ei, ar însemna ca ea să creadă ca am făcut-o 
numai pentru că mă tem de ea. Dealtfel ar avea toate 
motivele să creadă aşa ceva. Pe de altă parte, dacă Erna 
a arătat „clemenţă” faţă de noi, mă simt obligat să mă 
revanşez la rândul meu. Mai există apoi un motiv pentru 
care vreau să rămână în libertate. Sunt curios să văd ce 
fel de răzbunare a conceput, una mai subtilă decât 
moartea de vreme ce ne-a „dăruit” viaţa şi mie, şi ţie. 
Dar, ia spune-mi, Ingrid, doreşti chiar atât de mult ca 
Erna să fie arestată? 


— Nu doresc deloc. Dimpotrivă mi-ar părea tare 
rău dacă ar exista un motiv real. Fiindcă, trebuie să ţi-o 
spun, indiferent de ceea ce a făcut şi eventual va mai 
face, nu ştiu de ce, dar mi-e tare, tare milă de ea. Totuşi, 
tată, de ce se ascunde dacă ştie că nu trebuie să se 
teamă de o eventuală arestare? 

— Pentru că se teme ca noi, urmărind-o în mod 
discret, am putea interveni la timp pentru a o împiedica 
să se răzbune sau eventual să anihilăm efectele răzbu- 
nării ei. 


Maiorul Bogdan Tudoraşcu intră în birou ca o fur- 
tună. 

— Am văzut-o pe Erna, bătrâne. 

— Nu mai spune! Unde ? 

— In balcon, la ea acasă. S-a întors azi-noapte, 
târziu, cu un taxi. De unde crezi că l-a luat? 

— De unde? 

— Din faţa hotelului „Ambasador”. 

— Cred că n-ai să-mi spui că tot timpul cât a lipsit a 
locuit acolo! 

— Bineînţeles că n-am să spun aşa ceva, fiindcă nu 
acolo a locuit. 

— Atunci de ce ai ţinut să subliniezi că a luat taxiul 
din faţa hotelului „Ambasador”? 

— Păi bine, omule, nu-ţi dai seama că ea îşi bate 
joc de noi? 

— Nu ştiu de unde ai mai scos-o şi pe asta. 

— Spune-mi, du la „Ambasador” putea sau nu să 
se întoarcă acasă pe jos? 

— Desigur! De la hotel până la ea drumul nu 
durează nici măcar zece minute. 

— Păi vezi? Totuşi ea a luat taxiul. Dacă l-ar fi luat 
de mai departe, să zicem de acolo unde a locuit în tot 
acest timp, era explicabil. Dar, luând taxiul de unde l-a 
luat, înseamnă că a făcut-o numai ca să-şi bată joc de 
noi. Ştiind sau numai presupunând că i-am pus locuinţa 


sub supraveghere, a dedus că, dacă se întoarce acasă cu 
un taxi, primul lucru pe care îl vor face ai noştri va fi să 
ia numărul maşinii. De ce? Simplu! În speranţa ca, 
cerând şoferului să ne spună din ce loc a luat-o, vom 
putea afla unde a stat ascunsă în tot acest timp. Ce şi-a 
zis ea? „la să-mi bat puţin joc de colonel şi de oamenii 
lui!” Şi a luat un taxi din faţa hotelului „Ambasador”. Azi 
de dimineaţă, dumneaei a apărut ba la fereastră, ba în 
balcon, sub diferite pretexte. Şi asta numai ca să-şi bată 
joc de filaj. 

Maiorul Bogdan, de furios ce era, apucă statueta 
de porțelan şi o strânse în pumn atât de tare, încât biata 
de ea se frânse în două. 

— Na că o făcui, fir-ar a naibii! Sărmana Isadora 
Duncan! 

— Ai botezat-o şi pe-asta! 

— Ducule, nu ştii un atelier care lipeşte chestii de- 
astea? întrebă cu voce jalnică şi făcând o figură atât de 
nenorocită, încât colonelul izbucni în râs. 

— Mi se pare că există unul pe strada Academiei 

— Am să mă reped ceva mai târziu. Apoi cu alt ton: 
Spune-mi, îţi place noutatea pe care ţi-am servit-o dis- 
de-dimineaţă? 

— Ascultă alta, mai senzațională decât a ta, băiete! 

Şi îi povesti „aventura” Ingridei, de care cititorii au 
luat cunoştinţă din capitolul anterior. Bogdan ascultă în 
tăcere, fără să-l întrerupă măcar o singură dată, ceea ce 
nu i se întâmpla prea des. Chiar şi după ce colonelul 
termină de povestit, maiorul continuă să tacă şi să-l 
privească aproape mustrător, de parcă el era unicul 
vinovat pentru tot ceea ce se întâmplase. 

— Ducule, tu pricepi ceva? Eu îţi mărturisesc sincer 
că nu mai înţeleg nimic. 

— Ce nu înţelegi? 

— Ţi-am spus: nimic! Dacă nu s-ar fi întors, poate 
că o concluzie aş fi fost în stare să trag. Dar ea s-a întors, 
şi tocmai acest fapt torpilează toate raţionamentele pe 


care încerc să le fac. De ce s-a dat la fund? După părerea 
mea, ca să se răzbune. Sau poate tu ai altă părere? 

— Absolut aceeaşi părere cu tine. _ 

— Se dă deci la fund ca să se poată răzbuna. lşi 
creează două ocazii excelente, dar le ratează cu bună 
ştiinţă pe amândouă. De ce? Este o întrebare care se 
impune cu necesitate. Dacă ar fi continuat să se 
ascundă, răspunsul nu ar fi fost greu de dat. Nu-i aşa? 

— Bineînţeles. Şi, mă rog, care ar fi fost răspunsul 
cel mai plauzibil? Că ea considera uciderea mea sau a 
Ingridei drept o răzbunare minoră în comparaţie cu ura ei 
împotriva mea. 

— Exact aşa am gândit şi eu. Dar să mergem mai 
departe cu raţionamentul. Deci, dacă Erna timp de două 
săptămâni s-a dat la fund ca să poată să se răzbune, fără 
ca noi s-o stingherim, şi dacă în tot acest timp n-a făcut- 
o, ci numai ţi-a demonstrat că ar fi putut-o face, e normal 
să presupunem că ar fi trebuit să se ascundă până când 
intenţia ei se transforma în faptă. Este, bătrâne? 

— Băiete, raţionamentul tău nu are nici o fisură. 

— Până aici, da. Mai departe însă, nu mai stă în 
picioare. Şi nu mai stă în picioare, deoarece Erna a 
revenit la suprafaţă. Şi te întreb: dacă este adevărat că 
Erna s-a dat la fund ca să se răzbune, atunci ce concluzie 
trebuie să tragem acum când ştim că a reapărut fără să 
se răzbune? Că i s-a făcut milă de tine şi a renunţat la 
răzbunare? Dacă ţin seama de premisele de la care am 
pornit, aceasta este singura concluzie care se impune şi 
pe care ar trebui s-o acceptăm. Şi, cu toate acestea, mi-e 
greu s-o accept. Şi fiindcă nu pot, tot raţionamentul se 
prăbuşeşte, ca un turboreactor care a absorbit un stol de 
potârnichi. 

—  Intr-adevăr, Bogdane, ieşirea la suprafaţă a 
Ernei ne-a dat peste cap toate ipotezele. Mă întreb: ce 
semnificaţie trebuie să dăm faptului că s-a întors, alta 
decât aceea care, cel puţin în aparenţă, se impune ca 
perfect logică: renunţarea la răzbunare? 


Maiorul Bogdan ridică din umeri neputincios. 

— Bătrâne, eu mă declar incapabil să trag o 
asemenea concluzie. Apoi imediat, cu ciudă: Fir-ar a 
naibii de „stareţă”! Dacă n-aş şti ce-i poate pielea, dacă 
n-aş fi sigur că până şi Scaraoţchi - dacă ar exista - i-ar 
oferi postul de tartor-adjunct, până la urmă aş accepta 
concluzia pe care tu ai caracterizat-o drept perfect lo- 
gică: că Erna a renunţat la răzbunare. E vorba însă de 
Erna şi mai curând aş fi dispus să cred că Dumitrache s-a 
lăsat de fotbal decât să sper că Erna a renunţat la 
răzbunare. Dar tu? O vezi pe Erna dând cu tifla legii 
talionului? 

— Ca să fiu sincer, nu prea. 

— Atunci? insistă Bogdan. 

— Ar exista explicaţia că, pentru răzbunarea la 
care se gândeşte, nu mai este nevoie să se ascundă, 
fiindcă o poate pune în aplicare fără ca noi s-o putem 
împiedica. 

— In cazul acesta, despre ce fel de răzbunare este 
vorba? 

— Habar nu am! 

— O altă explicaţie, cam tot atât de aiurea, ar mai 
exista, dar numai în cazul în care în interpretarea pe care 
am dat-o celor două „tentative eşuate” am nimerit 
amândoi în bară. 

— Adică? 

— Păi, da! Erna ţi-a servit cele două demonstrații 
nu ca să-ţi atragă atenţia că trebuie să te aştepţi din 
partea ei la o răzbunare mai grozavă decât trimiterea pe 
lumea cealaltă, ci ca să te facă să crezi că a renunţat să 
se răzbune şi, în consecinţă, că nu mai ai motiv să te 
temi de ea. Cu alte cuvinte, să-ţi adoarmă vigilenţa, iar 
mai târziu, când ţi-o fi lumea mai dragă, să lovească. 
Asta ar fi o altă explicaţie a reapariţiei ei. Care dintre ele 
o fi cea adevărată, habar nu am. Tu însă care, în general, 
ai o clarviziune dată naibii, ar fi trebuit să fi găsit până 
acum o explicaţie. 


Colonelul părăsi fotoliul şi începu să se plimbe prin 
încăpere cu mâinile la spate, aşa cum obişnuia de fiecare 
dată când nu izbutea să ia o hotărâre importantă. 

— De data asta, măi băiete, clarviziunea de care ai 
amintit m-a părăsit. Nu ştiu ce interpretare să dau 
hotărârii ei de a reveni acasă. Tu ai dreptate. Dacă ean- 
ar fi Erna, am accepta explicaţia cea mai plauzibilă: că a 
renunţat să se răzbune. Dar e Erna şi, drept să-ţi pun, am 
îndoieli serioase că m-a „iertat”. Astfel prezentându-se 
situaţia, raţiunea şi experienţa mă obligă la următorul 
raţionament: dacă Erna nu a renunţat să le răzbune, şi 
dacă a hotărât să iasă din nou la suprafaţă, înseamnă că 
reapariţia ei face parte tot din planul de răzbunare. Sau 
altfel spus, planul pentru care a optat, după ce mi-a 
servit cele două mostre posibile de răzbunare, nu poate 
fi realizat decât numai, hai să-i spunem, la /umina zilei. 
Şi, în cazul acesta, nu ne rămâne altceva de făcut decât 
să aşteptăm ca ea să se mişte. Şi, mai devreme sau mai 
târziu, Erna se va mişca. 

— Deci, după tine, Ducule, iarăşi expectativă. Uite, 
eu tocmai cu metoda asta nu mă împac. Zău, bătrâne, 
ce-ar fi dacă m-ai autoriza să stau de vorbă cu această 
prea frumoasă fostă cântăreaţă Erna Caroţi? Am eu un 
plan cum s-o trag de limbă, fără ca ea să prindă de veste 
încotro bat! 

— În nici un caz, măi băiete, în nici un caz. Nu uita 
că e vorba de Erna. Deşi te preţuiesc pentru inteligenţa 
şi flerul tău, - o ştii, desigur - totuşi Erna poate să te 
cumpere şi să te vândă fără ca tu să-ţi dai seama ce s-a 
întâmplat între timp cu tine. Şi apoi mai e ceva. Ea, care 
e nu numai inteligentă, dar şi foarte şireată, va înţelege 
cu ce intenţii ai venit la ea. 

— O poftesc aici! propuse maiorul. 

— Şi mai rău, băiete. Dacă o invităm aici la noi, va 
crede că vrem s-o intimidăm. Cu alte cuvinte, va trage 
concluzia că mi-e teamă de ca. Ei bine, pentru nimic în 
lume nu aş vrea să se întâmple acest lucru. 


— Deci, răbdare şi tutun, bătrâne! 

— Răbdare, cu sau fără tutun. Erna, îţi repet, mai 
devreme sau mai târziu, se va mişca. 

— Bătrâne, numai acel ma; târziu să nu fie prea 
târziu, adică târziu, fiindcă îmi voi fi pierdut răbdarea să 
aştept. 

În clipa următoare sună telefonul. Colonelul ridică 
receptorul. 

— Tovarăşe colonel, - auzi vocea centralistei - 
cineva dinafară doreşte să vă vorbească. Spune că are 
să va aducă la cunoştinţă ceva foarte important. Să vă 
fac legătura? 

— Bineînţeles! 

Câteva clipe mai târziu, la receptorul de rezervă, 
maiorul Bogdan ascultă următoarea convorbire tele- 
fonică: 

— Domnul colonel Radu Mănăilă? 

— Da, cu sunt. Cu cine vorbesc? 

— Sunt eu: Erna Caroți. 

— Te ascult, Erna Caroți. 

— Domnule colonel, deşi ştiu ca sunteţi foarte 
ocupat, presupun că aţi putea să vă faceți timp ca să 
stăm puțin de vorbă. 

(Expresia „ca să stăm puţin de vorbă” i se păru 
maiorului Bogdan prea familiară, dar nu avu răgazul să 
se indigneze). 

— Mda! Dacă nu e ceva foarte presant pentru 
dumneata... Astăzi e marți, da. Ei bine, vineri, la orele 
douăsprezece, prezintă-te la informații. 

— Domnule colonel, deşi nu este o chestiune 
presantă, cum aţi numit-o, totuşi aş prefera să vă văd 
chiar astăzi.  Consultaţi-vă agenda (tonul cu care 
pronunţă cuvântul agendă era vag ironic), poate totuşi 
vă veti putea face puțin timp. 

(Urmă o pauză voită de colonel, ca şi când acesta 
realmente îşi verifica agenda spre a se convinge dacă 
eventual nu i-a rămas o jumătate de oră liberă. In 


realitate, colonelul ardea de nerăbdare să afle motivul 
pentru care Erna voia să stea de vorbă cu el). 

— Aş putea abia diseară, Erna Caroţi, la orele 
şapte. Am să te aştept la ora aceea. 

— Domnule colonel, vă mulțumesc pentru favoare. 
Dar mi-aş îngădui să vă solicit încă una. Dumneavoastră, 
care sunteți un fin psiholog - (Bogdan avu impresia că de 
data asta, în mod sigur, cuvântul psiholog fusese 
pronunţat cu un timbru ironic) - înțe/egeți, fără să fiu 
nevoită să insist prea mult, că nu-mi face nici un fel de 
plăcere să pun piciorul în clădirea aceea. Ar insemna să 
redeştept aduceri aminte deloc plăcute, pe care m-am 
străduit şi, în parte, am izbutit, să le uit. Aşa că v-aş cere 
favoarea ca întrevederea noastră - (nici aceste cuvinte 
nu-i plăcură maiorului) - să aibă loc acasă la mine, 
bineînțeles la ora pe care ati fixat-o. Mă grăbesc să 
adaug, pentru a nu interpreta cumva greşit propunerea 
mea, că țin ca discuția dintre noi să se desfăşoare fără 
martori. Ştiu, este o mare îndrăzneală din partea mea să 
pun conditi dar, întrucât este şi în interesul 
dumneavoastră ca întrevederea să aibă loc, vă rog să vă 
dați cuvântul de onoare că nu veţi căuta să supliniți 
neglijenta subalternilor dumneavoastră, prezentându-vă 
la întâlnire înarmat cu un aparat care să înregistreze ce 
vom vorbi. Vă cunosc, domnule colonel, măcar în atâta 
măsură, încât cuvântul dumneavoastră de onoare să-mi 
fie suficient. 

— Erna Caroţi, încă nu mi-am exprimat acordul 
asupra locului întrevederii... 

(Maiorul Bogdan, care tot timpul îi făcuse semne 
disperate să nu accepte, mai avu timp să scrie pe o 
bucată de hârtie pe care i-o vâri sub nas: „Ducule, nu 
accepta să te duci la ea. E o cursă. Al naibii să fiu dacă 
parşiva asta nu încearcă să te atragă într-o cursă”. 
Colonelul, după ce citi mesajul, mototoli hârtia şi, cu un 
bobârnac, o aruncă drept în coşul de hârtii.) 


— Domnule colonel, vă rog să vă dați acordul. 
Dacă refuzati inseamnă că vă este frică. Dacă şi pentru 
dumneavoastră cuvântul meu vă este suficient, aşa cum 
îmi este mie al dumneavoastră, vă asigur, pe cuvânt de 
onoare, că nu vi se va întâmpla nimic grav şi nici măcar 
neplăcut. 

(„Afurisita! A ştiut cum să-l lucreze, ca să-i smulgă 
consimţământul”, se indignă în gând maiorul). 

— Bine, Erna Caroţi. Diseară la ora şapte, voi fi la 
dumneata. 

— Mulţumesc! Acum nu mai rămâne decât să vă 
dați cuvântul de onoare. 

— Îl ai, Erna Caroți. 

Şi colonelul întrerupse convorbirea, trântind 
receptorul în furcă. 

— Cum ai putut să accepţi, Ducule? izbucni 
maiorul. 

— Am acceptat! replică scurt colonelul, reluând 
plimbarea prin încăpere. Figura sa exprima acum o 
gravitate solemnă, care îl impresionă pe maior. 

— Nu-ţi dai seama că îţi întinde o cursa? 

— Să zicem. Şi? 

— Bătrâne, zău că nu te mai înţeleg. Adică ea îţi 
întinde o cursă, eu te avertizez că e o cursă, tu eşti de 
asemenea de acord că este o cursă şi cu toate astea nici 
că îţi pasă! Cum s-ar spune, singur şi nesilit de nimeni, 
eşti dispus să intri în vizuina vulpii. Mai curând a leoaicei. 

— Să nu exagerăm, măi băiete. Cuşca leoaicei! In 
definitiv, în ce constă primejdia? Consideri că, dacă am 
să-i trec pragul, viaţa îmi va fi în pericol? 

— Ce, crezi că ar fi exclus? 

— Dacă /eoaica ta ar fi intenţionat să mă „sfâşie”, 
o putea face atunci în parc, fără martori şi, probabil, 
având toate şansele să rămână nepedepsită. Dacă mă 
duc la ea, ce crezi că mi se poate întâmpla grav, 
ireparabil? Nu neg că ar putea fi vorba de o cursă. Mai 
exact, că îmi întinde o cursă. Dar asta nu înseamnă că 


am şi căzut în ea. Nu mă duc neavizat. Încă o dată, măi 
băiete, nu cred că e cazul să exagerăm. 

Maiorul continua să fie indignat de miopia şefului 
său. Pentru prima dată se întâmpla să aibă convingerea 
fermă că el, maiorul, vede şi mai departe, şi mai profund 
decât şeful său. 

— S-ar putea ca flerul meu de data asta să mă 
înşele. Spun s-ar putea, pentru că Erna, datorită 
evenimentelor din ultimele două săptămâni, a devenit 
pentru mine un fel de obsesie. Dar fiindcă e numai o 
presupunere şi nu o certitudine, ştii ce mă avertizează 
flerul meu? Că te afli în primejdie. Nu ştiu dacă este sau 
nu vorba de o mare primejdie, dar primejdia există. 
Înainte de a te suna, discutând despre ea, ajunsesem la 
convingerea, împărtăşită de amândoi, că nu suntem în 
stare să înţelegem ce urmăreşte în fond. E drept? 

— Exact. Şi că trebuie să aşteptăm până când ea 
se va mişca. Ei bine, Erna s-a mişcat. A trecut la acţiune. 
Noi suntem obligaţi a ne preface că-i facem jocul. Dacă 
avem să căscăm bine ochii, nu-i exclus ca să ghicim, 
chiar de la primele ei mişcări, obiectivul urmărit şi tactica 
pe care o foloseşte în atingerea acestui obiectiv. 

— Stai puţin, bătrâne! Adică lasă-mă să-mi expun 
până la capăt punctul de vedere. Tu, eu, noi toţi de aici, 
care lucrăm la contraspionaj, ne-am specializat în 
vânătoarea de spioni. Şi, fără falsă modestie, ne putem 
lăuda că n-am făcut treabă proastă. Pe terenul care nouă 
ne este familiar, în două rânduri ne-am întâlnit şi 
înfruntat cu Erna şi complicii ei, şi în amândouă rândurile 
am câştigat. Am biruit „balauroaica”, dacă îmi este 
îngăduit să folosesc un cuvânt din folclorul nostru 
nescris. Ei bine, ştii de ce am biruit-o? Fiindcă 
înfruntarea, dacă vrei competiţia, a avut loc pe un teren 
familiar nouă, întrucât pe acelaşi teren, înaintea ei, le 
veniserăm de hac şi altora, de pildă „marelui Balthazar”. 
Trebuie însă să recunoaştem, cu toată obiectivitatea, că 
nici prima dată şi cu atât mai puţin a doua oară, nu ne-a 


fost prea uşor ca s-o dovedim pe Erna, pentru simplul 
motiv că „balauroaica” care este dată naibii de fru- 
moasă... 

— Gata, ai botezat-o! 

— ...a folosit unele metode care, până la ea, cel 
puţin la noi în ţară, nu mai fuseseră uzitate. O reţea de 
spionaj alcătuită numai din femei, hipnotism şi stupe- 
fiante. În ciuda „originalităţii” metodelor, cum prea bine 
ştii, am câştigat competiţia. Repet, fiindcă ne-am putut 
mişca pe un teren familiar şi fiindcă am folosit experienţa 
dobândită până la ea. Dar, înainte de a continua, aş vrea 
să te întreb dacă ai cumva vreo obiecţie la cele afirmate 
până acum de mine? 

— Nimic! Te urmăresc, băiete, cu mare atenţie. 
Continuă te rog! 

— Mi se pare că ultima dată când am discutat cu 
tine despre Erna, i-ai găsit asemenea calităţi, încât aşa 
cum ţi-am spus-o şi atunci - dacă ţi-ar fi putut auzit 
ditirambele, sigur ar fi renunţat să se mai răzbune pe 
tine. Dacă îmi amintesc bine, printre calităţi ai enumerat 
inteligenţa sa ieşită cu totul din comun, perfidia, 
şiretenia, întrucât, dacă pentru oamenii de rând acestea 
din urmă nu sunt calităţi, pentru conducătoarea unei 
reţele de spionaj ele reprezintă virtuţi, şi încă dintre cele 
mai importante şi necesare. Ei bine, Ducule, după 
părerea mea, Erna vrea să te pună la pământ, folosind 
aceste trei calităţi ale ei: excepţionala ei inteligenţă, 
şiretenia, mult superioară legendarului Ulisse şi, în fine, 
perfidia. Ai să mă întrebi: cum? Folosind ce fel de 
metode? Ei bine, îţi răspund: încercând să te atragă pe 
un teren care nu-ţi este familiar. 

— Şi, mă rog, pe ce te bazezi când afirmi că 
încearcă a mă atragă pe un teren străin? 

— Pe faptul că te-a invitat acasă la ea. 

— Prostii! Te gândeşti că va încerca să mă „cuce- 
rească”, să zicem, oferindu-mi-se? Măi băiete, eu nu sunt 
Vladone şi nici nu am douăzeci şi ceva de ani ca el. 


— Dar nu m-am gândit la asta. Ce naiba! Deşi nu 
împărtăşesc entuziasmul tău în legătură cu multele şi 
variatele ei calităţi, nu pot să nu dau cezarului ce este al 
cezarului. Adică, nu pot să neg sau să ignor că e 
deşteaptă măcar în atâta măsură încât să-şi dea scama 
că o aşteaptă eşecul dacă ar încerca să aplice de două 
ori acelaşi şiretlic. Dacă Erna ar lua-o de la început, 
adică, dacă ar împinge-o păcatul să facă spionaj, sunt 
sigur că până la urmă tot i-ai veni de hac, chiar dacă ar fi 
de zece ori mai inteligentă, mai şireată, mai perfidă, mai 
etc., etc., decât este ea în realitate. De ce? Repet, fiindcă 
bătălia s-ar da pe un teren familiar, unde tu ai repurtat 
foarte multe victorii. Ea însă - cel puţin până la proba 
contrarie - s-a lăsat de meserie. Ea nu urmăreşte decât 
să se răzbune pe tine, dispreţuind însă metodele 
diletantiste: suprimarea ta fizică, sau a fiicei tale, ceea 
ce ar fi însemnat pentru ea o satisfacţie şi mai mare de 
vreme ce tu o adori pe Ingrid. Prin teren necunoscut 
înţeleg ademenirea ta într-o anume direcţie; dacă ţinem 
seama că este o femeie originală, putem presupune că 
ea, direcţia, nu poate fi decât una puţin folosită, dacă nu 
chiar ieşită cu totul din comun. Această anume direcție 
ar putea să însemne o propunere - nu ştiu de ce natură - 
în aparență, dar numai în aparenţă, complet 
dezinteresată pentru ea şi tentantă pentru tine, eventual 
una care s-o dezavantajeze. Mă rog, recunosc, nu sunt în 
stare să exprim foarte clar ceea ce, în schimb, îmi este 
limpede ca lumina zilei, sub aspect intuitiv. lată, îmi vine 
acum în minte că terenul necunoscut înseamnă 
acceptarea de către tine a dialogului cu ea. 

— A oricărui fel de dialog? 

— In general a oricărui fel de dialog, şi, în special, 
unul care să se desfăşoare acasă la ea. De aceea, te 
sfătuiesc să nu-i faci jocul. In loc să te duci la ea, mai 
bine îi trimitem o invitaţie scrisă. 

— Bine, să zicem că-i trimitem o invitaţie în scris. 
Să zicem că se va prezenta. 


— Musai se va prezenta. 

— Dacă o invităm oficial, va trebui să discutăm ea 
oficial. În nici un caz n-o putem invita ca s-o întrebăm de 
sănătate. Or, „oficial”, ce am putea discuta cu ea? Să-i 
cerem socoteala pentru că a speriat-o pe Ingrid? Sau s-o 
acuzăm de tentativă de omor? Sau să-i punem în vedere 
să renunţe la răzbunarea proiectată dacă nu vrea să dea 
din nou de bucluc? 

— S-o invităm şi să-i ceri să discute aici la noi ceea 
ce vrea să discute acasă la ea. 

— Nu va voi să discute. 

— Şi de ce, mă rog? 

— Pentru că, dacă am înţeles bine, m-a invitat nu 
în calitatea mea oficială, ci ca persoană particulară. 

— Îmi amintesc, ea a spus: „Ştiu, este o mare 
îndrăzneala din partea mea să pun condiţii, dar întrucât 
este în interesul dumneavoastră ca întrevederea să aibă 
loc...” etc., etc. După părerea mea, prin „interesul 
dumneavoastră” trebuie mai curând înţeles că se referă 
la interesul instituţiei pe care o reprezinţi. 

— Nu poţi să negi însă că poate avea şi înţelesul 
exact contrar. 

— Mda! 

— Eşti de acord că nu putem trimite la ea un curier 
ca s-o întrebăm la care din aceste înţelesuri s-a referit? 

— Bineînţeles că nu. 

— Şi apoi mai este ceva. l-am promis, şi mă voi 
ţine de promisiune. 


6 
INCREDIBILA PROPUNERE A ERNEI 
CAROŢI 


Colonelul Radu Mănăilă apăsă pe butonul soneriei 
exact la orele nouăsprezece, şi în clipa imediat urmă- 
toare, de parcă Erna l-ar fi aşteptat de partea cealaltă, 
uşa se deschise larg şi ea, Erna, îl invită să intre. 

— Bună seara! 

— Bună seara, domnule colonel. Vă mulţumesc 
mult că aţi avut amabilitatea să daţi curs invitaţiei pe 
care v-am făcut-o. Poftim, luaţi loc unde doriţi. 

Colonelul se aşeză pe un colţ al canapelei, Erna pe 
unul din cele două fotolii, cel mai îndepărtat. Între ei era 
o măsuţă joasă, pe care se afla o cutie frumoasă de 
lemn, cu incrustaţii de sidef, pentru păstrat ţigări. 

Deşi refuza să recunoască, totuşi, în momentul 
când apăsase pe butonul soneriei, colonelul fusese 
emoţionat. Nu prea mult, dar fusese. Acum însă, când se 
aşezase pe canapea, era realmente emoţionat, acum 
ştia, fără nici un dubiu, că era pradă unei emoţii stranii, 
care se făcea din ce în ce mai simțită pe măsură ce o 
privea pe Erna cu o mare curiozitate, atât de mare, încât 
uită să şi-o disimuleze. Era o curiozitate flămândă, dar 
perfect explicabilă. Cu toate că o mai văzuse în noaptea 
când ea îi făcuse cadou revolverul, datorită faptului că 
atunci fusese întuneric, colonelul o privea de parcă abia 
acum o vedea pentru prima dată, după şapte ani. O 
revedea, deci, după şapte ani, şi Erna, ca şi când ar fi 
prevăzut aceasta, aprinsese toate becurile plafonierei, de 
asemenea cele patru becuri ale celor două aplice. 


Cu şapte ani în urmă, în timpul anchetei, colonelul 
o văzuse aproape în fiecare zi. Şi de fiecare dată, în clipa 
când o vedea apărând în pragul camerei de anchetă - 
chiar şi ultima dată, când în mod normal ar fi trebuit să 
se fi obişnuit de mult şi să nu-l mai impresioneze -, îşi 
spunea admirativ: „E aproape incredibil de frumoasă!” 
Acum, după şapte ani, când din nou i se oferea prilejul s- 
o privească de aproape, gândul rosti aceleaşi cuvinte: 

„E aproape incredibil de frumoasă!” 

Numai că de data aceasta dădu cuvintelor un 
dublu înţeles. Da, era atât de incredibil frumoasă, încât 
aproape nu-ţi venea să crezi că o făptură omenească 
poate fi atât de frumoasă; dar totodată era incredibil că, 
după şapte ani de închisoare, ea rămăsese nu numai tot 
atât de frumoasă, dar totodată aproape la fel de tânără. 
Privind-o, aşteptând ca ea să deschidă discuţia, colonelul 
se întrebă dacă Erna aprinsese toate luminile din coche- 
tărie, sau ca el, observând în ce fel se îmbrăcase, să-şi 
dea seama că nu intenţiona să-l „cucerească”? 

Erna purta o rochie de catifea de culoare 
bleumarin, largă pe ea - slăbise între timp - şi demodată. 
O rochie de catifea, cu mâneci lungi, fără nici un pic de 
decolteu, şi cu guleraş alb de dantelă nu era o îmbră- 
căminte din cele mai potrivite pentru canicula din acel 
anotimp. In schimb era cum nu se poate mai potrivită 
pentru întrevedere, poate chiar ostentativ potrivită. Deşi 
între rochia de catifea, impecabil lucrată, şi haina 
deţinutelor nu exista şi nici nu putea să existe vreo 
asemănare, totuşi toaleta elegantă îi aminti de uniforma 
pe care Erna o purtase până de curând. Şi abia acum 
înţelese colonelul de ce Erna îmbrăcase rochia aceea. Ca 
el să înţeleagă că, îmbrăcând-o, voise să neutralizeze 
frumuseţea ei carnală, risipindu-i, chiar de la început, 
orice bănuială în ceea ce priveşte eventualele ei intenţii 
de a-l cuceri cu armele cu care femeile robesc bărbaţii. 

Erna îi oferi colonelului un nou prilej să se mire de 
inteligenţa şi de fina ei intuiţie psihologică. 


— Domnule colonel, sunteţi aici la mine, eu v-am 
invitat, aşteptaţi să aflaţi motivul pentru care v-am 
chemat, şi cu toate acestea mi-e greu să încep. Mai bine 
zis, nu ştiu cum să încep ca să nu-mi deveniți ostil chiar 
de la primele cuvinte şi, în consecinţă, să nu mai fiţi 
receptiv la ceea ce are să urmeze, adică la explicaţiile 
ulterioare, absolut necesare. 

— De vreme ce totuşi ai început, de acum încolo îţi 
va fi mai uşor. 

Colonelul nu avusese intenţia de a fi ironic, totuşi 
cuvintele aşa sunară. Şi probabil că Erna, dându-le 
aceeaşi interpretare, simţi nevoia să închidă ochii pentru 
o clipă, nu care cumva colonelul să citească în ei ceea ce 
ea voia să ascundă de el. 

— Da, desigur. Totuşi, parcă îmi este mai la 
îndemână să încep cu începutul. Începutul acesta s-a 
întâmplat în urmă cu şapte ani, mai exact, în după- 
amiaza zilei când aţi considerat încheiată ancheta. V-am 
spus cu acel prilej că vă urăsc foarte mult şi că, atunci 
când voi ieşi, mă voi răzbuna pe dumneavoastră. V-am 
avertizat că va trebui să vă temeţi de răzbunarea mea. 
Vă amintiţi? 

— Îmi amintesc. Şi îmi mai aduc aminte că te-am 
întrebat de ce mă urăşti, dar n-ai vrut să-mi spui. Poate 
vrei s-o faci acum? 

— Nu, domnule colonel. Niciodată nu veţi cunoaşte 
motivul. Dar să revin. Nu ştiu dacă atunci m-aţi luat în 
serios... 

— Dumneata, Erna Caroţi, mi-ai dovedit, în două 
rânduri, că faci parte din categoria acelor oameni pe care 
îţi este imposibil să nu-i iei în serios. 

— Nu ştiu dacă asta este sau nu un compliment, 
dar eu prefer să-i dau o asemenea interpretare. 

— Da, te-am luat în serios şi, după ce ţi-au dat 
drumul, am aşteptat cu multă curiozitate să văd cum îţi 
vei pune în aplicare ameninţarea. 


— Domnule colonel, sunt încântată că nu m-aţi 
subapreciat. 

De data asta colonelul se găsi în situaţia de a se în- 
treba dacă Erna intenţionase să fie ironică. Întrebarea 
rămase însă fără răspuns, fiindcă descoperi cu surprin- 
dere - cu surprindere deoarece Erna nu era o fiinţă care 
să nu fie capabilă să-şi strunească sentimentele - că 
Erna se îmbujorase la faţă, parcă mistuită de o febră 
interioară. Şi fiindcă în timpul anchetei, când ea se 
găsise în împrejurări deosebit de critice, ştiuse să se 
stăpânească perfect, de parcă ar fi purtat o mască de 
ceară căreia artizanul îi imprimase doar o singură 
expresie - indiferența - colonelul se întrebă dacă nu 
cumva era bolnavă. 

—...Şi după cum aţi putut constata, nu v-am lăsat 
să aşteptaţi mult. In noaptea aceea, în parc, aş fi putut 
să vă omor, domnule colonel. Recunoaşteţi? 

— Da, puteai. 

— Dar în loc să vă omor, v-am dăruit un revolver. 

— Ştiu de ce n-ai făcut-o, Erna Caroţi. 

— Nu vă grăbiţi să anticipaţi, domnule colonel. 
Numai vi se pare că ştiţi. Sau, ştiţi ceea ce am vrut eu să 
vă fac să credeţi că ştiţi. Câteva zile mai târziu aş fi putut 
s-o omor pe fiica dumneavoastră. Tare s-a mai speriat, 
sărăcuţa. Dar n-am făcut-o. Vă cer scuze că a trebuia să 
vă bârfesc puţin faţă de ea, dar a fost absolut necesar: 
ca să justific de ce intenţionam s-o omor. 

— Deşi, în realitate, n-ai avut nici o clipă o 
asemenea intenţie. Aşa-i? 

— Exact, domnule colonel. Am urmărit un anume 
Scop. 

— Îl cunosc, Erna Caroţi... 

— Domnule colonel, vă rog, nu vă puneţi singur în 
situaţia penibilă de a recunoaşte că v-aţi pripit, 
hazardându-vă în iluzorii anticipaţii. Cum vă spuneam, 
am urmărit un anume scop. Ca dumneavoastră să vă fie 
foarte clar că, deşi în două rânduri am avut posibilitatea 


să mă răzbun, v-am cruțat. Domnule colonel, nu ştiu în 
ce măsură, cu prilejul anchetei, aţi izbutit să mă 
cunoaşteţi. Eu însă, în ciuda situaţiei mele delicate şi 
deplorabile de acuzată, cred că am reuşit să vă cunosc 
într-o oarecare măsură. Mi-am dat seama că pentru 
meseria pe care o practicaţi sunteţi excepţional dotat de 
natură - dovadă că v-aţi dovedit superior lui Balthazar - 
şi că unele dintre aceste însuşiri fac cinste în primul rând 
omului şi în al doilea rând colonelului de securitate. Este 
de la sine înţeles că pe mine m-a interesat omul, că pe 
acesta m-am străduit să-l înţeleg, repet, în ciuda situaţiei 
precare în care mă aflam. Şi cred că într-o bună măsură 
l-am înţeles. De pildă, am înţeles că meseria pe care o 
practicaţi de mai bine de douăzeci de ani - dacă am fost 
bine informată - a influenţat omul, structura lui intimă şi 
în bine, şi în rău. În bine, v-a făcut mai sensibil faţă de 
suferinţa omenească, dar şi faţă de greşelile omeneşti, 
conferindu-vă astfel şi un spor de înţelegere şi 
compasiune. În rău, v-a diminuat încrederea în oameni, 
făcându-vă mai suspicios. Sesizând acest defect, am 
ştiut că dumneavoastră, văzând că în două rânduri, în 
mod deliberat, am lăsat să-mi scape ocazia de a mă 
răzbuna, sub imperiul trăsăturii negative de care am 
amintit, veţi da gestului meu o interpretare eronată, veţi 
gândi cam în felul următor: „Dacă Erna a putut în două 
rânduri să se răzbune şi n-a făcut-o, asta nu înseamnă că 
a renunţat la răzbunare, ci că pregăteşte una mult mai 
subtilă, dar cu consecinţe mult mai grave”. Domnule co- 
lonel, nu sunteţi obligat să fiţi sincer cu mine, totuşi vă 
întreb: Aţi gândit aşa? 

— Da, Erna Caroţi! recunoscu simplu colonelul, fără 
nici un fel de părere de rău că Erna se dovedea un 
psiholog mai bun decât el. Adăugă însă imediat, din nou 
suspicios: Atunci din ce motiv nu te-ai răzbunat? Vrei să 
mă faci să cred că ai renunţat la răzbunare? 

— Închipuiţi-vă că da. Am renunţat, fiindcă nu mă 
mai interesează răzbunarea. 


Replica Ernei fu atât de spontană, atât de aparent 
sinceră, încât colonelul aproape fu convins că spune 
adevărul. 

— Nu te mai interesează! Trebuie să presupun că 
în mintea dumitale cuvântul are o anume semnificaţie 
specială? 

— Poate că da, domnule colonel. 

— Sunt gata să te cred, Erna Caroţi. În timpul celor 
şapte ani pe care i-ai petrecut acolo unde i-ai petrecut, ai 
avut timp berechet să te gândeşti la răzbunarea ta şi, 
până la urmă, să ajungi la concluzia că nu merită să rişti. 
Un singur lucru nu mi-este clar: de ce ai ţinut să-mi 
atragi atenţia, să-mi reaminteşti de răzbunare - fiindcă 
nu aveai nici un motiv să crezi că te-am luat în serios - 
mai ales că renunţaseşi la ea? În mod normal ar fi trebuit 
să-ţi vezi de treabă, iar eu, presupunând că nu uitasem 
de răzbunare - cum realmente n-am uitat - văzând că 
trec săptămâni, luni şi nu începi ostilitățile, aş fi sfârşit 
prin a înţelege că ai renunţat să te răzbuni. De ce, Erna 
Caroţi? 

— Pentru că, domnule colonel, aveam interesul să 
luaţi cunoştinţă că am renunţat. 

Colonelul fu surprins de tonul cu care Erna pronun- 
tase cuvintele: cu emoție. De aceea îşi propuse să fie 
deosebit de prudent. „Nu cumva Bogdan a avut dreptate 
şi Erna încearcă să mă atragă pe un teren în care ea se 
simte sigură, iar mie îmi este complet necunoscut 

— Despre ce anume interes este vorba? 

— Domnule colonel, înainte de a vă răspunde, 
permiteţi-mi să vă întreb: sunteţi convins că dacă aş fi 
vrut acum aţi fi mort? 

— Da! Dar mai sunt convins şi de altceva: că nu 
după multă vreme ai fi ajuns din nou la închisoare, de 
data asta, probabil, condamnată pe viaţă. 

— Ce mi s-ar fi întâmplat nu are importanţă, cel 
puţin pentru discuţia noastră. Sunteţi convins că, dacă aş 
fi vrut, aţi fi fost cel mai nefericit părinte? Sunteţi convins 


că, dacă aş fi vrut, aş fi putut imagina o mulţime de 
posibile răzbunări? 

— Nu ştiu unde vrei să ajungi, Erna Caroţi. 

— In fine, recunoaşteţi că îmi sunteţi obligat, 
fiindcă v-am cruțat viaţa, dar, mai ales, pentru faptul că 
fiica dumneavoastră trăieşte? 

— Doar în măsura în care victimele nevinovate 
trebuie să se simtă obligate faţă de insul care, în ultimul 
moment, renunţă să le asasineze. 

— Cel puţin în acest sens îmi sunteţi obligat, 
domnule colonel. Şi, de vreme ce îmi sunteţi, îmi pot 
permite să vă cer un contraserviciu. 

„Categoric, Bogdan a avut dreptate! Erna mă 
sileşte să păşesc pe un teren care îmi este complet 
necunoscut!” îşi spuse încă o dată colonelul, 
întunecându-se la faţă, amănunt pe care Erna, 
observându-l, se simţi obligată să-l liniştească: 

— Ce ar fi dacă aţi încerca să fiţi mai mult omul 
Radu Mănăilă şi ceva mai puţin colonelul Radu Mănăilă? 

— Şi de ce crezi că este necesar? 

— Pentru că adineauri, când aţi auzit că pretind un 
contraserviciu, aţi intrat în panică, v-aţi întunecat la faţă. 
Poate că, într-o oarecare măsură, sunteţi indignat că 
îndrăznesc să pretind ceva, pretenţie care, pentru 
colonelul de securitate din dumneavoastră, echivalează 
cu un şantaj. Liniştiţi-vă, în primul rând, pentru că mă 
puteţi refuza, iar în al doilea, pentru că, în ultimă 
instanţă, marele beneficiar al contraserviciului nu eu voi 
fi. 

— Cine atunci? 

— Veţi afla ceva mai târziu. lertaţi-mă că nu vă pot 
satisface imediat curiozitatea, dar trebuie să vă pregă- 
tesc sufleteşte - da, da, să vă pregătesc sufleteşte - 
fiindcă altfel, cu neîncrederea pe care nu v-o puteţi nici 
acum înfrâna, aţi putea compromite totul. 

Colonelul o asculta uimit, brusc invadat de un 
sentiment de amărăciune. Femeia din faţa lui avea tot 


timpul iniţiativa, îl domina, desigur îl domina, de vreme 
ce el se mărginea să asculte, cu o curiozitate pe care o 
găsea deplasată, acceptând cu docilitate ca dialogul 
dintre ei să se desfăşoare exact aşa cum ea îl concepuse, 
în absenţa totală a oricărei iniţiative din partea lui. Și 
ceea ce i se părea mai deprimant dintre toate era faptul 
că, în ciuda eforturilor pe care le făcea, nu izbutea să 
întrevadă ce anume urmărea ea. 

— Atunci pregăteşte-mă sufleteşte, Erna Caroţi 
replică el, străduindu-se ca răspunsul să aibă o încărcă- 
tură cât mai mare de ironie, dar fără să izbutească. 

— Domnule colonel, câtva timp - ştiţi - am trăit 
periculos. Probabil cândva, aţi trăit şi dumneavoastră. Nu 
ştiu dacă atunci aţi simţit că acest fel de trăire dă o 
anume voluptate de care, odată obişnuit cu ea, nu te mai 
poţi dezbăra. Devine viciu, asemenea drogului. Aţi simţit 
o asemenea voluptate, domnule colonel? 

— Nu! 

— Nici nu e de mirare, dat fiind că dumneavoastră 
aţi fost totdeauna de partea legii. Eu însă, care am trăit 
periculos de partea cealaltă a baricadei, am simţit 
această voluptate, mi-a intrat în sânge, şi cât timp am 
stat închisă i-am simţit lipsa în chip dureros. lată, acum 
sunt din nou liberă. După dumneavoastră, ce perspective 
de viitor am? 

— Să te încadrezi, în mod cinstit, într-o muncă utilă 
societăţii. Nu ai fi singura. Înaintea dumitale, alţii, altele, 
cu păcate poate şi mai grele, s-au reabilitat prin muncă. 

— Să mă încadrez, în mod cinstit, într-o muncă! Am 
fost cântăreaţă. Vocea nu mi-am pierdut-o şi aş putea 
găsi uşor un „manager”, un ziarist, un compozitor ori 
unul de la televiziune care să mă relanseze. Totuşi, cum 
nu mai sunt chiar foarte tânără, trebuie să recunoaşteţi 
şi dumneavoastră că nu mă poate tenta un succes cert, 
dar de scurtă durată. Ce aş putea face altceva? Să dau 
lecţii de muzică tinerilor contaminaţi de  morbul 
celebrităţii? Zău că nu mă ispiteşte defel. Mă rog, aş 


putea ajunge în cel mai bun caz secretara unui director. 
Cred că într-un asemenea post m-aş descurca destul de 
bine. Dar nici măcar aşa ceva nu mă ispiteşte. Nu mă 
ispiteşte nici una din perspectivele posibile, pentru 
simplul motiv că nu-mi oferă posibilitatea de a trăi 
periculos. 

— Dacă ţii neapărat să trăieşti periculos, fă-te 
stewardesă, fă-te pilot sau paraşutistă. În definitiv există 
destule meserii în care se trăieşte periculos. 

— Din păcate, domnule colonel, nu am aptitudini 
pentru nici una din meseriile înşirate de dumneavoastră. 

— Dar pentru vreo alta, pe care am omis-o? 

— Da! 

— Pentru care? 

— Am aptitudini pentru meseria de spion, dacă 
spionajul se poate numi o meserie. Personal consider că 
mai curând este o vocaţie. 

Nici prin minte nu-i dăduse colonelului că discuţia 
ar putea lua o asemenea turnură. In definitiv, ce urmărea 
Erna? Îl invitase la ea acasă ca să-l anunţe că se va 
apuca din nou de spionaj? Ce temei avea temeritatea ei - 
fiindcă, în definitiv, era o mare temeritate - să provoace 
un organism perfect angrenat, dispunând de mijloace 
tehnice moderne şi de un colectiv calificat? Nu cumva 
înverşunarea ei împotriva instituţiei din care făcea şi el 
parte era atât de puternică, încât, ignorând cu 
desăvârşire logica elementară, era hotărâtă să se avânte 
într-o acţiune nebunească, lipsită de orice fel de sorţi de 
izbândă? Era totuşi greu de admis că Erna, atât de 
calculată şi atât de prudentă, ar putea comite o 
asemenea ireparabilă greşeală. Mai probabil era că îi 
întindea lui o cursă, şi că el era obligat să fie foarte 
prudent ca să-i dejoace planul. De aceea, găsi că cea mai 
potrivită atitudine pe care trebuia s-o adopte era să-i dea 
ei de înţeles că nu o lua în serios. 

— Va să zică te-ai hotărât s-o iei de la început? 


— Într-un fel. Numai că de data asta noi doi nu ne 
vom mai găsi unul de o parte a baricadei, celălalt de 
cealaltă. 

— Totdeauna ai avut idei... originale, Erna Caroţi, o 
ironiză colonelul, brusc indispus de ceea ce numea el 
acum „nemaipomenitul ei tupeu”. 

— Vă propun - continuă ea, ca şi când nu ar fi auzit 
remarca interlocutorului ei - să lucrez pentru dumnea- 
voastră. De un test de aptitudini nu cred că mai este 
nevoie. Presupun că v-am dovedit că nu sunt o debu- 
tantă. Dealtfel, dumneavoastră o ştiţi tot atât de bine ca 
şi mine. 

— Nu se pune numai problema aptitudinilor, o 
întrerupse colonelul care îşi revenea greu din 
surprindere. 

— Domnule colonel, în sfera de activitate în care 
vă mişcaţi, ca şi în aceea în care m-am mişcat şi eu în 
urmă cu şapte ani, noţiunile morale devin foarte labile. Şi 
nici nu ar putea fi altfel, de vreme ce scopul primează. 
Dumneavoastră, în mai mare măsură decât mine, care 
nu sunt profesionistă, dar vreau să devin, cunoaşteţi 
istoria spionajului modern. Ştiţi, de pildă, că în cel de-al 
doilea război mondial au fost recrutaţi agenţi nu numai 
din rândurile aristocrației celei mai rafinate, dar şi din 
straturile cele mai de jos ale societăţii, indivizi cu cazier 
sau femei cu condicuţă, pentru a nu a-i pune la socoteală 
pe acei agenţi care, odată capturați, erau siliţi să lucreze 
pentru tabăra adversă. Aşa că, în ultimă instanţă, tot 
aptitudinile constituie criteriul hotărâtor. 

— Vrei să spui în cazul dumitale? 

— Da, în cazul meu, domnule colonel. Ştiu că nu 
este o treabă uşoară, dar, dacă dumneavoastră veţi 
pleda. cauza mea, sunt convinsă că voi fi acceptată. 

— Erna Caroţi, am sentimentul că vei suferi o mare 
dezamăgire. 

Şi în timp ce încerca să torpileze speranţele Ernei, 
în gând îşi spunea: 


„Dacă ar fi de faţă Bogdan! Ce urmăreşte? Dar 
oare urmăreşte ceva?” Şi parcă îl auzi pe maiorul 
Bogdan, perorând indignat: „Bătrâne, taie-mă, spânzură- 
mă,d ar n-o văd pe Erna luând calea bisericii. Dacă te iei 
după ea, sigur ajungi în pom”. Da, trebuia să fie foarte 
atent. 

— Dacă aţi cunoaşte în ce condiţii sunt dispusă să 
lucrez pentru dumneavoastră, probabil că acordul şefilor 
dumneavoastră nu vi s-ar mai părea atât de greu de 
obţinut. 

— A, pui şi condiţii! ironiză colonelul, întrebându-se 
dacă nu cumva Erna încerca să-şi bată joc de el. 

— Poate - adică sigur - m-am exprimat greşit. Ştiţi, 
nu mi-ar surâde deloc să îndeplinesc atribuţiile, hai să 
spunem, ale unui agent acoperit, cu sarcini speciale. Aş 
vrea să vă informez că nu mi-ar surâde nici un fel de 
însărcinare, oricât de importantă ar fi pentru dumnea- 
voastră şi palpitantă pentru mine, dacă ar trebui să 
acţionez aici, în interior. Pentru asemenea treburi, dacă 
mă gândesc numai la echipa cu care dumneavoastră 
lucraţi, aveţi destui oameni competenţi. A mă folosi în 
interior, ar însemna să vă lipsiţi de întreg aportul pe care 
vi l-aş putea aduce afară. Dacă vreţi să faceţi o afacere 
bună cu mine va trebui să mă folosiţi în exterior. 

— Ascultă, Erna Caroţi, - se indignă colonelul - a te 
folosi în afară înseamnă spionaj. Or Republica Socialistă 
România nu face spionaj. 

Erna se mută pe un alt fotoliu, îşi aprinse o ţigară şi 
îl invită şi pe colonel să se servească şi el. Şi fiindcă 
acesta simţea realmente nevoia să fumeze, aprinse şi el 
una. Câteva minute fumară amândoi în tăcere. Erna nu 
părea deloc deconcertată de refuzul lui categoric. Părea 
mult mai calmă decât el. Când ochii lor se încrucişară, ai 
Ernei parcă începeau să strălucească într-un fel ciudat, 
care pe colonel îl intriga. „Pesemne că mă urăşte foarte 
tare!” îşi spuse dând un astfel de tâlc strălucirii, a cărei 
intensitate era intermitentă. De când îi trecuse pragul, se 


întâmpla pentru prima dată ca timp de două minute să 
nu-şi vorbească. În cele din urmă, tot Erna fu aceea care 
înnodă firul conversaţiei. 

— Domnule colonel, nu prea îmi sunt clare 
noţiunile: spionaj-contraspionaj. Am impresia că le cam 
confund. Ca să mă lămuresc, permiteţi-mi să dau unele - 
exemple. Să zicem că mă trimiteţi în cutare ţară şi că 
acolo încep culeg informaţii care v-ar interesa. Asta ar 
însemna spionaj, nu-i aşa? 

— Evident! 

— Să presupunem că acolo există mulţi transfugi. 
Să mai presupunem că printre ei există unii care pun la 
cale un act duşmănos la adresa Republicii. Nu ştiţi foarte 
exact nici despre ce este vorba, nu cunoaşteţi nici 
persoanele care complotează, nici alte amănunte, şi nici 
nu izbutiţi să aflaţi de la cei care ar trebui să ştie. ŞI 
atunci, fiindcă aveţi încredere în mine, fiindcă îmi 
cunoaşteţi posibilităţile, mă trimiteţi acolo, să aflu ce se 
pune la cale, pentru că, la momentul oportun, adică 
atunci când indivizii vor veni în ţară, să-i puteţi face 
inofensivi. Vă întreb, într-un asemenea caz, activitatea 
mea de informare tot spionaj se numeşte? 

— Din punctul nostru de vedere asta se numeşte 
ontraspionaj. 

— Am înţeles. Să luăm însă un alt exemplu. Să 
luăm ca exemplu Trustul internaţional de spionaj 
„Nebel”, printre agenţii căruia mă număr şi cu. 

— Te-ai numărat, Erna Caroţi. 

— Încă mă număr, domnule colonel. Mai figurez 
încă în cartotecile lui şi dacă, deocamdată, mă lasă în 
pace, aceasta se datoreşte faptului că mă consideră 
compromisă. Dealtfel abia am ieşit din închisoare. Trustul 
„Nebel” nu aparţine nici unui stat, deşi desfăşoară o 
activitate de spionaj prin agenţii săi în multe state, şi 
desigur este interesat să culeagă informaţii secrete şi din 
România. Este în aşa măsură interesat, încât, atunci 
când a voit să obţină o anumită informaţie deosebit de 


importantă, a trimis în România un as în meserie, pe 
„marele Balthazar”, pe care însă, în trei rânduri, dum- 
neavoastră l-aţi trimis la podea. 

— Ai o memorie bună, Erna Caroţi. 

— Meseria mă obligă. La ora actuală, Balthazar 
este liber. 

— Văd că eşti „la zi” cu informaţiile care, mai mult 
sau mai puţin, te privesc. Probabil că persoana care te-a 
ascuns te-a pus la curent cu tot ceea ce s-a întâmplat 
mai important în lipsa dumitale. 

— Ea nu are nici un amestec. Vă rog să mă credeţi, 
domnule colonel. 

— Pe timpul anchetei, Erna Caroţi, în atâtea 
rânduri ai confundat adevărul cu minciuna, încât, îţi 
mărturisesc sincer, nu-mi este deloc uşor să te cred. 

— Bine, dar acum condiţiile sunt schimbate. Nu 
mai sunt la anchetă, ci acasă la mine, unde purtăm un 
dialog interesant şi, pentru amândoi, din punct de vedere 
psihologic, instructiv. Dar să revenim la Balthazar. 
Balthazar nu este obişnuit să piardă. Or la 
dumneavoastră a pierdut în trei rânduri, ceca ce nu i s-a 
mai întâmplat niciodată. Nu ştiu daca aveţi cunoştinţă că 
Balthazar nu lasă niciodată o poliţă neplătită. Este feroce 
de vindicativ. Ei bine, credeţi că va putea uita cele trei 
înfrângeri suferite? Credeţi că va putea uita că a trebuit 
să-şi răscumpere libertatea în valută? 

— Probabil că nu. Ei şi? 

— Preţul răscumpărării pentru el nu reprezintă 
mare lucru. Balthazar e foarte bogat. Oricât de mare a 
fost suma pe care a plătit-o, pentru el banii nu contează. 
Contează altceva: umilinţa că el, „marele Balthazar”, a 
trebuit să-şi răscumpere libertatea. Asta nu v-o va putea 
ierta niciodată. Şi fiindcă nu va putea, fiţi sigur că va 
încerca să vă plătească poliţa, până în prezent neplătită 

— Erna Caroţi, te-ai lăudat că mă cunoşti. Dacă m- 
ai cunoaşte cât de cât, ai şti că nu sunt de felul meu 
sperios. 


— M-aţi înţeles greşit. Nu e vorba de persoana 
dumneavoastră. Asta ar însemna meschinărie. Balthazar 
însă nu este meschin... 

— Îl cunoşti chiar atât de bine? 

— Nu ştiu dacă îl cunosc foarte bine. În orice caz l- 
am cunoscut înaintea dumneavoastră. 

— La Monte Carlo? 

— Acolo. Şi, dacă vă spun că nu este meschin, 
trebuie să mă credeţi. Puteţi fi sigur că atunci când se va 
hotărî să se revanşeze nu persoana dumneavoastră va fi 
cea vizată. 

— A mai încercat, dar nu i-a mers. 

— Nu uitaţi că atunci era aici. Acum nu-i mai puteţi 
face nimic, nu-l mai puteţi băga în închisoare. De afară, 
va acţiona împotriva României, punând la cale numai 
Dumnezeu ştie ce, în orice caz, fiţi sigur, nu se va lăsa 
până când nu va considera că şi-a luat revanşa. 
Balthazar vă va da mult de lucru şi, vă rog să credeţi că 
nu exagerez deloc, abia de acum încolo vă va da efectiv 
de lucru. Şi, acum, cred că a sosit momentul să precizez 
ce am înţeles atunci când mi-am exprimat dorinţa de a 
lucra pentru dumneavoastră, dar nu în interior, ci afară. 
Vreau să mi se încredinţeze misiunea specială de a vă 
ţine la curent cu tot ceea ce Trustul „Nebel” va pune la 
cale împotriva României. Dacă nu cumva subapreciaţi 
forţa Trustului, atunci vă daţi seama cât de mare şi de 
important va fi aportul pe care eu vi-l pot aduce. De 
pildă, informându-vă, din timp, asupra intentiilor 
acestuia, divulgându-vă numele agenţilor din interior şi 
al celor trimişi afară. Mai mult, „Nebel!” fiind o organizaţie 
de spionaj cu ramificații în toate ţările, şi fiind aşezată pe 
baze comerciale, deţine informaţii care ar putea interesa 
România. Aş putea să vă procur orice fel de informaţii 
care v-ar interesa, fără să vă coste vreun ban, şi fără a 
compromite ţara, deoarece, chiar şi în cazul când aş fi 
arestată, nu voi apărea decât ca agentă a Trustului. 


Ascultând-o, colonelul trecea prin stări sufleteşti 
foarte ciudate şi contradictorii. Erau clipe când se simţea 
indignat, dar erau altele când pur şi simplu o admira pe 
Erna pentru siguranţa ei, pentru dibăcia cu care îşi pleda 
cauza, pentru cutezanţa ei, pentru conştiinţa propriei ei 
valori.  Ascultând-o, colonelul simţea nevoia unei 
certitudini, dar tocmai această certitudine, în ciuda 
strădaniei pe care şi-o dădea - pledând chiar în mod 
sofistic interesele Ernei - nu izbutea s-o dobândească: 
Erna era sinceră? Voia în mod leal să lucreze pentru ei 
sau tot ceea ce-i îndrugase cu atâta aparentă sinceritate 
- oare numai aparentă? - nu era decât încercarea 
disperată de a-l induce în eroare, adevăratul ei scop fiind 
de a se vedea plecată din ţară? Oare era adevărat că îi 
plăcea să trăiască periculos, chiar şi acum după ce 
stătuse şapte ani în închisoare? Dar chiar în cazul când, 
făcând eforturi, până la urmă ar izbuti s-o creadă, şefii lui 
sigur că nu ar accepta s-o încerce. 

„Dar eu, în definitiv, eu de ce s-o cred, eventual 
situându-mă în opoziţie cu generalul?” se întrebă. „Pen- 
tru că - îşi răspunse tot el - n-o cred totalmente 
nesinceră? Da, n-o cred totalmente nesinceră, dar numai 
în momentele când uit că nu sunt în stare să răspund 
afirmativ la întrebarea: Erna a renunţat cu adevărat să 
se răzbune, sau tot ceea ce mi-a îndrugat până acum 
constituie doar preambulul la un anume fel de 
răybunare?” 

Categoric, întrebarea aceasta rămânea în 
continuare fără răspuns. Şi fiindcă rămânea, nici 
suspiciunea nu putea fi înlăturată. Până acum, Erna îşi 
pledase cauza în chip magistral. Argumentele 
decurseseră unele din altele, se orânduiseră după un 
anume plan şi, puţin câte puţin, Erna îl obligase să vadă 
ridicându-se în faţa ochilor minţii sale contururile unui 
edificiu solid, dar încă neterminat, ceea ce era şi firesc 
de vreme ce ea încă nu ajunsese la capătul pledoariei 
sale. Totuşi, în ciuda faptului că Erna dovedise a fi un abil 


constructor, cărămizile - respectiv argumentele - 
adăugate de la o vreme edificiului nu mai dovedeau 
aceeaşi măiestrie, ci, dimpotrivă, ele erau atât de prost 
aşezate, în atât de puţină măsură făceau corp comun cu 
celelalte, încât, din cauza lor, întreaga construcţie era 
ameninţată să se dărâme. 

După această descoperire, colonelul, mai suspicios 
decât la începutul convorbirii, trecu la ofensivă, dar nu 
direct, ci printr-o „manevră de învăluire”. 

— Erna Caroţi, să presupunem că pe mine m-ai 
convins că este absolut necesar să te folosim ca un fel de 
cal troian pentru a putea dejuca, la timpul potrivit, 
maşinaţiile Trustului „Nebel”. Dar dumneata ştii că la 
angajarea dumitale în condiţiile pretinse de dumneata, 
nu eu hotărăsc. Mă simt obligat să-ţi atrag atenţia că nu 
trebuie să-ţi faci nici un fel de iluzii că şefii mei vor fi de 
acord să te utilizeze în afara graniţelor ţării. Şi ştii de ce? 

— Presupun că ştiu! 

— De ce? 

— Pentru că ei vor judeca, probabil, cam în felul 
următor: „Erna, trăgând un semn de egalitate între 
Balthazar şi Trust, sau identificându-l cu Trustul, vrea să 
ne facă să credem că, drept răzbunare pentru umilinţa 
suferită de el, marele Balthazar ne va declara război şi, 
în consecinţă, va trebui să ne aşteptăm la o adevărată 
invazie de agenţi, acte de sabotaj şi alte asemenea. Or, 
ca să putem face faţă unei asemenea situaţii excep- 
tionale, nu ne rămâne altceva de făcut decât s-o 
trimitem pe ea, Erna, ca să ne informeze din timp asupra 
intenţiilor înverşunatului nostru inamic. Numai că noi nu 
putem fi atât de naivi ca să-i facem jocul, din două 
motive: primul, pentru că nu „Nebel” este dependent de 
Balthazar, ci acesta din urmă de Trust al cărui agent 
este, şi de care trebuie să asculte. Al doilea, chiar dacă 
am presupune că Balthazar, ca vedeta nr. 1, se bucură 
de multă trecere în ochii celor care conduc Trustul, în nici 
un caz ea nu poate fi atât de mare, încât să-i hotărască a 


porni „război” contra noastră numai pentru a face lui pe 
plac. 

— La care eu mai adaug un argument, Erna Caroţi. 
Spuneai că dacă te lăsăm să pleci, vei putea să ne infor- 
mezi din timp în legătură cu planurile Trustului referi- 
toare la România. Intenţia dumitale e lăudabilă, dar 
nerealizabilă. Ca să ne poţi realmente ajuta, ar trebui să 
fii permanent în imediata apropiere a omului care 
conduce Trustul. Aşa ceva însă este imposibil. Trustul te 
va utiliza într-o altă ţară, dar în nici un caz nu te va 
coopta în „consiliul de administraţie”. Or numai daca ai 
ajunge acolo ne-ai putea eventual ajuta. Aşa ceva însă 
nu se va întâmpla, Erna Caroţi. 

Erna ascultă argumentaţia colonelului păstrând pe 
buze un surâs enigmatic - care sfârşi prin a-l enerva pe 
colonel. Pe urmă, când acesta conteni, se ridică, dispăru 
în chicinetă şi reveni de acolo cu o tavă pe care se aflau 
două pahare cu coniac şi alte două cu apă minerală. 

— Domnule colonel, poate serviţi puţin coniac? 

— Mulţumesc, dar eu nu beau. 

— Refuzul dumneavoastră ştiţi ce-mi aminteşte? 

— Nu! 

— Un episod din romanul lui Dumas: „Contele de 
Monte Cristo”. 

— Da? Şi care anume? 

— Când Monte Cristo o însoţeşte pe Mercedes în 
seră şi când aceasta îl îndeamnă să guste strugurii 
cultivați acolo, contele refuză. Dar dacă refuzul lui are o 
explicaţie - se afla în casa celui care îl trădase şi îi răpise 
logodnica - dumneavoastră nu aveţi nici un motiv, 
domnule colonel. Nu vă găsiţi în casa cuiva care vă 
urăşte, sau, mai exact, a cuiva care încă vă mai urăşte. 
Ce Dumnezeu, ar trebui să vă purtaţi faţă de mine mai 
firesc, să nu vă inhibaţi. Fiindcă, domnule colonel, puțin- 
puţin sunteţi inhibat. 

— Crede-mă, refuzul meu nu are nici o cauză 
specială. Pur şi simplu nu beau - cu excepţia unui pahar 


de vin, şi numai în cazul când este foarte bun - nici o 
băutură alcoolică. 

Dând această explicaţie - care nu era întru totul 
adevărată - colonelul se înroşi ca un adolescent. In sinea 
sa recunoştea că este realmente inhibat. Mai exact, se 
descoperea inhibat şi asta îl irita, fiindcă descoperirea o 
datora Ernei. 

Erna sorbi din paharul ei o picătură, o plimba 
câteva secunde prin gură, pe urmă, după ce o înghiţi, 
continuă. 

— Mi se pare că v-am rămas datoare cu un 
răspuns. 

— Numai dacă socoţi că ai de dat un răspuns. 

— Bineînţeles. Dar, în prealabil, ar trebui să-mi 
spuneţi dacă am anticipat corect obiecţiunile şefilor dum- 
neavoastră. 

— In general, da. Dealtfel ţi-am mai spus-o. 

— In cazul acesta, trebuie să încep prin a risipi 
posibilele obiecţiuni ale şefilor dumneavoastră? 

— Dacă ai argumente... 

— Am! Este drept, oricât de mare ar fi prestigiul de 
care se bucură Balthazar, şi oricât de puternică ar fi in- 
fluenţa pe care acesta o poate avea asupra Trustului, în 
nici un caz „Nebel” nu v-ar declara „război” numai ca să 
facă pe plac vedetei sale nr. 1. Numai că la obiecţia 
aceasta, dumneavoastra va trebui să  replicaţi, 
aducându-le la cunoştinţa că, în prezent, la conducerea 
Trustului se află Balthazar, predecesorul său fiind mort. 

— Cum, a murit... nea Şuncărică?! 

— A murit. Precis. Deţin informaţia dintr-o sursă 
sigură. Acum Balthazar este cel care hotărăşte totul. Ca 
să-şi ia revanşa, el dispune de tot ceea ce reprezintă 
Trustul ca forţă materială şi de organizare. Gândiţi-vă că 
de forţa accstei organizaţii de spionaj serviciile de 
siguranţă din foarte multe ţări europene vorbesc dacă nu 
cu teamă, în orice caz cu respect. 


1 Vezi romanul „Fiul lui Monte Cristo”. 


— Şi de unde ştii dumneata că Balthazar e acum 
şeful? 

— Ştiu! Cum v-am mai spus, ştiu dintr-o sursă 
sigură. 

— Informaţia ţi-a fost transmisă în timp ce te aflai 
înăuntru? Cine te crede? 

— Nu am intenţia să afirm aşa ceva. Am aflat după 
ce am ieşit. Şi dacă eventual aveţi îndoieli că vă spun 
ade- varul, interesaţi-vă. Sunt convinsă că vă stă în 
putinţa să verificaţi dacă am minţit sau nu. Când vă veţi 
convinge, veţi putea pune un semn de egalitate între 
Trust, pe de o parte, şi Balthazar pe de alta... Şi acum să 
răspund şi la obiecţiunea dumneavoastră, domnule 
colonel. Spuneaţi că pentru a vă putea ajuta efectiv, 
semnalând-vă din timp toate acţiunile pe care Trustul le- 
ar iniţia, ar trebui să fac parte din „consiliul de adminis- 
traţie”. Or aşa ceva este imposibil, de vreme ce, ca 
agentă, deşi nu am lucrat prost, totuşi am sfârşit-o prost. 
Aţi vrut să spuneţi că activitatea mea în solda Trustului 
nu ar justifica o asemenea ascensiune, este exact? 

— Da! 

— Când aţi judecat astfel - şi bine aţi judecat - nu 
ştiaţi că Balthazar a preluat conducerea Trustului. Şi nu 
ştiaţi încă ceva, pe care nici acum nu-l ştiţi. Că Balthazar 
mi-a trimis vorbă, printr-un emisar al său, că mă 
aşteaptă, deoarece are nevoie de mine la reorganizarea 
Trustului „Nebel”. 

— Prin cine? 

— Vă pot spune numele sub care s-a prezentat: 
Paul Smither. Dacă vă gândiţi să puneţi în mişcare 
aparatul de care dispuneţi ca să-l arestaţi, vă sfătuiesc 
să n-o faceţi, fiindcă ar însemna să vă pierdeţi vremea. 
Omul nu se mai află în ţară. A fost trimis în mod special 
de Balthazar ca să ia legătura cu mine. Aceasta a fost 
singura lui misiune. 

—...Şi când ţi-a transmis mesajul lui Balthazar? 


— În ziua când am ieşit din închisoare. A părăsit 
ţara în aceeaşi zi. Îi era tare frică să nu-l înhăţaţi. Nu mi-a 
făcut impresia unui om prea curajos. 

— Fabulezi, Erna Caroţi! Ai o fantezie bogată, şi mă 
întreb de ce nu te hotărăşti ca, în loc să trăieşti periculos, 
să faci literatură? 

— Fabulez - ce? Că Balthazar a preluat conducerea 
Trustului? 

— Da! 

—...Şi mai ce? Că a trimis la mine un emisar 
special? 

— Mai ales aceasta. 

— Domnule colonel, v-o pot dovedi. Mi-ar face însă 
mare plăcere dacă m-aţi crede... pe cuvânt. Vă rog, 
străduiţi-vă! Poate că totuşi veţi izbuti. Încercaţi, dom- 
nule colonel, şi faceţi abstracţie de faptul că am fost 
condamnată şi că am stat în închisoare şapte ani. 
Gândiţi-vă la mine, făcând abstracţie de dosar, de cazier, 
ca la o fiinţă care, faţă de dumneavoastră, nu poate fi 
decât sinceră. 

— De ce faţă de mine? întrebă colonelul care, fără 
voia lui, era impresionat de sinceritatea ce se degaja din 
cuvinte, impresionat, mai ales, de felul cum îl privea: 
deschis, parcă fără nici un fel de ascunzişuri. 

— Nu are importanţă de ce, replică Erna cu o voce 
care parcă îl implora. Cel puţin deocamdată. Esenţialul 
este să mă credeţi. 

— Nu ştiu la ce ţi-ar folosi, Erna Caroţi, dacă... 

— Mi-ar folosi - îl întrerupse ea pronunţând 
bucuroasă cuvântul „folosi”, de parcă îi părea tare bine 
că se putea agăța de acest cuvint -, deoarece numai 
dacă dumeavoastră veţi fi foarte convins, îi veţi putea, la 
rândul dumneavoastră, convinge pe cei care sunt în 
măsură să-mi hotărască soarta. 

Colonelul avu intuiţia că nu acesta era motivul 
adevărat dar că, în mod sincer, Erna dorea să fie crezută. 
Suspicios, se trezi întrebându-se: 


„Oare ţine numai să fie crezută, pentru a evita alte 
întrebări, sau fiindcă, într-adevăr, a fost sinceră cu 
mine?” 

Şi în ciuda sforţărilor pe care le făcea de a nu se 
„preda” - cum ar fi spus prietenul său maiorul Bogdan: 
„Nu te preda, bătrâne! Încearcă să te îmbrobodească, să 
ştii!” - colonelul constată că o crede: Că Balthazar 
preluase conducerea Trustului internaţional de spionaj 
„Nebel”; că noul „rezident” al Trustului realmente o 
invitase la el; că Erna, în mod sincer, îşi oferea serviciile. 

— Erna Caroţi, din nou trebuie să repet ceea ce ți- 
am mai spus. Important nu este ca eu să te cred. 
Important este ca să te creadă cei care hotărăsc. Şi apoi, 
chiar dacă ar crede că Balthazar a preluat conducerea 
Trustului, că a trimis un emisar special ca să te cheme la 
el, ei bine, tocmai invitaţia aceasta constituie dovada cea 
mai concludentă că nu se poate avea încredere în 
dumneata. Şefii mei vor gândi astfel: „Să zicem că 
Balthazar are nevoie de Erna, sau, chiar dacă nu are, 
vrea s-o recompenseze pentru că, din cauza lui, ea a stat 
la închisoare şapte ani. Balthazar însă ar fi trebuit să ştie 
că Erna, cu antecedentele ei penale, nu va putea obţine 
paşaport. Şi mai mult ca sigur că a ştiut acest lucru. Dar 
în acest caz, de ce a mai trimis emisarul? Pentru că s-a 
gândit că Erna, ca să-i eliberăm un paşaport, ne va putea 
păcăli, făgăduindu-ne că ne va informa despre tot ceea 
ce Trustul va pune la cale împotriva României. Numai că 
noi nu ne vom lăsa păcăliţi şi n-o vom lăsa să plece”. Aşa 
vor gândi şefii mei şi trebuie să recunoşti că vor avea 
toate motivele. lar eu cum i-aş putea convinge? Ce 
argumente în plus le-aş putea aduce? 

Erna rămase tăcută. Părea deprimată, distrusă. 
Parcă ea însăşi se  convinsese de fragilitatea 
argumentelor ei, şi de tăria argumentaţiei colonelului. 
Era acum, în întreaga ei atitudine, ceva de iremediabilă 
oboseală, de sfâşiere interioară. Parcă îi venea să plângă 
şi numai cu mari sforţări izbutea să se stăpânească. 


Privind-o, colonelul simţi că-i este milă de ea, milă în care 
se amesteca şi o undă ciudată de simpatie. 

— Domnule colonel, vă pot dovedi că nu am 
intenţia să vă înşel şi că doresc sincer să lucrez pentru 
dumneavoastră. 

— Poţi doved? 

— Da! Domnule colonel, aflaţi că puteam părăsi 
tara şi fără aprobarea dumneavoastră, adică a 
Securităţii. 

— Ce vrei să spui? 

— Ceea ce aţi auzit, domnule colonel. Dacă aş îi 
urmărit ceea ce presupuneţi că urmăresc, la ora asta aş 
fi fost afară de cel puţin o săptămână. 

— Nu pot să te cred, Erna Caroţi! Eu ştiu mai bine 
decât dumneata cât de greu este să treci în mod 
fraudulos frontiera. 

Erna îl privi, gânditoare, pe urmă, făcând un gest 
scurt cu mâna, pe care colonelul îl tîlcui: „fie ce-o fi”, se 
ridică, se îndreptă agale către dulapul de haine, îl 
deschise, scoase de acolo paşaportul şi, revenind, îl 
depuse pe măsuţa, în dreptul colonelului. 

— Acesta-i un paşaport! 

— Da, un paşaport. 

— Kate Everhard, citi colonelul. 

— Priviţi fotografia! îl invită Erna, dealtfel inutil, 
deoarece, între timp, colonelul observase că era 
fotografia ei. 

— Kate Everhard! repetă acesta, neizbutind să-şi 
revină din surprindere. 

— E în ordine paşaportul, domnule colonel? 

Colonelul îl examina cu atenţie. Viza de intrare, 
aplicată la punctul de frontieră Otopeni, era valabilă, 
fotografia nu părea a fi fost ataşată ulterior. Ce trebuia 
să creadă? Că exista o femeie cu numele Kate Everhard 
care semăna uimitor cu Erna? Greu de crezut. Asta 
însemna că ceva nu era în ordine la paşaportul pe care îl 
avea în faţă. După toate probabilitățile, fotografia Katei 


Everhard fusese înlocuită cu a Ernei. Substituirea fusese 
făcută cu o desăvirşită pricepere. 

— Este în ordine, numai în cazul când Kate 
Everhard îţi seamănă perfect. Eu însă nu cred. S-a 
umblat la fotogratie cu atâta pricepere încât, aparent, 
totul este în ordine. 

— Vă mulţumesc pentru acest răspuns. 

— Nu înţeleg, de ce îmi mulţumeşti? 

— Pentru că, indirect, recunoaşteţi că, dacă aş fi 
voit să plec din ţară cu acest paşaport, fals bineînţeles, 
aş fi reuşit, fără ca oamenii dumneavoastră de la 
aeroport să prindă de veste. Fiţi sincer, domnule colonel: 
aşa-i că aş fi reuşit? 

— Mda! fu nevoit sa recunoască. 

— Şi totuşi n-am plecat. lar de acum încolo, de 
vreme ce aveţi cunoştinţă de existenţa paşaportului, şi 
să vreau n-aş mai putea pleca. Domnule colonel, nu 
izbutiţi oare să vă convingeţi că doresc sincer să lucrez 
pentru dumneavoastră? 

Colonelul nu trebui să reflecteze mult înainte de a 
răspunde: 

— Da, Erna Caroţi, te cred. Voi informa pe şefii mei 
în legătură cu ceea ce am discutat cu dumneata şi, în 
măsura în care voi izbuti să fiu convingător, te voi 
sprijini. 

— Numai dacă sunteţi convins de sinceritatea mea, 
domnule colonel. Numai în acest caz. 

— Altfel nu ţi-aş fi promis, preciză colonelul, căruia 
i se păru totuşi stranie condiţia pe care o punea Erna: 
Dar numai în cazul când sunteţi convins de sinceritatea 
mea. O formulase cu un asemenea ton, încât părea că 
pentru ea, hotârâtor nu era dezlegarea celor în drept, ci 
doar convingerea lui, a colonelului, că ea nu l-a minţit. 

— Vă mulţumesc, domnule colonel. 


PARTEA A DOUA 


7 
ELLA I HORA TON ONIRON! 


Pe Erna Caroţi o aduse la aeroport un taxi. Din 
portbagaj, şoferul scoase două valize, pe care hamalii le 
urcară imediat într-un căruţ. 

Erna intră în sala de aşteptare. Înapoia ei uşile de 
sticlă se închiseră singure. Rumoarea fu ca un fel - şi 
singurul - de bun venit. Era multă lume, dar nu atâţia 
pasageri câte rude şi prieteni veniţi să conducă pe cei ce 
plecau. Se aşeză pe o bancă complet liberă, cu geanta 
de voiaj alături. Geanta era confecţionată într-o ţară din 
apus. De asemenea pantofii, rochia, cele două valize, ca 
şi conţinutul lor - toate cumpărate de la „Consignaţia”. 
Dealtfel, nu numai după îmbrăcăminte - şi bagaj - Erna 
făcea impresia unei străine - turistă din Anglia sau din 
vreo ţară nordică - ci şi după înfăţişare. Straniul 
frumuseţii ei consta tocmai în acel exotism imposibil de 
definit, din pricina căruia, indiferent în ce ţară s-ar fi 
aflat, lăsa aceeaşi impresie: „Ce frumoasă femeie este 
străina asta! - 

Erna stătea pe bancă, străină şi stingheră şi, din 
când în când, privea pe furiş în jurul ei. Numai figuri 
necunoscute. Un grup impresionant din apropiere îi 
atrase atenţia. Erau cel puţin douăzeci de persoane, 
bărbaţi şi femei, de toate vârstele, veniţi să conducă o 


1 Grecia, ţara visurilor. 


femeie bătrâna, de vreo şaptezeci de ani, care urma să 
ia avionul pentru Tel Aviv. Şi fară să vrea simţi că o 
invidiază pe bătrână, care era emoţionată în aşa măsură 
pentru că urma să se despartă de clanul ei, încât vocea îi 
tremura în ciuda eforturilor ce le făcea ca să se 
stăpânească. 

Numai ea, Erna, era singură, în jurul ei numai figuri 
necunoscute. Şi, în ciuda faptului că ştia că este inutil, 
tot timpul îl căuta cu privirea pe acela pe care ar fi dorit 
să-l vadă. Simţea ceva asemănător cu un regret dureros 
dar, dacă ar fi fost întrebată de motiv, nu ar fi ştiut ce să 
răspundă, fiindcă în clipele acelea nu era capabila să se 
analizeze şi în general să se gândească la ceva precis. 
Gândurile veneau, poposeau doar o clipă, pe urma 
curgeau mai departe, pentru a face loc altora, şi aşa 
mereu. O stare ciudată, nefirească pusese stăpânire pe 
ea cu treizeci şi şase de ore mai înainte, atunci când 
colonelul o anunţase că poate pleca. De atunci nu mai 
avea gânduri statornice, de atunci tot ceea ce făcuse, 
pregătirile de plecare în care intrau cumpărăturile şi 
toate celelalte - fusese parcă un şir de automatisme. ŞI 
cu toate acestea, fuseseră treizeci şi şase de ore pline, în 
care timp dormise puţin şi mâncase şi mai puţin. 

Pe colonelul Mănailă nu-l mai văzuse. Acesta îi 
transmisese dispoziţiile lui prin telefon şi prin maiorul 
Bogdan îi recomandase, printre altele, multă prudenţă. 

Erna găsise recomandarea exagerată. Şi iată, 
peste câteva minute avionul avea să decoleze, nici nu va 
apuca să se familiarizeze cu gândul că era afară şi va 
ajunge la Atena, fără ca să-l mai vadă pe colonel, ca să-i 
mulţumească, dar, mai ales, fără ca să-l mai privească o 
dată în ochi spre a se convinge dacă jucau - el şi şefii lui 
-cinstit, sau încercau numai să-i întindă cine ştie ce 
cursă. 

Difuzoarele anunţară călătorii pentru Atena să se 
preyinte la controlul bagajelor. Erna se ridică grăbită, 
fiindcă spera că poate, când va prezenta paşaportul la 


control, îl va vedea pe colonel. Cu sacul de voiaj în mână 
se apropie de uşa rabatabilă în pragul căreia o aştepta, 
surâzând, o vămeşiţă îmbrăcată, în ciuda căldurii, cu un 
fel de taior din stofă. 

Controlul bagajelor fu o simplă formalitate. Erna 
înţelese că vămeşiţa primise ordin în acest sens. 
Dealtfel, printre bagajele ei nu se ascundea nimic din 
ceea ce ar fi putut interesa organele vamale. O simplă 
formalitate fu verificarea documentului de călătorie - 
paşaportul. Ofiţerul în uniformă de grănicer citi numele 
înscris pe paşaport - Kate Everhard -, o confrunta cu 
fotografia şi după un „mulţumesc” politicos, dar 
indiferent, i-l restitui. Câteva minute mai târziu, părăsea 
clădirea aeroportului şi lua loc într-un microbuz parcat 
chiar lângă ieşire, iar după alte câteva minute, când şi 
ultimul pasager fu îmbarcat, şoferul porni motorul 
îndreptându-se către avionul companiei OLYMPIC 
AIRWAYS, un cvadrimotor alb ca un pescăruş. 

Erna făcu în aşa fel, ca să coboare ultima din 
microbuz, şi astfel să fie şi ultima dintre pasagerii care 
urmau să se urce în avion. Când ajunse pe treapta de sus 
a scării, înainte de a dispărea înăuntru, se întoarse şi 
privi clădirea aeroportului. Cei care îşi conduseseră 
rudele şi prietenii de pe balconul primului etaj continuau 
să fluture degetele, batistele, poşetele. Il căută cu 
privirea pe colonel. Deşi avea ochi buni, nu-l descoperi, 
totuşi avu intuiţia precisă că el se afla acolo şi că asista 
la plecarea ei. Şi atunci, emoţionată, şi instinctiv, flutură 
degetele în semn de rămas bun, după care dispăru în 
avion. 

Câteva clipe mai târziu, când avionul începu să 
alunece pe pistă, Erna avea lacrimi în ochi şi în suflet o 
imensă durere. 


Intuiţia Emei fusese exactă. Într-adevăr, de la una 
din ferestrele aeroportului, colonelul fusese martor la 
îmbarcarea pasagerilor în microbuz. O văzuse pe Erna 


oprită în uşa avionului, fluturând degetele. Şi, instinctiv, 
cu toate că ştia că nu-l poate vedea, la rândul său, făcu 
la fel. Pe urmă, ruşinându-se, îşi vâri mâinile adânc în 
buzunare. Continuă să rămână la fereastră până când 
avionul dispăru în departare. Atunci făcu şi el calea 
întoarsă, trist şi posomorât. 

Se duse la bar. | se făcuse, brusc, sete. Ceru o 
cafea şi suc de portocale. Şi abia acum descoperi cât de 
obosit se simţea. Fuseseră trei zile pline, şi cu multe 
emoţii. 

Mai întâi, trebuise să învingă neîncrederea 
prietenului său, a maiorului Bogdan. 

— Bătrâne, e o cacialma! Al naibii să fiu dacă nu-i o 
cacialma. 

— Ce fel de cacialma, Bogdane? 

— Nu ştiu. Mai curând aş fi în stare să cred că Papa 
trece la ortodoxism decât să accept că Erna este dispusă 
să-şi rişte viaţa - fiindcă înseamnă că şi-o riscă în cazul 
când ăia prind mişcarea că face un joc dublu - numai 
pentru că vrea să ne „ajute” dintr-un fel de patriotism sui 
generis. A se slăbi, Ducule! 

— Bine, dar paşaportul nu-ţi spune nimic? De ce nu 
vrei să recunoşti că, folosind paşaportul cu numele de 
Kate Everhard, putea să plece din ţară fără nici un fel de 
risc? 

— Recunosc, chestia cu paşaportul e atuul ei cel 
mai al naibii, totuşi nu cred în sinceritatea ei. Nu pot să 
fac abstracţie de faptul că este... Erna. 

Până la urmă. Bogdan îşi învinse suspiciunea, 
sfârşind prin a se înflăcăra de „planul” lor, care, în mare 
parte, era planul Ernei. 

Pe urmă, nu i-a fost deloc uşor colonelului să-şi 
convingă şefii. Un agent dublu - şi Erna asta vroia să fie - 
din capul locului nu prezintă încredere, bineînţeles atunci 
când jocul său dublu este cunoscut. De cele mai multe 
ori, una din tabere renunţa la serviciile lui, iar în caz de 
război sau în împrejurări excepţionale, îl lichidează în 


mod discret, folosind metode care să lase impresia că a 
fost vorba doar de un accident. Dacă Erna, ogferindu-şi 
serviciile, ar fi pretins totodată să fie plătită, cazul ei ar fi 
fost mai simplu. Ea însă refuzase orice fel de 
„indemnizaţie”. Asta înseamnă că Erna se oferise să facă 
spionaj „pentru amorul artei”, cum obişnuia să spună 
maiorul Bogdan în limbajul său colorat. Dacă, în 
prealabil, Erna n-ar fi fost racolată de Trust şi plătită 
pentru treaba pe care o făcuse, refuzul ei de a primi un 
„onorariu” ar fi suscitat mai puţine suspiciuni, deoarece 
s-ar fi considerat că o face din patriotism. Cum însă ea 
debutase prin acte de trădare faţă de ţara sa, nu era 
tocmai uşor să te convingi că - eventual acolo în 
închisoare - reflectând la trecut, ajunsese să regrete 
faptele pentru care fusese condamnată şi, ca o 
consecinţă mai mult sau mai puţin firească, să dorească 
să se reabiliteze atât faţă de propria ei conştiinţă, cât şi 
faţă de cei de la Securitate. 

Dealtfel, dacă până la urmă oferta ei fusese 
acceptată, aceasta nu se datora faptului că şefii 
colonelului sfârşiseră prin a se convinge de sinceritatea 
ei, ci hotărârea lor trebuie interpretată doar ca o simplă 
încercare. Şi deoarece într-un agent dublu nu poţi avea 
niciodată încredere, de cele mai multe ori nici măcar una 
relativă - faţă de el aplici totdeauna metoda des uzitată 
în spionaj: „Cumpără cât mai mult şi vinde cât mai puţin, 
dacă se poate deloc”, la fel se procedase şi cu Erna care, 
dealtfel, nu manifestase nici un fel de intenţie, făţişă sau 
ascunsă, de a cumpăra ceva de la ei, ca eventual să-şi 
sporească atuurile în partida pe care urma s-o joace cu 
Balthazar. 

Singurul care credea în sinceritatea Ernei şi care 
pusese suflet în a-i pleda „cauza” fusese colonelul 
Mănăilă, tocmai el, care de obicei era suspicios, de multe 
ori exagerat de suspicios, el care - şi era perfect 
conştient de acest lucru - avea motive puternice să nu se 
încreadă în Erna, în ciuda a ceea ce maiorul Bogdan 


numea „aparențele date naibii” ce pledau în favoarea ei. 
Acum, când avionul în care se afla Erna survola 
Bucureştii, acum când prima parte a aventurii fusese 
consumată, acum când, stând la barul aeroportului, se 
gândea la cele întâmplate în ultimele treizeci şi şase de 
ore, colonelul îşi dădea seama cu destulă amărăciune - 
dar fără să regrete - că într-o oarecare măsură prestigiul 
de care se bucura în faţa şefilor săi fusese ştirbit. Şi 
fusese ştirbit datorită faptului că încercase să-i convingă 
de sinceritatea Ernei. Intrebându-se, acum, de ce pusese 
atâta suflet, nu-şi putea explica. Căci, în definitiv, 
important nu era dacă la baza hotărârii ei stătea 
sinceritatea, ci în ce măsură scopul urmărit de ea putea 
fi speculat în favoarea lor. Or în privinţa aceasta, şefii 
fuseseră cu toţii de acord că merită să încerce. El însă se 
străduise să-i convingă de sinceritatea Ernei, punând în 
aceasta o anume doză de înflăcărare, cu atât mai de 
neînțeles pentru şefii lui cu cât despre el se ştia că este o 
fire ponderată, lipsită de sentimentalisme. Desigur că 
nici unuia nu i-o fi trecut prin minte că existase o 
înţelegere prealabilă între el şi Erna. Dar nu era exclus ca 
şeful său direct să-şi fi pus întrebarea dacă nu cumva el, 
colonelul Radu Mănăilă, începuse să îmbătrânească. 

Şi din nou nedumerirea: de ce se încăpăţânase să-i 
convingă? Nu cumva, căutând să convingă pe alţii, de 
fapt, dorea să se convingă pe sine însuşi? Nu! Nu 
aceasta era explicaţia. Atunci? Mai ceru un suc ospă- 
tarului. Pesemne că avea o figură tare suferindă, 
deoarece  ospătarul îl privi  compătimitor, abia 
stăpânindu-se să nu-l întrebe dacă nu cumva se simte 
rău. 

„Acum totul e consumat, nu mai are rost să mă 
frământ ” y 

Colonelul Radu Mănăilă nu era un orgolios. Insă 
succesele obţinute în decursul celor douăzeci şi mai bine 
de ani îi dăduseră conştiinţa propriei sale valori. De 
aceea, acum, când ştia că ardoarea cu care încercase să 


convingă pe şefi de sinceritatea Ernei nu fusese bine 
văzută de către aceştia, era nemulţumit, iritat, supărat. 
Supărat pe alţii, dar mai ales supărat pe sine însuşi. 
Categoric, nu trebuia să pună atâta suflet ca să 
convingă. 

Şi încă o dată întrebarea: „De ce făcuse atâta 
risipă de zel ca să convingă?” Ca şi când ar fi fost şi el de 
faţă, îl auzi pe maiorul Bogdan: 

— Bătrâne, ascultă-mă! Nu-i ea uşă de biserică, 
aşa cum nu sunt eu patriarhul ţării. Dar, la o adică, nici 
nu mă interesează. Esenţialul este să facă treabă bună. 
Asta însă rămâne de văzut. 

Era clar. Nici şefii, nici Bogdan nu aveau încredere 
în Erna. Cu toţii îi semnaseră o poliţă în alb. Şi o 
semnaseră pentru că ştiau dinainte că, în cazul când 
Erna nu va onora poliţa, ei nu vor avea ce pierde, 
întrucât asentimentul lor fusese unul condiţionat. Da, 
asta era: îl iritase faptul că o vedeau cu toţii mai rea 
decât era în realitate, că refuzau să creadă în 
metamorfoza ei, înainte ca ea s-o dovedească prin fapte, 
în timp ce el, colonelul, ajunsese la convingerea că în 
sufletul Ernei se petrecuse o mutație, Dumnezeu ştia din 
ce motiv! Era o convingere pur intuitivă, dincolo de 
argumente şi de orice pledoarie. Dar asta însemna că era 
o convingere relativă. În activitatea lui de peste douăzeci 
de ani, nu puţine fuseseră ocaziile când intuiţia sa 
funcţionase fără greş. Fuseseră însă şi cazuri când ea se 
înşelase. Dar şi în aceste cazuri - puţine - convingerea lui 
fusese deplină până în clipa când faptele veneau s-o 
infirme. Cu alte cuvinte, ştia din proprie experienţă că 
intuiţia nu este un instrument de cunoaştere perfect, în 
ciuda faptului că de multe ori ea operează acolo unde 
raţiunea se dovedeşte neputincioasă. Dacă şi în cazul 
Ernei era vorba de o falsă intuiţie? „Ei bine, dacă aşa se 
va întâmpla, prestigiul meu va fi mult ştirbit, şi probabil 
că voi fi scos la pensie. Cum însă nu am încă nici o 


dovadă că este vorba de o falsă intuiţie, ce rost are sa 
mă frământ în mod inutil?” 
Evident nu avea nici un rost. 


* 


Erna fascinată de spectacolul ce i-l oferea oraşul 
alb, alb de parcă ar fi fost în întregime de marmură, 
aproape nu-şi dădu seama când avionul, atingând 
pământul, începu să alunece pe pistă, îndreptându-se 
spre clădirea aeroportului internațional al Atenei. 
Cunoştea Parisul, Londra, Münchenul, Madridul, Roma, 
precum şi alte oraşe italiene, dar Atena o vedea pentru 
prima dată acum, mai exact urma s-o vadă prima dată, 
întrucât ceea ce admirase cât timp avionul survolase 
deasupra oraşului fusese doar panorama lui fascinantă. 

Formalităţile vamale fură simple, controlul 
paşaportului rapid, amabilitatea funcționarilor cu care 
avu de a face ireproşabilă. La biroul de schimb 
transformă o sută de dolari în drahme, adică trei mii de 
drahme. 

Un tânăr frumos se oferi să ducă bagajele până la 
taxi, refuzând să primească bacşiş cele zece drahme pe 
care i le oferise. Închipuindu-şi că băiatul o refuzase 
pentru ca i se păruse suma prea mică, deschise poşeta 
ca să mai adauge încă zece, însă improvizatul hamal se 
retrase, clătinând capul a refuz. 

Erna ceru şoferului s-o ducă la hotelul „Grande 
Bretagne”. Auzind numele hotelului - Erna habar nu avea 
că este vorba de cel mai prestigios hotel din Atena, vechi 
de o sută de ani - într-un fel de esperanto sui generis, 
alcătuit din cuvinte greceşti, englezeşti şi franţuzeşti, 
şoferul îi atrase atenţia că, în cazul când n-a reţinut-o din 
timp, nu trebuie să-şi facă iluzia că va putea găsi o 
cameră liberă nu numai la „Grande Bretagne” dar la nici 
un alt hotel de lux, ca: „King George”, „Athens Hilton”, 
„Athens Palace” sau „Kings' Palace”. Dacă însă se 
mulţumeşte cu un hotel de categoria A, cu puţin noroc, 


poate că s-ar putea găsi o camera la „Ambassadeurs”, 
„King Minos” sau „Attica Palace” în orice caz, să nu se 
necăjească, deoarece el, Andonis până la urmă va izbuti 
s-o cazeze la un hotel, care să-i placă şi ei. 

Erna îi mulţumi pentru amabilitate, aducându-i tot 
odată la cunoştinţă că i se reţinuse o cameră la „Grande 
Bretagne”. Aflând aceasta, şoferul deveni extrem de 
reverenţios, deoarece „Grande Bretagne” este un hotel 
numai pentru bogătaşi, americani în special, tariful 
pentru o cameră ajungând pâna la şapte sute de drahme 
pe noapte. 

La recepţie trebui să aştepte zece minute până 
când funcţionarul să scape de pisălogeala a trei doamne 
- nici una dintre ele nu era mai tânără de şaizeci de ani 
-, fiecare de altă naţionalitate, care îl bombardau 
literalmente pe bietul om cu o sumedenie de întrebări, 
unele de-a dreptul stupide, şi la care acesta, fără să-şi 
piardă calmul, şi cu un ton de o politeţă exagerată, 
răspundea în trei limbi diferite. Cel puţin dupa accent era 
neîndoios că recepţionerul le cunoştea foarte bine. 

În sfârşit, după ce scăpă de cele trei bătrâne 
pisăloage, fgncţionarul, după ce îşi tampona fruntea 
transpirată cu batista, se întoarse spre ea şi, înainte de a 
întreba ce doreşte, îşi ceru scuze că, din motive 
independente de voinţa sa, o făcuse să aştepte. 

Erna îşi spuse numele, informându-l că un 
„prieten” reţinuse o cameră pentru ea. 

— Domnişoara Erna Caroţi... Domnişoara Erna 
Caroţi... Da, într-adevăr aveţi reţinută la noi camera o 
sută patru. O cameră foarte frumoasă, sunt convins că 
aveţi să vă simţiţi bine în ea. Boy! chemă un băiat de 
hotel, care îi luă imediat valizele, transportându-le la lift 

Camera era într-adevăr frumoasă, totul trăda 
opulenţa, dar şi bunul gust, poate datorita faptului că, 
spre deosebire de celelalte hoteluri de lux pe care le 
cunoscuse, „Grand Bretagne” nu făcuse concesii 
modernului. 


Deşi nu era deloc obosită, Erna s-ar fi culcat în 
patul larg; dacă nu ca să doarmă, cel puţin să se 
gândească, să facă puţină ordine în ea însăşi. Dar nu 
avea timp pentru aşa ceva. Peste o oră trebuia să se 
întâlnească cu un reprezentant al lui Balthazar, de la 
care urma să primească instrucţiuni. Se dezbrăcă, făcu 
un duş şi când, în sfârşit, începu să coboare cu liftul, 
trecuse exact o oră. 

După ce liftul cobori la parterul hotelului, Erna se 
duse la bar. Acolo avea întâlnirea cu emisarul lui 
Balthazar. În clipa când ajunse acolo, un bărbat se ridică 
de la o masă şi veni întru întîmpinarea ei. 

— Domnişoara Erna Caroţi, nu-i aşa? 

— Da! 

— Mă simt onorat că v-am cunoscut. Pe mine mă 
cheamă Timos Xenopoulos. Dumneavoastră spuneţi-mi 
simplu: Timos. V-aş propune, bineînţeles dacă nu aveţi 
nimic împotrivă, să stăm de vorbă în altă parte, de pildă 
la „Antoniadis”. Nu că m-aş teme de urechi indiscrete, ci 
pur şi simplu pentru că nu-mi place atmosfera de aici. 
Priviţi puţin în jurul dumneavoastră. Majoritatea sunt 
americani şi englezi. Media de vârstă, în cel mai bun caz, 
cincizeci de ani. O viaţă întreagă au muncit şi au făcut 
dolari şi lire, iar acum, la bătrâneţe, îi cheltuiesc 
colindând lumea. 

Vorbind, Timos Xenopoulos o conduse către ieşire. 
Traversară strada. Ajunseră în parcul pieţei Syntagma. 
Aici, în piaţă, îşi etalau mesele şi fotoliile confortabile 
cinci cofetării şi cafenele. 

Timos Xenopoulos alese o masă mai izolată şi, 
după ce o văzu pe Erna instalată într-unul din fotoliile 
odihnitoare, se aşeză şi el pe un altul, oftând de 
satisfacţie. 

— Aici mai înţeleg şi eu. Nu sunt silit să văd 
mutrele ălora din hotel, indivizi în marea lor majoritate 
aparţinând claselor mijlocii anglo-saxone. 


Dumneavoastră, domnişoară Erna, aţi mai fost vreodată 
în Grecia? 

— Vin acum pentru prima dată. 

— Are să vă placă, în cazul când nu are să vă 
farmece, pur şi simplu. 

— Vorbiţi foarte bine româneşte, îl lăudă Erna. 

— Sunt născut în România. Deşi am nume grecesc, 
nu sunt grec. Numai Dumnezeu ştie ce sunt cu adevărat. 
După ştiinţa mea, sunt o corcitură de albanez şi de 
corsican. La asta mai adaugă o picătură de sânge 
grecesc şi o altă picătură de sânge românesc. Dar ce 
spuneam? A, da, vorbeam de turişti. Sunt mulţi. Aştia 
aduc dolari. Totuşi, în general, Grecia este o ţară vizitată 
de turişti din clasele de mijloc, deoarece este o ţară unde 
îţi poţi petrece o vacanţă în chip admirabil fără să te 
coste mulţi bani. Dacă vii cu o mie de dolari, primeşti, la 
cursul oficial, treizeci de mii de drahme. Cu suma asta 
poţi să-ţi petreci un concediu excelent, cu întreaga 
familie, într-o staţiune balneară dintre cele mai bune. V- 
am dat acest exemplu ca să înţelegeţi de ce Grecia este 
preferată de turiştii din clasele mijlocii. Dealtfel - 
continuă Timos cu un ton oficial - factorii de răspundere 
din această ţară sunt preocupaţi să găsească mijloacele 
cele mai adecvate pentru a putea atrage un număr cât 
mai mare de turişti străini din clasele avute. 

Erna îl asculta distrată, atrasă de spectacolul 
animat al strazii, mai exact, de şuvoiul continuu de 
maşini de toate tipurile şi de toate vârstele, ce se 
scurgea pe străzile Vasileos Georgiu, Karageorgi Servias 
sau Ermou. Dealtfel o interesau foarte puţin procupările 
factorilor de răspundere din Grecia în scopul atragerii 
turiştilor bogaţi. În schimb, despre ceea ce ar fi fost ea 
interesată să afle, cel puţin deocamdată, Timos nu era 
dispus să vorbească. 

— Ce doriţi să serviţi, domnişoară Erna? o întrebă 
Timos când se înfiinţa chelnerul. 

— Ştiu eu? O cafea, şi poate suc de portocale. 


— Ce fel de cafea? 

— O cafea turcească. 

— Bineînţeles că o cafea turcească. Dar ce fel să 
fie? 

— Zău că nu înţeleg! 

— O vreţi dulce 

— Nu! Potrivită. 

— Bine fiartă? 

— Ştiu eu? Fiartă! 

— In regulă, domnişoară. Apoi, pe greceşte, 
chelnerului: Paraea/6 Enan vrastó me olighi, ia tin 
despinida; enan poli vari-glico gia mena.! 

— Domnişoara Erna, să nu vă mire că v-am cerut 
să precizaţi ce fel doriţi să fie cafeaua. A cere, simplu, 
cafea, înseamnă a stîrni indignarea celui care vine să-ţi 
ia comanda. In ochii unui cafegiu, un client merita 
consideraţie mai mare sau mai mică în raport cu 
exigenţa sa faţă de felul cum trebuie pregătită cafeaua. 
Grecii beau foarte multă cafea şi, după cum aveţi să 
observați există un număr enorm de cafenele. Şi trebuie 
să ştiţi că, în ciuda numărului mare, astăzi nu mai 
fiinţează nici un sfert din câte existau nu cu prea mulţi 
ani în urmă. Pe vremea aceea, cel care pregătea cafeaua 
şi se numea tabis era un artist, iar clienţii deosebit de 
exigenţi. Fiecare avea preferința lui în ceea ce priveşte 
felul cum dorea să i se pregătească licoarea asta atât de 
bună, care se numeşte cafea, şi cafegiul i-o meşterea 
întocmai. 

— O meşterea! se miră Erna care asculta distrată, 
numai cu o ureche. 

— Voi, românii, spuneţi: „Să-ţi fac o cafea”. Grecii 
spun: „Na su fiaxo ena cafe”. Adică: „Să-i meşteresc o 
cafea”. Ţi-o meşterereşte după pofta inimii: „Cu puţin 
zahăr şi bine fiartă”; sau „fiartă, dar nu prea”; sau 
„potrivit de tare”; sau „foarte tare şi dulce”; sau „foarte 


1 Rog o cafea bine fiartă, amăruie, pentru domnişoara; şi una foarte 
tare şi dulce pentru mine. (N.A.). 


tare, în ceşcuţă groasă şi plină numai pe jumătate”; sau 
„tare şi distilată” etc. etc. Peste douăzeci asemenea 
feluri de a meşteri cafeaua. Acum s-au mai uitat reţetele. 
Totuşi, dacă vreţi să beţi o cafea bună, şi nu cea mai 
proastă posibilă, să nu cereţi chelnerului „o cafea”, ci să 
precizaţi, dacă o vreţi dulce, foarte dulce, amară, bine 
sau numai puţin fiartă. Mă rog, după preferinţă. 

Timos vorbea cu o repeziciune uluitoare, jucându- 
se cu un fel de mătănii de chihlimbar, pe care grecii le 
numesc „combologhia”. Dealtfel nu era singurul. Dintre 
bărbaţii aflaţi la mesele în aer liber ale cafenelei 
„Antoniadis” mai bine de jumătate îşi omorau timpul 
jucându-se cu „combologhia” 

Timos era un bărbat la cincizeci de ani, înalt, slab, 
puţin adus de spate, cu o chică bogată ca a unui 
tânăr, dar complet albă, în contrast izbitor cu mustaţile şi 
bărbuţa negre. Faţa îi era brăzdată de nenumărate 
zbârcituri, precum mâinile unei spălătorese la sfârşitul 
unei zile de muncă. Probabil că Timos nu fusese 
niciodată frumos. Acum era de-a dreptul urât. Uriţenia nu 
se datora ridurilor numeroase, fanteziste ca formă şi 
mărime, ci trăsăturilor colţuroase ale feţei care dădeau 
chipului nu ştiu ce asprime sau poate mai curând 
cruzime, de asemenea şi ochilor, aproape imobili, într-un 
chip straniu imobili, cenuşii pe deasupra. Datorită tuturor 
acestor particularităţi, Timos era urât, şi într-o oarecare 
măsura inspira frică. Încă din primele clipe când îl 
văzuse, Erna îşi spusese că Timos Xenopoulos, dacă 
eventual încă nu comisese o crimă, ar putea-o face în 
orice clipă fără să stea pe gânduri. 

— Domnule Timos, sunt surprinsă cât de bine 
vorbiţi româneşte. Fără nici un fel de accent. 

— Am plecat din România în cincizeci şi doi. 

— Au trecut totuşi de atunci douăzeci de ani. 

— Explicaţia e simplă, domnişoară Frna. Exersez ca 
să nu uit limba. 

— Cum, adică, exersaţi? 


— Ascult regulat tot ceea ce transmit posturile de 
radio româneşti. Citesc presa dumneavoastră cu glas 
tare, sau improvizez un discurs pe care îl înregistrez la 
magnetofon. Pe urmă, ascultând banda, îmi dau seama 
de eventualele greşeli în pronunție şi încerc să le co- 
rectez. Cum s-ar spune, fac totul ca să mă menţin în 
formă. 

— Cu vreun anume scop, domnule Xenopoulos? 
întrebă ea cu o aparentă indiferenţă. 

— Menţinerea formei face parte din sarcinile mele 
profesionale. 

— Ah, înţeleg! 

— Nu înţelegeţi defel! Ştiu la ce vă gândiţi. Eu însă 
m-am referit la cu totul altceva. Sunt ghid pe Acropole. 
Vorbesc curent nouă limbi. Pentru cinci dintre ele, 
franceza, engleza, germana, italiana şi spaniola am 
concurenţi. Pentru rusă, sîrbă, turcă şi română sunt 
singurul ghid. Din păcate, cu excepţia celor din 
lugoslavia, din celelalte ţări socialiste vin puţin turişti. 
Dar şi acei care vin foarte rar apelează la serviciile unui 
ghid. Când aveţi să vizitaţi Acropole are să-mi facă 
plăcere să vă conduc şi să vă dau toate explicaţiile 
necesare. Aveţi să veniţi, nu-i aşa? 

— Bineînţeles, deoarece îmi doresc mult să urc pe 
Acropole. Numai că nu ştiu când voi putea. Nu prea sunt 
stăpână pe timpul meu, cel puţin deocamdată. Chiar 
voiam să vă întreb ce instrucţiuni... 

— Să nu mă întrebaţi nimic. Nu am primit nici un 
fel de instrucţiuni în legătură cu dumneavoastră. Le veţi 
primi ulterior, adică la timpul potrivit. Ceea ce am fost 
autorizat să vă spun este că, deocamdată, nu aveţi 
altceva de făcut decât să vă plimbaţi şi să cunoaşteţi 
Atena. lată că era să uit. Mi s-a dat un plic pentru 
dumneavoastră. Înăuntru este un cec pe care, atunci 
când veţi termina banii ce-i aveţi la dumneavoastră, îl 
puteţi preschimba în drahme la orice bancă. 

Şi îi puse dinainte un plic. 


— Mulţumesc! murmura Erna oarecum stînjenită, 
vârând plicul în poşeta. 

— Cecul este în valoare de zece mii de drahme, 
tinu să precizeze Timos Xenopoulos... Şi acum îmi veţi 
permiteţi să mă retrag. 

Chemă  ospatarul, plăti consumaţia, pe urmă, 
ridicându-se şi înclinându-se în faţa Ernei, plecă. 

— Vă mulţumesc, domnule Xenopoulos. Vă rămân 
îndatorată. 

— Domnişoară Erna, vă aştept zilele acestea ca să 
vizitaţi muzeul de pe Acropole. 

— Am să vin neapărat. 


De patru zile Erna se afla la Atena. De patru zile nu 
făcea altceva decât să viziteze muzeele multe-puţine ce 
existau - arheologic, bizantin, de artă populară, de istorie 
naţională, muzeul Keramikos, muzeul Benaki - să colinde 
magazinele de lux pentru femei -  „Tseklernis”, 
„Mourtsopoulos” etc - şi să cumpere niscai cârpe care îi 
plăceau, şi nu costau prea scump. Fiindcă, în ciuda 
cecului de zece mii de drahme, a celor trei mii obţinute 
în locul sutei de dolari preschimbată la aeroport, şi a încă 
o sută de dolari păstraţi ca rezervă, nu îndrăznea să se 
hazardeze în cheltuieli mari atâta vreme cât nu ştia ce 
însărcinări avea să primească de la Balthazar. Continua 
să locuiască la „Grande Bretagne” într-o cameră care 
costa cinci sute de drahme pe zi, şi care fusese achitată, 
cu anticipație, pe timp de o săptămână. Masa, în schimb, 
trebuia să şi-o plătească singură. Din spirit de prevedere, 
prânzul nu-l lua nici la restaurantul „Grande Bretagne” şi 
nici la cel al hotelului „King George”, preţurile fiind 
piperate, ci la un est/atorion! de pe strada Ermou. 

Seara, în schimb, îşi îngăduia să lărgească întru 
câtva baierile pungii. Urmând sugestia funcţionarului de 
la recepţie, în prima seară se duse să asculte „buzuchia”? 


1 restaurant. 
2 instrumente muzicale specifice. 


- la „Neraida” - un local de lux de pe Coasta lui Apollon - 
unde cântau popularii cântăreţi Dalâras, Violari şi Dimitra 
Galani. O costă o mulţime de bani, dar nu regreta, în 
primul rând, fiindcă îi plăcură mult orchestra de 
„buzuchia”, iar în al doilea, cântăreţul Dalâras pentru 
vocea lui caldă şi pentru melodiile cântate de el. 

În următoarele trei seri cina o luă la trei tavernu/e! 
diferite, una la Neon Faliron, alta în cartierul Pagrati, iar a 
treia la Kifisia, o localitate din imediata apropiere a 
Atenei, unde mulţi greci din protipendada Atenei îşi au 
„locuinţele lor de vară”, mai exact, vilele lor elegante şi 
încântătoare. 

Pe Erna, „tavernulele” o încântară în mod deosebit. 
Erau mici cârciumioare, unele cu o singură încăpere, 
mobilată cu mese şi scaune simple de brad, cu veselă şi 
tacâmuri din cele mai modeste, cu feţe de masă 
confecţionate din hârtie, pe care erau aplicate desene 
liniare - la multe dintre tavernule mesele erau acoperite 
pur şi simplu cu o coală de hârtie albă de împachetat - 
dar, în schimb, cu o bucătărie excelentă şi bineînţeles, cu 
popularul vin „Retină”? pe care străinii când îl gustă 
pentru prima dată îl găsesc imposibil de băut, dar, 
ulterior după ce se obişnuiesc cu el, ajung să-l prefere 
oricărui alt vin, iar după ce au părăsit ţara, să-i ducă mult 
timp dorul. 

Ceea ce o surprinse cel mai mult când trecu pentru 
prima dată pragul unei „tavernule” a fost faptul că 
bucătăria în loc să fie amenajată în vreo încăpere 
dosnică, era situată în faţă. Ca să ajungi la sala de mese, 
musai trebuia să treci pe acolo. Erna se convinse astfel 
că grecii sunt nu numai buni negustori, ci şi buni 
psihologi. În definitiv, faptul de a vedea înşirate pe 
maşina de gătit, la foc mic, cratiţe, oale şi tingiri al căror 
conţinut emană arome îmbătătoare, nu poate avea decât 
un efect stimulativ asupra anumitor glande şi, drept 


1 cârciumioare. 
2 vin căruia i s-a adăugat în timpul fermentaţiei răşină de brad. 


consecinţă, un mai variat meniu consumat. Grecii, deşi 
ţara lor este producătoare de soiuri de vinuri din cele mai 
solicitate, nu sunt beţivi. (Probabil, în primul rând, din 
cauza climei). Dar nu sunt nici mari mâncăcioşi. Sunt, în 
schimb, gurmanzi. Despre greci se poate spune că ei nu 
mănîncă ca să se sature, ci să guste. (Probabil aceasta 
este explicaţia că în Grecia există, în special la Atena, 
tavernule specializate în gustări, zeci şi zeci de feluri de 
gustări din peşte, legume sau carne). Şi tot gustând ba 
de colo, ba de dincolo, grecii sfârşesc prin a se sătura. 

Erna, care ştia să observe şi care, mai ales acum 
când era „fără ocupaţie”, avea destul timp să caşte bine 
ochii la tot ceea ce se întâmpla în jurul ei, băgă de 
seamă că grecii, chiar atunci când se aşază să mănânce, 
de fapt tot „gustă”. De pildă, dacă la o masă, la care au 
luat loc patru persoane, ospătarul - garsonul - aduce 
patru feluri de mâncare, asta nu înseamnă că fiecare a 
comandat un alt fel. Nu! Platourile sunt puse la mijlocul 
mesei şi fiecare comesean îşi pune în farfuria proprie 
numai atâta cât trebuie ca să rămână şi celorlalţi. Erna 
trase concluzia că, pentru atenieni, atât prânzul cât şi 
cina erau, în ultima instanţă, tot „gustare". 

Erna nu era gurmandă. Cândva fusese. Într-o 
oarecare măsura. Dar anii petrecuţi acolo o 
dezobişnuiseră să aibă preferinţe culinare şi să nu refuze 
nimic din ceea ce poate sătura un om. Pe de altă parte, 
mâncărurile greceşti fiindu-i necunoscute nu le putea 
rivni. De fiecare dată când ţinea în mână o listă de 
bucate, comanda tot alte mâncăruri. O făcea nu pentru 
că avea vreo preferinţă pentru una sau alta dintre ele, ci 
din pură curiozitate, una foarte înrudită cu aceea care o 
făcea să observe oamenii din jurul ei, să colinde 
magazinele, să intre prin localuri, să asculte muzica 
grecească, să frecventeze cinematografele, zaharo 
plastiile! sau cafenelele. Cu alte cuvinte, necunoscând 
limba, încerca să-şi facă o părere despre acel popor de 


1 cofetăriile (N.A.) 


oameni frumoşi, din modul cum aceştia se comportau în 
diferite împrejurări. Convinsă că vacanţa ei nu va dura la 
infinit, încerca să observe şi să înţeleagă cât mai multe 
ca apoi să rămână cu amintiri durabile nu numai în 
legătură cu frumuseţile naturale ale ţării, dar, mai ales, 
cu cele privind oamenii. 

Fără îndoială, a vizita o ţară de unul singur şi 
evitând orice fel de contact cu oamenii din partea locului 
nu este o metodă recomandabilă, Erna ştia acest lucru. 
Totuşi evita orice fel de cunoştinţe întâmplătoare. 

Deşi ardea de nerăbdare să urce pe Acropole, 
amâna de la o zi la alta. Şi, ca să nu regrete că şi-a 
pierdut zadarnic ziua, vizită Piaţa Romană, templul lui 
Zeus Olimpianul, Areopagul, închisoarea lui Socrate, 
Agoraua Atenei sau bisericile: Aghia Ekaterini, Aghii 
Apostoli, Mitropolia, biserica catolică Sfântul Denis etc. 
Amâna mereu, pentru că nu-i făcea deloc plăcere să dea 
ochii cu Timos Xenopoulos. Până la urmă, într-una din 
zile nu mai putu rezista ispitei şi o porni, pe jos, într- 
acolo, nutrind speranţa ascunsă că, poate, în ziua aceea, 
Timos absenta sau eventual va fi ocupat cu vreun grup 
de turişti şi astfel va avea norocul să nu-l întâlnească. 
Dar speranţa se dovedi efemeră. 

Ca să ajungi pe Acropole există două căi principale 
de acces. Una dinspre Plâka - cel mai vechi şi mai 
pitoresc cartier al Atenei - şi alta prin strada Dionysos 
Areopagitu. De pe această stradă trepte de marmura te 
urcă până la amfiteatrul în aer liber al lui Herod Atticus, 
şi de acolo, şi mai sus, până pe Acropole, unde ajungi pe 
mai multe poteci. (Herod Atticus, regele gîngav, ridicat 
pe tron de către împăratul Adrian, a fost unul dintre cei 
mai mari şi mai bogaţi filantropi ai imperiului. El a dăruit 
atenienilor teatrul care îi poartă numele şi care, la 
început, a fost acoperit. Ulterior a fost distrus de un 
incendiu. A fost reconstruit după primul război mondial, 
pentru ca în zilele noastre, în timpul verii, în acest 
splendid teatru în aer liber să se reprezinte opere 


teatrale ale clasicilor greci, concerte simfonice şi 
spectacole de operă). 

Ca să ajungă pe Acropole, Erna alese calea de 
acces dinspre strada Dionysos Areopagitu, în primul 
rând, fiindcă cunoştea drumul prin Plâka, iar în al doilea, 
pentru că acesta era drumul cel mai scurt de la hotel. 
Preferând treptelor de marmură o potecă mai abruptă, 
dar care scurta mult drumul, deodată se pomeni într-un 
mic luminiş, unde câteva femei şi numai doi bărbaţi 
stăteau pe scaune, la umbra copacilor, fumând şi tăifă- 
suind. Fiecare dintre ei avea agăţat de piept un cartonaş 
pe care scria, în limba respectivă: „Vorbesc franceza”... 
„Vorbesc engleza”... Erna înţelese. Erau ghizii, care, în 
schimbul unei modeste taxe, se ofereau să te instruiască 
în legătură cu tot ceea ce trebuia să ştii despre Acropole. 
Printre ei se afla şi Timos Xenopoulos. Când dădu cu 
ochii de el, Erna schiţă gestul de a se retrage, dar era 
prea târziu, deoarece acesta o şi văzuse. Ridicându-se de 
pe scaun, se apropie de ea s-o salute. 

— Domnişoara Erna! Îmi pare bine că vă revăd. 
Trebuie însă să recunosc, şi nu fără o oarecare mâhnire, 
că v-au trebuit patru zile ca să vă hotăriţi să vizitaţi 
Acropole, când normal ar fi fost să începeţi cu ea. 

— Domnule Xenopoulos, merit reproşul. Dar oraşul 
acesta al dumneavoastră este atât de fermecător, încât, 
pur şi simplu, nu în am putut sustrage ispitei de a hoinări 
pe străzi. 

— Să ştiţi, domnişoară Erna, în nici o altă parte din 
lume nu există ruine, care, precum Acropole, să sti- 
muleze în aşa măsură memoria şi să încânte sensibili- 
tatea spiritelor cultivate. Pentru mine va fi o plăcere 
deosebită să vă fiu călăuză. Bineînţeles dacă nu aveţi 
nimic împotrivă. 

— Domnule Xenopoulos, mă simt de pe acum 
profund îndatorată. 

— Imi face plăcere să vă cred, domnişoară Erna, 
îmi face plăcere să vă cred! îi răspunse el cu un ton 


indiferent, dar care ei i se păru că ascunde nu ştiu ce 
teribilă ameninţare, ceea ce o făcu să-şi piardă pentru o 
clipă stăpânirea de sine şi să spună, dorind a-l convinge: 

— Zău că nu aveţi motiv să puneţi la îndoială 
cuvintele mele. 

— Să mergem, domnişoară Erna. Ştiţi, desigur, ca 
fiecare om are câte o pasiune, manie sau cum vreţi să 
spuneţi. Dumneavoastră nu aveţi? 

— Nu! 

— Nu se poate să nu aveţi. Probabil că nu v-aţi 
descoperit-o. Aşa ceva se întâmplă. Dealtfel sunteţi încă 
tânără. Pasiunea mea este Acropole. Nu există mulţi care 
să cunoască despre această stâncă ilustră atât de multe 
lucruri câte ştiu eu. Aflaţi că practic meseria de ghid nu 
din necesitatea de a-mi câştiga existenţa. 

— Nu? 

— Fără să mă dea banii afară din casă, cum se 
spune în România, am totuşi atâţia câţi mi-ar trebui ca să 
duc o viaţă îndestulată, ca să nu spun îmbelşugată. Cu 
toate acestea, în zilele când treburile personale nu mă 
solicită în altă parte, ai să mă găseşti aici, în aşteptarea 
unor turişti dornici să cunoască ceva mai mult decât ar 
putea cunoaşte numai privind sau trăgând cu urechea la 
explicaţiile sumare şi de multe ori inexacte ale ghizilor cu 
care au venit de acasă. Şi, trebuie s-o mărturisesc, mă 
simt tare mulţumit de fiecare dată când se găseşte 
cineva care să mă solicite. Mai ales când e vorba de o 
persoană ca dumneavoastră, pe care, probabil, ulterior o 
voi mai întâlni doar ocazional. 

Erna înţelese că atât cuvântul probabi/ cât şi celă- 
lalt ocazional fuseseră introduse în frază în mod in- 
tenţionat, pentru a-i atrage atenţia asupra sensului lor 
absolut contrar. Că adică, ulterior, probabil în zilele 
imediat următoare, ea, Erna, îl va revedea pe Timos, dar 
nu pe Acropole. 

— Eu sunt sigură că ne vom mai revedea, domnule 
Xenopoulos, 


— Să ştiţi că vă cred. Eu totdeauna am susţinut că 
voi, femeile, fiindcă aţi evoluat mai încet decât bărbaţii, 
v-aţi păstrat instinctele într-o formă ceva mai puţin 
alterată decât noi, bărbaţii. Dar eu zic să urcăm la 
cetate. 

— Vreţi să spuneţi pe Acropole? 

— Evident! În toată antichitatea stânca asta s-a 
numit „polis”. Numele de Acropolis, deşi antic, este 
destul de tardiv, şi înseamnă punctul culminant al cetăţii. 
În trecut clădirea cea mai importantă de pe Acropole era 
palatul regelui. Regele era nu numai şeful politic şi mi- 
litar, dar în acelaşi timp şi şeful religios, întrucât în curtea 
palatului său adăpostea altarele zeilor. Din acest motiv, 
palatul era socotit ca centrul sfint şi inviolabil al cetăţii. 
Din păcate, astăzi n-a mai rămas nimic din vechiul palat. 
Ştim doar că se întindea în partea centrală a regiunii de 
nord, acolo unde se află astăzi Erechteion. Şi fără nici un 
fel de tranziţie: Presupun că mai aveți bani, nu-i aşa? 

— Da! Cheltuiesc cu destulă zgârcenie. Spuneţi-mi, 
vă rog, cât timp trebuie să-mi ajungă banii pe care mi i- 
aţi dat? 

— Ştim că în primele secole ale primului mileniu 
înaintie de Hristos, au avut loc două fenomene foarte 
importante pentru viaţa şi civilizaţia grecilor. Primul: 
victoria în conştiinţele oamenilor a religiei zeilor din 
Olimp, care luară locul vechilor zeități ale epocii 
miceniene. Al doilea: dispariţia din aproape toate cetăţile 
greceşti a regalității absolute şi înlocuirea ei cu o 
aristocrație poliarhică. În definitiv, nu ştiu de ce aţi 
presupus că banii v-au fost dați pentru o anume perioadă 
de timp. Cel care, prin mine, v-a trimis cecul, s-a gândit 
că valoarea lui reprezintă o sumă rezonabilă pentru 
primele cheltuieli. În orice caz nu ar fi trebuit să vă 
gândiţi şi să vă fie teamă că ați putea rămâne în pană de 
bani. Regilor le-au succedat la conducerea statului 
arhonţii, în număr de nouă, aleşi în fiecare an de către 
nobili. Este uşor de înţeles că arhonţii conduceau în mod 


arbitrar şi abuziv. Dracon, prin legi scrise, limitează 
puterea arhonţilor. Mai târziu Solon procedează la re- 
forme sociale şi economice. Din păcate, Pisistrate 
reuşeşte să pună mâna pe putere şi să guverneze Atena 
ca tiran. Pisistrate, şi după el alţi tirani, din raţiuni de 
securitate, se instală pe Acropole, care redeveni, 
provizoriu, centrul politic şi administrativ. În mod cu totul 
particular, şi sper că va rămâne între noi, pot să spun că 
înfrânarea dumneavoastră a făcut o impresie bună. 

— Infrânare? întrebă Erna care înclina să dea 
cuvântului un alt înţeles decât cel la care se gândise 
Timos. 

—  Cumpătarea! Este cam acelaşi lucru. Ín 
magazinele Atenei există o atât de mare varietate de 
chestii care plac femeilor, încât acestea îşi pierd pur şi 
simplu capul şi le apucă un fel de furie de a arunca banii 
în dreapta şi în stânga pentru a cumpăra toate 
nimicurile. Dumneavoastră ati avut puterea să vă 
înfrânați, şi asta a făcut o bună impresie. După victoria 
de la Salamina şi Plateea, prima grijă a lui Temistocle a 
fost de a fortifica cetatea. Şi întrucât vechile ziduri 
fuseseră aproape în întregime distruse, el hotărî să 
înconjure Acropole cu metereze moderne. Generaţia care 
a răsturnat tirania şi care a stabilit democraţia este 
aceea care i-a învins pe perşi la Marathon. Aristide cel 
drept organizează prima confederație maritimă care 
recunoaşte hegemonia Atenei. Ceva mai târziu tezaurul 
confederației este transportat pe Acropole. Callias în 448 
a. Ch. semnează un tratat de pace cu perşii învinşi, 
pentru ca doi ani mai târziu să fie semnat un alt tratat, 
de data asta cu Sparta, pe o perioadă de treizeci de ani. 
Pe prim planul scenei politice se găseşte o nouă 
generaţie reprezentată prin Pericle, şeful partidului 
democrat. Părerea mea este că trebuie să profitați de 
această vacanță şi să ieşiţi puțin din Atena. V-aş sugera 
să vă repeziți cu o maşină până la capul Sunion, în cazul 
când nu preferați o croazieră pe mare. Este un spectacol 


măreț, unic. Puteţi să mă credeți, nicăieri marea nu este 
mai frumoasă ca acolo. Dar nu numai marea şi cerul - 
unice - vă vor impresiona, ci vă va încerca un sentiment 
de admiraţie, atenuat însă de o mare tristețe, când veți 
vedea ce a mai rămas din renumitul templu al lui 
Poseidon. De admiraţie față de acei oameni extraordinari 
care au fost grecii de altădată, şi de mare tristeţe că tot 
oamenii, luându-se la întrecere cu timpul, acest 
necruţător şi de neînvins devastator al vieții şi al 
civilizaţiei, au distrus cu furie ceea ce alții au clădit cu 
trudă. ln momentul când Callias semna pacea cu perșii, 
Pericle - al cărui titlu oficial era doar acela de strateg, 
dar, în realitate, el fiind ordonatorul tuturor forţelor 
materiale, spirituale şi morale ale patriei sale - reunea 
un mare consiliu artistic cu scopul de a da cetăţii 
Acropole o formă nouaă, care să reprezinte, pentru 
veşnicie, materializarea cea mai pura a spiritului elin. 
Dar responsabilul şi inspiratorul tuturor operelor de 
arhitectură ce urmau să se înfiripe pe Acropole, adică 
Parthenonul, Erechteionul, Propyleele şi templul Victoriei, 
era Phidias. Va trebui să ieşiţi din Atena. Grecia nu 
înseamnă numai Atena. Daţi o fugă până la Olimpia. În 
muzeul de acolo există cea mai frumoasă, cea mai 
extraordinar de frumoasă statuie care ni s-a păstrat: 
Hermes al lui Praxiteles. Îmi pare rău că nu am timp. V- 
aş fi dus eu cu maşina mea. Dar nu este o problemă de 
nerezolvat. Puteţi închiria o maşină. Ştiţi să conduceti? 

— Nu! 

— Asta nu e bine. Va trebui, în orice caz, să învățați 
să şofaţi. Bineînţeles mai târziu. Deocamdată sunteți în 
vacanță. Când creştinismul birui în întreg imperiul 
roman, templele de pe Acropole fură transformate în 
biserici. La Pantheon sau la „Panaghia Ateniotisa” 
Sfinta Fecioară a Atenei - creştinii care asistau la slujbă, 
dacă îşi ridicau privirile asupra frontonului, puteau vedea 
naşterea Atenei din capul lui Zeus. În 1458, când turcii 
izgoniră pe florentini, Parthenonul deveni moschee, 


Propyleele reşedinţa comandantului fortăreței, iar 
Erechteionul trebui să adăpostească haremul acestuia. 
Însă catastrofe şi mai mari începură să se abată asupra 
Acropolei în secolul al şaptesprezecelea, datorită 
invenţiei prafului de puşcă. În 1656, trăsnetul căzu 
asupra Propyleelor unde losub, agă turc, instalase un 
depozit de pulbere. Cu prilejul acestei nenorociri, porticul 
median al Propyleelor se prăbuşi. O catastrofă şi mai 
cumplită avu loc în timpul asediului generalului venețian 
Marosini, când cea mai mare parte a Parthenonului - 
unde turcii înmagazinaseră pulbere - sări în aer. Însă cea 
mai sistematică şi fără de milă distrugere se întâmplă în 
1801, când scoţianul Elgin demontă aproape în întregime 
decorul sculptat al Parthenonuluibprecum şi al altor 
monumente pentru a le transporta la Londra. In fine, o 
nouă mare primejdie ameninţă Acropole după cucerirea 
independenţei de către greci, când îi veni cuiva ideea 
năstruşnică să construiască acolo palatul regelui Othon. 
Din fericire, destinul se milostivi de vechea cetate, 
salvând-o de vandalism. Uite că uitam să vă dau o veste 
care, sunt convins, vă va face plăcere. Aveţi un cont 
deschis la „The Chase Manhattan Bank”. Nu-i aşa că-i o 
veste care v-a produs o mare plăcere? 

— Bineînţeles, domnule Xenopoulos. 

— Pot să vă dau un sfat, domnişoară Erna? 

— V-aş fi recunoscătoare. 

— Contul la bancă nu este limitat. Totuşi va fi 
numai în avantajul dumneavoastră dacă nu v-aţi pierde 
capul şi v-aţi avânta în cheltuieli nesăbuite. 

— Puteţi să fiţi sigur, domnule Xenopoulos, că voi 
ţine seama de sfatul pe care mi l-aţi dat. 

— În cazul acesta, întrucât acum sunteţi la curent 
cu istoria Acropolei, e drept una foarte sumară, haidem 
să vizităm fiecare monument în parte, fiindcă despre fie- 
care sunt foarte multe lucruri de spus. 


8 
CIUDATA FAMILIE A LUI TIMOS 
XENOPOULOS 


Trecură zece zile. În tot acest timp Erna văzu 
Grecia, mai exact, atâta cât se poate vedea în puţine 
zile. Vizită Corintul, Delphi, Epidavros, Sparta, Patras - cu 
alte cuvinte Peloponesul -, reveni la Atena şi urcă încă o 
dată pe Acropole, de data asta singură, ca să admire, pe 
îndelete, vestigiile vârstei de aur a culturii şi civilizaţiei 
Atenei, care a desăvirşit miracolul grec. In două rânduri 
izbuti chiar să facă rost de bilete la spectacolele ce 
aveau loc la teatrul Herod Atticus, prima dată ca să vadă 
piesa lui Aristofan  „Eccleziazussae” - „Adunarea 
femeilor” - pe care o găsi cam naturalistă, iar a doua 
oară „lphigenia la Aulis” a lui Euripides. 

Cu prilejul excursiilor în afara Atenei, ca şi în timpul 
hoinărelilor ei prin Atena, tot timpul avea sentimentul că 
este urmărită. Intuiţia aceasta care n-o părăsea o clipă, o 
inhiba, scădea la jumătate plăcerea pe care ar fi simţit-o 
vizitând muzeele, asistând la spectacolele teatrale de la 
„Metropolitan”, „Herod Atticus” ori „Skilitsion” de la 
Pireu, sau atunci când se ducea să-l asculte pe bătrânul 
şi veşnic tânărul Zambetas, la „Stork”. De câteva ori 
încercase să verifice dacă, într-adevăr, cineva îi „purta 
trena”, dar nu izbuti, pentru că trebuia să ai o mare 
experienţă ca în furnicarul de oameni şi de maşini să poţi 
descoperi pe insul care te urmăreşte. De aceea, până la 
urmă, renunţă, resemnându-se să se ştie urmărită. 
Dealtfel, nu cvasicertitudinea că e urmărită o deranja cel 
mai mult, ci faptul că nu era sigură cine iniţiase filajul: 


Trustul, sau cei din ţară, respectiv colonelul Radu 
Mănăilă. Cu toate că, judecând la rece, i se părea puţin 
probabil ca cei din ţară să rişte bani numai ca să verifice 
dacă ea, Erna, i-a tras sau nu pe sfoară, totuşi nu putea 
exclude şi o asemenea posibilitate. Evident, era mult mai 
probabil că Trustul o ţinea sub observaţie. Totuşi 
„urmărirea discretă” nu era de natură să alimenteze 
speranţele pe care şi le pusese în legătură cu viitoarea ei 
activitate în cadrul Trustului. Dacă Balthazar nu-i acorda 
măcar atâta încredere, considerând necesară filarea ei, 
cum avea s-o accepte în imediata lui apropiere? Fără 
îndoială că, acum, o asemenea speranţă devenea 
iluzorie. Probabil că Balthazar se va mărgini să transmită 
ordinele sale printr-un emisar. Desigur, ar putea să-i 
solicite o audiență, prin Timos. Cu ce scop? Ca să-i ceară 
s-o angajeze în „Centrala” Trustului, în cazul când exista 
o asemenea centrală? Fără îndoială că o astfel de 
pretenţie din partea ei ar trezi suspiciuni. Erna însă nu 
era deloc dispusă să lucreze pentru Trust, de dragul 
Trustului. Nu-i surâdea defel o misiune de spionaj, în 
Grecia sau în vreo altă ţară, fiindcă nu voia să mai 
ajungă la închisoare. Cei şapte ani îi fuseseră mai mult 
decât de ajuns. Dacă totuşi acceptase să lucreze pentru 
Trust - acceptase cu alte cuvinte riscul - o făcuse numai 
fiindcă sperase că va putea astfel să-şi pună în aplicare 
răzbunarea, acea altfel de răzbunare decât toate 
posibilele răzbunări, singura care ar putea-o satisface. 
Un eventual eşec - şi eşecul părea aproape neîndoielnic 
- avea să fie interpretat greşit în ţară, toţi, dar mai ales 
el, aveau să creadă că izbutise să-i tragă pe sfoară şi, în 
consecinţă, că într-asta consta răzbunarea ei. Gândul că 
el ar putea crede aşa ceva aproape că o înnebunea. De 
aceea, printr-un efort de voinţă remarcabil, izbutea de 
fiecare dată să evite asemenea gânduri, izbutea să-şi 
insufle măcar atâta optimism cât era necesar ca să nu 
dispere. 


În cea de-a unsprezecea zi, dimineaţa, în clipa 
când se pregătea să intre în baie, sună telefonul: 

— Domnişoara Erna? 

— Da! 

— Bună dimineaţa! Timos la telefon. Sper că nu v- 
am trezit din somn. 

— La ora asta? 

— Cu atât mai bine. V-am sunat ca să vă invit să- 
mi faceţi o vizită acasă, fiindcă am a vă comunica ceva 
important. Vă aştept după-amiază pe la orele 
nouăsprezece. Vă rog să vă notaţi adresa: Strada Aghios 
Thodoros nr. 20, Psihicon. Psihicon este cartierul. V-aţi 
notat? 

— Aghios Thodoros nr. 20. Psihicon! 

— Exact! Luaţi un taxi. Şi nu uitaţi ora: 
nouăsprezece. 

— N-am să uit. 

Timos Xenopoulos nu apucă să audă ultimele 
cuvinte, deoarece se grăbise să închidă. 

Obişnuită să-şi stăpânească emoţiile, Erna îşi 
impuse să nu se gândească la întrevederea pe care urma 
s-o aibă în după-amiaza aceleiaşi zile şi, ca timpul să 
treacă mai repede, se duse pentru a doua oară să 
viziteze muzeul arheologic. Şi în timp ce admira o mică 
statuetă ce reprezenta un harpist provenind din lveros - 
2400-2200 înaintea erei noastre - care îi aminti de 
sculpturile lui Moore, şi care confirma dictonul că nimic 
nu e nou sub soare, avu din nou intuiţia că este urmărită. 
Se întoarse brusc, convinsă că va izbuti să-l descopere 
pe cel ce-o urmărea, dar şi această tentativă se soldă cu 
un eşec. In sala respectivă erau atât de mulţi vizitatori, 
încât fu imposibil să descopere pe cel care eventual o 
urmărea. 

Când părăsi muzeul, era ora prânzului. Mâncă la un 
restaurant de pe strada Tritis Septemvriu, unde pentru 
prima dată i se oferi prilejul să guste două mâncăruri 


specific greceşti: papuțăchia! şi lapăs?. Ca desert, gar- 
sonul îi recomandă pepene galben de Vitina, realmente 
dulce ca mierea. După-amiaza şi-o petrecu la ea în 
cameră, urmărind programul de la televizor. 


Cartierul Psihicon era unul din cartierele cele mai 
înverzite ale Atenei, cu vile elegante şi încăpătoare, 
aparţinând unor oameni cu o stare materială înfloritoare. 
Străzile, toate asfaltate, erau tăcute, pustii. Erna avu 
impresia că nimerise într-o staţiune în sezon mort. 
Impresia aceasta se datora, în primul rând, faptului că 
nici pe străzi şi nici în curţile sau grădinile frumoaselor 
vile nu văzu jucându-se copiii. 

„Taxigiul”, deşi cunoştea bine cartierul, se învârti 
de câteva ori pe câteva străzi până să descopere pe 
aceea pe care o căuta. 

Strada Thodoros fusese deschisă de puţină vreme, 
majoritatea vilelor fiind construcţii noi. Excepţie făcea 
aceea în care locuia Timos Xenopoulos. Clădirea, cu etaj, 
se afla în mijlocul unei grădini în care, în afară de flori, 
creşteau lâmii, portocali, rodii, smochini şi migdali. Un zid 
de piatră înalt de aproape doi metri dădea ocol grădinii, 
iar poarta de fier forjat avea un miner masiv, modelat în 
chip de labă de leu, din bronz. Tot din bronz era şi 
semicercul de deasupra mânerului care, pe vremuri, 
ţinea loc de sonerie. Erna nu trebui să se folosească de 
el, deoarece poarta era întredeschisă. O împinse cu 
piciorul şi ţâţânile scârţâiră jalnic, aproape omeneşte. În 
clipa aceea ceasul de la mână indica ora şapte seara. O 
alee, pavată cu dale de marmură, ducea până la veranda 
casei. În grădină, mirosea puternic a iasomie. În dreapta, 
chiar lângă intrare, un măslin plin de rod îşi întindea 
coroana până aproape de înălţimea zidului. 

A Erna păşi pe alee. Avea de mers circa zece metri. 
In grădină nu era nimeni şi nici pe verandă. Casa în- 


1 În traducere: ghetuţe. Un soi de musaca de vinete. 
Un fel de pilaf. 


văluită în umbrele cenuşii ale înserării părea nelocuită. 
Nu se auzea nici un zgomot, nu se vedea nici o lumină. 
Continuînd să înainteze pe alee, Erna se întrebă dacă nu 
cumva greşise casa. Un sentiment vag de nelinişte 
începuse să-i dea târcoale. O clipă îi trecu prin minte 
gândul absurd că Timos îi întinsese o cursă. Dar în clipa 
aceea îl văzu apărând pe verandă. Era îmbrăcat într-un 
costum alb de mohair. Când dădu cu ochii de ea, se grăbi 
să coboare cele câteva trepte ca să-i iasă în întîimpinare. 

— Domnişoară Erna, sunteţi de o punctualitate 
vrednică de invidiat. Îmi permiteţi să vă urez bun venit în 
casa mea. Imediat îi veţi cunoaşte şi pe ceilalţi membri ai 
familiei. 

Şi, curtenitor, pentru prima dată, îi sărută mâna. 

— Aveţi o grădină foarte frumoasă, domnule 
Xenopoulos. 

— Într-adevăr, e o grădină odihnitoare, o grădină în 
care, oricât de puţin receptiv ai fi faţă de frumuseţile 
naturii, nu se poate să-i rezişti. 

Urcară treptele verandei şi pătrunseră în hol. Un 
hol imens, cu mobilă foarte puţină, veche şi orientală. Pe 
pereţi erau agăţate fel de fel de arme vechi, flinte, 
pistoale, săbii, pumnale, iatagane, cuțite, măciuci, ţevile 
unor piese rudimentare de artilerie. Erna se crezu într-un 
muzeu militar. 

— Sunteţi surprinsă, domnişoară Erna! Ei bine, 
aflaţi că tot ce vedeţi aici reprezintă toate tipurile de 
arme cu care au luptat palicarii noştri în timpul revoluţiei 
pentru independenţă din 1821. 

— Spuneaţi, domnule Timos, că nu sunteţi grec. 

— Nu sunt, prin sânge, dar sunt prin adopţiune. De 
vreme ce trăiesc în această ţară, şi de vreme ce nu amo 
patrie, a trebuit să adopt una. Cum vă spuneam, cu 
aceste arme a luptat generaţia lui 1821 pentru a scutura 
jugul turcesc. Sabia aceasta cu mînerul un pic ruginit a 
aparţinut eroului nostru naţional Kolokotroni, a cărui 
statuie ecvestră cred că aţi remarcat-o pe strada care îi 


poartă numele. Noi, grecii, iubim România nu numai 
pentru faptul că ne leagă o veche amiciţie, dar şi pentru 
faptul că revoluţia noastră a început la voi în ţară, în 
Moldova. Pe urmă, după ce aruncă o privire circulară 
asupra relicvelor agăţate pe pereţi, adăugă, fără nici un 
fel de tranziţie. Îmi permiteţi s-o iau înainte, ca să vă 
călăuzesc. 

Şi începu să urce scara interioară, acoperită cu un 
covor gros, de culoare albastră. 

încăperea în care pătrunseră era spațioasă, cu 
multe sofale, fotolii şi măsuţe. Lumina era discretă, 
opalină, suavă, aproape adormitoare. Plutea prin 
încăpere un miros puternic de parfum, pe care nu fu în 
stare să-l identifice. 

— Vă rog să luaţi loc, domnişoara Erna. 

Şi îi indică un fotoliu în care ea, aşezându-se, 
aproape că se scufundă în el. Timos se aşeză pe un alt 
fotoliu, într-o atitudine cumva rigidă. In lumina aceea 
discretă şi suavă, hidoşenia lui ieşea şi mai mult în 
evidenţă, trezind spaimă. O spaimă atât de paralizantă, 
încât Erna, privindu-l, îşi spuse că Timos ar putea-o 
ucide, fără ca ea să fie în stare a schiţa nici cel mai mic 
gest de apărare. 

Timos însă nu părea a avea intenţii agresive. 
Învârtea între degete combologhia, privind distrat într-o 
anume direcţie unde, abia în clipa în care în pragul ei 
apăru o femeie, Erna îşi dădu seama că se afla o uşă. 

Femeia păşi în încăpere, arborând pe buze un 
surâs de circumstanţă. Se îndreptă spre Erna cu mâna 
întinsă. Era trecută de patruzeci de ani. Deşi nu arăta nici 
mai tânără şi nici mai bătrână decât vârsta pe care o 
avea în realitate, nu se putea să nu fie băgată în seamă 
pâna şi de bărbatul cel mai pretenţios. 

— Domnişoară Erna, daţi-mi voie să vă prezint pe 
Marigula, fosta mea soţie. 

— H&rume pu se gnósisa! 


— Spune că se bucură că v-a cunoscut, traduse 
Timos. 

— Sas arési i Elâda? 

— Vă întreabă dacă vă place Grecia. 

— Foarte mult. E o ţară fermecătoare. Acum îmi 
explic de ce este asaltată de turişti. 

Timos traduse. Marigula asculta cam cu o ureche, 
pe urmă se ridică şi, ducându-se la bar, umplu un pahar 
cu whisky, la care adăugă puţin sifon şi bucățele de 
gheaţă. Puse dinaintea Ernei paharul. 

— Se parakalo na mu epitr&psis na se kerăso mu 
ena potiri whisky. 

— Vă rog, permiteţi-mi să vă cinstesc cu un pahar 
de whisky, traduse din nou Timos. 

— Evharistó! îi mulţumi Erna, cuvântul fiind printre 
puținele pe care le învățase. Se miră totuşi că îi oferise 
whisky, fără s-o întrebe ce anume băutură preferă. 

Marigula se aşeză pe canapea, şi de acolo, 
surâzând, o examina pe Erna cu o curiozitate parcă un 
pic ironică. 

— / copéla ine oreotati! se pronunţă Marigula. 

— Ce spune? se interesă Erna. 

— Spune că sunteţi foarte frumoasă. 

— Nu-s mai frumoasă decât dumneaei, se simţi 
Erna obligată să fie amabilă. Traduceţi-i! 

— Ar însemna s-o jignesc. Marigula ştie că în ceea 
ce priveşte frumuseţea nu se poate compara cu 
dumneavoastră, domnişoară Erna. 

In pragul aceleiaşi uşi se înfăţişă o altă femeie. Era 
mai tânără decât Marigula şi mai puţin frumoasă. 

— Domnişoară Erna, permiteţi-mi să vă prezint pe 
fosta mea soţie Meropi. 

Meropi, surâzătoare ca şi Marigula, îi întinse mâna. 
După aceea se duse la bar, meşteri ceva acolo şi, când 
se întoarse, avea în mână un pahar cu suc de portocale. 

— Egó tha se kernó mia portokalăda. 


— Meropi spune că are să vă ofere suc de 
portocale. 

— Evharistd! mulţumi Erna acestei a doua fostă 
nevastă a lui Timos. 

Pe urmă, Meropi întrebă ceva pe greceşte, îi 
răspunse Marigula, intră în discuţie şi Timos şi, câteva 
minute, discutară între ei de parcă Erna nu ar fi fost de 
faţă. Ea nu se simţi jignită. Dimpotrivă era bucuroasă că 
o lăsau în pace şi astfel putea să-i examineze în voie. 
După îmbrăcăminte, nici una dintre cele două femei nu 
părea a fi venit în vizită. Trebuia să creadă că locuiau 
amândouă sub acelaşi acoperiş cu Timos? In acest caz, 
Timos era un original. Avusese două soţii, se despărţise 
de amândouă, dar ele rămăseseră mai departe în casă. 
În ce calitate? Ce fel de relaţii existau între Timos şi cele 
două femei, ori între ele două? Dacă se despărţise de 
amândouă o făcuse oare ca să se însoare cu o a treia? 

Şi fiindcă în clipa când îşi punea această întrebare, 
în pragul uşii îşi făcu apariţia a treia femeie, Erna fu 
convinsă că acum avea în faţa sa pe actuala soţie a lui 
Timos. 

— Domnişoară Erna, daţi-mi voie să vă prezint pe 
fosta mea soţie Margarita. 

Margarita era cea mai tânără dintre ele. Era înaltă, 
cu umeri largi, cu şolduri înguste, cu sâni mici, aproape 
urâtă. Aşa cum era îmbrăcată: „blugi” şi o flaneluţă de 
bumbac cu dungi albastre, marinărească, părea un tânăr 
matelot la prima lui escală. La fel de băieţească - 
precum înfăţişarea - fu şi stringerea ei de mână. 

— Rotise€ tin an pezi tenis? 

— Margarita întreabă dacă jucaţi tenis. 

— Nu! 

— Den asholile me ton athlitismó? 

— Întreabă dacă nu faceţi deloc atletism. 

— Nu! Dimineaţa, înainte de duş, fac puţină 
gimnastică de cameră. 


După ce Timos traduse în greceşte explicaţia Ernei, 
Margarita schiţa un gest a lehamite, iar buzele i se pliara 
într-un rictus aproape de dispreţ. 

Timos se simţi obligat să explice. 

— Margarita nu concepe viaţa fără un sport de 
performanţă. Până în urmă cu câţiva ani a fost 
vicecampioană la aruncarea discului. Sare binişor în 
înălţime, concurează la o sută de metri garduri. Din 
păcate, în ciuda pasiunii cu care practică aceste sporturi 
şi a îndelungilor şi obositoarelor antrenamente, biata 
Margarita niciodată nu a izbutit să fie prima la nici una 
din aceste discipline. Să nu vă închipuiţi că eşecurile o 
demoralizează. Ea continuă să spere că într-o zi va 
deveni triplă campioană. În aşa măsură atletismul o 
obsedează, încât este incapabilă să discute despre 
altceva decât despre sport. Inţelegeţi că o asemenea 
femeie sfârşeşte prin a deveni tare plictisitoare. Dealtfel 
acesta a fost motivul pentru care am divorţat de ea. 

— An den tis aresi to atlithismos, enoi pu protimăi 
ena piotó glikó: liker. 

— Ce spune? 

— De vreme ce nu vă place atletismul - spune - 
înseamnă că preferați o băutură dulce: lichior. 

ŞI, fără să mai aştepte confirmarea Ernei, 
Margarita turnă lichior într-un păhărel pe care apoi îl 
depuse pe masă alături de celelalte două, de care Erna 
încă nu se atinsese. După aceea, probabil convinsă că nu 
merita să-şi piardă timpul conversînd cu Erna, rosti din 
vârful buzelor formula de politeţe „hărika poli” - m-am 
bucurat mult - şi se eclipsă din cameră. 

— Se duce la antrenament, explică Timos. 

— Acum, noaptea? 

— Ziua e foarte cald. E mai puţin obositor să alerge 
noaptea. 

— Da!... Evident! 

Acum Erna se aştepta să apară, în sfârşit, soţia 
adevărată a lui Timos. Trecu un sfert de oră, schimbând 


banalităţi, fără ca aceasta să se arate. Până la urmă nu 
se putu stăpâni şi întrebă pe Timos. 

— Probabil soţia dumneavoastră nu este acasă. 

— De ce mă întrebaţi? 

— E simplu. De vreme ce mi-aţi prezentat fostele 
soţii, mi-ar face plăcere s-o cunosc pe actuala 
dumneavoastră soţie. 

Timos se bătu cu palma peste frunte. 

— Vă rog să mă iertaţi. Abia acum îmi dau seama 
că vă datorez o explicaţie. Presupun că aţi fost şocată... 

— Oarecum. 

— Fără îndoială, da, fără îndoială că vă sunt dator o 
explicaţie. Aţi putea crede că le-am convocat pe toate 
trei foste soţii ca să vi le prezint. Aţi greşi, fiindcă ele 
locuiesc toate trei aici la mine. 

— Şi soţia dumneavoastră nu are nimic împotrivă? 

— Care soţie? 

— Actuala soţie. 

—  Domnişoară Erna, dar eu nu mai m-am 
recăsătorit. Cel puţin deocamdată nu mă gândesc să 
contractez o nouă căsătorie. Dar dacă, într-o zi, mă voi 
hotărî, nu aş lua decât femeia care ar accepta actuala 
situaţie. 

— Să convieţuiască, în aceeaşi casă, împreună cu 
fostele dumneavoastră soţii? 

— Exact! Dar ce observ? Că aveţi o mină aproape 
indignată. Credeţi-mă, nu-i un motiv. Nici să nu vă treacă 
prin minte că, trăind cu toate trei, sub acelaşi acoperiş, 
am transformat casa asta într-un fel de harem. Nu, 
domnişoara Erna. Să ştiţi, de fiecare dintre ele m-am 
despărţit în mod legal. După pronunţarea divorţului, între 
noi s-au statornicit doar relaţii de prietenie. Când Meropi, 
cea de-a doua soţie, s-a convins că între mine şi Marigula 
nu există decât asemenea relaţii, atât în timpul cât mi-a 
fost soţie, cât şi după aceea, până în prezent, a devenit 
prietenă cu prima mea soţie. Şi puteţi să mă credeţi că 
relaţii asemănătoare există între ea şi cealaltă soţie. Vă 


daţi seama că, dacă nu m-aş fi comportat în mod cinstit 
cu ele, viaţa aici în casă ar fi devenit un adevărat infern, 
şi nu ar fi fost exclus ca vreuna dintre ele, de pildă 
Meropi, care este cea mai rea dintre ele, într-un moment 
de furie s-o fi omorât pe Marigula. Nici un moment nu i- 
am dat vreuneia dintre ele ocazia să fie geloasă pe 
celelalte. 

—  lertaţi-mă că întreb, dar, de vreme ce 
dumneavoastră aţi considerat că este necesară o 
explicaţie, îngăduiţi-mi să mă edific. 

— Poftim! Vă stau la dispoziţie. 

—...Şi dumneavoastră le întreţineţi pe toate trei? 

— Nu, domnişoară Erna. Chiar dacă aş dori-o, nu ar 
fi ele de acord. Toate trei au o situaţie materială bună, 
chiar foarte bună. Marigula are, împreună cu fratele ei, 
un magazin de bijuterii pe strada Kolokotroni şi este 
proprietara apartamentelor unui întreg etaj dintr-un bloc 
de pe strada Alkiviado. Meropi deţine majoritatea 
acţiunilor la o fabrică de detergenţi şi a moştenit de la un 
unchi de-al ei sala unui cinematograf, pe care a închiriat- 
o şi pentru care primeşte, drept chirie, treizeci de mii de 
drahme lunar. Cât priveşte pe Margarita, situaţia ei 
materială este cea mai înfloritoare. Este unui mare hotel 
pe malul mării, la Kalamaki, pe care l-a concesionat unei 
societăţi de turism. După cum vă puteţi da seama, nici 
nu se pune problema materială. 

— Spuneaţi adineauri, domnule Xenopoulos, că, 
deocamdată, nu aveţi de gând să vă recăsătoriţi a patra 
oară, dar nu excludeţi o asemenea eventualitate. 

— Bineînţeles că nu, domnişoară Erna. 

— Cum se face însă că nici una din fostele 
dumneavoastră soţii n-a încercat să-şi refacă viaţa? 

— Dacă înţelegeţi prin „a-şi reface viaţa” să se 
recăsătorească, aflaţi că nici una dintre ele nu se 
gândeşte la aşa ceva. Asta nu înseamnă că au renunţat 
să aibă o viaţă personală. Vreau să spun că fiecare dintre 
de a avut nu unul ci mai mulţi amanti. 


— Şi dacă, totuşi, careva dintre ele s-ar recăsători? 
Ar continua să locuiască aici? voi să ştie Erna. 

— Bineînțeles! Evident numai în cazul când 
prezenţa noastră nu i-ar stînjeni. Personal nu văd nici un 
inconvenient. 

Ernei i se făcuse sete. Schiţă gestul de a lua 
paharul cu suc de portocale, dar Timos o opri. 

— Vă rog, domnişoară Erna! 

— Nu înţeleg, domnule Timos, sensul acestei... 
interdicții. 

— Intenţionaţi să beţi portocalada? 

— Da! 

— Dacă aţi fi servit portocalada, aţi fi dat prilej de 
nemulţumire şi de invidie celorlalte două. 

Erna se întrebă dacă nu cumva Timos îşi bătea joc 
de ea. Toate cele trei foste soţii trăiau - cel puţin după 
afirmaţia acestuia - într-o perfectă armonie. În schimb, 
invidia s-ar îi stârnit între ele dacă ea, o străină, şi-ar fi 
arătat preferința pentru una din tratați. 

Şi fiindcă aşa ceva i se părea incredibil, dar mai 
ales pentru că voia să-i dovedească lui Timos că nu 
poate fi dusă de nas, întrebă: 

— Domnule Xenopoulos, mi-e tare greu să cred că 
opţiunea mea pentru una din trataţii ar putea stîrni 
invidia celorlalte două foste soţii. 

— Totuşi v-am spus adevărul, domnişoară Erna. 

— lertaţi-mă, dar ceea ce afirmaţi acum mi se pare 
într-o totală contradicţie cu ceea ce mi-aţi spus mai 
adineauri. 

— Ce v-am spus? 

— Că soțiile dumneavoastră convieţuiesc aici într-o 
perfectă armonie. 

— Nu-i nici o contradicţie, domnişoară. Şi am să vă 
explic imediat. Într-adevăr, ele trăiesc într-o perfectă 
armonie şi nu se gelozesc niciodată. Convieţuim sub 
acelaşi acoperământ patru persoane - mă includ şi pe 
mine - total deosebite ca mentalitate, preferinţe, 


temperament şi aşa mai departe. În ciuda acestor 
deosebiri, ceva totuşi ne uneşte, domnişoară Erna. Un 
sentiment de sinceră afecţiune, alta decât aceea bazată 
pe simțuri şi care s-a născut ceva mai târziu, când 
cealaltă afecţiune - unii îi zic dragoste, iubire, amor - a 
încetat să mai existe. O afecţiune de un fel deosebit, 
care s-a înfiripat şi statornicit temeinic din necesitatea de 
a nu fi singuri. Am sentimentul că nu sunt în stare să mă 
explic prea bine, şi din cauza aceasta mi-e teamă că nu 
veţi înţelege sensul adevărat. Inchipuiţi-vă că această 
casă este o insulă locuită numai de noi patru. Închipuiţi- 
vă că, neputând-o părăsi, la început a trebuit să ne 
suportăm, de nevoie bineînţeles, pentru ca până la urmă 
să ne dăm seama că ne simţim bine unii cu alţii, că între 
noi există relaţii de sinceră şi durabilă afecţiune şi că, în 
ciuda faptului că acum avem libertatea de a ne despărţi, 
plecând fiecare într-o altă direcţie, continuăm să 
rămânem pe insulă, cu toate că, repet, necesitatea a 
încetat să mai existe, numai fiindcă ea s-a transformat în 
deprindere, prin convertirea liberului nostru arbitru la 
ceea ce, la început, a însemnat o constringere dinafară, 
obiectivă. M-aţi înţeles, domnişoară Erna? 

— Presupun că da. 

— In cazul acesta să rămânem la imaginea cu 
insula. O insulă în care convieţuiesc patru naufragiaţi - 
un bărbat şi trei femei - fiecare locuind în câte o colibă. 
Comparaţia să nu vi se pară exagerată, deoarece şi în 
realitate aşa se întâmplă. Deşi trăim toţi patru în această 
casă, fiecare se gospodăreşte separat, aşa cum îl taie 
capul şi cum îi pofteşte inima. Şi, iată, pe insula aceasta 
la un moment dat soseşte o străină: dumneavoastră. Ştiţi 
ce înseamnă pe greceşte cuvântul fi/oxenia? 

— Parcă ospitalitate. 

— Exact! Ospitalitate. Din antichitate şi până în 
zilele noastre cuvântul acesta a fost şi este la mare 
cinste la greci. Oricât de sărac ar fi un grec, el consideră 
ca o datorie de onoare să te fi/oxenisi, adică, să-ţi ofere 


ospitalitatea, şi s-ar simţi de-a dreptul dezonorat dacă ai 
refuza s-o accepţi. Şi acum, după această mică paran- 
teză, să revenim la dumneavoastră. Deci, dumnea- 
voastră, o străină, poposiţi pe insula noastră. Locuitorii 
de pe insulă, păstrători ai datinei străbune, se simt ono- 
raţi să vă ofere ospitalitatea lor, oferindu-vă ce au mai 
bun în coliba lor sau cu ce presupun că v-ar plăcea cel 
mai mult. Pentru că trebuie să ştiţi, domnişoară Erna, că, 
deşi există în casa asta doar un singur bar, la aprovi- 
zionarea lui - cu tot ceea ce-ţi doreşte inima - am 
contribuit cu toţii. În numele ospitalităţii, Marigula v-a 
oferit whisky, Meropi portocalada, iar Margarita lichior. A 
vă manifesta preferința pentru tratația uneia din ele 
înseamnă a le jigni pe celelalte două, înseamnă, cu alte 
cuvinte, că nu le acceptaţi ospitalitatea. 

— Bine, dar dacă nu am să servesc nimic, nu va 
însemna că le voi jigni pe toate trei? întrebă Erna din ce 
în ce mai intrigată de ceea ce auzea. 

— Dar de ce să nu serviţi ceea ce v-au oferit? Chiar 
vă rog să serviţi totul. 

— Totul? 

— Da! Şi în ordinea în care băuturile v-au fost 
aduse. Mai întâi whisky-ul, apoi portocalada şi, în fine, 
lichiorul. 

— Bine, dar nu se potriveşte, protestă Erna. După 
whisky, suc de portocale, după suc lichior. 

— Vă rog, domnişoară Erna, să faceţi un mic efort. 
Vă rog! 

Erna îşi dădu seama că rugămintea suna mai 
curând a ordin. Şi atunci, din prudenţă, se supuse. Ridică 
mai întâi paharul cu whisky, îl îndreptă în direcţia 
Marigulei, murmură „în sănătatea dumneavoastră”, pe 
urmă îl bău, ca pe o doctorie amară, din două înghiţituri. 
La fel procedă cu sucul de portocale şi în fine cu lichiorul. 
Abia după aceea trăsăturile chipului lui Timos deveniră 
puţin mai destinse, iar căutătura lui mai puţin fioroasă. 

— Vă mulţumesc, domnişoară Erna. 


Furioasă că trebuise să se supună presiunii lui 
Timos, şi dorind să scape cât mai repede de prezenţa 
acestuia şi a celor două ex-neveste, care o priveau 
surâzând ca două păpuşi de ceară, întrebă: 

— Domnule Timos, ce comunicare aveţi a-mi face? 

— Imediat vom discuta şi despre aceasta. Pe urmă, 
se adresă celor două femei, vorbind greceşte. Văzând că 
ele se ridică să plece, Erna înţelese că Timos le invitase 
să-l lase singur. Şi într-adevăr, Marigula şi Meropi, după 
ce o îmbrăţişară şi o sărutară, se retraseră. 

— Acum, putem discuta şi despre afaceri, 
domnişoară Erna. 

— Să discutăm, domnule Xenopoulos. 

— După cum probabil presupuneţi, vacanţa 
dumneavoastră a luat sfârşit. Nu ştiu dacă trebuie să 
adaug „din păcate”, sau „din fericire”. Asta rămâne de 
văzut în viitorul apropiat. Cineva vrea să vă vadă. 

— Cine? 

— Nu-mi place să-mi depăşesc atribuţiile. Ceea ce 
vă pot spune este că persoana care doreşte să vă vadă 
vă este cunoscută. 

— Balthazar? insistă Erna. 

— Dacă pentru dumneavoastră se numeşte 
Balthazar, atunci lui veţi fi prezentată. Mâine dimineaţa, 
la orele nouă, voi veni să vă iau de la hotel. Puteţi anunţa 
la recepţie că eliberaţi camera. Luaţi-vă absolut toate 
bagajele. 

— Nu am prea multe, domnule Xenopoulos. 

— Sper că veţi avea posibilitatea ca în viitorul 
apropiat să vă completaţi garderoba. 

— Asta înseamnă că voi pleca din Atena? 

— Da! Apropo, dumneavoastră suferiţi de rău de 
mare? 

— Nu ştiu! N-am călătorit niciodată cu vaporul. 
Atlanticul l-am traversat, cu ani în urmă, cu avionul. 

— După prognoza Institutului meteorologic, mâine 
marea va fi calmă. Ca să evitam vreo surpriză neplăcută, 


am să cumpăr, pentru dumneavoastră, „Dramamine”. E 
un medicament excelent împotriva „răului de mare”. 

— Dumneavoastră mă veţi însoţi? 

— Încă nu ştiu. Mi se va comunica în noaptea asta 
dacă va trebui să vă însoțesc şi pe timpul călătoriei. 

— Mâine, la orele nouă, voi fi în holul hotelului, îl 
asigură Erna, care se simţea emoţionată cum numai de 
puţine ori fusese în viaţa ei. Altceva mai aveţi a-mi 
comunica, domnule Xenopoulos? 

— Asta-i tot. 

— Atunci e cazul să mă întorc la hotel. Spuneţi-mi 
cum ajung la staţia cea mai apropiată a autobuzului. 

— În faţa casei vă aşteaptă un taxi, care vă va 
transporta la hotel. 

— Vă mulţumesc, domnule Xenopoulos, că v-aţi 
gândit la aceasta. 


Dimineaţa, când cobori în holul hotelului, îl găsi pe 
Timos aşteptând-o. Era îmbrăcat tot în haine albe, de 
data asta din pânză de doc: pantalon evazat, tunică 
marinărească de ofiţer, cu epoleţi, dar fără galoane, 
şapcă de lup de mare, de asemenea fără însemnele 
vreunui grad. La vestimentația marinărească adăugase, 
cu intenţia de a produce efect, o pipă stinsă pe care 
Timos o plimba dintr-un colţ în celălalt al gurii. 

— Bună dimineaţa, domnişoară Erna. Vom avea o 
vreme excelentă. Marea e ca iaurtul. 

Un boy duse bagajele Ernei până la maşină, un 
„Mercedes” ultimul tip. După ce valizele fură aşezate în 
portbagaj, Timos urcă la volan şi în clipa următoare 
motorul, alimentat cu motorină, începu să toarcă 
satisfăcut. 

— Unde mergem, domnule Xenopoulos? 

— La Pireu. De acolo ne vom îmbarca. 

Timos era un şofer excelent. După ce ieşi pe strada 
Leoforos Amalia, făcând pur şi simplu slalom printre ze- 
cile de maşini particulare şi taxiuri, drumul se aşternu în 


faţa lui mai puţin dificil şi, în mai puţin de jumătate de 
oră, ajunseră la Pireu. Tot timpul drumului Timos nu 
scosese măcar o singură vorbă. Cu pipa stinsă în colţul 
stâng al gurii, privise drept înainte ca să poată goni cu 
maximum de viteză spre Pireu. 

Când ajunseră, încă înainte de a cobori din maşină, 
Erna zări un iaht, alb ca o lebădă, pe care valurile mării îl 
legănau uşurel în tangaj. Pe bordajul de la pupa, cu litere 
cursive, procedeu neobişnuit, era scris numele vasului: 
Nebel 2. 

— Cu vasul acela vom pleca? întrebă Erna. 

— Încă nu ştiu dacă vom pleca sau veți pleca. Voi 
afla îndată. Vă rog să aşteptaţi în maşină numai câteva 
clipe. 

O scândură lată, cu balustrada de frânghie, făcea 
posibilă trecerea de pe chei direct pe vas. Timos o par- 
curse din câţiva paşi, ajunse pe puntea iahtului, după 
care dispăru într-o cabină. Reveni după un sfert de oră, 
însoţit de un matelot tânăr, sub treizeci de ani. 

— Vom face călătoria împreună, domnişoară Erna. 
Marinarul a venit pentru bagaje. Urmaţi-l. Eu trebuie să 
parchez undeva maşina, după care am să urc pe punte. 

Matelotul, în fiecare mână cu câte o valiză, o luă 
înainte. Erna îl urmă şi, de pe punte, urmări cu privirea 
manevra pe care o făcea Timos ca să-şi parcheze maşina 
între două „Datsun”-uri. 

— Avem de mers mult, domnule Xenopoulos? 

— Ca să ajungem la „Koritsaki”, ne trebuie pe puţin 
trei ore. 

— Aşa se numeşte insula? 

— Da. Koritsaki, adică fetiţa. 

— Caraghios nume pentru o insulă. 

— Găsiţi? Ar fi fost mai bine dacă trimiteau 
elicopterul. Chiar mă mir că n-au făcut-o. 

— În ceea ce mă priveşte, prefer călătoria cu 
iahtul. Mai ales pe o mare atât de calmă. 


— Când vom ieşi în larg, marea va deveni un pic 
mai nevricoasă, dar în nici un caz în aşa măsură ca săvi 
se facă rău. Acuma, haidem să vi-l prezint pe căpitan. Să 
ştiţi, într-o viaţă întreagă nu se întâmplă să întâlneşti un 
alt om care să-i semene. 

Tocmai în clipa aceea căpitanul apăru pe punte: 

— lásu, Tanasăki! Afti ine kopela!! 

— Bonjour, miss! Capitain Tanase Karagatsis. 

Duse două degete la cozorocul şepcii în chip de 
salut, pe urmă, stînjenit, începu să îndese în pipa enormă 
nişte tutun galben pe care îl scotea direct din buzunar. 

Căpitanul Tanase Karagatsis, deşi cântărea cel 
puţin o sută douăzeci de kilograme, din cauza că era 
înalt, avea sigur peste doi metri, nu părea deloc gras. Cu 
o singură lovitură de pumn ar fi putut dărima un zid. 
Capul enorm, ochii bulbucaţi şi mari cât două brichete de 
cărbune, sprâncenele groase cât nişte mustăţi de arnăut, 
un nas cu şa, coroiat şi cu doi negi, câte unul pe fiecare 
nară, urechi clăpăuge, mari cât frunzele de patlagină, 
fruntea aproape înaltă, boltită şi pistruiată violent. 

— E cel mai grozav căpitan de vas din câţi există. A 
avut comanda unui transatlantic olandez până acum doi 
ani, când a acceptat oferta de a comanda coaja asta de 
nucă. E drept, o coajă de nucă frumoasă, dar totuşi o 
coajă de nucă. Să comanzi un transatlantic nu-i puţin 
lucru. Şi totuşi... 

— Probabil i s-au oferit condiţii mai avantajoase, 
presupuse Erna. 

— Cine ştie! Oamenii sunt atât de ciudaţi! 

Tanasache Karagatsis începu să vorbească pe 
greceşte, cu multă însufleţire şi să gesticuleze. Avea o 
voce atât de puternică, încât ar fi putut acoperi zgomotul 
valurilor şi vântului pe timpul unui taifun. 

— Ce spune? întrebă Erna. 

— Nimic important. Ridică în slava cerului calităţile 
vasului, folosind nişte termeni tehnici pe care nu-i 


1 Noroc, Tanasache. Asta e fata. 


cunosc. Dar chiar dacă i-aş cunoaşte, tot nu v-aş plictisi 
reproducându-vă ceea ce spune. 

Brusc, Tanasache Karagatsis se potoli şi plecă să 
dea ordinul de plecare. Dar asta nu mai înainte de a o 
saluta, la fel ca prima dată, ducând două degete la 
cozorocul şepcii, degete exagerat de groase, fiecare cât 
un cartuş de dinamită. Îl văzură dând prin portavoce 
comanda maşiniştilor să pornească motoarele. 

— Să mergem, domnişoară Erna, pe coverta de la 
prova. De acolo aveţi altă perspectivă. 

Acolo se instalară în nişte fotolii de trestie şi 
imediat un boy le aduse băuturi. lahtul înainta sprinten, 
asemenea unui delfin, şi pe măsură ce se îndepărta, 
panorama  Pireului devenea fantastică. Întreg oraşul 
părea construit din marmură albă, pe care soarele o 
făcea să strălucească ireal. 

— Ce serviţi, domnişoară Erna? 

— O portocaladă, ca de obicei. 

În schimb Timos optă pentru băutura lui naţională: 
uzo. Şi pentru că la uzo „mezelicul” este obligatoriu, boy- 
ul aduse o întreagă tipsie cu fel de fel de gustări, în cea 
mai mare parte de peşte. 

— De ce iahtul poartă numărul 2? Există şi „Nebel” 
nr. 1? întrebă Erna mai mult ca să însufleţească 
conversaţia. 

— Bineînţeles. Sper să-l vedeţi când vom ajunge la 
insulă, dacă nu este cumva plecat în vreo misiune. 

— Koritsaki? Aşa îi spune insulei? 

— Da! Fetiţa. 

— Insula asta nu figurează pe hartă. 

— Nu figurează pe harta dumneavoastră turistică. 
Noi avem însă hărţi pe care sunt însemnate toate insu- 
lele, de la cele mai mari până la cele mai mici. Trebuie să 
ştiţi însă că o insulă prezintă o importanţă mai mare sau 
mai mică în raport cu posibilităţile pe care le oferă ca sol, 
sau eventual sub aspectul bogăției subsolului. De pildă, 
Spetsopoulos, insula lui Niarchos, are o suprafaţă de 


numai un milion de metri pătraţi, dar nu-i decât o stâncă. 
Sau mai curând a fost doar o stâncă până a nu deveni 
paradisul lui Niarchos. Insula Koritsaki este şi mai mică, 
de numai nouă sute de mii de metri pătraţi şi n-a fost nici 
ea altceva decât o stâncă până a nu deveni ceea cea 
devenit. 

— Ce a devenit? se grăbi să întrebe Erna, fără să-şi 
ascundă curiozitatea. 

— Reşedinţa permanentă a baronului Guy Du 
Charlet. 

— A cui? 

— A baronului Guy Du Charlet. 

— Acest baron Guy Du Charlet în ce raporturi se 
află cu persoana la care urmează să mă prezint, vreau să 
spun cu Balthazar? 

— Este vorba de una şi aceeaşi persoană, 
domnişoară Erna. 

— Vreţi să spuneţi că Marele Balthazar şi baronul 
Guy Du Charlet... 

— Vreau să spun exact ceea ce aţi auzit. Baronul, 
francez după nume, canadian prin cetăţenie, se trage 
dintr-o veche familie franceză de nobili protestanți să- 
răciţi de revoluţie, care a emigrat în Canada pe vremea 
când Napoleon era doar consul. Ultimul descendent al 
acestei vechi familii, baronul Guy, alias Balthazar, şi-a 
petrecut ultimii zece ani în Europa, la Saint-Moritz şi 
capul Antibes, pentru ca în urmă cu cinci ani să închirieze 
de la guvernul grec insula Koritsaki, pentru suma de 
circa un milion de dolari, un preţ bun. 

— Pentru o stâncă de numai nouă sute de mii de 
metri pătraţi suma mi se pare enormă. Fiindcă, aşa 
spuneaţi, insula nu-i decât o stâncă. 

— Un preţ bun, poate chiar foarte bun dacă se are 
în vedere scopul pentru care a fost cumpărată. 

— Şi care este acel scop? întrebă Erna, din ce în ce 
mai uimită. 


— Până în urmă cu câţiva ani, sediul Trustului era 
pe iahtul „Nebel 1” şi, într-o oarecare măsură, pe „Nebel 
2”. Spun într-o oarecare măsură, pentru că vasul este 
destinat unor scopuri despre care este mai prudent 
pentru mine să nu vi le dezvălui. După amenajarea 
insulei, sediul a fost instalat aici... 

— Cum, adică, amenajată? îl întrerupse Erna. 

— V-am spus că insula era doar o stâncă. A fost 
construită aici o vilă - sediul -, care numără multe 
încăperi, peste cincizeci, plus încă o clădire anexă, plus 
altele pentru personal. Au fost amenajate un mic 
aeroport şi un port care poate adăposti pe cei doi 
„Nebel”. Au fost aduse de aiurea pământul, plantele, 
arborii şi, aplicând ultimele descoperiri în materie de 
fertilizare a solului, insula, în cea mai mare parte, a 
devenit o adevărată oază. Din păcate, cu toate sondajele 
efectuate, pe insulă nu s-a putut descoperi apa. De 
aceea, ea este adusă în vase-cisternă, iar iarba şi 
plantele sunt menținute prin procedeul superhidratării. 

—  Ascultându-vă, am impresia că îl citesc pe 
Dumas. 

— Contele de Monte Cristo? 

— Exact. 

— Într-un fel, ca să vă faceţi o părere exactă 
despre insulă, ar trebui mai întâi s-o vedeţi. 

— Ard de nerăbdare. 

Timos surâse şi surâsul i se păru Ernei vag ironic. 
Aceasta îi potoli, într-o oarecare măsură, entuziasmul. 

— Până atunci v-aş propune, domnişoară Erna, să 
vizităm vasul. Vă asigur că nu veţi regreta. 

— Cu mare plăcere. _ 

Timos o luă înainte ca să-i arate drumul. li însoţi 
secundul. Pe măsură ce era plimbată prin încăperile 
iahtului, uimirea şi entuziasmul Ernei creşteau. Vasul, 
dotat cu aer condiţionat, era un mic palat plutitor: 
mobilier de nuc şi mahon, covoare şi mochete veritabil 
persane, tablouri semnate de nume celebre. 


Timos, traducând explicaţiile secundului, o informă 
pe Erna: 

— „Nebel 2” are două catarge, o capacitate de 
cinci sute de tone, două motoare de o mie opt sute cai 
putere, o velatură de şapte mii metri pătraţi şi un echipaj 
format din douăzeci şi şapte mateloţi şi personal de 
serviciu. Vasul este dotat cu radar, radio-telefon şi telex. 

Erna impresionată de ceea ce auzise, dar, mai ales, 
de ceea ce văzuse, spuse mai mult pentru sine: 

— O croazieră de-a lungul coastelor Mediteranei 
este ceea ce, în clipa asta, mi-aş dori cel mai mult. 

— Nu e o dorinţă irealizabilă, domnişoară, o 
încurajă secundul. 

Dorind parcă să schimbe discuţia, Timos anunţă: 

— În maximum o jumătate de oră insula va începe 
să se zărească. 

Erna nu-i răspunse. Era încă sub impresia a ceea 
ce văzuse. Dar imediat un sentiment vag de nelinişte 
începu să i se insinueze perfid în suflet. 

— Domnişoară Erna, sunteţi numai impresionată 
de ceea ce aţi văzut? întrebă Timos cu un fel de 
candoare, care ei i se păru prefăcută. 

Îl privi de-a dreptul surprinsă. Surprinsă că Timos, 
care până în clipa aceea nu-i făcuse impresia că este un 
psiholog, putuse totuşi sesiza ceea ce nici ei nu-i era 
foarte clar. 

— Ce vă face să credeţi că simt şi altceva? îi 
răspunse tot printr-o întrebare. 

— Când am făcut prima călătorie spre insulă, tot cu 
acest iaht, eu am simţit şi a/tceva, domnişoară Erna. 

— Ce? 

— O nelinişte care cam semăna cu frica. 

— Frică? se miră la rândul ei prefăcut. 

— Da, frică. Şi, notaţi, exista o oarecare deosebire 
între scopul călătoriei mele de atunci şi motivul pentru 
care, în cel mult o jumătate de oră, veţi pune piciorul pe 
insula Koritsaki. 


— Domnule Xenopoulos, vorbiţi în şarade. Nu 
înţeleg nimic. N-aţi vrea să fiţi ceva mai explicit? De 
pildă, în ce constă deosebirea dintre scopul vizitei mele 
şi cel al primei dumneavoastră vizite? 

— Chiar nu vă puteţi da seama? întrebă parcă iro- 
nic, parcă sincer amuzat. 

— Nu! 

— În definitiv, n-ar trebui să mă mir, de vreme ce 
dumneavoastră nu cunoaşteţi care sunt raporturile mele 
cu Trustul. Domnişoară Erna, eu nu sunt decât 
comisionar. Comisionarul Trustului. Da, da, comisionar, în 
accepţia adevărată a cuvântului, ţinu el să repete, fiindcă 
citea în ochii ei neîncredere şi suspiciune. Şi trebuie să 
recunoaşteţi şi dumneavoastră că există o mare 
deosebire între o agentă şi un simplu comisionar. 

— Atribuţiile unui agent, într-o măsură mai mare 
sau mai mică, nu-mi sunt necunoscute. Habar nu am însă 
care sunt cele ale... comisionarului Trustului. 

— Domnişoară Erna, în calitate de comisionar, nu 
mi se încredinţează misiuni de spionaj. Am luat 
cunoştinţă de existenţa Trustului în urmă cu câţiva ani, 
într-o împrejurare stînjenitoare pentru mine şi cu toate 
că atunci o anume persoană a încercat să obţină ceva 
mai mult de la mine n-a reuşit. A obţinut doar 
consimţământul meu că, din când în când, să îndeplinesc 
pentru Trust unele comisioane. 

— Ce fel de comisioane? 

— Să vă dau un exemplu pe care îl veţi putea 
înţelege, deoarece se referă la dumneavoastră: într-o zi 
am fost anunţat că, la o anumită dată, va veni din 
România o domnişoară al cărei nume înscris pe paşaport 
este Kate Everhard, căreia i s-a reţinut o cameră la 
„Grande Bretagne”. Comisionul pe care trebuia să-l 
îndeplinesc era să iau legătura cu amintita domnişoară - 
cu dumneavoastră adică - şi să vă transmit tot ceea ce 
Trustul va dori să comunice prin mine. Sper că am 


îndeplinit în mod conştiincios comisionul şi, în 
consecinţă, nu am motiv să fiu neliniştit. 

— Totuşi, mi-aţi spus că odată, când aţi făcut 
primul drum spre insulă, aţi simţit ceva care semăna cu 
frica. Pot să întreb de ce, de vreme ce ocupația de 
comisionar nu implică riscuri majore? 

— Pentru că atunci urma să fiu prezentat aceleiaşi 
persoane căreia îi veţi fi prezentată şi dumneavoastră. 

— Lui Balthazar. 

— Să zicem baronului Guy Du Charlet. Şi fiindcă 
nu-l cunoşteam, îmi era teamă că nu voi găsi la el 
aceeaşi înţelegere pe care mi-o arătase predecesorul 
său, şi că mă va sili să accept şi alte atribuţii decât cele 
modeste de comisionar. 

— In situaţia respectivă, realmente aveaţi motiv să 
nu vă simţiţi în largul dumneavoastră. De ce credeţi că 
eu ar trebui să mă tem? Atribuţiile mele nu au fost nici 
modeste şi nici lipsite de riscuri. 

— Tocmai de aceea, domnişoară Erna. Aţi venit din 
România, nu-i aşa? 

— Din România. 

— Aţi fugit de acolo, da? 

— Bineînţeles. 

— Acolo - ziceţi - aţi avut însărcinări pline de 
riscuri. 

— Da, de riscuri. 

— Deşi nu am decât o idee vagă în ce constă 
activitatea unui spion, presupun că există o limită în 
ceea ce priveşte riscurile. Acolo, acasă, chiar dacă aţi 
trăit periculos, eraţi totuşi acasă. Pericolele pe care 
eventual le veţi avea de înfruntat într-un viitor apropiat 
vi se vor părea mult mai mari, deoarece nu mai sunteţi 
acasă. Acesta este motivul pentru care am presupus eu 
că ar fi trebuit să vă dea târcoale o anume nelinişte, care 
se mai numeşte şi teamă. Dar văd că m-am înşelat, ceea 
ce dovedeşte că sunteţi o persoană deosebit de 
curajoasă sau... 


— Sau ce? 

— Sau insensibilă la pericol, asemenea unui 
somnambul când umblă pe acoperişul unei case. 

— Poate că realmente mă comport asemenea unei 
somnambule, domnule Timos. Ştiţi ceva? Mă întreb ce 
părere şi-ar fi făcut baronul Guy Du Charlet despre 
dumneavoastră dacă ar fi ascultat dialogul dintre noi. 

— M-aş fi compromis definitiv în ochii lui. Şi 
nădăjduiesc, domnişoară Erna, că nu mă veţi trăda, 
reproducându-i-l. 

— În privinţa aceasta să nu aveţi nici o grijă. 

— Vă mulţumesc. Sunteţi de acord că, vorbindu-vă 
aşa cum v-am vorbit, am comis o imprudenţă? 

— Categoric. 

— V-am făcut cumva impresia că sunt un om care 
nu şi poate ţine gura? 

— Deloc! 

— În cazul acesta ar trebui să vă întrebaţi de ce am 
făcut-o? 

— De ce? 

— Fiindcă vă port o simpatie deosebită, 
domnişoară Erna, şi am vrut să vă pun în gardă. Adică să 
nu vă faceţi iluzii prea mari. 

— lată o explicaţie la care nu m-am gândit. 

— Dar la care v-aţi gândit? 

— Mi-am spus: nu cumva tot ceea ce mi-a spus 
face parte integrantă din comisionul ce i-a fost încre- 
dinţat? 

— Nu mă mir că aţi putut gândi astfel, spuse Timos 
posomorându-se. Dar iată că aproape am ajuns. Cum vi 
se pare insula? 

— E fermecătoare! 

Erna exagera. Dar nu cu intenţie. Fermecător era 
golful cu apa de un albastru pur, portul care adăpostea 
pe „Nebel 1” şi în care peste câteva minute avea să-şi 
arunce ancora şi „Nebel 2”, fermecător era litoralul care 
urca uşor în pantă, cu vegetaţia luxuriantă, graţioase 


cele câteva clădiri de pe insulă, ale căror acoperişuri 
plate serveau drept terase. Dar mai înspre interiorul 
insulei, vegetaţia se termina brusc. De acolo începea 
stâncă golaşă, cenuşie şi dezolantă care urca mereu 
până la o înălţime de trei sute de metri. În vârf, ancorată 
cu legături puternice şi cu unul din capete înfipt adânc în 
stâncă forată, se înălța o antenă complicată de radio. 
Când „Nebel 2” făcu un viraj ca să intre în port, Erna avu 
prilejul să descopere micul aeroport, pe pista căruia se 
aflau un elicopter şi un avion de sport. 

În clipa când motoarele fură oprite şi când omul de 
la timona începu manevra de a lipi iahtul cu tribordul de 
ponton, dintr-o clădire în formă de rotondă, care părea a 
adăposti căpitănia minusculului port, ieşi un bărbat 
îmbrăcat într-o impecabilă uniformă albastră - în ciuda 
căldurii excesive -, aproape bătrân, dar drept şi vânjos, 
care îl salută pe căpitanul Tanasache Karagatsis, 
fluturând două degete. 

— Pos ilane to taxidi?! strigă către Tanasache 
Karagatsis. 

— Oreolata!? îi răspunse acesta. 

Câteva minute mai târziu, Erna păşea pe insulă. 
Vârstnicul căpitan se apropie de ea, îşi scoase şapca şi 
după ce se prezentă aproape milităreşte - căpitan Dionisi 
Anghelomati -, îi ură din partea baronului Guy Du Charlet 
şi a sa personală bun sosit pe insulă. În ciuda numelui 
său grecesc şi în ciuda faptului că i se adresase 
căpitanului Tanasache în limba greacă, urarea o rosti 
într-o germană impecabilă. După înfăţişare şi după cu- 
loarea părului în zonele care încă nu se albiseră şi se 
păstrau blonde, dar mai ales după accentul cu care vor- 
bea limba germană, Erna deduse că numele de Dionisi 
Anghelomati era unul de împrumut. 


1 Cum a fost călătoria? 
2 Mai mult decât frumoasă. 


— Der Herr Baron erwartet Sie. Bitte folgen Sie 
mir”? 

Erna care o rupea binişor pe nemţeşte înţelese şi îl 
urmă. 

În faţa debarcaderului aştepta un mic automobil de 
numai două locuri. Căpitanul trecu la volan, Erna luă loc 
în dreapta lui. Cu acest vehicul străbătură distanţa de 
circa două sute de metri, care separa debarcaderul de 
clădirea principală. Când ajunseră în faţa peronului, 
căpitanul Anghelomati cobori primul şi se grăbi să 
deschidă portiera dinspre partea Ernei, ajutând-o să 
coboare. 

Păşind unul lângă altul urcară cele patru trepte de 
marmură. Uşa de la intrare din fier forjat şi cristal era 
închisă. Căpitanul apăsă pe un buton şi rosti. 

— Die Fremde ist gekommen!? 

Pe urmă, salutând-o pe Erna reverenţios, îi întoarse 
spatele, coborând sprinten treptele. Maşina porni ca o 
vijelie. 

Erna aşteptă să i se deschidă. Era emoţionată şi 
abia acum îi fu cu adevărat frică. 


3 Domnul baron vă aşteaptă. Vă rog să mă urmaţi. 
2 A sosit străina. 


9 
LA STATUL MAJOR AL TRUSTULUI 
„NEBEL” 


Uşa se deschise singură şi Erna pătrunse într-un 
hol spaţios, cu fotolii, canapele, lămpi de Murano şi 
statuete pe măsuţe, cu plante tropicale în ghiveci şi în 
vase de ceramică fină, pictate cu motive inspirate din 
decoraţiunile de pe amforele miceene, cu tablouri pe 
pereţi, purtând semnăturile: Gauguin, Monet, Delacroix, 
Modigliani. Tălpile picioarelor i se înfundară în covorul 
gros, în al cărui colorit predomina un albastru ce amintea 
cerul Greciei într-o zi însorită. 

Erna, impresionată de ceea ce vedea, tresări şi se 
întoarse brusc în clipa când auzi: 

— Bine aţi venit, domnişoară Erna Caroţi! 

Cel care îi adresase în româneşte urarea de bun 
venit era un bărbat de vreo patruzeci de ani, mic de 
statură, rotofei, cu obraz spânatic şi roz, ca un bebeluş 
alăptat de o doică zdravănă, cu ochi rotunzi de culoarea 
prunei goldane, cu o frunte cât o catapeteasmă. 

— Bună ziua, domnule...! 

— Mă numesc Boris. Aţi călătorit bine? 

— A fost o călătorie agreabilă, domnule Boris. 

— Domnul baron se va bucura. Dealtfel, domnia-sa 
vă aşteaptă. V-aş ruga să mă urmaţi. 

Câteva minute mai târziu, Erna se afla în faţa lui 
Balthazar, a baronului Guy Du Charlet, cum se numea în 
noua sa ipostază. 

Încăperea în care o primea era fără îndoială 
cabinetul său de lucru. Cu excepţia biroului masiv, 
monumental, bogat sculptat, de culoarea castanei şi a 


unei biblioteci complet închise, dar la fel de frumoasă, tot 
ceea ce mai vedea Erna nici măcar prin minte nu-i 
trecuse că s-ar putea afla în cabinetul de lucru al aceluia 
care preluase conducerea puternicei organizaţii de 
spionaj. Adică: un ecran enorm; aparatajul unei maşini, 
probabil electronice, care ocupa aproape un perete; 
diverse alte aparate pe o masă în unghi drept cu biroul şi 
în continuarea unei alte măsuţe, pe care se aflau mai 
multe telefoane, un aparat de proiecţie, pe un trepied, 
un dulap de sticlă incasabilă ticsit de role, probabil de 
magnetofon. 

Balthazar se ridică din fotoliu şi veni cu mâna 
întinsă spre ea. 

— Îmi pare foarte bine că te văd la noi, domnişoară 
Erna Caroţi. Poftim, ia loc! O examina câteva clipe, 
zâmbindu-i prietenos: Nu te-ai schimbat aproape deloc, 
deşi... 

— Deşi am stat închisă şapte ani. 

— Ştiu. Când am aflat, încă mă găseam în 
închisoare. Dar n-am mai stat închis decât un an. Mi-am 
răscumpărat libertatea contra sumei de o sută de mii de 
dolari. Dacă s-ar fi putut, aş fi dublat suma ca să fii şi 
dumneata liberă. Fiind însă cetăţeană română, aşa ceva 
n-a fost posibil. 

— Domnule..., iertaţi-mă, nu ştiu cum trebuie să vă 
spun. Eu vă cunosc sub numele de Balthazar, dar aici 
toată lumea vă numeşte domnul baron Guy Du Charlet. 

— Acum, că suntem numai noi doi, îmi poţi spune 
Balthazar. Dar în viitorul apropiat trebuie să-mi spui la fel 
ca ceilalţi. Sper că nu-ți va fi foarte greu. 

— Deloc. Deci, domnule baron, aş vrea să vă întreb 
ceva, din pură curiozitate. Dumneavoastră aţi fost 
arestat de trei ori. De ce v-aţi răscumpărat abia după a 
treia arestare? 

— De ce? Dar e foarte simplu. Fiindcă, şi după 
prima, şi după a doua arestare, mi-am subapreciat 
adversarii, mai ales pe acel extraordinar colonel Radu 


Mănăilă, căruia, deşi nu-mi face deloc plăcere, trebuie 
să-i recunosc meritul de a mă fi învins de fiecare dată. 
Faptul că primul eşec l-am avut tocmai în România, care 
are un bun serviciu de contraspionaj, dar care nu se 
poate compara cu cel al englezilor de pildă, m-a făcut să- 
mi subapreciez adversarii, încăpăţinându-mă să câştig 
runda următoare. De aceea, am refuzat să mă 
răscumpăr, ambiţionând să pot părăsi România pe cont 
propriu. Când am văzut că am pierdut şi a treia rundă, 
mi-am zis că nu mai are rost să încep o a patra. Atunci 
m-am răscumpărat cu dolari. Răspunsul te satisface, 
domnişoară Erna? 

— Întru totul, domnule baron. 

— Şi acum să stăm puţin de vorbă despre 
dumneata Îţi mărturisesc, am avut îndoieli serioase că 
vei accepta oferta mea. 

— De ce, domnule baron? 

— Am presupus că cei şapte ani pe care i-ai 
petrecut în închisoare te-au cuminţit, ca să zic aşa. 

— Îmi place să trăiesc periculos, domnule baron. 

— Pe urmă, m-am temut că vei refuza oferta 
trimisului meu, închipuindu-ţi că Securitatea încearcă să- 
ţi întindă o cursă. Te-ai gândit la o cursă, nu-i aşa? 

— Da! Totuşi, până la urmă, raţiunea, dar mai ales 
instinctul m-au convins de contrariu. 

— Spre lauda dumitale, domnişoară Erna. Cu 
paşaportul ai avut vreo dificultate? 

— Nici una. 

— Şi acum iată-te aici. În ceea ce mă priveşte, mă 
bucur că m-am putut revanşa. În definitiv, dumneata ai 
ajuns în închisoare încercând să-mi facilitezi evadarea. 
Trebuie să ştii, domnişoară Erna, că sunt omul care îşi 
onorează poliţele. 

— Vă mulţumesc! 

— Când ai ieşit din închisoare ţi-am oferit 
posibilitatea să optezi între a rămâne în România, în 
atenţia permanentă a celor de la Securitate, sau a fugi 


din ţară şi a trăi în continuare - aşa cum spuneai dum- 
neata - periculos. Spre lauda dumitale, ai ales ultima 
alternativă. Acum, după ce totul a decurs cu bine, şi 
după o perioadă de, hai să-i spunem aclimatizare, nu 
regreţi cumva că ai plecat? 

— Nu, domnule baron. 

— Perfect! Domnişoară Erna, eu nu mă consider pe 
deplin revanşat faţă de dumneata. De aceea îmi menţin 
oferta pe care ţi-am făcut-o prin emisarul meu. Am 
nevoie de o persoană cu inteligenţă, perspicacitate, 
clarviziune şi - de ce nu? - cu dovedit ataşament faţă de 
Trust. Totuşi, ţinând seama că acceptarea ofertei mele 
de către dumneata implică nu propriu-zis riscuri, ci o 
îngrădire substanţială a libertăţii dumitale individuale, o 
dependenţă faţă de Trust, care, într-o zi, s-ar putea să ţi 
se pară împovărătoare din punctul de vedere al vieţii 
dumitale personale, vreau să-ţi ofer din nou prilejul unei 
noi opţiuni. Faptul că datoreşti Trustului plecarea din 
România, aceasta nu înseamnă că ai vreo obligaţie faţă 
de Trust. Dacă vrei să-ţi organizezi viaţa aici în Grecia 
sau în altă ţară, aşa cum ţi-o plăcea, o poţi face. Mai 
mult, ca să te poţi descurca o bună bucată de vreme, 
prin mine Trustul îţi oferă, drept recompensă pentru 
devotamentul arătat şi pentru suferinţele îndurate, suma 
de zece mii de dolari. Zece mii de dolari aici, în Grecia, 
înseamnă trei sute de mii de drahme. Este o sumă 
importantă, domnişoară Erna. Cu banii aceştia îţi poţi 
croi un drum în viaţă, mai ales dumneata, cu extra- 
ordinara dumitale capacitate de adaptare. Deci, 
hotărăşte-te: accepţi această ultimă ofertă pe care ţi-am 
făcut-o acum, sau cea dinainte, de a fi în continuare utilă 
Trustului. 

— Domnule baron, ca să pot opta în deplină 
cunoştinţă de cauză, trebuie, în prealabil, să ştiu foarte 
exact ce mi se va cere să fac în cadrul Trustului. 
Explicaţiile pe care mi le-a dat emisarul trimis de 
dumneavoastră au fost generale, observă Erna, care, în 


sinea sa, se bucura că dialogul dintre ea şi Balthazar 
luase o asemenea desfăşurare. Cerându-i un răspuns 
precis, avea să afle, chiar de la început, dacă răzbunarea 
ei era sau nu realizabilă. 

— O pretenţie întru totul justificată, domnişoară 
Erna. Chiar dacă explicaţiile emisarului meu nu au fost 
detaliate, faptul că dumneata te afli aici pe insulă ar fi 
trebuit să te edifice că nu am de gând să te utilizez ca 
simplă agentă. Dacă în România nu ai mai fi putut aduce 
servicii Trustului întrucât acum eşti cunoscută de 
Securitate, nici în afară, într-o altă ţară, nu ne poţi fi de 
folos decât într-o foarte mică măsură. În primul rând, din 
cauza  necunoaşterii limbii. Utilizându-te în aceeaşi 
muncă ar însemna să acceptăm, cu bună ştiinţă, ca în 
foarte scurt timp să ajungi din nou la închisoare. A 
proceda astfel cu dumneata ar fi ceva cu totul absurd. 
Nu te-am scos de acolo ca să ajungi din nou la închi- 
soare, într-o altă ţară. Am dreptate? 

— Bineînţeles! 

— Dacă te-am invitat aici, înseamnă că intenţionez 
să te folosesc aici pe insulă. Trebuie să ştii că agenţii pe 
care îi utilizăm în scopul culegerii de informaţii nu se 
bucură de o asemenea favoare. Aici este sediul statului 
major al Trustului. Experții noştri recepționează şi 
selectează sutele şi miile de informaţii ce ne parvin din 
toată lumea, cu ajutorul maşinilor electronice. Asta 
înseamnă, domnişoară Erna, că vei lucra la statul major. 
Din acest motiv, va trebui să te supui - aşa cum dealtfel 
ţi-am mai spus - unor reguli de conduită care îţi vor 
îngrădi libertatea, motiv pentru care nu vei mai putea 
hotări de una singură atunci când va fi vorba de viaţa 
dumitale personală. Şi acum, după toate aceste explicaţii 
- absolut necesare după părerea mea, - poţi opta în 
deplină cunoştinţă de cauză. 

— Bineînţeles, domnule baron. 

— In cazul acesta, hotărăşte, domnişoară Erna. 


Erna nu întârzie cu răspunsul. Se hotărâse încă de 
pe când Balthazar continua să vorbească. Dacă ar fi 
putut renunţa la răzbunare, prima alternativă i-ar fi surâs 
cel mai mult. Zece mii de dolari, sau trei sute de mii de 
drahme, în monedă grecească, reprezenta o mică avere. 
Grecia era o ţară în care, după România, i-ar fi plăcut cel 
mai mult să trăiască. Încă nu era bătrână - cei şapte ani 
de închisoare nu-i alteraseră frumuseţea -, până la urmă 
ar sfârşi prin a se descurca, izbutind să-şi plaseze banii 
într-o afacere modestă, dar cu un venit sigur. Aflase că 
exista la Atena un întreg cartier cu greci repatriați din 
România. Investigând pe cont propriu, sigur ar găsi 
printre ei pe cineva care să-i sugereze un plasament 
avantajos al celor trei sute de mii de drahme. Trebuia 
însă să se răzbune, şi din acest motiv nu putea accepta 
banii. 

— Domnule baron, m-am hotărât. Vreau să lucrez 
pentru Trust. 

— Domnişoară Erna, îmi place să cred că hotărârea 
pe care ai luat-o nu este pripită. 

— Nicidecum! 

— Perfect! Vei lucra la departamentul „Ţări 
socialiste”, şi vei fi în subordinea directă a domnului 
Boris, directorul acestui departament. L-ai cunoscut 
adineauri. Este un om excepţional şi teribil de exigent. 
Sper că nu-l vei dezamăgi, domnişoară Erna. 

Între timp apăsase pe unul din nenumăratele 
butoane de pe birou şi, în prag, apăru imediat Boris. 

— Boris, domnişoara va lucra la dumneata. Am 
convingerea că am făcut o bună alegere. Depinde numai 
de dumneata ca ea să devină, în timpul cel mai scurt, o 
colaboratoare utilă. 

— Domnule baron, îmi voi da toată silinţa. 

Balthazar se ridică şi Erna înţelese că „audienţa” 
luase sfârşit. Îl urmă pe acela care din clipa aceea 
devenea „şeful” ei şi care avea obligaţia s-o instruiască. 


Boris Gruzescu îi venea până la umăr. Dar, în ciuda 
puţinătăţii sale fizice, avea o prestanţă autentică şi o 
anume siguranţă în felul de a se comporta, care dovedea 
că, spre deosebire de alţi oameni de statura mică, nu 
avea complexe. Cu instinctul ei ancestral de femeie, care 
se ascuţise în anii în care trăise „periculos”, Erna simţi că 
pe omuleţul de lângă ea nu va izbuti să-l domine. Şi mai 
simţi ceva: dacă acum, pentru început, trebuia să se 
teamă de cineva, acela nu putea fi decât Boris. Să se 
teamă, dar, în egală măsură, să se ferească de el. 

„De fiecare dată când Boris va fi de faţă, nu-mi va 
fi îngăduit să mă relaxez. Dacă nu vreau să mă trădez 
singură, va trebui să fiu foarte atentă atât la ceea ce 
spune, dar, mai ales, cum mă comport”. 

Aproape de capătul coridorului, Boris deschise o 
uşă şi se dădu în lături ca să-i facă ei loc să treacă prima. 
Încăperea în care intrară era de proporţii modeste, şi 
ceea ce te izbea chiar din prima clipă nu erau nici dife- 
ritele ecrane, nici enormul aparat de radio sau alte 
câteva aparate ale căror întrebuinţări Erna nu le putea 
măcar bănui, ci cantitatea impresionantă de flori ce 
umplea până la refuz nenumăratele vaze aşezate acolo 
unde te aşteptai mai puţin. Datorită belşugului floral, 
atmosfera era încărcată de un miros puternic, parcă de 
tuberoze, parcă de crini, parcă de trandafiri, parcă de 
iasomie, parcă de floare de portocali, parcă de toate 
aceste mirosuri la un loc. 

Din cauza mirosului puternic, greu, Erna crezu că 
va leşina. Se obişnui însă repede şi, în clipa când Boris o 
invită să ia loc, aproape că îşi revenise complet. 

— Domnişoară Caroţi... Caroţi şi mai cum? 

— Erna! 

— Da, Erna. Erna Caroţi! Pronunţă numele privind 
distrat o vază - din care florile literalmente debordau - 
lungind vocalele în aşa fel încât ea, Erna, nu-şi putu da 
seama daca Boris, găsind caraghios numele ei, se distra 
rostindu-l, sau încerca să şi-l întipărească în minte. Pe 


viitor îmi voi permite să-ţi spun simplu: Erna. Dacă 
dumitale îţi va fi mai la îndemână să-mi spui Boris, nu am 
nimic împotrivă, însă cu o singură condiţie: să nu uiţi că 
sunt şeful dumitale şi că îmi datorezi ascultare, 
necondiționată ascultare, chiar dacă, eventual, eşti de 
altă părere. Asta nu înseamnă că nu vei putea avea 
iniţiative. Ele însă vor trebui în prealabil cunoscute de 
mine. Precizarea aceasta te rog s-o iei nu în litera, ci în 
spiritul ei. 

— Nici o grijă, domnule Boris. Dealtfel, ceea ce aţi 
numit „precizare” constituie un punct dintr-un regula- 
ment de ordine interioară, în cazul când există unul aici 
pe insulă, şi presupun că există. 

— Bineînţeles. Vei lua cunoştinţă în întregime de 
conţinutul lui ceva mai târziu. Deci vei lucra cu mine. 
Sunt directorul departamentului „Ţări socialiste”. Desigur 
că eşti curioasă să afli în ce va consta munca dumitale în 
cadrul departamentului nostru, cel mai important după 
departamentele  „U.R.S.S.” şi „China”. Spre ştiinţa 
dumitale, reține că, aici la noi, importanţa 
departamentelor creşte în raport cu gradul de dificultate 
pe care acestea le întîmpină în obţinerea de informaţii 
din ţara respectivă. 

— Dacă am înţeles bine, departamentul pe care îl 
conduceţi este, din acest punct de vedere, al treilea ca 
importanţă. 

— Exact! În cadrul departamentului nostru au fost 
întocmite pentru fiecare ţară socialistă în parte - cu 
excepţia celor din Asia - câte o „hartă”, pe probleme, 
privind întreaga activitate politică, economică, militară, 
socială, culturală etc. a ţării respective. Ca să înţelegi 
mai bine, mă voi folosi de un exemplu. Să luăm, de pildă, 
România, patria dumitale, pe care ai părăsit-o de 
bunăvoie. Experții noştri au stabilit o listă care cuprinde 
absolut toate problemele, din toate domeniile de activi- 
tate, care ne interesează, şi care, dealtfel, interesează 
toate serviciile de spionaj. Această listă noi am numit-o 


Harta informativă. După aceea am trecut în revistă 
absolut toate informaţiile pe care le deţinem despre 
România, selectându-le, - adică renunțând la cele care 
nu mai prezintă importanţă, fiind depăşite - le-am 
repartizat pe diferitele sectoare: politice, militare, 
economice, financiare, administrative, organizatorice, 
informaţii de politică internă sau externă şi aşa mai 
departe. Procedând în felul acesta, ne-am putut da 
seama care sunt sectoarele descoperite, adică deficitare 
sub raportul informaţiilor ce le deţinem, concentrându-ne 
apoi atenţia în scopul obţinerii de noi informaţii. Dintr-un 
anumit punct de vedere pot spune că munca în 
departamentul pe care îl conduc a început abia după ce 
am alcătuit „Harta informativă” pentru fiecare ţară 
socialistă în parte. Ai înţeles - presupun - că „Harta” 
trebuie ţinută la zi. 

— La zi! se miră Erna aproape fără voia ei. 

— Da, la zi. Pe diferite canale noi primim în fiecare 
zi un număr important de rapoarte din toate ţările so- 
cialiste. Ei bine, ele trebuie citite, datele selectate şi 
incluse în „Hărţile” pe ţări, la sectorul respectiv. Sarcina 
dumitale, Erna, cel puţin pentru început, va consta în a 
tria zilnic, pe probleme, datele privind România, şi a mi 
le prezenta. Eu le voi examina şi voi hotărî care dintre 
ele reprezintă informaţii noi, şi importante, adică voi 
hotărî care dintre ele vor merge să îmbogăţească „Harta 
informativă” a ţării şi care trebuie clasate. Ţi-e clar, 
Erna? 

— Eoarte clar. Presupun că, la început cel puţin, 
nu-mi va fi prea uşor ca să mă descurc. 

— Evident că nu. Ţin să te pun în gardă că este o 
muncă dificilă. Dificultatea constă mai ales în clasificarea 
informaţiilor, deoarece una şi aceeaşi informaţie poate şi 
trebuie să figureze în două şi chiar mai multe 
compartimente. Să zicem că obţinem informaţia că în 
România se experimentează un nou tip de avion cu 
reacţie. Ei bine, informaţia aceasta va trebui inserată pe 


harta noastră o dată la compartimentul „apărarea na- 
ţională”; a doua oară la „cercetarea ştiinţifică”; a treia 
oară la capitolul „aeronautică”, şi aşa mai departe. Mai 
mult. Informaţiile deosebit de importante trebuie aduse 
la cunoştinţa domnului baron. Ele trebuie însoţite şi de o 
propunere concretă. Care anume stat ar fi interesat în 
mod deosebit să intre în posesia datelor obţinute. Fiindcă 
noi, domnişoară Erna, nefiind stat, ci un Trust, trebuie să 
găsim debuşee pentru a plasa marfa de un fel deosebit 
pe care o obţinem. Şi întrucât, cel puţin până în prezent, 
nu avem concurenţă, pieţele de desfacere nu ne lipsesc. 

— Domnule Boris, încep să am emoţii. Acum îmi 
dau şi mai bine seama că nu-mi va fi uşor să mă 
familiarizez cu o muncă atât de dificilă. 

— Până la urmă vei izbuti, Erna. Domnul baron are 
o părere foarte bună despre dumneata, şi eu ştiu că 
atunci când e vorba de oameni el nu se înşală niciodată. 

— Mă voi strădui să nu-l dezamăgesc, domnule 
Boris. 

— Îţi vei lua postul în primire începând de mâine. Şi 
acum câteva lămuriri cu privire la ceea ce dumneata ai 
numit regulamentul de ordine interioară. Vei locui aici la 
Pavilion unde ţi s-a pregătit o cameră, la etaj. Am dat 
dispoziţie ca să ţi se repartizeze cea mai frumoasă. 

— Vă mulţumesc! 

— Micul dejun, prânzul şi cina se servesc în sala de 
mese comună. Acolo vei avea prilejul să cunoşti şi pe 
ceilalţi colaboratori ai domnului baron. |ţi atrag atenţia că 
nu e recomandabil să discuţi probleme care se referă la 
munca dumitale în cadrul departamentului meu. Chiar 
dacă altcineva va încerca să abordeze un asemenea 
subiect, eschivează-te. Îţi dau un sfat - este o favoare -, 
fiindcă ştiu cât de mult te apreciază domnul baron. 
Timpul liber vei putea să ţi-l petreci după pofta inimii. Să 
citeşti, să asculţi muzică, să vizionezi un film, să te 
plimbi şi, dacă asta îţi place, să te îmbeţi din când în 
când la bar. La două săptămâni o dată ai dreptul la o 


permisie de patruzeci şi opt de ore, pe care o poţi pe- 
trece aici pe insulă, la Atena sau în vreo altă insulă, la 
Creta de pildă. Vei avea toată libertatea să alegi zilele 
care îţi convin. Drumul până la Atena îl vei putea face, 
după dorinţă, cu iahtul sau cu elicopterul. Încurcăturile 
sentimentale pe insulă nu sunt de dorit, dar nu sunt nici 
interzise. Se interzic însă cele de pe continent. Dacă în 
intervalul dintre permisiile îngăduite de regulament vei 
avea nevoie de anumite obiecte de uz personal, vei 
anunţa pe administrator, care ţi le va procura, în aceeaşi 
zi, de la Atena. Cam asta deocamdată. Îţi urez succes în 
noua dumitale activitate. Sper că ne vom înţelege bine şi 
că nici eu şi nici dumneata nu ne vom găşi în situaţia de 
a regreta că întâmplarea a orânduit să conlucrăm. Dar 
era să uit: dumneata, în afară de româna, ce alte limbi 
mai cunoşti? 

— Franceza puţin, germana binişor. 

— Perfect! Aici, pe insulă, limba care se aude cel 
mai mult, fiindcă o vorbesc toţi, este germana. Vei avea 
deci posibilitatea să te perfecţionezi. Mda!... Cred că te- 
am obosit destul. Bertholtd te va conduce. 

Sună. Un bătrân îmbrăcat într-un costum alb se ivi 
în prag. 

— Bertholtd, te rog s-o conduci pe domnişoara 
Erna. 

— Am înţeles, domnule profesor. 

Bertholtd, care avea vârsta în jurul a şaptezeci de 
ani, se ţinea foarte drept şi călca apăsat de parcă ar fi 
mărşăluit, şi Erna fu convinsă că lepădase o uniformă 
militară în ziua în care îmbrăcase livreaua. 

— Domnişoara a venit cu bagaje? 

— Bineînţeles. 

— În cazul acesta ele se află în camera ce v-a fost 
repartizată. 

Distanţa de la „vilă” până la „Pavilion” nu era mai 
mare de o sută de metri, şi ei o străbătură mergând pe o 
alee asfaltată, străjuită, de-a dreapta şi de-a stânga, de 


bananieri. Când ajunseră, în holul „Pavilionului” îi 
întâmpină o femeie în vârstă - trecută de şaizeci de ani - 
dar, ca şi Bertholtd, voinică, energică şi fardată exagerat. 

— Frau Eva, der Professor bittet Sie, den Fräulein 
das Zimmer zu zeigen în welchen Sie wohnen wird.! 

Frau Eva, care părea a fi administratoarea 
„Pavilionului”, o salută, ca fetiţele din secolul al 
nouăsprezecelea, îndoind genunchii; pe urmă îi făcu 
semn s-o urmeze. Deschise o uşă şi, făcând un gest larg 
şi emfatic, o invită să treacă pragul încăperii. Erna se 
supuse. Frau Eva, care rămase în prag, întrebă: 

— Bendtingen Sie noch etwas, Frăulein?? 

— Nein” 

— Fräulein, ich werde alles dazu tun dass Sie sich 
bei uns gut fühlen.’ 

Din nou făcu un reverans, pe urmă, retrăgându-se 
de-a-ndoaselea, părăsi odaia, închizând uşa, cu o grijă 
exagerată, de parcă s-ar fi temut să nu trezească pe 
careva din somn. 

Rămasă singură, Erna se grăbi să examineze 
apartamentul. Nu era prea mare, dar frumos mobilat: un 
dormitor stil Ludovic al XVI-lea, covoare, lămpi, tablouri. 
In dreapta, o odăiţă în care nu încăpea decât un birou 
Ludovic al XIV-lea şi un fotoliu de acelaşi stil. Camera de 
baie era spațioasă şi utilată ultramodern. 

După ce termină de inspectat minusculul 
apartament, Erna se declară mulţumită. Îi plăcea, şi era 
sigură că avea să se simtă bine în el. Acum nu-i rămânea 
altceva de făcut decât să despacheteze. Chiar lângă uşă 
se aflau cele două valize. Şi fiindcă voia să ştie dacă ele 
fuseseră în prealabil percheziţionate, deschise mai întâi 
valiza care îi putea furniza dovada. (Dacă într-adevăr 


1 Doamnă Eva, profesorul vă roagă să-i arătaţi domnişoarei camera 
în care va locui. 

? Mai aveţi nevoie de ceva, domnişoară? 

3 Nu! 

4 Mă voi strădui ca să vă simţiţi bine la noi. 


cineva îi cotrobăise prin lucruri, trebuia să găsească rupt 
firul de păr legat ingenios şi invizibil de una dintre 
încuietori.) Şi iată că avu dovada. In mod sigur bagajele îi 
fuseseră inspectate, poate chiar de amabila Frau Eva. 
Asta însemna că nu aveau deplina încredere în ea. In 
ceea ce priveşte rezultatul clandestinei percheziţii nu 
trebuia să se teamă, deoarece bagajele ei nu conţineau 
ceva compromiţător. În schimb, acum ştia în mod cert că 
va trebui să dea dovadă de maximă prudenţă. 

Despachetă, făcu o baie şi, fiindcă se simţea 
obosită, se întinse în pat să se odihnească. Călătoria pe 
mare şi emoţiile o obosiseră în aşa măsură, încât imediat 
o fură somnul. O trezi apelul telefonului. Era Frau Eva 
care întreba dacă va cobori la cină sau dacă eventual 
preferă să fie servită la ea în cameră. 

— Voi cobori la cină. 

Sala de mese era la parter. Când Erna apăru în 
prag, cina abia începuse. Boris, care stătea singur la o 
masă, veni s-o întîmpine. 

— Bună seara. Credeam că, obosită de drum, n-ai 
să mai cobori la cină. Tocmai eram pe punctul de a da 
dispoziţii ca să ţi se servească masa în cameră. 

— Sunteţi foarte amabil, domnule Boris. 

— Să te prezint colegilor. Pe urmă, dregându-şi 
glasul: Doamnelor şi domnilor, vă prezint pe noua 
noastră colegă. Se numeşte Erna şi se simte onorată a vă 
cunoaşte. Poftă bună! 

Erna fu şocată de modul în care fusese prezentată. 
Probabil obişnuiţi cu un astfel de mod de prezentare, 
„colegii” nu se formalizară. Unii abia daca întoarseră 
capul ca să vadă cum arată noua venită. 

— În seara asta vei cina împreună cu mine. Dar, să 
ştii, nu este obligatoriu. După ce îi vei cunoaşte mai bine 
pe ceilalţi, te vei putea ataşa acelui grup în compania 
căruia te vei simţi cel mai bine. 

— Mulţumesc pentru informaţie. 


— În seara aceasta se serveşte numai peşte. îţi 
place? 

— Mult. 

— Te sfătuiesc să începi cu o porţie de 
calamarachia!. După aceea ai de ales între barbuni şi 
sinagrida?. Ai mâncat sinagridă? 

— Nu! 

— Dar barbuni? 

— Nici. 

— Optează pentru o porţie de sinagridă prăjită. E 
un peşte extraordinar de gustos. Să ştii, deşi aici limba 
„oficială”, este germana, toată lumea preferă bucătăria 
grecească. 

După ce-i dădu aceste explicaţii, Boris începu să 
mănânce lacom şi, preocupat de aceasta, părea că îi 
ignora cu desăvirşire prezenţa. Intrucât nu ea era cea 
obligată să întreţină conversaţia, Erna avu timp suficient 
să-şi examineze „colegii”. In sală se aflau circa douăzeci 
de persoane, dintre care numai patru femei, toate tinere, 
între douăzeci şi cinci şi treizeci şi cinci de ani. Bărbaţii în 
schimb erau de toate vârstele, dar cei mai mulţi trecuţi 
de patruzeci de ani. Intrebându-se dacă în sufragerie se 
aflau absolut toţi „colegii” ei, Erna ar fi dorit să ştie care 
le era naționalitatea. Câţiva păreau a fi nemți. Ceilalţi 
însă? Dar femeile? Desigur ar fi putut să-l întrebe pe 
Boris. Probabil însă că nu era prudent. Cine ştie cum ar 
putea fi interpretată curiozitatea ei. Pe de altă parte, o 
şoca felul cum ei se comportau. Unii preferau să stea 
singuri la câte o masă, şi în timp ce mâncau să citească 
ziarul. Dar şi cei care mâncau în comun nu-şi vorbeau, de 
parcă neavând ce să-şi spună, se ignorau reciproc. Doar 
la o singură masă doi inşi, amândoi în jurul a patruzeci 
de ani, şi care semănau vag, discutau amical şi, din când 
în când, ba unul, ba celălalt izbucnea în hohote de râs. 


1 O specie de sepii mici. 
*Peşti de mare. 


— Îşi povestesc unul altuia măscări! îi atrăgea 
atenţia Boris, de fiecare dată când liniştea era tulburată 
de un nou hohot de râs. Erna se întrebă dacă Boris era 
un uituc sau pur şi simplu era scandalizat de 
comportamentul celor doi. 

La masa femeilor luase loc şi un bărbat. Bărbatul 
acesta îi atrase cel mai mult atenţia Ernei. Era - sau 
numai părea a fi - cel mai tânăr dintre toţi. Era frumos, 
dar slab şi palid, de parcă sângele, puţin şi clorotic, abia 
izbutea să se târască prin artere. Buzele pline, senzuale, 
erau vinete, un vânăt decolorat. Vorbea tot timpul şi abia 
din când în când îşi aducea aminte că trebuie să şi 
mănânce. De fapt nu mânca. Mai curând ciugulea cu 
furculita câte o fărâmiţă de peşte prăjit. Din păcate, 
masa la care se afla tânărul acela fiind prea departe, nu 
putea auzi ce anume povestea cu atâta înflăcărare, încât 
uita să mănânce. judecând însă după atitudinea 
comesenelor, care parcă nici nu se oboseau să-l asculte, 
Erna deduse că, cel puţin pentru ele, subiectul peroraţiei 
tânărului nu prezenta vreun interes. 

De multe ori, când tânărul întorcea întâmplător 
capul, privirile li se întâlneau. Dar dacă strălucirea 
stranie a ochilor lui albaştri pe Erna o impresiona 
neplăcut, şi încă în aşa măsură, încât de fiecare dată 
când se uita la ea îşi spunea: „trebuie că se droghează”, 
în schimb acesta, preocupat să exprime, cât mai exact, 
gândurile sale, părea a nu fi luat cunoştinţă de existenţa 
ei. Dealtfel, toţi cei prezenţi în sala de mese o ignorau. 

„Mă ignoră, aşa cum se ignoră şi între ei, de parcă 
m-ar cunoaşte de multă vreme”, îşi spuse Erna. 

Dar ea ştia că nu aceasta era adevărata explicaţie. 
Intrigată, - ca orice femeie Erna era vanitoasă - se 
întrebă dacă nu cumva ceea ce lua ea drept „ignorare” 
era în realitate dispreţ. Cine ştie, poate o dispreţuiau că 
nu găsise altceva mai bun de făcut decât să-şi ofere 
serviciile Trustului. Şi deoarece nici această explicaţie n- 
o mulţumi, se resemnă doar să-i observe. 


Cu excepţia celor doi presupuşi fraţi gemeni, nici 
unul nu se comporta firesc. Îi caracteriza pe toţi o anume 
rigiditate, de parcă, aflându-se la un dineu oficial, pentru 
a nu jigni gazdele, se simțeau obligaţi să guste din 
bucatele ce li se serviseră, însă cu o asemenea vădită 
lipsă de apetit, încât aproape îţi venea să-i compătimeşti. 
Erna se întrebă dacă lipsa de apetit se datora calităţii 
slabe a meniului - ea îl găsea excelent, dar aceasta nu 
constituia un criteriu, de vreme ce pentru prima dată 
mânca sinagridă şi calamarachia - sau existau alte 
motive pe care nu le putea bănui. 

Primul care termină cina fu Boris. Îi ură „noapte 
bună” şi părăsi grăbit sala de mese. La scurtă vreme 
după aceea, unul câte unul începură să se ridice şi 
ceilalţi. Înainte de a părăsi sufrageria, cei mai mulţi 
treceau pe la masa ei: 

— Ce mai faci, Erna? Îmi pare bine că te cunosc. Pe 
mine mă cheamă Ernest. Servus! 

Sau : 

— Te simţi bine la noi? Sunt Horace. Desigur ne 
vom mai vedea. 

Sau: 

— Sunt Emmanuel. Ce mai faci? Mă duc la cinema. 
Poate ne vedem acolo. 

Sau, în fine: 

— Mă cheamă Anne. Joci tenis? În orice caz vom 
mai vorbi noi. Pa, draga. 

„„ Şi aşa mai departe. Toţi veneau doar pentru 
câteva secunde s-o salute, parcă din obligaţie, toţi 
făceau impresia că persoana ei le este absolut 
indiferentă, toţi păreau a fi foarte grăbiţi şi poate tocmai 
de aceea, întrebând, nici nu erau curioşi să afle 
răspunsul. Deoarece ei se perindau unul după altul, Erna 
nu reţinu nici un nume. În schimb se miră că i se 
prezentaseră cu toţii doar cu numele cel mic. 

Singurul care se abătu întrucâtva de la regula 
generală fu tânărul clorotic. 


— Ştii, s-ar putea ca celelalte fete să nu te prea 
agreeze. 

— De ce? 

— Fiindcă eşti mai frumoasă decât ele. Ţi-am spus 
cumva că mă cheamă Francisco? 

— Nu! Eşti italian? 

— Nu, spaniol. Port numele cel mic al lui Goya. O 
mătuşă - pentru toată lumea trăsnită, pentru mine însă 
de-a binelea nebună - susţine că ne tragem din stirpea 
lui Goya. Eu nu cred, deşi familia noastră este şi ea ori- 
ginară din Fuendetodos. Astăzi ai sosit? 

— Astăzi. 

— Atena e tot acolo unde era în urmă cu o lună? 

— Nu înţeleg ce vrei să spui. 

— Ultima dată am fost la Atena în urmă cu o lună. 
Te-am întrebat dacă nu cumva în acest timp i s-a 
întâmplat ceva oraşului. Bineînţeles am glumit. 

— Şi de ce ai lăsat să treacă o lună de zile? Mi s-a 
spus că la două săptămâni avem dreptul la o permisie de 
patruzeci şi opt de ore. 

— Da! Numai că în urmă cu două săptămâni, când 
mi-a venit rândul, m-am îmbolnăvit. Spune-mi, ai de 
gând să înveţi limba greacă? 

— Dacă timpul îmi va permite... 

— Aici, pe insulă, de orice altceva te poţi văita în 
afară de lipsă de timp. Dacă ai să te hotărăşti, ia-mă 
profesor. Îţi garantez că în trei luni ai să poţi conversa în 
limba lui Kolokotroni. Acum am şters-o. Dacă te duci să 
te culci, îţi urez noapte bună! 


Părăsi sala de mese printre ultimii. Şi fiindcă 
înainte de cină dormise câteva ore, acum nu-i mai era 
deloc somn. O clipă o ispiti gândul să se ducă la 
cinematograf, dar, până la urmă, renunţă. Optă pentru o 
plimbare pe faleza minusculului port. Deşi încă nu 
răsărise luna, cerul fiind senin - mai ales după ce ochii se 
obişnuiră cu întunericul - se putu orienta destul de bine. 


„Debarcaderul” era luminat. În schimb, pe cele două 
iahturi, cu excepţia luminilor de poziţie, totul era 
scufundat în întuneric. O surprinse lipsa de pază, atât pe 
vase, cât şi în port. 

Marea era calmă, valurile care navigau leneşe spre 
țărm îl mîngiiau cu nu ştiu ce pudică discreţie, pentru ca 
imediat să se retragă şi să facă loc altora. Luna răsări 
dintr-o dată şi decorul deveni feeric. Pe întinderea mării, 
un vrăjitor întinsese o punte care se pierdea departe în 
larg, o punte meşterită din aurul scufundat de milenii în 
adâncurile mării.  Ţărmul,  „debarcaderul”,  „Vila”, 
„Pavilionul”, celelalte clădiri, vegetaţia  luxuriantă 
dispusă în terase dobândiseră ceva spectral, de parcă 
încetaseră de a mai avea o existenţă reală. 

Erna, nemişcată, privea marea, puntea de aur care 
în aşa măsură i se părea aievea, încât la un moment dat, 
şi numai pentru o clipă, simţi dorinţa să păşească pe ea 
desculţă, nici ea nu-şi explica de ce neapărat desculţă. 
Pe urmă, în aparenţă fără nici un motiv, începu să 
plângă. Plângea şi nu-şi putea explica de ce. Ştiu ceva 
mai târziu şi se cutremură. Plecase, era afară şi niciodată 
nu va mai putea să se reîntoarcă în ţară. Va să zică aşa 
durea nostalgia. Cumplita durere. Cu timpul poate că se 
va molcomi. Acum însă, mâine, în zilele următoare - cât 
timp? - aşa va durea. În definitiv, nu avea dreptul să se 
plângă. Şi-o făcuse cu mina ei, doar fiindcă nu putuse 
renunţa la răzbunare. 

— Ce cauţi aici, Erna? 

Era Francisco. Numai să nu fi observat că plânge. 

— Ce, nu e voie? întrebă încercând totodată să-şi 
şteargă pe furiş lacrimile. 

— Pe insulă ai voie să te plimbi orişiunde vrei. 
Locul acesta este însă al lui Bernard. El l-a descoperit şi, 
cică, îi aparţine. Fii atentă! Dacă te prinde pe aici, este în 
stare să te arunce în mare. 

— N-am ştiut că există aici domenii particulare. Eu 
credeam că insula aparţine în întregime domnului baron. 


— Nu te speria, Erna. Am glumit. În mare nu cred 
că ar îndrăzni să te arunce, dar s-ar putea să te cam 
bruftuluiască. Eu în schimb mă bucur că te-am întâlnit 
aici. Am cu cine schimba o vorbă, două. Mă suporţi, 
Erna? 

— E preferabilă singurătăţii compania unui bărbat. 

— Nu totdeauna, Erna, nu totdeauna. Adică nu 
atunci când eşti sănătos. Când eşti sănătos, dacă nu eşti 
un timpit, trebuie să preferi singurătatea, măcar ca 
procedeu terapeutic. 

— Terapeutic? 

— Permanentul contact cu oamenii îţi alterează 
substanţa intimă, cea adevărată. De aceea este nevoie 
ca măcar din când în când să faci o cură de singurătate, 
pentru ca în singurătate să te regăseşti, şi chiar să te 
redescoperi. Dar bineînţeles pentru asta trebuie să fii 
sănătos. Ştii ce mi s-a întâmplat mai adineauri? Nu ştii, 
aşa că nu ştii? 

— Nu! 

— Fiindcă m-am simţit tare obosit, m-am dus să 
mă culc. Ştii, eu nu pot adormi decât culcat pe spate şi 
cu mâinile pe piept. Asta încă de pe vremea când eram 
copil. Am adormit foarte repede. La un moment dat am 
visat că sunt mort într-un sicriu şi că sicriul se afla într-o 
groapă de curând astupată, al cărei pământ încă nu 
apucase să se taseze. Afară, deasupra pământului, era 
noapte, mai puţin neagră decât aceea din sicriu, şi ploua. 
Ploua cu găleata, apa se infiltra uşor prin pământul 
afânat şi reavăn şi cădea pe coşciug, picătură cu 
picătură. Visam că sunt mort, dar nu-mi dădeam seama 
că e vis, ci mă credeam un mort care are conştiinţa că e 
mort, pentru totdeauna mort. M-a cuprins groaza, m-a 
cuprins desperarea că trecusem ireversibil în neființă şi 
că nu mai era nimic, absolut nimic de făcut, deşi voiam 
atât de mult să trăiesc. În desperarea mea am urlat şi, în 
ciuda faptului că încă dormeam, am crezut că sunt treaz, 
am crezut că am izbutit să ies din coşciug şi să fug, să 


fug, Dumnezeu ştie unde. Îngrozitor vis, Erna! Tu, sunt 
sigur, în nici un caz nu ai putea visa un asemenea vis 
demenţial. 

— De ce crezi că nu aş putea? 

— Pentru că dumneata eşti sănătoasă, revoltător 
de sănătoasă. Şi ceilalţi sunt sănătoşi. Chiar cei mai în 
vârstă. Cu toţii plesniţi de sănătate, lua-v-ar dracu'. 
Numai eu voi muri. Numai eu mă sting. Se vede, nu? 

— Nu pari prea sănătos. De ce boală suferi? 

— Nu ştiu. Nici medicii nu ştiu. Unii spun că-i 
leucemie. Alţii consideră diagnosticul idiot, dar se 
eschivează să pună un altul. Parcă are vreo importanţă 
din ce ţi se trage moartea? Pe urmă, imediat, începu să 
cânte un cântec grecesc, în care o femeie părăsită de 
iubitul ei ruga pe toţi acei care eventual îl vor întâlni să-i 
spună să nu întârzie mult, să se reîntoarcă. 

După ce cântă o singură strofă pe care i-o traduse 
imediat, întrebă: 

— Mă întreb cum de-ai ajuns aici? 

— Din întâmplare. 

— E curios că toţi care ajung aici pe insulă, când, 
pentru prima dată, pornesc să exploreze insula, 
descoperă  colţişorul acesta de natură atât de 
fermecător, încât nu se mai îndură să plece. 

— Dar eu n-am pornit să explorez insula, protestă 
Erna din prudenţă, temându-se ca nu cumva Francisco să 
fi dat cuvântului explorare un anume sens. Am plecat să 
mă plimb, atâta tot. 

— Şi de ce ai plâns? 

— Ei, poftim! Sper că nu mă supui unui 
interogatoriu. 

— Pe dracu interogatoriu! Am întrebat, pur şi 
simplu, din curiozitate. 

— Aşa suntem noi, femeile. Proaste! Plângem din 
te miri ce. 

— Vorbeşti destul de bine nemţeşte, dar cu accent 
străin. Mă întreb ce eşti? Suedeză ? Semeni, dar nu eşti. 


Ai vorbi nemţeşte cu altfel de accent. Eşti poate 
cehoaică? 

— Nu! Sunt româncă. Dar mi s-a atras atenţia că 
nu e recomandabil pentru cineva care vine să locuiască 
pe insulă să fie prea curios. Recomandarea aceasta pe 
dumneata nu te priveşte? 

Francisco începu să râdă. Trecuse, pe nesimţite, de 
la o stare sufletească la alta. Acum, făcea impresia că e 
foarte bine dispus. 

— Nu fi proastă, Erna. Interdicţia nu se referă la 
biografiile noastre. În zilele următoare, când îi vei 
cunoaşte şi pe ceilalţi, ai să constaţi că aproape tuturora 
le place să povestească episoade din viaţa lor. Ei bine, te 
sfătuiesc să nu-i crezi. Fiecare şi-a confecţionat o 
biografie, mai mult sau mai puţin credibilă, şi nu scapă 
nici o ocazie ca s-o debiteze cu lux de amănunte. 

— Nu cumva o fac deoarece nu au voie să 
vorbească despre adevărata lor biografie? 

— Da' de unde, Erna! Noi toţi cei care ne aflăm pe 
insulă formăm statul major. Ca să ajungi însă în statul 
major trebuie să fii un om excepţional. Asta o ştie fiecare 
dintre noi şi din acest motiv ne stimăm reciproc. Totuşi 
nimic nu ne împiedică să fim, în ascuns, invidioşi unul pe 
altul. Să nu mă înţelegi greşit. Nu este vorba de o invidie 
obişnuită. Deoarece ştim că este imposibil să fim cu toţii, 
de pildă, la fel de inteligenţi, la fel de fără de scrupule, la 
fel de excepţional dotați în ceea ce ne pricepem să 
facem, din invidie ne străduim să ne comportăm în aşa 
fel ca superlativul „cel mai” să devină un apanaj al 
nostru în exclusivitate. Cum însă nu ne este permis să ne 
lăudăm cu ceea ce facem pentru Trust, procedăm în felul 
următor: ori ne prefacem că ne ignorăm reciproc - asta 
când suntem mai mulţi la un loc -, ori ne lăudăm cu fapte 
de excepţie dintr-o biografie confecţionată de la un cap 
la celălalt. 

— Ceea ce ai spus este valabil şi în legătură cu 
persoana dumitale? întrebă Erna bucuroasă că i se 


oferea prilejul să afle câte ceva despre oamenii în 
mijlocul cărora avea să trăiască multă vreme. 

— Bineînţeles, Erna. Şi pot să te asigur că, în scurta 
vreme, va fi valabil şi pentru dumneata. Eu, de pildă, mi- 
am confecţionat biografia unui mafiot de peste Ocean, 
care la vârsta de paisprezece ani comisese prima sa 
crimă şi care, atunci când a ajuns pe insulă, avea la 
activul său şase omoruri, printre victimele sale figurând 
şi două femei. Am încercat să-i conving că prezenţa mea 
pe insulă se datoreşte faptului că aici e singurul loc unde 
nu ama mă teme de scaunul electric. Sunt sigur că unul 
nu m-a crezut. Totuşi am povestit cu atâta cinism în ce 
mod am lichidat patru bărbaţi şi două femei, încât am 
izbutit ca măcar vreo câţiva să se teamă de mine. Ai să 
mă întrebi poate de ce se tem, de vreme ce ştiu precis 
că n-am omorât pe nimeni. 

— Cred că e normal să întreb, nu? 

— Am să-ţi explic imediat. Ei şi-au făcut următorul 
raţionament: „Dacă tânărul acesta este în stare să 
imagineze asemenea crime abominabile şi să ni le 
povestească până la cele mai mici detalii, înseamnă că, 
în imaginaţie, le-a şi comis. Or, dacă le-a comis în 
închipuire, înseamnă că, într-o împrejurare nefericită, ar 
putea să le comită şi în realitate”. 

— În cazul acesta, autorii de romane polițiste sunt 
cei mai în pericol să comită crime reale. 

— E un reproş care nu mie mi se adresează, de 
vreme ce nu eu gândesc aşa, ci ei. Sunt curios să ştiu ce 
fel de biografie îţi vei confecţiona atunci când vei ajunge 
asemenea nouă. 

— Şi eu care credeam că te-ar interesa să cunoşti 
adevărata mea biografie, îl ispiti Erna, în speranţa că, 
după aceea, Francisco se va simţi obligat să vorbească 
despre sine, fără însă a fabula. 

— La ce bun? Nu mă interesează să cunosc nimic 
din viaţa dumitale. Faptul că te afli aici pe insulă îmi este 
suficient ca să nu te consider o femeiuşcă oarecare, să te 


stimez şi să mă simt solidar cu dumneata datorită 
destinului nostru comun. În definitiv cu toţii suntem 
damnati, de vreme ce oamenii ceilalţi, dacă ar şti ce 
căutăm noi aici pe insulă, ne-ar privi cu oroare. Nu-mi 
iese din minte că te-am surprins în timp ce plângeai. Dar 
îţi promit să nu spun la nimeni. 

— Şi dacă ai spune? 

— Cum, nu-ţi dai seama că a plânge aici pe insulă 
e un lucru foarte grav? 

— De ce? 

— Dacă ai plâns înseamnă că numai din eroare ai 
ajuns pe insulă. Dacă ar afla baronul cred că te-ar 
expedia imediat înapoi pe continent. Dar îţi promit că am 
să-mi ţin gura. Oare cât o fi ceasul? Nu cred că e prea 
târziu. Dacă ai de gând să mai rămii, eu am să te 
părăsesc. Se apropie clipa când va trebui să mă înţep. Nu 
ascund de dumneata că mă droghez. De vreme ce 
chestia asta a încetat să mai fie un secret, nu văd ce 
motiv aş avea să n-o afli de la mine, ci de la altcineva. 
Sper că dumneata nu vei ajunge să te înţepi. 

— Ce-ţi trece prin minte! 

— Îmi trece prin minte, fiindcă ai plâns. Îți fac o 
confidenţă: în prima noapte petrecută în insula asta am 
plâns şi eu. De aceea, bagă de seamă, Erna! Nu care 
cumva să ajungi în situaţia de a te droga. Mergem la 
culcare? 

— Mergem. 

Plecară spre „Pavilion”. Francisco se grăbea, şi 
Erna abia izbutea să se ţină după el. ` 

— La „Debarcader” e întuneric. Inseamnă că e 
miezul nopții. Să ştii, totdeauna la miezul nopții căpitanul 
portului se culcă. 

— Un lucru nu înţeleg, se hazarda Erna. Dacă am în 
vedere natura activității Trustului, ar trebui ca aici pe 
insulă să existe o pază foarte severă. 

— Dar cine spune că nu există o pază severă? 

— Nu văd măcar un singur paznic. 


— Nici nu e nevoie de paznici în carne şi în oase. 
Află că pe insulă există altfel de paznici, „paznici 
electronici”. Nimeni nu se poate apropia de insulă şi 
nimeni n-o poate părăsi fără ca sistemul de alarmă 
electronic să nu dea de veste. Şi fiindcă ai plâns, Erna, e 
bine s-o ştii. Noapte bună. 


10 
FRANCISCO SE CONFESEAZĂ 


Ziua de lucru pe insulă dura de la orele zece 
dimineaţa până la orele treisprezece când începea pauza 
de prânz, şi continua de la orele şaptesprezece până la 
orele nouăsprezece. 

Orele de program erau respectate cu sfinţenie de 
toată lumea, dar nu neapărat din obligaţie, ci, pur şi 
simplu, pentru că, atâta vreme cât lucrau, cei din statul 
major al lui Balthazar nu aveau timp să se plictisească. 
(Deoarece în timpul liber nu prea aveai ce face, 
plictiseala era rãu/ de care sufereau toţi colaboratorii lui 
Balthazar). Din acest motiv cei mai mulţi ar fi preferat să 
întârzie la masa lor de lucru, dar, din păcate, lucrul 
acesta era cu desăvirşire interzis, şi nu era admisă nici 
un fel de excepţie. 

Deşi interdicţia o intriga la culme, Erna nu îndrăzni 
să întrebe pe nimeni cărei cauze se datora ea. Avea s-o 
afle de la Boris, câteva zile mai târziu: 

— La zece minute după ce soneria anunţă în 
fiecare birou că s-au terminat orele de lucru, intră în 
funcţiune instalaţia electronică specială de 
„Supraveghere şi alarmă”, care a costat o groază de 
parale şi de care domnul baron este foarte mândru”. 

Dimineaţa, când Erna se prezentă la lucru, Boris o 
instală într-o încăpere alăturată. 

— Deocamdată, Erna, ai să lucrezi aici. Şi tot 
deocamdată, singură. Probabil că pentru dumneata ar fi 
fost mai agreabil să mai ai pe cineva în birou. 


— Nu cred că aceasta mă va deranja, domnule 
Boris. 

— Poţi să-mi spui Boris. 

— Nu cred, Boris, că voi simţi lipsa unei alte 
persoane cu care, ca divertisment, să trâncănesc. Sau, 
cel puţin, nu acum, la început. Presupun că obligaţiile 
mele profesionale mă vor absorbi în aşa măsură, încât nu 
voi avea când să mă plictisesc. 

— Cu atât mai bine. Mi-ai luat, cum spun românii, o 
piatră de pe inimă. Şi acum să trecem la treabă. Îi puse 
pe birou câteva dosare iar alături o mapă destul de 
voluminoasă. Pe urmă spuse: Ceea ce trebuie să faci nu 
este deloc o treabă uşoară. Desigur, ai putea să mă în- 
trebi: „Dacă nu este uşoară, de ce mă încarci, omule, cu 
ea, de ce nu-mi dai să fac altceva mai uşor?” Şi eu ţi-aş 
răspunde: „Fiindcă nu pot.” Fiindcă trebuie să-ţi verific 
aptitudinile. Cu alte cuvinte, un fel de test. Şi nu este 
singurul. Abia după ce te voi supune tuturor testelor, îmi 
voi putea da seama pentru ce anume treabă te vom 
putea folosi la „Harta informativă”. În concret, iată în ce 
va consta primul test: Aici sunt dosarele câtorva oameni 
de ştiinţă români, care lucrează în domeniul cercetării, 
iar în mapa aceasta sunt nişte completări recente ale 
biografiilor lor. Dumneata va trebui să citeşti atât 
dosarele, cât şi completările biografice ale fiecăruia, şi 
apoi să unifici totul într-o altă fişă, definitivă, care, după 
ce va obţine aprobarea mea, va fi microfilmată. Îţi atrag 
atenţia că va trebui să acorzi o atenţie deosebită 
slăbiciunilor. Nu ai voie să omiţi nici unul din defectele, 
slăbiciunile şi „curiozităţile” omului de ştiinţă respectiv. 
Desigur, ai putea obiecta că asta este o treabă pur 
mecanică. Ai greşi însă, pentru că fişa va trebui să 
conţină, la sfârşit, punctul dumitale de vedere. 

— In legătură cu ce? întrebă Erna care, aflând că 
va fi supusă unor teste, începuse să se neliniştească. 


— Presupun că îţi dai seama de ce este necesar să 
cunoaştem biografia tuturor savanților şi a oamenilor de 
ştiinţă. 

— Bineînţeles. 

— Ei bine, raportat la scopul pe care îl urmărim, ai 
putea să-mi spui ce anume interesează, în cel mai înalt 
grad, din biografia unui savant? 

— Viaţa lui particulară, defectele lui, mari şi mici, 
eventualele lui vicii. 

— Exact! Şi de ce? 

— Pentru că la nevoie, numai speculându-i 
defectele, slăbiciunile, îl vom putea determina să lucreze 
pentru noi. 

— Just! Evident, nu trebuie neglijate nici calităţile. 
Acum însă va fi uşor să-ţi explic în ce va consta 
contribuţia dumitale personală la alcătuirea fişelor. 
Dumneata va trebui să indici în partea finală, după 
studierea prealabilă şi atentă a biografiei sale, în ce 
constă „călcîiul lui Achile” al respectivului savant. E clar? 

— Da! 

— Mai ai de pus vreo întrebare? 

— Nu! 

— În cazul acesta spor la lucru! 

Şi o lăsă singură. Erna era emoţionată, neliniştită. 
Oare va trece acest prim examen? Dacă da, va însemna 
că va putea încă să spere în posibila răzbunare. Încă să 
spere, deoarece Boris o avertizase că va fi supusă mai 
multor teste. Dar dacă va pica la primul examen sau la 
următoarele? 

„Nu! La aşa ceva nu vreau să mă gândesc!” îşi 
spuse. 

Deschise, la întâmplare, un dosar. Era al savantului 
Andrei Proca, specialist în fizică. Nu era convinsă că 
lectura avea s-o amuze. Totuşi, după ce parcurse prima 
filă din dosar, lectura deveni pasionantă datorită bogăției 
de informaţii. Cu mare grijă erau redate şi comentate o 
mulţime de fapte din perioada de formare a personalităţii 


savantului - cel care alcătuise fişa nu neglijase să 
urmărească, pe parcursul anilor, în ce măsură anumite 
defecte manifestate în anii adolescenţei persistaseră şi 
se accentuaseră în anii maturității. Calitățile şi defectele 
erau confirmate sau infirmate de aprecierile colegilor, 
colaboratorilor de la catedră, studenţilor. O atenţie 
deosebită era acordată relaţiilor de familie. Din lectura 
fişei, Erna află că savantul, în câteva rânduri, nu putuse 
rezista avansurilor unor studente dotate de natură mai 
mult cu calităţi fizice decât intelectuale; că soţia acestuia 
îşi schimba amanţii tot cam la doi ani şi că era 
cheltuitoare, motiv pentru care - în ciuda faptului că 
Proca, în afară de salariu, îşi augmenta veniturile cu 
sumele pe care le primea ca drept de autor pentru cărţile 
editate sau pentru articolele apărute în diferite periodice 
de specialitate din ţară şi străinătate - mai totdeauna era 
presat de nevoia de bani. 

Deşi o somitate în materie, nu se bucura de prea 
multe simpatii în lumea universitară. | se reproşau o 
anume duritate şi un orgoliu exagerat, din care cauză era 
îngăduitor cu cei care îl lăudau sau îl linguşeau şi 
dispreţuitor şi vindicativ faţă de cei reticenţi şi ponderaţi 
în a-i ridica osanale. 

Fişa consemna toate lucrările lui şi enumera 
congresele la care participase, problemele ridicate, 
aprecierile congresiştilor în legătură cu luările sale de 
cuvânt. De asemenea nu erau uitate nici ordinele şi 
medaliile cu care lusese distins în decursul anilor pentru 
meritele sale ştiinţifice şi pentru activitatea sa didactică. 

In mapă, Erna găsi copia unui memoriu pe care 
Andrei Proca îl înaintase Consiliului de Stat. Memoriul 
acesta o interesă în mod deosebit. În el, savantul se 
plângea că, datorită uneltirilor unor colegi invidioşi pe 
succesele sale ştiinţifice, fusese omis de pe lista celor 
decoraţi cu ordinul „Steaua Republicii”. După ce trecea 
în revistă meritele sale ca om de ştiinţă şi cadru 
universitar, Andrei Proca încheia exprimându-şi speranţa 


că va fi corectată nedreptatea ce i se făcuse, acordându- 
i-se decorația pe care o merita cu prisosinţă. Pe acest 
document, cineva adăugase, în colţul stâng al primei 
pagini, cu cerneală roşie, următoarea precizare: „A 
obţinut decorația rîvnită în luna august 1960, cu prilejul 
celei de a şaisprezecea aniversări a Eliberării României 
de subjugul fascist”. 

Fişa iniţială se încheia astfel: „În cazul în care va fi 
nevoie de el, pentru a deveni DOCIL, vor fi speculate 
următoarele defecte: totala sa incapacitate de a-şi 
echilibra bugetul, slăbiciunea pentru fetele tinere 
(studente)”. 

Luând cunoştinţă de această caracterizare, Erna se 
întrebă dacă, într-adevăr, cele două defecte menționate 
reprezentau „călcâiul vulnerabil” al savantului. Desigur, 
dezechilibrul bugetar permanent, datorat, în primul rând, 
cheltuielilor nechibzuite ale soției sale, putea fi speculat 
în sensul dorit de Trust. De asemenea slăbiciunea 
savantului pentru fetele tinere. După părerea sa însă, 
adevăratul „călcâi vulnerabil” al lui Andrei Proca era 
vanitatea sa exagerată, pe care memoriul înaintat 
Consiliului de Stat îl scotea în evidenţă cu prisosinţă: 
savant de reputaţie mondială, academician, profesor şef 
de catedră, în două rânduri laureat al Premiului de Stat, 
distins cu ordine şi medalii, Andrei Proca nu se jenase să 
„cerşească” o decorație, chiar dacă o merita cu 
prisosinţă. Acesta era omul: vanitos, arivist - iată pedala 
pe care trebuia apăsat pentru a-l face să joace atunci 
când va fi nevoie. 


Lucră intens până la prânz aşa că, atunci când 
sună soneria, Erna controlase, completase şi amendase 
cinci din cele opt dosare încredințate de Boris. 

Ca şi în ajun, în sala de mese ajunse ultima. 
Francisco, zărind-o încă de pe când se afla în prag, îi făcu 
semn să vină la masa la care de data asta se afla, 
întâmplător sau intenţionat, singur. 


— Bună, Erna! 

— Bună, Francisco! 

Fiindcă pe insulă fusese adoptată bucătăria greacă, 
pe lista de bucate nu figurau supe sau ciorbe. 

— Ce-mi recomanzi, Francisco? 

— O salată de vinete, ca deschidere, dolmadachia!, 
moscarachi me bâmes?, roşii şi féta, iar ca desert 
baclava sau smochine negre, dar numai dacă îţi plac. Mie 
nu, fiindcă sunt prea dulci. 

— Bine, Francisco. Până am să cunosc bucătăria 
grecească, trebuie să-ţi urmez sfaturile. 

— Spune-mi, aseară ai vorbit serios că vrei să 
înveţi limba greacă? 

— Bineînţeles. 

— Mi se pare că m-am oferit să-ţi dau lecţii. Poţi să 
apelezi la mine cu încredere. Cunosc douăsprezece limbi. 

La masa lor veni să se aşeze un bărbat trecut de 
cincizeci de ani, care, înainte de a lua loc pe scaun, se 
înclină în faţa Ernei, pocnind din călciie aproape tot atât 
de tare cât un dop de şampanie, şi se prezentă. 

— Friedrich! 

Întrucât Erna îşi aminti că insul venit să ia loc la 
masa lor nu fusese printre cei pe care îi cunoscuse în 
ajun, îşi spuse, la rândul ei, numele. Friedrich pocni încă 
o dată călcâiele, pe urmă înhăţă lista de bucate, ca s-o 
consulte. Şi cu toate că purta ochelari cu lentile foarte 
groase, ca să poată citi lista, trebui s-o apropie foarte 
mult de ochi. 

La masă servea Bertholtd. După ce acesta luă 
comanda, atât de la Erna cât şi de la Friedrich, Francisco 
întrebă: 

— Friedrich, astăzi cum stai? 

— Optzeci şi două. 

— Bravo! Ai progresat cu cinci. 


1 Sărmăluţe. 
2 Viţel cu bame. 
3 Telemea de calitate superioară. 


— Patru. 

— Păi nu erai ieri la şaptezeci şi şapte? 

— Nu! La şaptezeci şi opt. 

Erna care nu pricepea nimic, se uită întrebător 
când la unul, când la celălalt. Până la urmă, Francisco fu 
acela care îşi dădu seama că îi erau datori cu o 
explicaţie. 

— Ştii, Erna, până a nu ajunge pe insulă, 
Friedrich... 

— În Grecia, îl corectă Friedrich. 

— Mă rog, în Grecia, Friedrich suferea de 
reumatism şi nu putea îndoi deloc genunchii. Dar, după o 
şedere de şase luni pe insulă... 

—... Şi de încă două la Atena, rectifică din nou 
Friedrich. 

— Deci, după numai opi luni, s-a vindecat complet, 
închipuie-ţi, de unde înainte nu putea îndoi deloc 
genunchii, acum poate face genuflexiuni. A început de la 
două pe zi, iar în prezent a ajuns la optzeci şi două, ceea 
ce reprezintă un adevărat record dacă ţinem seama că 
Friedrich are cincizeci de ani împliniţi. 

Friedrich însă, complet indiferent la lauda pe care i- 
o adusese Francisco, făcea impresia că nici nu-l ascultă, 
singura lui preocupare părând a fi în a-l urmări cu 
privirea pe Bertholtd, care se apropia de masa lor 
aducând meniul comandat. Pe urmă, când avu în faţă 
farfuria, începu să înfulece lacom. Din când în când se 
întrerupea ca să însemne pe o bucată de hârtie, 
mototolită şi pătată de cerneală, cu un crâmpei de creion 
cât un băț de chibrit, nişte cifre. 

— Ce ai de gând să faci după-masă? întrebă 
Francisco. 

— În mod obişnuit, ce face aici lumea, după- 
amiază? 

— Cei mai mulţi se odihnesc. Alţii, printre aceştia 
mă număr şi eu, mă duc să mă soresc pe plajă, deşi 
medicii mi-au interzis. Vii şi dumneata? 


— Vin! acceptă, dar nu mai înainte de a reflecta 
câteva secunde. 

Pentru a nu părea nepoliticoasă, văzând că 
Francisco îl ignora pe bătrân, Erna întrebă: 

— Cum găsiţi bucătăria grecească? 

Bătrânul nu răspunse. Absent, nu sesiza că 
întrebarea lui îi fusese pusă. 

— Auzi, Friedrich? Erna te-a întrebat cum te împaci 
cu bucătăria grecească. Eu ştiu ce ai să răspunzi, dar 
fiindcă nu eu ţi-am pus întrebarea, eşti obligat să 
răspunzi. 

— Eu mănînc numai pentru că trebuie să mănînc, 
pentru că mâncatul este o necesitate fiziologică. De 
aceea, mi-e indiferent cu ce anume îmi umplu stomacul. 

— Probabil că şi în dragoste, ea fiind de asemenea 
o necesitate fiziologică, nu ai preferinţe. 

— Bineînţeles că nu. Nu am, şi nu am avut nici pe 
vremea când eram tânăr şi îmi puteam permite luxul să 
aleg. După aceea, din cauza miopiei pronunţate, aproape 
că îşi vâri nasul în farfurie, dându-le a înţelege că a purta 
o conversaţie în timp ce el îndeplineşte o obligaţie pur 
fiziologică nu-i face deloc plăcere. 


O oră după masa de prânz, Erna se întâlni pe plajă 
cu Francisco. Stătea culcat pe nisip - şi nisipul fusese 
adus din altă parte - sub o imensă umbrelă de soare, dar 
nu în slip, ci îmbrăcat în halat. Adusese cu el un vraf 
întreg de ziare greceşti şi acum le frunzărea. Nu era 
singurul pe plajă. 

— Credeam că n-ai să mai vii, i se adresă Francisco 
în clipa în care îi descoperi umbra pe nisip. 

Erna înţelese că Francisco nu lepădase halatul de 
pe el dinadins, ca să-şi ascundă trupul slab, descărnat. 

— Spune-mi, nu crezi că are să se interpreteze 
greşit faptul că astă-noapte ne-am plimbat împreună, că 
astăzi am prânzit împreună, iar acum ne-am dat întâlnire 
pe plajă? 


— Dacă în locul meu te-ai întâlni cu Bernard, poate 
că da. 

— Cine e Bernard? 

— Cel din dreapta dumitale. Masculul acela superb, 
care o unge pe spate cu cremă pe Catherine. Fiind însă 
vorba de mine, nu cred că ar putea să-i treacă prin minte 
cuiva că între noi doi ar putea exista ceva, decât numai 
dacă eşti anormală şi îţi place să faci dragoste cu cineva 
care a început să moară. Toată lumea ştie că nu mai am 
de trăit decât doar câteva luni. Ei, ce zici de Bernard? 
Nu-i aşa că-i un tip de mascul pe cinste? 

— Mda! Văd că lor puţin le pasă de o anume 
recomandare. 

— Ce fel de recomandare? 

— Că este bine să mă feresc aici pe insulă de orice 
fel de complicaţii sentimentale. Sau, poate, 
recomandarea mi-a fost numai mie făcută? 

— E valabilă pentru toată lumea. Numai că pentru 
ei este neavenită. 

— De ce? 

— Pentru că ei, Catherinei, nu-i place să facă 
dragoste cu bărbaţii. După felul cum te priveşte, mi-e 
teamă că biata de ea va sfârşi prin a se îndrăgosti de 
dumneata. 

— Haide, nu vorbi prostii! Spune-mi mai bine ce se 
mai întâmplă în lume. Ce spun ziarele? 

— Nimic important. Dacă vrei însă să fii la curent 
cu ceea ce se întâmplă pe mapamond găseşti la 
bibliotecă tot felul de ziare. N-ar fi exclus ca şi pe cele 
din România. Probabil ai fost informată că una din 
cursele zilnice pe care le efectuează elicopterul este 
destinată aducerii presei pe insulă. 

— Abia acum allu. 

— Prin mine, Erna, ai să afli o mulţime de lucruri de 
care altfel luai cunoştinţă cine ştie peste cât timp, poate 
chiar niciodată. Zău că aş merita să-mi mulţumeşti. 


— Mulţumesc! Numai că te-aş ruga să nu-mi 
vorbeşti absolut deloc despre ceea ce ar putea, sub o 
formă sau alta, să-mi dăuneze. 

Francisco începu să râdă. 

— Eşti teribilă, Erna! 

— De ce? 

— Pentru că eşti foarte naivă. 

— Vrei să te explici? 

— Dumneata îţi închipui că rămânerea pe insulă 
depinde de respectarea cu stricteţe a recomandărilor ce 
ti-au fost făcute de Boris. 

— De unde ştii că el mi le-a făcut? 

— Presupun. El este şeful dumitale, sub ordinele lui 
lucrezi. E, deci, normal ca el să-ţi fi făcut primele 
recomandări. 

— El, da! Aş vrea să te întreb ceva, Francisco: dacă 
rămânerea pe insulă nu depinde de ceea ce, sub un 
singur cuvânt, s-ar putea numi disciplină, atunci de ce 
anume depinde? 

— De aportul pe care îl poţi aduce Trustului. Dacă 
mă dau pe mine de exemplu, pot să-ţi spun că am fost 
cel mai nedus la biserică dintre toţi, şi totodată cel mai 
curios. Mai ales pentru acest ultim cusur am fost în mai 
multe rânduri certat, avertizat, ameninţat. Şi bineînţeles 
nu mi s-a întâmplat nimic. Ştii de ce? Pentru că aveau 
nevoie de mine, de capul meu care valora cât întreaga 
rezervă de aur a băncii Angliei. Pentru bătrânul căpitan... 

— Care căpitan? îl întrerupse Erna. 

— Predecesorul baronului. Numai Dumnezeu ştie 
care a fost numele lui adevărat. Pentru noi toţi el era 
căpitanul de cursă lungă. Deci pentru el, iar după 
moartea acestuia pentru baron, am fost copilul răsfăţat, 
căruia i se permiteau multe /ndiscipline, fiindcă pe 
altcineva cu un cap mai bun ca al meu nu găseau. Pun 
rămăşag că îţi stă pe buze să întrebi: „Francisco, ce 
atribuţii ai în cadrul statului major al Trustului?” Nu ai 
însă curajul, fiindcă ţi-e teamă de Boris. Nu-i aşa ca 


profesorul ţi-a atras atenţia că este interzis să se discute 
despre activitatea pe care o desfăşurăm aici? 

— Da! recunoscu Erna. 

— Martor mi-e Dumnezeu că dumneata nu mi-ai 
pus o asemenea întrebare şi dacă, totuşi, vreau să 
răspund la ea, îmi asum toată răspunderea. Trebuie să 
ştii - şi probabil ştii - că aici pe insulă toţi sunt specialişti 
în ceva, şi încă dintre cei mai pricepuţi din toţi câţi există 
pe lume. Specialităţile la care mă refer se învaţă undeva. 
Fie la universităţi, fie la şcoala vieţii. Singura specialitate 
care nu se poate învăţa nicăieri, ci trebuie să te naşti cu 
ea, este însuşirea de a avea idei. Sunt omul care are idei. 
Pentru orice problema, oricât de dificilă, dacă se 
apelează la mine, găsesc totdeauna soluţia cea mai 
avantajoasă. Când încă mai trăia bătrânul lup de mare - 
pe atunci insula aceasta încă nu era proprietatea 
Trustului - mă chema la el pe iahtul „Nebel 1” şi-mi 
spunea: „Francisco, concernul de medicamente «X» a 
pus la punct tehnologia unui antibiotic deosebit de 
eficace în maladia «Y». Trustul « Z» este dispus să 
plătească douăzeci de milioane de dolari dacă îi punem 
la dispoziţie formula antibioticului respectiv. Ai vreo idee 
cum am putea ajunge în posesia formulei respective?”' 
Pe moment, bineînţeles, nu aveam. După ce reflectam 
însă câteva zile, îmi venea ideea. Trustul încasa 
milioanele, iar eu o primă substanţială, fiindcă, trebuie să 
recunosc, cel puţin faţă de mine, nu s-au arătat 
cărpănoşi. Nu vreau să mă laud, dar să ştii, nu a existat 
măcar o singură lovitură de prestigiu dată de Trust în 
care ideile mele să nu fi avut rolul hotărâtor. Brusc, 
Francisco mototoli ziarul pe care îl ţinea pe genunchi şi 
izbucni în râs. Un râs amar care trăda disperarea: Văd că 
am început să mă laud ca o cocotă bătrână cu succesele 
ei din tinereţe. Fiindcă tot ceea ce ţi-am spus e valabil 
pentru trecut. Da, am avut idei. Dar astăzi nu le mai am. 
De când s-a încuibat în mine boala asta blestemată, pe 


care nici un medic nu este în stare s-o diagnosticheze, 
ideile au început să mă părăsească. 

— Ascultă, Francisco, dacă eşti atât de bolnav cum 
spui, de ce nu te internezi într-un sanatoriu, de pildă în 
Elveţia? 

— Nu vorbi prostii, Erna. Sunt un om condamnat. 
Nimic nu mă mai poate salva. Dacă nu aş fi laş, m-aş 
sinucide. Sunt însă. Dealtfel, mă mistific, drogându-mă. 

— Agravându-ţi boala. Baronul ştie că te droghezi? 
Mă mir că tolerează aşa ceva 

— Asta-i bună! se înveseli, brusc, Francisco. 
Desigur că este la curent. Vrei să ştii ceva? 


— Ce? 

— Că drogul mi-l procur prin Trust. 
— Nu se poate! 

— Ba da, Erna! Şi asta spune mult. 
— Ce? 


— În primul rând ei ştiu că boala nu are leac. În al 
doilea, îşi dau scama că drogul, care are efecte 
distrugătoare asupra unei constituţii de fier, asupra uneia 
şubrezite ca a mea efectele sunt ucigătoare. Cu toate 
acestea ei se îngrijesc ca praful să nu-mi lipsească. 
Sesizezi de ce o fac? 

— Nu! 

— Pentru că nu mai am idei. Procurându-mi-l, vor 
să grăbească deznodământul. Înţelegi? Nu mai au nevoie 
de mine. E clar, nu-i aşa? 

O spunea fără nici o părere de rău, ca o constatare 
lipsită de importanţă, şi care parcă nu pe el îl privea. 

— Spune-mi, Francisco, dacă ai vrea să părăseşti 
definitiv insula te-ar lăsa să pleci? 

— Bineînţeles! Ei ştiu că îmi voi ţine gura. În 
definitiv, de ce aş trăncăâni? Nu am nimic a le reproşa. 
Faţă de mine s-au achitat, în mod onorabil, ba chiar 
generos, de toate obligaţiile. 

— Bine, dar chiar tu ai spus că, vrând să scape de 
tine, îţi procură drogul. Asta ţine tot de generozitate? 


Francisco schiţă gestul omului căruia i s-a făcut 
lehamite să tot audă debitându-se nerozii. 

— Prea judeci simplist, Erna. Nemaiavând idei, 
procurându-mi drogul, ei vor să grăbească 
deznodământul. Asta nu înseamnă că o fac din 
meschinărie, ca să nu mai cheltuiască bani cu hrana şi 
întreţinerea unui cal bătrân ca mine. Concepţia morală a 
Trustului fiind dincolo de bine şi de rău, grăbindu-mi 
sfârşitul vor să-mi facă un bine. Ei procedează exact ca 
medicul care, ştiind precis că pacientul va muri sigur, ca 
să-l scutească de suferinţe inutile, îi administrează 
otrava. Dacă bolnavul ar şti ce a făcut medicul pentru el, 
murind, l-ar binecuvânta. De obicei însă, asemenea acte 
de veritabilă umanitate se fac fără ştiinţa celui 
condamnat. Eu însă, cunoscându-i pe cei ce vor să mă 
scutească de o lungă agonie, mă simt obligat faţă de ei 
şi ar trebui să le-o dovedesc în vreun fel. Din păcate nu 
mă pricep cam cum ar trebui să procedez. 

Şi izbucni într-un râs nervos şi ironic. Abia acum 
înţelese Erna că Francisco nu credea o iotă din ceea ce 
spunea. 

— Primeşte un sfat, Francisco. Pleacă imediat. 

Francisco, boţindu-şi buzele a dispreţ, întrebă 
aproape răstindu-se. 

— Unde să mă duc? 

— Într-un sanatoriu, în cazul când situaţia 
materială îţi permite acest lucru. 

— Bani? Am mai mulţi decât mi-ar trebui chiar 
dacă, sănătos fiind, aş mai trăi de acum încolo încă o 
sută de ani. De sanatoriu însă nici să n-aud. In cazul 
acesta unde să mă duc? Să călătoresc? Aş putea să-mi 
cumpăr un iaht. Pentru mine, n-ar reprezenta un efort 
financiar exagerat. Da, aş putea să-mi cumpăr un iaht şi 
să străbat cu el toate mările şi oceanele în compania 
unei şleahte de nebuni şi nebune. Dumneata, Erna, 
habar nu ai cât de mulţi sunt paraziţii ăştia care abia 
aşteaptă să găsească un prost ori un nebun naiv şi bogat 


de care să se lipească asemenea unor căpuşe. Din 
păcate nu mă ispiteşte defel să voiajez. Deşi nu aveam 
cont deschis la o bancă, totuşi de la vârsta de 
optsprezece ani m-am vânzolit prin toată lumea, aşa că 
acum când sunt bolnav şi blazat e normal să nu-mi 
surâdă o călătorie pe mare, fie chiar cu un iaht 
asemenea lui „Nebel 2”. 

Erna se întrebă dacă nu cumva Francisco fabula, 
dacă nu cumva era mitoman. Spusese: ,... e normal să 
nu-mi surâdă o călătorie pe mare, fie chiar cu un iaht 
asemenea lui «Nebel 2»,. Cum, plătea oare Trustul atât 
de bine pe cei din statul major încât aceştia puteau 
deveni milionari? 

— Multe lucruri surprinzătoare aflu de la dumneata, 
Francisco. De pildă, n-aş fi crezut că poţi ajunge milionar 
lucrând pentru Trust. 

— M-ai înţeles greşit, Erna. E drept, Trustul mi-a 
plătit bine ideile pe care i le-am furnizat. În definitiv, la o 
anumită bursă, ideile se menţin la cursul cel mai ridicat. 
Asta însă nu înseamnă că datorită Trustului sunt astăzi 
un om bogat. Banii câştigaţi de pe urma ideilor vândute 
Trustului reprezintă doar zece la sută din capitalul de 
care dispun. 

— Şi celelalte nouăzeci de procente? 

— Mi-au picat, cum s-ar spune, din cer. Şi fiindcă 
Erna îl privea neîncrezătoare, adăugă: Da, da, mi-au 
picat din cer. Dumitale pot să-ţi spun. După ce ai să afli 
despre ce anume e vorba, ai să-ţi dai seama ce mare rol 
joacă întâmplarea în viaţa unui om. In urmă cu şase ani 
mă aflam în Brazilia, într-o anume colonie de emigranţi 
nemti, foşti nazişti. Probabil ai auzit că, în America de 
Sud, foşti nazişti care au izbutit să ajungă acolo au 
înfiinţat colonii, concepute şi conduse după principii tipic 
naziste. Ei bine, cum îţi spuneam, în urmă cu şase ani, 
mă aflam într-o asemenea colonie, trimis de Trust cu o 
anume treabă, nu importă cu ce anume treabă. La puţine 
ore de la sosirea mea, dar în orice caz după ce 


rezolvasem problema pentru care fusesem trimis, con- 
ducătorul cel mare al coloniei făcu un infarct. Şi cum per- 
soana respectivă în ierarhia nazistă avusese un grad 
mare, toţi îşi pierdură capul, şi încă în aşa măsură, încât 
pur şi simplu uitară de mine. În clipele acelea mă aflam 
în odaia ce-mi fusese pusă la dispoziţie şi mă odihneam, 
deoarece peste o oră urma să plec din nou la drum cu un 
avion particular, care să mă transporte la Sao Paolo. Am 
sunat ca să anunţ că sunt gata de plecare. Am sunat de 
mai multe ori, dar nimeni nu s-a arătat. Inchipuindu-mi 
că soneria e defectă, am ieşit pe coridor. Nu era nimeni. 
Şi, acum, fii atentă să vezi ce înseamnă întâmplarea. 
După ce am trecut prin mai multe odăi, am nimerit într-o 
încăpere despărțită printr-o uşă - în clipa aceea între- 
deschisă - de camera în care fusese transportat cel ce 
suferise infarctul. Ei bine, Erna, am nimerit în clipa când 
bolnavul, presimţindu-şi sfârşitul, destăinuia celui care 
urma să-l urmeze la conducerea coloniei următoarea 
taină: în 1943, când dezastrul Germaniei devenise, chiar 
pentru nazişti, inevitabil, el, muribundul, depusese la o 
bancă din Elveţia, în numele său şi al unei alte persoane, 
ulterior decedată în Uniunea Sovietică, sume de bani în 
devize, care, la terminarea războiului, totalizau suma de 
patruzeci şi şase de miloane de dolari, pe care banca 
urma s-o pună la dispoziţia persoanei care va cunoaşte o 
anume parolă. Şansa mea, extraordinara mea şansă a 
fost că am ajuns la timp în camera alăturată ca să aud 
numele băncii şi parola. De necrezut, nu-i aşa? 

— Da! recunoscu Erna impresionată de ceea ce 
auzea. 

—...Şi totuşi adevărat.Am devenit milionar datorită 
purei întâmplări. 

— Şi? vru Erna să cunoască urmarea. 

— Vrei să ştii ce a urmat după aceea? Simplu. M- 
am furişat înapoi în camera mea - din nou am avut şansa 
să nu întâlnesc pe nimeni - şi, o jumătate de oră mai 
târziu, avionul mă ducea la Sao Paolo. De acolo, în 


aceeaşi zi, am plecat spre Geneva cu un Boeing al 
companiei „Panamerican”, iar două zile mai târziu 
ridicam de la banca respectivă suma de douăzeci şi trei 
milioane de dolari, pe care în aceeaşi zi i-am depus la o 
altă bancă în condiţii similare, adică tot pe bază de 
parolă. 

— Şi de ce nu ţi-ai însuşit toată suma? întrebă 
Erna. 

— Dumneata, în locul meu, aşa ai fi procedat? 

— Da! In locul dumitale, cred că n-aş fi putut 
rezista tentaţiei. 

— Eu am rezistat, Erna. Din prudenţă. 

— Prudenţă? 

— Când ai o avere de patruzeci şi şase de milioane, 
poţi să-ţi pierzi capul şi să faci o mulţime de prostii. 

— De pildă? 

— Să pui bazele unui nou Trust, gen „Nebel”, de 
pildă. O tentaţie realmente irezistibilă, Erna. Cine a avut 
ideea Trustului a fost un om extraordinar. 

— Cine a avut-o? 

— Nu ştiu! Poate bătrânul căpitan de cursă lungă. 
Cine ştie? 

— Spune-mi, Francisco! Nu ţi-a fost teamă că ai 
putea fi bănuit că ai sfeterisit milioanele? 

— In nici un caz frică. Nimeni nu mă văzuse intrând 
sau ieşind din camera aceea. Asta nu înseamnă că nu mi- 
am luat unele măsuri de siguranţă. De pildă, când m-am 
dus să ridic banii, nu m-am prezentat sub adevărata mea 
înfăţişare, deşi pe cei de la bancă nu-i interesa cine ridică 
banii, ci doar ca solicitantul să cunoască parola. De 
atunci au trecut şapte ani. În tot acest timp nimeni nu m- 
a supărat în legătură cu acei bani. După cum îţi poţi da şi 
singură seama, nu am motiv să mă tem. În schimb mă 
tem de cu totul altceva. Că voi muri înainte de a mă fi 
hotărât cui să las moştenire milioanele mele. 


Seriozitatea cu care pronunţă ultimele cuvinte, 
îngrijorarea sinceră ce i se citea pe figură o făcură pe 
Erna să izbucnească în râs. 

— Cred că nu vorbeşti serios, Francisco. 

— Ba da! Cum nici că se poate mai serios. Habar 
nu am ce utilizare să dau milioanelor mele. 

— Lasă-e rudelor. 

— N-am rude. Toate au murit. 

— Unui prieten! 

— Nu am un prieten care ar merita să-l fericesc. 

— Atunci unei femei pe care ai iubit-o. 

— Am cunoscut multe femei, dar nu am iubit pe 
nici una. Nu ştiu! Poate că n-am avut şansa să cunosc 
una care să merite a fi iubită. Sau, poate, fiindcă am 
înţeles ceea ce ele încearcă să ascundă cu atâta grijă 
faţă de noi, bărbaţii, de multe ori chiar fără să-şi dea 
seama: că nu merită să fie iubite. O spun nu ca să fiu 
nepoliticos cu dumneata, ci pentru că ai şansa să mă 
surprinzi în puţinele mele momente de sinceritate. 

— În cazul acesta nu-ţi rămâne altceva de făcut 
decât să-i donezi unei instituţii. 

— Nici aşa ceva nu-mi surâde. Ar fi ceva foarte 
obişnuit. Au fost şi sunt atâţia bogătaşi care îşi lasă 
averile unor aşezăminte ştiinţifice sau de caritate. Eu 
vreau să găsesc altceva. Ceva ieşit cu totul din comun, 
care să dezlănţuie nişte reacţii în lanţ violente. Să nu mă 
întrebi la ce anume reacţii mă gândesc. Ce ciudat! Eu, 
care până de curând am furnizat altora idei 
extraordinare, nu sunt capabil să găsesc şi pentru mine 
una măcar. Dar acum, Erna, trebuie să te las. Inţelegi de 
ce. 

Erna care, de câteva momente, observase că 
Francisco dădea semne vădite de nelinişte, înţelese că 
venise ora când trebuia să se înţepe. 


La câteva minute după plecarea lui Francisco, 
Catherine, părăsindu-l pe Bernard, veni să se întindă 
lângă ea pe nisip. 

— Ce faci, Erna? 

Întrebarea i se păru Ernei stupidă, de aceea replică 
sec: 

— Mă prăjesc. 

— Vrei să te ung pe spate cu cremă? 

— Nu! 

— Te rog să mă laşi. 

— Nu am nevoie. M-am uns. Ţi-ai lăsat singur 
prietenul. Nu e frumos din partea dumitale. 

— Ce ţi-a spus Francisco despre mine? 

— Nu am vorbit despre dumneata. Nici măcar 
numele nu ţi l-a pomenit. 

_— Nu te cred! Este imposibil să nu mă fi vorbit de 
rău. Il cunosc eu. 

— Te rog să mă crezi că aici n-a fost vorba despre 
dumneata. 

— Imposibil! Înţelegi? Imposibil! Francisco mă 
urăşte. 

— Nu cred. 

— Ba da! Mă urăşte, fiindcă m-a cerut de nevastă, 
şi eu l-am refuzat. Mi-a spus că, dacă accept să-l iau de 
bărbat, îmi lasă prin testament toată averea lui, care, 
aşa pretinde el, se ridică la douăzeci şi trei de milioane 
de dolari. 

— Frumoasă avere! De unde o are? A moştenit 
vreo rudă bogată? întrebă Erna, vrând să afle dacă toată 
lumea de pe insulă era la curent cu proveniența averii 
lui. Dacă da, însemna că cele douăzeci şi trei de milioane 
nu existau decât în închipuirea lui Francisco şi că, la fel 
ca ceilalţi, voise s-o epateze cu o biografie întru totul 
confecţionată. 

— Nu ştiu! N-a vrut să-mi spună. Îi place să tragă 
pe alţii de limbă, dar de la el nu poţi afla nimic. 


Dacă Francisco fabulase în legătură cu proveniența 
milioanelor, ar fi fabulat şi faţă de Catherine. Era deci 
foarte probabil că îi spusese adevărul. 

—... Şi dumneata ai crezut că într-adevăr este 
milionar? 

— Toată lumea de aici ştie că este foarte bogat. 
Poate că nu are chiar atâtea milioane, dar câteva tot are. 

— Va să zică n-ai vrut să-l iei de bărbat, deşi ţi-a 
oferit milioanele lui, multe, puţine câte are. 

— Nu! 

— De ce? Fiindcă este bolnav? 

— Când mi-a propus să mă mărit cu el încă nuera 
bolnav. 

— Atunci? 

— Mi-e frică de el! 

— larăşi trebuie să întreb: de ce? 

— Cineva mi-a spus că şi-a omorât nevasta. 

— Ţi-a spus cineva. Şi de unde ştii că acel „cineva” 
nu te-a minţit? 

— Nu m-a minţit fiindcă este vorba de fratele meu. 
Fratele meu era amantul nevestei sale. Francisco l-a silit 
pe fratele meu s-o ucidă. 

— Va sa zică nu Francisco, ci fratele dumitale a 
ucis-o. 

— N-ar fi ucis-o, căci o iubea, dacă Francisco nu l- 
ar fi silit. 

— Frumoasă scuză, n-am ce zice! 

— De ce îl aperi dacă nu cunoşti amănuntele? 

— Spune-mi-le! 

— S-a întâmplat în Franţa, la Cap d'Antibes. Fratele 
meu lucra în poliţie. Francisco şi soţia sa veniseră acolo 
ca turişti. Nu ştiu în ce împrejurare fratele meu a 
cunoscut-o pe nevastă-sa. A fost pentru amândoi ceea ce 
francezul numeşte „coup de foudre”. Francisco a aflat. 
Şi, fiindcă îl avea la mână pe Michel, l-a silit s-o ucidă. 

— Cu ce-l avea la mână Francisco pe fratele 
dumitale? 


— Michel închisese ochii într-o afacere de 
contrabandă cu stupefiante. L-a şantajat: dacă Michel n-o 
omoară, el, Francisco, predă poliţiei toate dovezile pe 
care le are în legătură cu rolul jucat de fratele meu în 
contrabanda cu stupefiante. 

—... Şi atunci a omorât-o. 

— Da! 

— Fratele dumitale nu a avut nimic de suferit? 

— Nu! Pe el l-au însărcinat să ancheteze cazul. 
Dealtfel, şi crima fusese pregătită cu multă minuţie de 
către Francisco. 

— Probabil împreună cu fratele dumitale. 

— Mda! Împreună. 

Frna era uluită. Nu ştia ce să mai creadă. Cine 
minţea? Francisco sau Catherine? Sau poate că amândoi 
spuseseră adevărul? Dar în acest caz, pe bună dreptate 
se temuse Catherine să se mărite cu Francisco. lată, 
trecuseră abia douăzeci şi patru de ore de când era pe 
insulă şi câte lucruri nu aflase! Catherine, o lesbiană 
ajunsă în statul major pentru cine ştie ce merite 
excepţionale, soră a unui oli'iţer de poliţie stipendiat de 
contrabandiştii de stupefiante, ucigaşul amantei sale pe 
care - după spusele surorii lui - o iubea, şantajat de soţul 
încornorat. Francisco, omul cu capul doldora de „idei”, 
hoţul norocos care, datorită unei şanse extraordinare, 
reuşeşte să sfeterisească douăzeci şi trei de milioane de 
dolari, soţul încornorat care îşi ucide femeia infidelă cu 
mâna altuia. Reflectând la cele ce aflase, Erna se întrebă 
dacă nu era cazul să-şi revizuiască părerea proastă pe 
care o avea despre sine însăşi. 

— S-a întâmplat de mult ceea ce mi-ai povestit? 
întrebă Erna. 

— Da! Pe atunci Francisco era foarte tânăr. 

— Fratele dumitale tot în poliţie lucrează? 

— A murit în Algeria unde fusese transferat cu 
slujba. L-au omorât partizanii comunişti algerieni. Apoi cu 
alt ton, persuasivă: Erna, te sfătuiesc să nu ai încredere 


în Francisco. Dacă te-a acaparat de cum ai pus piciorul 
pe insulă, înseamnă că urmăreşte ceva. Crede-mă, ar 
trebui să te temi şi tu de el. 

În zilele următoare, Erna continuă să lucreze la 
completarea şi transcrierea fişelor. Şi, pe măsură ce-i 
treceau tot mai multe fişe prin mână, uimirea ei creştea, 
constatând cât de bine pus la punct era fişierul Trustului. 
Evident, în covârşitoarea lor majoritate, datele cuprinse 
în fişele ce-i trecuseră prin mână - personalităţi din 
lumea ştiinţifică, artă, presă, cultura în general - erau de 
domeniul public. Ele fuseseră extrase din diferite publi- 
caţii şi reviste de specialitate, atât din ţară cât şi din 
străinătate. Erna, care era o novice, descoperea cu 
surprindere că din lectura atentă a presei, a buletinelor 
radio şi televiziune se pot colecta un număr important de 
date cu caracter informativ, pentru omul de rând ano- 
dine, lipsite de importanţă, însă extrem de valoroase 
pentru serviciile de informaţii străine. La acestea se 
adăugau celelalte date, obţinute prin mijloace mai dis- 
crete şi care se refereau la viaţa particulară a persona- 
lităţilor studiate, la defectele lor. 

Timp de trei zile Erna lucră la fişele pe care Boris i 
le prezenta în fiecare dimineaţă, aducându-le la zi, 
adnotând concluziile şi, atunci când era cazul, înlocuindu- 
le cu punctul ei personal de vedere, în totală 
contrazicere cu al celui care întocmise fişa inițiala. În 
aceste trei zile Boris se abţinuse de la orice fel de 
aprecieri în legătură cu fişele întocmite. 

În cea de-a patra zi, Boris o pofti la el în birou. Era 
grav şi parcă mai plin de sine decât de obicei. Totuşi 
ochii săi, care parcă te sfredeleau, o priveau cu 
bunăvoință. 


— Vreau să te anunţ, chiar de la început, că 
rezultatul primului test îţi este favorabil. Chiar, aş zice, 
întru totul favorabil. Ai demonstrat nu numai seriozitate 
şi conştiinciozitate în îndeplinirea obligaţiilor, dar şi o 
bună cunoaştere a sufletului omenesc. Am apreciat, 
domnul baron şi cu mine, că dumneata ai înţeles că nu 
numai oamenii cinstiţi, dar şi cei cu mai multe sau mai 
puţine păcate nu se hotărăsc să facă spionaj de dragul 
aventurii. Cu excepţia profesioniştilor, ceilalţi oameni 
trebuie ori ispitiţi, ori cumpăraţi, ori siliţi, adică şantajaţi. 
Ca să putem şti care din aceste trei metode trebuie 
folosită pentru a da maximum de randament este musai 
să cunoaştem calităţile, dar mai ales defectele, chiar cele 
mai ascunse, ale persoanei de care va trebui să ne 
folosim. 

Boris vorbea declamatoriu şi Erna, ascultându-l, se 
întreba dacă nu cumva, evadând din realitatea imediată, 
profesorul se închipuia ţinând o prelegere de la înălţimea 
catedrei. 

—  Dumneata, Erna, ai ţinut seama de 
recomandările pe care ţi le-am făcut şi, în caracterizarea 
de sinteză, nu te-ai rezumat să repeţi punctul de vedere 
al predecesorului dumitale, ci ai exprimat o opinie 
personală, mult mai judicioasă. De ce mai judicioasă? 
Pentru că dumneata ai cunoştinţe sau poate intuiţii mai 
exacte în ceea ce priveşte sufletul omenesc. 

— Mulţumesc pentru apreciere, domnule Boris. 

— Spunc-mi Boris! 

— Mulţumesc, Boris! 

— De mâine vei primi o nouă însărcinare. 

— Un alt test? 

— Nu! Domnul baron, care a apreciat în mod 
deosebit rezultatele obţinute la primul test, a hotărât să 
nu te mai supunem celorlalte. In consecinţă, de mâine 
vei trece să lucrezi în munca în care va trebui să te 
specializezi în timpul cel mai scurt. Vei lucra la „Harta 


informativă” a României, despre care, dealtfel, ţi-am 
vorbit. 

— Mi-ai vorbit, da, în treacăt. 

— Pentru o perioadă de timp, sarcina dumitale va 
consta în a ţine la zi „Harta informativă”, inserând în 
compartimentele respective informaţiile care ne parvin în 
fiecare zi. Din păcate, de o bună bucată de vreme, 
veştile pe care le obţinem din ţară pe diferite canale s-au 
împuţinat, ca urmare a apariţiei unei legi foarte drastice, 
cu privire la apărarea secretului de stat. Totuşi, dacă nu 
plouă, pică. În orice caz, nu cred că vom ajunge în 
situaţia ca dumneata să şomezi. Deci, repet, la început, 
pentru câtva timp, încă nu ştiu pentru cât anume, 
sarcina dumitale va consta în completarea „Hărţi 
informative”. Ulterior, adică după ce te vei fi familiarizat 
cu această muncă, mai exact, după ce, studiind-o, îţi vei 
da seama că există sectoare de activitate descoperite 
din punct de vedere informativ, vei putea face propuneri 
concrete de îmbogăţire a sectorului în suferinţă, fie prin 
trimiterea în România a unui agent cu o misiune precisă, 
fie recrutând din interior pe cineva competent în 
problema respectivă. Dar, cum îţi spuneam, asta eo 
treabă de viitor. Dacă viitorul acesta va fi apropiat sau 
îndepărtat depinde numai de dumneata, Erna. 

— Mă voi strădui, Boris, să corespund încrederii pe 
care mi-o acordaţi - dumneata şi domnul baron. 


Noua activitate pe care Erna începu s-o desfăşoare 
chiar de a doua zi era de natură s-o pasioneze. Deşi, 
cantitativ, informaţiile erau puţine, în schimb erau 
variate. Ele ajungeau la statul major pe diferite canale. 
Multe dintre ele, şi nu dintre cele lipsite de importanţă, 
aveau ca sursă pălăvrageala. Pălăvrăgeala unora care, în 
localuri publice, în tramvaie sau autobuze, discută 
„Micile” lor probleme de muncă, fără să le treacă prin 
minte că aceste „mici” probleme, coroborate cu alte 
„Mici” probleme, pot edifica pe cineva interesat în 


această treabă cu privire la una sau alta din marile 
probleme ale uzinei respective. Printre „corespondenţii” 
din Bucureşti exista unul a cărui activitate se rezuma în 
transmiterea informaţiilor pe care le obținea ascultând 
pălăvrăgeala unor navetişti, muncitori şi funcţionari la o 
mare întreprindere din Capitală.  „Corespondentul” 
acesta, care semna cu numele conspirativ „Justin”, se 
mărginea să reproducă fidel, fără nici un comentariu, 
ceea ce auzea în tren de la cei care se duceau sau 
veneau de la lucru. Luate fiecare în parte, informaţiile 
păreau lipsite de importanţă. Selecţionându-le şi 
confruntându-le cu cele anterioare, în scurt timp Erna 
reuşi să-şi facă o imagine mai mult sau mai puţin exactă 
în legătură cu sortimentele pe care le producea uzina, cu 
dificultăţile ivite în unele sectoare de activitate, cu 
cantitatea şi calitatea pieselor destinate exportului. 

Materialele expediate de un alt „corespondent” 
suscitară interesul Erniei în cel mai înalt grad. 
„Corespondentul” semna „Anton” şi, din felul cum erau 
redactate, Erna înţelese că acesta era ceea ce fusese şi 
ea până a nu fi descoperită: un agent care nu lucra de 
unul singur, ci avea unul sau mai mulţi complici. 
Specialitatea lui „Anton” şi a complicilor săi era spionajul 
industrial şi privea comerţul exterior. Informaţiile 
transmise de „Anton” erau de cea mai mare importanţă, 
atât pentru completarea „Hărţii informative”, cât, mai 
ales, pentru că unele dintre ele puteau fi imediat 
fructificate. Adică vândute firmelor interesate fie să 
cumpere anumite produse industriale - materii prime, 
metale ori minereuri -, fie să investească capital sub 
formă de utilaje pentru diferite fabrici, fie sub formă de 
împrumuturi, fie, eventual, sub forma unor societăţi 
mixte. 

Într-una din zile, în timp ce Erna citea ultima 
„corespondenţă” primită de la „Anton”, Boris intră în 
biroul unde lucra ea. 

— Cum merge treaba, Erna, bine? 


— Binişor, Boris,  binişor. Tocmai citeam 
corespondenţa lui „Anton”, primită cu poşta de ieri. 

— Interesantă? 

— Mie, care nu sunt specialistă, mi se pare că da. 
Este vorba de o rocă, considerată până de curând ca fără 
utilitate practică, dar care, în urma unor cercetări de 
laborator, s-a descoperit că poate fi utilizată în con- 
strucţii, ca material izolant de mare eficacitate. „Anton” 
anunţă că cei din ţară sunt interesaţi să exporte cantităţi 
cât mai mari din această rocă, la un preţ cât mai 
convenabil. „Anton” a aflat şi s-a grăbit să ne informeze 
cu câţi dolari sunt dispuşi românii să vândă tona. In 
esenţă, cam asta. Bineînţeles, „corespondenţa” mai con- 
ţine o mulţime de date tehnice, care, în discuţia noastră, 
probabil că nu interesează. 

— Evident....Şi zici că a izbutit să afle la ce preţ 
sunt dispuşi să vândă românii tona? 

— Da! Cu cincizeci de dolari. 

— Asta e foarte important. Bravo lui „Anton” că a 
putut afla. 

Erna îl privi întrebător. Nu înţelegea de ce Boris 
considera că „Anton” merita felicitări pentru că izbutise 
să afle preţul de vinzare per tonă. Cu toate că avea 
experienţă în materie de spionaj - ea doar organizase şi 
condusese reţeaua „călugăriţelor” - se putea considera, 
în raport cu vastitatea domeniului, o novice. 

— Nu înţeleg, Boris! E chiar un merit atât de mare 
pentru „Anton” faptul că a izbutit să afle preţul la care 
românii sunt dispuşi să vândă roca? În definitiv, cel care 
are de oferit o marfă este cel care propune şi preţul. Nu 
văd în ce constă „secretul” pe care „Anton” l-a 
descoperit şi pentru care ispravă merită felicitări. 

Boris luă o mină gravă, doctorală, şi Erna, care 
începuse să-l cunoască, se aştepta să asculte o mică 
prelegere în legătură cu subiectul pe care îl abordase. Şi, 
într-adevăr, chiar aşa se întâmplă. 


— Cu toate că ai făcut treabă bună pe vremea 
când lucrai pentru Trust, de un anumit sector te-ai ţinut 
departe. Dealtfel nici nu ai primit dispoziţii de la noi. Este 
vorba de comerţul exterior. Este sectorul cel mai 
periculos, fiindcă, după toate probabilitățile, acesta se 
află în atenţia specială a celor de la Securitate. Şi nici nu 
este de mirare. România - ca şi alte ţări socialiste - 
ambiţionează să se industrializeze. Ca să-şi procure 
maşinile pe care nu le poate produce singură, are nevoie 
de devize. Ca să facă rost de devize, trebuie să exporte 
mărfuri de tot felul, care să fie competitive pe piaţa 
mondială. Deci, şi într-un caz şi în celălalt, probleme de 
comerţ exterior. Dumneata spuneai cam aşa: Nu văd de 
ce „Anton” trebuie felicitat pentru că a aflat la ce preţ 
sunt dispuşi să vândă roca lor. În definitiv, cel care vinde 
trebuie să comunice partenerului cât pretinde pentru 
marfa oferită spre vînzare. 

— Şi-apoi - îl întrerupse Erna - există pentru 
fiecare marfă un preţ al pieţei europene sau mondiale. 
Nu? 

— Bineînţeles. Numai că preţul acesta este 
oscilant. Depinde de o mulţime de factori, de 
conjunctură. Mă rog, nu e cazul să intru în detalii. 
Desigur, când oferi ceva spre vinzare, nu poţi face 
abstracţie de preţul pieţei. Numai că fiecare încearcă să- 
şi plaseze marfa în condiţii cât mai avantajoase. Pe 
urmă, preţurile variază şi în raport cu cantitatea mărfii pe 
care vrei s-o plasezi. La un preţ vinzi o marfă când 
partenerul tău e dispus să cumpere o mie de tone şi la 
altul dacă se oferă să-ţi cumpere zeci de mii; la un preţ 
dacă te plăteşte cu bani gheaţă şi la un preţ dacă îţi dă 
în schimb nişte utilaje de care tu ai mare nevoie. Spune- 
mi, cu câţi dolari sunt dispuşi românii să vândă tona de 
rocă? 

— Cu cincizeci de dolari, măcinată. 
` — Ştii ce înseamnă aceşti cincizeci de dolari? 
Inseamnă că sub această sumă nu pot cobori, fiindcă ar 


însemna să facă o afacere proastă, cu alte cuvinte să 
păgubească economia naţională. Să presupunem că de 
această rocă sunt interesate mai multe firme. Printre ele 
se află şi una care cunoaşte dinainte preţul până la care 
partea română este dispusă să coboare ca să încheie 
totuşi afacerea. Ei bine, după părerea dumitale, Erna, 
firma aceasta are sau nu şansa să înlăture pe ceilalţi 
concurenţi? 

— Da! 

— lată de ce informaţia lui „Anton” este importantă 
pentru noi. Ea poate fi transformată în bani. Şi fii sigură 
că serviciul care se ocupă cu plasarea informaţiilor va 
găsi imediat un client interesat să obţină praful de rocă 
în condiţiile cele mai avantajoase posibile. N-aş vrea să 
te plictisesc dându-ţi „lecţii”. Cum însă şi pe viitor te vei 
mai întâlni cu asemenea cazuri, cred că nu strică dacă îţi 
mai dau un exemplu. Să zicem că românii vor să 
cumpere o fabrică ultramodernă de prelucrarea lemnului, 
şi că patru firme se oferă să procure instalaţiile 
respective. Fiecare dintre ele propune un anume preţ, 
fără să cunoască preţurile cu care intră în competiţie 
ceilalţi concurenţi. Dar iată că acelaşi „Anton” află: 
firmele concurente; prețul de vinzare; condițiile 
ofertanţilor în legătură cu modalităţile de plată: achitarea 
integrală în dolari la predarea instalaţiei; achitarea în 
produse - industriale, agroalimentare, etc.; achitarea sub 
formă de împrumut acordat de o bancă care deţine 
acţiuni la întreprinderea respectivă; pe termen scurt sau 
lung, şi, în fine, cuantumul dobinzii. Deci patru 
întreprinderi mari, fiecare ofertând în condiţii diferite. 
Dintre ele, numai una convine cel mai mult partenerului 
român, respectiv cumpărătorului şi, în consecinţă, 
aceasta are toate şansele să obţină comanda. Şi sigur ar 
obţine-o dacă n-am interveni noi oferind toate aceste 
date unuia dintre cei patru concurenţi. Rezultatul? El va 
scoate din competiţie pe ceilalţi concurenţi, oferind un 
preţ mai avantajos decât aceştia. Mai mult, în cazul când 


e vorba de o comandă de zeci de milioane, firma res- 
pectivă se poate înţelege cu celelalte firme concurente 
ca să nu coboare preţul sub o anumită sumă, urmând ca 
aceea dintre ele care va obţine contractul să împartă 
beneficiile sau să acorde celorlalte anumite bonificaţii. 
lată, dar, Erna, de ce consider eu ca informaţii de genul 
acesta sunt deosebit de importante, şi de ce oameni ca 
„Anton” sunt pentru noi deosebit de preţioşi. 

— După câte mi-am putut da seama, „Anton” este 
unul dintre „corespondenţii” cei mai activi ai Trustului, 
observă Erna în speranţa că ar putea afla de la Boris 
date mai precise în legătură cu cel care se ascundea sub 
numele conspirativ „Anton”. 

— Da, e foarte activ. Mă întreb însă cât va putea 
rezista. Ţi-am spus că sectorul comerţului exterior este 
cel mai periculos, fiind în atenţia specială a Securităţii. În 
orice caz, dacă a rezistat până acuma, înseamnă că e 
foarte deştept şi că va cădea numai în cazul când va 
comite o prostie copilărească, sau din pură întâmplare. 
Altceva? 

— Nimic. 

— In cazul acesta te las să lucrezi. 


Sâmbătă, Erna se sculă mai de dimineaţă decât de 
obicei, fiindcă îşi închipuise că sâmbăta era ziua când 
toată lumea pleca să-şi petreacă week-end-ul la Atena. 

Dar când ajunse la debarcader, ca să asiste la 
plecarea lui „Nebel 2”, constată că se înşelase. Pe 
coverta de la prova iahtului nu văzu decât puţină lume. 
Bernard, care se afla pe chei, şi care de asemenea nu 
pleca, îi spuse că sâmbăta şi duminica nu erau zilele de 
week-end absolut pentru toţi cei din statul major. Din 
dispoziţia baronului, trebuia asigurată o permanenţă pe 
insulă. 

Bernard venise în port ca s-o conducă pe Catherine 
şi, după ce fata se urcase pe punte, el rămase pe chei, 
ca un adevărat gentleman, deşi ea nu-i dădea nici un fel 


de atenţie, ci, întoarsă cu spatele, discuta destul de 
însufleţit cu Francisco, aflat şi el pe punte. 

După ce iahtul se desprinse de chei, cu o graţie de 
delfin tânăr, Bernard, care flutura mîna într-un mod 
caraghios, de parcă pentru prima dată în viaţa lui făcea 
aşa ceva, întoarse capul şi, uitând că stătuseră de vorbă 
câteva clipe mai înainte, întrebă: 

— Ce mai faci, Erna? 

— Bine. 

— Eram sigur că ai să pleci şi dumneata. 

— Da? Şi de ce erai chiar atât de sigur? 

— Într-adevăr, oare de ce eram atât de sigur? se 
întrebă cu o naivitate probabil prefăcută, parcă 
aşteptând ca ea să găsească explicaţia. 

— Întrebi serios? 

— Chiar foarte serios. 

— Eu, chiar dacă aş fi vrut să plec, n-aş fi putut. Pe 
insulă nu mă aflu decât abia de o săptămână. 

— Serios? Chiar numai de o săptămână? continuă 
el să se mire, la fel de prefăcut. 

— Dar dumneata de ce nu ai plecat? întrebă la 
rândul ei Erna, simțind că Bernard, brusc, îi devenise 
profund antipatic. 

— Week-end-ul - aşa cum ţi-am mai spus - este 
obligatoriu pentru toată lumea, dar nu neapărat 
sâmbăta. Zilele mele libere sunt marţi şi miercuri. 
Dumneata pentru ce zile ai optat? 

— Încă nu am fost întrebată. De vreme ce nu 
cunosc pe nimeni la Atena, nu am preferinţe pentru 
anumite zile. Când va trebui să mă pronunt, am să trag 
la sorţi. 

— În orice caz, te sfătuiesc să nu alegi ziua de 
sâmbăta. Sîmbăta şi duminica Atena e pustie. Toată 
lumea pleacă la mare, în vile proprii sau închiriate. Dacă 
ai să te hotărăşti pentru zilele de marţi şi miercuri are să- 
mi pară bine. 


— Nu cred că mă voi putea hotărî. La noi marţi e 
considerată zi cu ghinion. 

— Când e mai puţină lume pe insulă, mă simt mult 
mai bine. Păcat că zilele de week-end nu sunt aceleaşi 
pentru toată lumea. Ca să nu văd mutrele celorlalţi, cred 
că aş putea rămâne aici singur chiar şi un an întreg. Din 
păcate, pe insulă trebuie asigurată o permanenţă. Apoi 
imediat, cu ton de parcă abia aflase noutatea şi neapărat 
trebuia s-o discute cu cineva: Ştii că pe insulă 
funcţionează un sistem de televiziune cu circuit închis? 

— Acum aflu. Şi la ce foloseşte? 

— Dacă eşti foarte curioasă, întreabă-l pe Boris. Pe 
vremea când şef era bătrânul căpitan de cursă lungă, nu 
exista aşa ceva. Cunoşti  Super-Market-ul „Frații 
Lambropouli” de la Atena? 

— Cine nu-l cunoaşte! 

— Mi se pare că acolo există televiziune cu circuit 
închis. Dacă într-adevăr există, scopul pentru care a fost 
instalată aici la noi nu diferă prea mult de cel de acolo. 

— Vrei să spui că ne supraveghează fiindcă nu au 
încredere în noi? 

— Şi de ce ar avea? Nu cumva te simţi jignită? 

Şi Bernard începu să râdă în hohote. 

— Nu înţeleg ce găseşti de râs! 

— Cum să nu râd dacă te poţi simţi jignită? Te 
asigur că nici eu şi nici ceilalţi nu găsim nimic anormal în 
faptul că nu au suficientă încredere în noi. iți repet: de ce 
ar avea? La drept vorbind, ce suntem noi altceva decât 
nişte mercenari? Mercenari? Poate că termenul nu este 
cel mai potrivit. Sau este, în măsura în care spionajul 
poate fi considerat război. Totuşi, dacă îţi displace 
cuvântul „mercenar”, să căutăm un altul, unul poate 
chiar şi mai puţin măgulitor. Din punct de vedere al 
conştiinţei morale suntem nişte otrepe. Pe dumneata te 
exclud - deocamdată -, deoarece despre dumneata nu 
ştiu nimic. Noi ceilalţi însă suntem unşi cu toate alifiile, 
parcă aşa se spune. Să mă iau pe mine drept pildă. La 


optsprezece ani am făcut parte dintre mercenarii care au 
luptat în Congo. Acolo am ucis, am jefuit, am incendiat, 
am violat - pe scurt am făcut toate ticăloşiile. Mai târziu, 
în Indochina, mi-a venit ideea să culeg pe cont propriu 
informaţii şi să le vând părţilor beligerante în funcţie de 
interesul pe care ele îl prezentau pentru una sau alta 
dintre tabere. Ei, dar n-am să-ţi înşir tot ceea ce am făcut 
până în ziua când am acceptat să lucrez pentru Trust. 
Poate ai să mă întrebi ce m-a determinat să accept? 

— Nu! N-am să te întreb. 

— Totuşi, am să-ţi spun. Pentru că mă săturasem 
de Indochina. După ce de zece ori încercaseră să mă 
curețe, şi de fiecare dată scăpasem cu viaţă numai 
datorită unei minuni, am izbutit să mă conving că venise 
timpul să spăl putina. 

— Cine a vrut să te omoare? 

— Află, Erna, că în Indochina niciodată nu poţi să 
ştii cine anume are interesul să te trimită pe lumea 
cealaltă, aşa cum nu poţi prevedea nici în ce fel va 
încerca s-o facă. Există acolo nişte metode de a te lichida 
cu totul şi cu totul originale. Am fost de atâtea ori la un 
pas de moarte, încât, de multe ori, noaptea, când mă 
trezesc brusc din somn, cine ştie din ce motiv, câteva 
clipe nu-mi pot da seama dacă sunt viu sau dacă nu 
cumva am murit - şi, mort, visez că sunt în viaţă. Ti-am 
spus că am acceptat sa lucrez pentru Trust pentru că mă 
săturasem de Indochina. Trustul îmi propunea să mă 
folosească în Europa. După experienţa dobândită în 
Indochina, să fac spionaj în Europa era pentru mine 
floare la ureche. M-am remarcat în foarte scurt timp şi 
tot în foarte scurt timp am fost avansat şi iarăşi avansat, 
până într-o zi când mi s-a propus să lucrez în statul 
major, aici, pe insulă. Biografia celorlalţi, chiar dacă 
diferă - şi sigur diferă -, prin ceva se aseamănă. Printr-o 
anume trăsătura comună: suntem cu toţii nişte 
aventurieri. Cu toţii ne-am oferit serviciile pentru bani. 


„Nu şi în ce mă priveşte, îi replică Erna în gând. Eu 
sunt aici ca să mă răzbun”. 

— Asta înseamnă că nici unul dintre noi nu poate 
justifica, din punct de vedere moral, de ce lucrează 
pentru Trust. Nu există ţară în lume care să nu aibă un 
serviciu de spionaj. Confraţii noştri din aceste servicii au 
un suport moral. In marea lor majoritate sunt, ca să spun 
aşa, în „serviciu comandat”. Bagă de seamă, am spus în 
majoritate, nu în unanimitate. Însă cine dintre noi poate 
invoca patriotismul? Nici unul. Mai mult, faptul că în 
activitatea pe care o desfăşurăm aici ne „ocupăm” de 
patria noastră, suntem din punct de vedere al intereselor 
ţării, nişte trădători. Doamne, dar faci nişte ochi! 

— i se pare! Te ascult cu atenţie, protestă Erna. 

— Vreau numai să-ţi demonstrez de ce noi - cu 
excepţia dumitale - nu ne simţim jigniţi că baronul nu 
are încredere în noi. Deci, ascultă mai departe. Noi 
lucrăm neutru „Nebel”. Dar „Nebel” nu este o ţară. Ţările 
toate, fără excepţie, au servicii de spionaj. „Nebel” face 
spionaj, deşi nu este o ţară. Este o întreprindere care 
produce o marfă deosebită - informaţia secretă - şi care 
nu urmăreşte decât profitul. De aceea şi denumirea de 
„trust” mi se pare cum nici că se poate mai potrivită. 

— Trustul „Nebel”! Dar de ce Nebel? întrebă Erna. 

— În definitiv, întreprinderile, mari sau mici, 
trebuie să aibă un nume. „Mercedes”, „Ford”, „Fraţii 
Lambro pouli” şi aşa mai departe. Totuşi ai dreptate: De 
ce: Nebet se întrebă, pronunţând apăsat cuvântul 
„Nebel”. Cam ciudată denumire. Îmi aminteşte de parola 
secretă nazistă - „Nacht und Nebel”? care, daca apărea 
pe un mandat de arestare, însemna că cel arestat 
trebuia executat imediat şi pe ascuns. S-ar putea să fie 
doar o simplă coincidenţă, deşi toată lumea de aici ştie 
că Trustul, la înfiinţare, a dispus de capitaluri naziste 
secrete depuse la diferite bănci elveţiene. Ştiai? 


1 Ceaţă. 
2 Noapte şi ceaţă. 


— Nu! Dacă e trust, „Nebel” probabil că are şi 
acţionari. 

— Fără îndoială. Cine sunt aceia nimeni nu ştie. Mă 
refer la granguri. La cei care deţin majoritatea acţiunilor. 
Fiindcă mai există şi o... plevuşcă de acţionari, printre 
care ne numărăm eu, Catherine, Friedrich, Francisco, 
ceilalţi. După ce te vei mai învechi aici la noi ţi se va 
propune şi dumitale să-ţi investeşti o parte din venituri în 
acţiuni ale trustului. 

— Cum, Trustul emite acţiuni? Te pomeneşti că 
sunt şi negociabile la diverse burse, de pildă la cea din 
Atena. 

— Asta nu! Acţiunile sunt secrete. Sunt însă sigure 
şi ferite de fluctuațiile de la bursă. Atâta vreme cât 
Trustul va ființa, cumpărarea de acţiuni „Nebel” 
reprezintă o investiţie sigură. Inteligentă măsură, deşi nu 
originală. 

— Care? întrebă Erna, căreia nu-i era prea clar la 
ce anume se referea. 

— Chestia asta cu acţiunile, mai exact ideea de a 
ne coopta şi pe noi ca acţionari. Şi când spun noi nu 
înţeleg numai pe cei care suntem aici pe insulă şi 
alcătuim statul major, ci şi pe toţi cei care lucrează 
pentru Trust. Şi întrucât dividendele pe care Trustul le 
plăteşte sunt mari, cointeresîndu-ne, se asigură şi prin 
acest procedeu că nu vom comite indiscreții. 

— Există şi un alt procedeu? insistă Erna. 

— Altele! De pildă, televiziunea cu circuit închis. 
Dealtfel de la ea am pornit discuţia. Dumneata ai afirmat 
că nu prea e măygulitor pentru noi să ştim că Trustul nu 
are încredere în noi. Ti-am explicat că, de vreme ce nu 
există vreun mobil moral care să justifice opţiunea 
noastră pentru Trust, este normal să nu aibă încredere în 
noi. Ei ştiu că lucrăm pentru Trust, fiindcă suntem bine 
plătiţi. Dar cum afacerile sunt afaceri, şi în afaceri, în 
afară de profit, restul nu mai contează, ei sunt conştienţi 
că există oricând pericolul ca vreunul dintre noi să vrea 


să-şi schimbe stăpânul cu un altul care plăteşte mai bine. 
De aceea, ei nu pot avea încredere deplină în noi, motiv 
pentru care au introdus televiziunea cu circuit închis, 
probabil şi alte drăcovenii tehnice. Deci, pe de o parte, 
încredere limitată, concretizată în televiziune cu circuit 
închis, sistem de pază şi alarmare electronice, probabil 
nu singurele, pe de alta, încercarea de a ne lega de 
Trust, cointeresîndu-ne, adică oferindu-ne posibilitatea 
de a deveni acţionari. 

— Va să zică, mă sfătuieşti să-mi investesc 
economiile în acţiuni de-ale Trustului? 

— Da ! Dumneata vii dintr-o ţară socialistă, nu-i 
aşa? 

— Din România! 
` — De aceea nu ai fost sfătuită să cumperi acțiuni. 
In schimb agenţii din lumea liberă toţi sunt acționari. 
Aceste acţiuni, în caz de ghinion, devin deosebit de 
preţioase. 

— Cum, adică, în caz de „ghinion”? La ce fel de 
ghinion te referi? 

— Dacă unul cade şi este vârât la închisoare, 
Trustul se îngrijeşte ca familia celui închis să primească 
echivalentul acţiunilor în valută, plus o gratificaţie 
substanţială. Deci, dacă ai ajuns aici la noi şi, mai ales, 
dacă vei putea rămâne, sigur vei fi sfătuită să cumperi 
acţiuni. 

— Dacă voi putea rămâne? Şi, mă rog, de cine 
depinde ca să pot rămâne? 

— Numai de dumneata. Adică, numai în măsura în 
care vei şti să te faci utilă. 

— Îmi dai emoţii, domnule Bernard. 

— Îţi dau - ce? întrebă el, parcă nevenindu-i să 
creadă că a auzit bine. Şi apoi imediat: Dă-l dracului pe 
„domnule”. 

— Emotii, Bernard. 


— Emoţii.!... Faptul că mai poţi avea emoţii mă 
face să întreb prin ce capriciu al soartei ai ajuns aici pe 
insulă? 

— Nu înţeleg ce vrei să spui. 

— Emotii! Când te aud vorbind de emoţii, simt 
ceea ce simt nişte târfe bătrâne dintr-un bordel, când 
nimereşte în „salon”, din greşeală, o fecioară, 
închipuindu-şi că se află într-o pensiune de fete bătrâne 
şi virtuoase. Şi totuşi... Dar nu mai continuă. 

— ŞI, totuşi, ce? 

— De vreme ce te afli aici, în ciuda aerului 
dumitale de picată din lună, în ciuda stângăciei şi a 
aparentei lipse de experienţă, trebuie că eşti unsă cu 
toate alifiile. Altfel nu-mi explic defel cum de ai ajuns 
aici. Doar dacă te place baronul şi te-a adus ca să te aibă 
la îndemână. 

— Vorbeşti prostii! 

— De acord. Am formulat o ipoteză, în care n-am 
crezut o clipă. Baronul - pronunţă cuvântul cu o ironie 
evidentă - e un soţ model şi nu cred că şi-ar înşela 
nevasta cu dumneata. Deşi eşti foarte frumoasă, nu te 
poţi compara cu ea. 

— Nu ştiam că e însurat. Soţia lui locuieşte şi ea pe 
insulă? 

— Nu! La Atena. Câteodată vine să-l viziteze. Poate 
că odată se va întâmplă s-o vezi. 

— Mi-ar face plăcere s-o cunosc. 

— O spui cu un asemenea ton, încât sunt convins 
că eşti sinceră. Şi atunci... Zău, Erna, pentru mine eşti o 
enigmă şi, crede-mă, puţin chiar te invidiez. 

— De ce? 

— Pentru că, în cazul când baronul nu a avut un 
motiv cu totul şi cu totul particular - ştiu eu, poate îi eşti 
rudă? -, faptul că te-a adus aici înseamnă că, în ciuda 
aerului dumitale de „debutantă” într-ale meseriei, eşti 
tot atât de bună ca şi noi. 


— Ca să folosesc expresia dumitale, sunt, 
asemenea vouă, unsă cu toate alifiile. Asta în primul 
rând. În al doilea, chiar dacă, eventual, nu mă pot lauda 
că am adus Trustului servicii tot atât de mari ca 
dumneata, câte ceva am făcut şi eu pentru el într-o ţară 
socialistă, unde, probabil, ştii cât de greu şi cât de 
riscant este să desfăşori o activitate susţinută de spionaj. 

— Mie îmi spui? Ai uitat că am fost în Vietnam? 

— În fine, spre deosebire de dumneata, de ceilalţi, 
nu mă consider mercenară. Vin dintr-o ţară al cărei regim 
îl urăsc şi aş fi în stare să-mi dau şi viaţa ca să contribui 
la prăbuşirea lui grabnică. 

— Lucrezi de mult pentru Trust? 

— Am început în urmă cu zece ani. Dar, din 
aceştia, şapte i-am petrecut la închisoare. Nu sunt nici 
două luni de când am ieşit de acolo. 

— Şi te-au lăsat să pleci? 

— Nu m-au lăsat e;. M-a ajutat Trustul să pot pleca. 

— Şi ţi s-a propus să lucrezi aici pe insulă? 

— Da, baronul, pe care l-am cunoscut în România 

— Eşti cineva, Erna! Zău că eşti cineva. 

— Nu ştiu dacă asta înseamnă o laudă. 

— Ce? Păi dacă baronul a făcut ceea ce spui că a 
făcut pentru dumneata, înseamnă că eşti cineva. Ştii ce 
cred eu, Erna? Cred că, la o adică, eşti în stare să ne urci 
pe toţi în pom. 

— Nu ştiu dacă asta înseamnă o laudă. 

— Bineînţeles că laudă! 

— În cazul acesta, lauda dumitale mă măguleşte, îi 
replică, deşi gândea exact contrariul, dintr-un motiv care 
nu-i era prea clar, omul o enerva. Erna se ştia o fire 
calmă, şi, chiar în împrejurări când nervii o cam lăsau, 
Erna izbutea să se stăpânească. Bernard însă avea un 
dar extraordinar s-o scoată din sărite. Incă nu i se mai 
întâmplase să întâlnească un asemenea om. Oare ce 
anume din comportamentul acestuia izbutea s-o 
enerveze? Era respectuos, la locul lui, părea că nu 


doreşte altceva decât să fie prieteni. Erna care ştia, din 
proprie experienţă, cât de greu le este bărbaţilor să 
acorde femeilor prietenia lor, ar fi trebuit să fie 
mulţumită că, în sfârşit, a întâlnit un om care nu 
urmăreşte neapărat doar să se culce cu ea. Şi, cu toate 
acestea, Bernard nu-i era deloc simpatic, îi călca pur şi 
simplu pe nervi. Şi îi călca pe nervi, pentru că nu-şi putea 
da seama dacă era şi în realitate aşa cum voia să pară. 
Avea o vagă intuiţie - în cazul când era cu adevărat 
intuiţie, fiindcă nici asta n-o ştia - că Bernard gândea 
exact contrariul a ceea ce spunea. 

Bernard se uită lung la ea, pe urmă, cu miîhnire 
bine simulată, în cazul când nu era sincer: 

— Am impresia că nu ai încredere în mine. Da? 

lată că tocmai el pusese punctul pe i. Intr-adevăr, 
asta era. Bernard nu-i inspira deloc încredere. Nu-i in- 
spira încredere? Dar din ce punct de vedere? Era el o 
iscoadă? Dar în acest caz a cui? A lui Balthazar? O 
asemenea presupunere i se părea aproape absurdă. 
Atunci? Nu, altceva era. Deocamdată însă nu-şi putea da 
seama ce urmărea el. Poate mai târziu. De aceea, pentru 
moment, trebuia să-i răspundă la întrebarea pe care el i- 
o pusese. Şi, cine ştie, poate întrebase dinadins ca să 
vadă cum va reacţiona. Reproşul poate era o nadă? 

— Dacă hazardul a făcut să ne întâlnim cu toţii pe 
această insulă, ar trebui să avem încredere unul în altul. 

— Intr-adevăr, ar trebui! Din păcate aşa ceva nu 
există aici pe insulă. Oftă şi grăbi pasul. După câteva 
clipe, când îşi dădu seama că s-a depărtat prea mult, se 
opri s-o aştepte. lartă-mă! Mă gândeam la ceva. Şi 
fiindcă Erna nu întrebă la ce se gândise: De cenu mă 
întrebi la ce m-am gândit? 

— Fiindcă mie nu mi-ar fi plăcut să mi se pună o 
asemenea întrebare. 

— Totuşi am să-ţi spun la ce m-am gândit. M-am 
gândit că mi-ar plăcea să fim prieteni. Prieteni în înţe- 
lesul obişnuit, ca şi când am fi amândoi bărbaţi. Până în 


prezent nu am fost niciodată prieten cu o femeie. În 
schimb am avut mulţi prieteni, prieteni adevăraţi. Nu-ţi 
cer să-mi răspunzi acum dacă ai fi şi dumneata de acord. 
Te rog însă să te gândeşti. Când ai să crezi că îmi poţi da 
un răspuns bine chibzuit, anunţă-mă. Servus, Erna! Nu 
am luat încă micul dejun şi constat că mi s-a făcut 
foame. 

Erna, care nu luase nici ea micul dejun, îl lăsă să 
plece, bucuroasă că va fi singură şi că se va putea gândi 
la convorbirea avută cu el. Apropiindu-se de vilă, îl văzu 
stând pe o bancă umbrită de un chiparos şi fu sigură că 
pe ea o aştepta. Nu se înşela. Când Erna ajunse în 
dreptul lui, se ridică apucând-o de mână: 

— Acum cred că ştiu ce eşti! 

— Ce sunt? 

— O exaltată. Vii din România. Aşa mi-ai spus, nu? 

— Da, din România. 

— Şi, ajutată de Trust, ai putut fugi de acolo? 

— Da! 

— E clar Eşti o exa/tată!... Ai fugit de comunişti, 
fiindcă îi urăşti. E clar!... 

— Ti-am spus-o chiar eu. Nu-i descoperirea 
dumitale. 

— Şi ai venit aici pentru ca, lucrând pentru Trust, 
să loveşti în regimul pe care îl urăşti. 

— Şi asta ţi-am spus-o. 

— E clar: eşti o exaltată. Poţi iubi, poţi uri. Şi, 
fiindcă poţi iubi şi uri, te afli aici în slujba Trustului. Ceea 
ce faci, faci din convingere. Eşti formidabilă, Erna! Eşti 
singura aici pe insulă care slujeşte Trustul din con- 
vingere. Dacă, prin absurd, ţi s-ar încredința o sarcină în 
care să-ţi rişti pielea, sunt sigur că n-ai pretinde de la 
Trust o gratificaţie de periculozitate. Zău, Erna! Nu mi- 
am putut închipui că mai există oameni cu convingeri, în 
ultimă instanţă oameni exaltaţi. Cu tine Trustul a făcut o 
bună achiziţie, poate chiar cea mai bună, de vreme ce nu 
cred că mai există printre oamenii care îl slujesc un alt 


exaltat sau o exaltată. Ziceai că pe baron l-ai cunoscut în 
România? 

— Da! 

— Fără îndoială că baronul şi-a dat scama ce 
foloase poate trage de pe urma dumitale şi de aceea te-a 
ajutat s-o întinzi din România. 

— Ce fel de foloase? 

— Voiam să spun avantaje. În primul rând, pentru 
că ştia că în dumneata va putea avea o încredere 
deplină. 

— De ce? 

— Ştiind că eşti o exaltată, îl vei sluji nu pentru 
bani, ci ca să-ţi potoleşti ura. În al doilea rând, pentru că 
nu aveai să-l coşti multe parale. Erna, pot să fiu sincer? 

— Bineînţeles. 

— Ei bine, află că te stimez pentru că eşti, pentru 
că poți fi o exaltată. 

— Mulţumesc pentru stimă. 

— Dar, în schimb, te compătimesc sincer. 

— Şi, de ce, mă rog? 

— Pentru că faci parte din familia exaltaţilor. Când 
eram foarte tânăr, mi-a picat în mână o carte în care se 
povesteau, într-un stil popular, vieţile sfinţilor. Bieţii de 
ei, erau supuşi unor torturi inimaginabile, doar-doar s-or 
lepăda de credinţa lor în Hristos. Mă minunam de curajul 
cu care înfruntau cele mai cumplite suplicii, îi admiram, 
dar îi compătimeam pentru exaltarea lor. Dumneata, 
Erna, faci parte din aceeaşi familie, deşi te desparte de 
ei, în timp, o perioadă de aproape două mii de ani. Mă 
întreb dacă şi în dragoste eşti la fel de exaltată, dar nu 
îndrăznesc să-ţi cer să-mi răspunzi. 

— Faci foarte bine. 

— Ştiu că nici dumneata nu ai luat micul dejun, 
dar, fiindcă presupun că nu ţi-ar face plăcere, nu-ţi 
propun să-l luăm împreună. 

larăşi grăbi pasul şi, peste câteva clipe, îl văzu 
intrând în sala de mese. 


Erna renunţă la micul dejun. 

Se împlinea exact o lună de la sosirea ei pe insulă, 
în ziua când o părăsea, pentru patruzeci şi opt de ore, ca 
să-şi petreacă week-end-ul la Atena. În ajun, Boris o 
anunţase că domnul baron aprobase să se deplaseze cu 
elicopterul. Vestea aceasta i-o adusese la cunoştinţă cu 
un asemenea ton, iar chipul său exprima o gravitate atât 
de solemnă, încât Erna înţelese că Boris voia astfel să-i 
dea a înţelege că i se făcuse o mare favoare, ceea ce nu 
era adevărat, deoarece înaintea ei, în fiecare săptămîna, 
şi alte persoane făcuseră deplasarea tot cu elicopterul. 

Pe pilotul elicopterului îl chema Andrea Kapsali. În 
ciuda numelui, nu era grec. Se numea Kurt - conform 
obiceiului de pe insulă numele de familie nu se divulga - 
şi era neamt. Dacă avea patruzeci de ani, şi cu toate 
acestea faţa îi era brăzdată - în toate direcţiile şi în 
florme din cele mai fanteziste - de nenumărate riduri. 
Comunicativ, chiar din primele minute de zbor Erna află 
că avea „aproape” patruzeci de ani; că era neamt şi că 
se numea Kurt; că, înainte de a ajunge pilot pe elicopter, 
fusese pilot pe un turboreactor al companiei germane 
„Lufthansa”; că îşi luase numele de Andrea Kapsali şi că 
vorbea perfect limba greacă. 

— Şi de ce ţi-ai schimbat numele? îl întrebă Erna . 

— Fiindcă mi s-a sugerat să mi-l schimb. Să ştii, nu 
sunt singurul. Pe insulă te-a dus iahtul? 

— Da! 

— In cazul acesta înseamnă că l-ai cunoscut pe 
căpitanul Tanase Karagatsis. Ei bine, nu-l cheamă aşa, şi 


nu este nici el grec, aşa cum nu este grec nici Dionisi 
Anghelomati, căpitanul portului. 

— Şi lor li s-a sugerat să-şi schimbe numele? 

— Presupun. Pe Tanase îl cheamă de fapt 
Bartholomeus şi e olandez, iar pe Dionisi, căpitanul 
portului, Dag, suedez de origine. 

— Amuzant! observă Erna, pentru a nu da impresia 
că o interesa în mod deosebit ceea ce aflase. 

— Nu ştiu dacă e amuzantă, dar sigur ca este o 
măsură deşteaptă. 

— Găseşti? întrebă ea cu o indiferenţă perfect 
simulată. 

— Pot să vorbesc deschis cu dumneata? 

— De ce nu? 

— Pe mine nu mă interesează dacă „Nebel” este 
sau nn o „Fundaţie particulară pentru cercetări 
oceanografice”. Ştiu de la tata că nu e bine să-ţi vâri 
nasul acolo unde nu-ţi fierbe oala, mai ales dacă ai 
bănuieli că e vorba despre o altă mâncare decât aceea 
care se pretinde că este. Sunt bine plătit, mai bine decât 
la „Lufthansa” şi asta îmi ajunge. Baronul poate să aibă 
încredere în mine, şi are. 

Şi, fiindcă pilotul părea că nu mai are de gând să 
continue, Erna insistă: 

— ... Şi de ce crezi că e o „măsură deşteaptă”? 

— A, da! Într-o ţară invadată de turişti străini, dacă 
nu vii decât doar ca să-ţi petreci vacanţa şi să laşi nişte 
dolari, ci, de pildă, ca să faci afaceri, sau chiar pentru 
cercetări ştiinţifice, este preferabil să pari dintr-ai lor. Să 
nu vadă în tine un xenos!, mai ales când ai motiv să nu 
atragi asupra ta curiozitatea celor în mijlocul cărora te-ai 
stabilit pentru un timp oarecare. De aceea am ziscă eo 
treabă deşteaptă să ai personal care să poarte nume 
greceşti şi care, eventual, să poată afirma, fără a minţi, 
că în vinele lor curge şi un pic de sânge grecesc. 

— E cazul dimitale? 


1 Străin. 


— Da! Mama a fost grecoaică. Tata, deşi neamt, a 
trăit mulţi ani în Grecia, ca reprezentant al firmei de 
porţelanuri „Hoffmann” din Meissen, motiv pentru care 
am vorbit greceşte încă de copil. Deci, vorbind limba 
aproape ca un grec, având un nume grecesc, care grec 
nu m-ar considera ca fiind de-al lor? Pe de altă parte, 
faptul că „Nebel”, deşi firmă străină, are angajaţi 
aproape numai greci constituie pentru ea o bună 
propagandă. 

— Dar ceilalţi? Bartholomeus, Dag? 

— Nu ştiu dacă au şi ei niscai sânge grecesc. În 
orice caz vorbesc limba greacă. Bartholomeus a navigat 
mulţi ani pe unul din vasele lui Onassis, al cărui echipaj, 
aproape în întregime, era grecesc. Cât priveşte pe Dag, 
despre el nu ştiu nimic altceva decât că vorbeşte şi el 
greceşte. 

Erna putea fi mulţumită. Din pălăvrăgeala pilotului 
aflase lucruri importante. În primul rând, că „Nebe!” îşi 
camufla activitatea adevărată sub firma unei „Fundaţii 
ştiinţifice de cercetări oceanografice”. Era însă surprinsă 
că nici Francisco, nici Bernard şi nici ceilalţi cu care mai 
stătuse de vorbă nu-i spuseseră nimic. Reflectând mai 
adânc, singură găsi explicaţia: văzând că era admisă în 
statul major, trăseseră concluzia că fusese informată de 
Boris sau eventual de baron. Pe urmă, nu era lipsită de 
importanţă nici cealaltă informaţie: că, „angajaţii” 
Trustului, cei care veneau cel mai des în contact cu 
localnicii, trebuiau să împrumute nume greceşti şi să 
cunoască limba. 

— Dumneata eşti cetăţean grec? întrebă ea pe 
pilot. 

— Nu! Eu am paşaport Nansen. Mi se pare că Dag 
şi Bartholomeus au şi ei paşaport Nansen. 

Erna se întrebă de ce Trustul angaja personal care 
să aibă paşaport Nansen şi să cunoască limba greacă şi 
nu recruta greci adevăraţi, dar nu-şi putu explica. 
Probabil că nici Kurt nu s-ar fi priceput să-i dea un 


răspuns, de aceea renunţă să-l întrebe. Dealtfel, 
elicopterul se afla deasupra oraşului la mică înălţime. 

— Ce frumoasă e Atena! exclamă Erna, mai mult 
pentru sine. 

— S-o vezi noaptea, domnişoară, luminată. Află de 
la mine că nici un alt oraş din Europa nu-ţi oferă noaptea 
un spectacol mai fascinant decât Atena, tinu să-i atragă 
atenţia pilotul. 

— Ştiu. Într-o seară am admirat oraşul de pe 
Likavitos!. Probabil că din elicopter spectacolul e de-a 
dreptul feeric. 

— Exact! Acesta-i cuvântul potrivit. Un spectacol 
feeric. La Atena ce-ai să faci? 

— Am să colind muzeele. Şi, bineînţeles, voi începe 
prin a urca încă o dată pe Acropole. 

— Cunoşti pe cineva în oraş? 

— Nu! 

— Crezi că aş putea să-ţi fiu de vreun ajutor? 

— Prefer să mă descurc singură. 

— Bineînţeles! Să nu crezi că am spus-o cu vreo 
intenţie. 

Şi se posomori. Mai exact se întristă. Ernei îi păru 
rău că fusese atât de categorică. 

— Dar nici nu mi-a trecut prin minte aşa ceva. Cum 
ţi-am spus, prefer să mă descurc singură. Te rog să mă 
crezi. 

— La ce hotel vei sta? 

— Mi s-a reţinut o cameră la „King Minos”. 

Elicopterul ateriză pe aeroportul Mikonos. Un taxi, 
care îi aduse în oraş, opri în faţa hotelului. 

— Petrecere frumoasă, domnişoară! 

— Mulţumesc. La fel şi dumitale. 


Trecuse de miezul nopţii când un taxi o readuse la 
hotel. Pentru Erna fusese o zi plină. Toată dimineaţa şi-o 


1 Likavitos şi Acropole sunt cele două înălţimi care domină Atena. 


petrecuse la muzeul naţional de arheologie. Singură. Tot 
timpul singură. Prânzul îl luă la restaurantul hotelului 
„King George”. Garsonul! care o servi, în ciuda aerului 
său blazat de om care a văzut multe, şi pe care nu-l mai 
poate impresiona nici una din extravaganţele turiştilor, în 
timp ce o servea, o privea pe furiş, parcă mirându-se că 
o femeie atât de frumoasă lua masa la restaurant 
neînsoţită. 

După masa de prânz se odihnise două ore în 
camera ce-i lusese rezervată, pe urmă lenevise aproape 
toată după amiaza într-un fotoliu comod la cofetăria 
„Antoniadis” din piaţa „Sintagma”, frecventată aproape 
în exclusivitate de străini. În vreo două rânduri nişte 
francez încercară s-o abordeze, dar indiferența ei îi făcu 
să bată în retragere. Seara şi-o petrecu la o tavernă din 
cartierul cel mai vechi şi cel mai pitoresc al Atenei: Plâka. 

„.„Şi acum se afla din nou la hotel. Se trînti 
îmbrăcată pe pat. Nu-i era somn. Era tristă, era, mai ales, 
îngrijorată. Oare o urmărise cineva? Cu toate că făcuse 
tot ceea ce se pricepuse ca să se convingă, nu izbutise. 
In mod normal, faptul că instinctul ei tăcuse tot timpul ar 
fi trebuit s-o liniştească. Totuşi judecând la rece, îi era 
greu să creadă că fusese lăsată în pace. Dacă pe insulă 
exista televiziune cu circuit închis, celule fotoelectrice şi 
aparate care, în mod automat, înregistrau pe peliculă 
toate persoanele care se perindau prin anumite încăperi 
- asta o aflase în ultimul timp - precum şi un sistem de 
alarmă electronic, care se declanşa nu numai în cazul 
când o persoană străină ar încerca să pună piciorul pe 
insulă, ci chiar în cazul când cineva din statul major ar 
rămâne în sediu, sau s-ar introduce acolo în afara orelor 
de program, şi dacă toate aceste măsuri - Erna bănuia 
că mai existau şi altele pe care nu izbutise să le depis- 
teze - aveau o singură explicaţie: neîncrederea - nu 
putea crede că Trustului îi era indiferent cu ce anume se 


1 În Grecia aceasta este denumirea ce se dă chelnerului. 


îndeletniceau aghiotanţii lui în timpul week end-ului lor la 
Atena. 

Trânită pe pat, cu mâinile sub cap, Erna retrăia prin 
amintire evenimentele cele mai importante petrecute în 
decursul celor treizeci de zile de când se afla pe insulă. 
Abia acum şi abia aici, în camera de hotel, Erna se putea 
gândi în voie, fără să simtă senzaţia aceea ciudată de 
panică pe care o simţise pe insulă de fiecare dată când, 
stând culcată în pat, încercase până a nu o fura somnul 
să se gândească la ceea ce aflase citind 
„corespondenţele” primite în timpul zilei. Deşi - 
recunoştea - era o prostie, totuşi, în aşa măsură o 
impresionase tot ceea ce aflase despre mijloacele 
tehnice folosite de Trust ca să-şi supravegheze oamenii, 
încât, temându-se că ar putea exista un aparat care să-i 
înregistreze gândurile, evita să se gândească. 

Acum însă se putea realmente gândi. Bilanţul lunii 
expirate fusese pozitiv. Se dovedise utilă, şi Boris, în 
general reţinut şi zgiîrcit în aprecieri, o lăudase în două 
rânduri pentru conştiinciozitatea şi repeziciunea cu care 
îşi  însuşise tehnica dificilă a completării „Hărţii 
informative”: 

— Să ştii, Erna, domnul baron şi-a exprimat dorinţa 
să stea zilele acestea de vorbă cu dumneata. 

— Îmi va face plăcere să-l revăd, dăduse ea un 
răspuns specific femeiesc. 

De atunci trecuse mai bine de o săptămână şi 
domnul baron încă nu-şi făcuse timp s-o primească. Era 
nerăbdătoare ca întrevederea să aibă loc, deoarece 
spera că se va solda cu rezultate pozitive pentru ea. 
Spera să i se încredinţeze o altă misiune, mai 
importantă. Cu alte cuvinte spera să fie avansată. Era 
totuşi mulţumită de ceea ce realizase. In definitiv, 
accesul la „Harta informativă” însemnase foarte mult. 
Avusese astfel prilejul să constate că, deşi în „Harta 
informativă” a României existau multe şi importante 
goluri, totuşi Trustul izbutise să intre în posesia unor 


informaţii carc constituiau secrete de stat. Un câştig nu 
mai puţin important era şi faptul că îi treceau prin mîna 
„corespondenţele” semnate de „Justin”, „Anton” şi, în 
ultimele zile, ale unui alt „corespondent” care purta 
numele conspirativ „Bogdan”. 

Pe de altă parte, izbutise să afle câte ceva şi în 
legătură cu modul de organizare a Trustului. Desigur, 
ceea aflase era încă foarte puţin, şi privea doar organi- 
zarea pe orizontală. Dar era sigur că exista una şi pe 
vertcală, despre care însă încă nu aflase nimic. 

„Dacă aş putea transmite tot ceea ce am 
descoperit, nu s-ar mai îndoi de mine! Deocamdată 
însă...” 

Deocamdată însă nu îndrăznea să întreprindă 
nimic, deşi se temea că pe măsură ce zilele treceau ei, 
dar mai ales E/, vor sfârşi prin a se convinge că îi trăsese 
pe sfoară. Trebuia totuşi să fie prudentă, cel puţin până 
când va avea certitudinea că nu este urmărită. Altfel 
strica totul. Da, trebuia să fie prudentă şi dintr-un alt 
motiv, care, deşi nu rezista la o analiză lucidă, totuşi nu 
putea fi ignorat, fie şi numai pentru faptul că un om care 
trăieşte periculos trebuie să-şi asculte şi instinctul, nu 
numai raţiunea. 

De multe ori, pe insulă, noaptea, i se întâmplase să 
se deştepte brusc din somn, complet trează, de parcă 
nici nu ar fi apucat să adoarmă. Şi de fiecare dată se 
mirase că neliniştea fusese aceea care îi alungase 
somnul. Era ciudat că în timpul zilei niciodată nu se 
întâmplase să simtă acea ciudată nelinişte, care aducea 
mai curând a spaimă. Oare de ce numai noaptea, şi de 
ce fără motiv? In definitiv, ce se petrecea cu ea? Cei 
şapte ani petrecuţi la închisoare îi zdruncinaseră în aşa 
măsură sistemul nervos, încât starea de anxietate nu era 
altceva decât o consecinţă a sensibilizării exagerate a 
sistemului său nervos? Sau, poate, panica nu era decât 
clopoţelul de alarmă care voia să-i atragă atenţia asupra 
unei primejdii mai mult sau mai puţin iminente? Dar, în 


definitiv, exista oare vreun motiv care să justifice 
semnalul de alarmă? Nu, nu exista. Sau poate nu era ea 
în stare să înţeleagă? Greu de crezut. În definitiv ar fi 
putut să-şi dea singură seama dacă eventual ar fi comis 
vreo gafă, din care cauză Boris sau altcineva să fi început 
a o bănui. Nu pusese întrebări şi în general nu 
manifestase  curiozităţi care să trezească celorlalţi 
suspiciuni. Şi dacă unii dintre ei se arătaseră ceva mai 
vorbăreţi - Francisco, Bernard, Kurt - nu ea îi provocase. 
Dealtfel - şi asta abia acum observa - nici unul nu 
vorbise despre ceea ce Boris îi atrăsese atenţia că este 
interzis să se vorbească: ce atribuţii îndeplineau în statul 
major al Trustului. Doar Francisco putea fi învinuit că 
încălcase consemnul. Îi mărturisise că el era - mai 
curând că fusese - creierul. Dar, în definitiv, însemna 
asta o încălcare a consemnului? Ar fi însemnat încălcare 
dacă i-ar fi mărturisit măcar câteva din ideile lui 
„geniale”, care aduseseră Trustului mari profituri, iar lui - 
lui Francisco - gratificaţii substanţiale. Nu, - categoric! - 
nu avea motiv să se teamă că se trădase. Dar atunci de 
unde şi până unde neliniştea, spaimele de la miezul 
nopţii? Nu exista decât o singură explicaţie. Că sistemul 
ei nervos se sensibilizase într-o măsură considerabilă, 
alarmantă. 


A doua zi, urcă pe muntele Likavitos cu telefericul. 
Vizită biserica şi îşi petrecu dimineaţa filmând Atena de 
la înălţime. Masa de prânz o luă acolo, tot timpul singură, 
iar după orele patru, când soarele ardea încă nemilos, se 
întoarse la hotel, pentru ca să nu-l mai părăsească până 
a doua zi dimineaţa, când un taxi o repezi până la 
aeroportul Mikonos unde o aştepta Andrea Kapsali. 

— Te-ai distrat bine? fu prima întrebare pe care i-o 
puse pilotul. 

— Admirabil! 

— Îmi pare bine că te-ai distrat! 


Numai că Ernei i se păru că distinge în vocea lui o 
nuanţă de ironie. Şi, dacă nu se înşela, era cazul să se 
întrebe de unde ştia Kurt că nu se distrase defel şi că 
fusese un week-end mizerabil? Nu cumva îi purtase trena 
fără ca ea să prindă de veste? Imposibil. Dacă Balthazar 
îi agăţase totuşi o coadă, fusese cineva pe care ea nu-l 
cunoştea. 

— O spui de parcă nu m-ai crede, tatonă ea 
terenul. 

— Ce să cred? întrebă el cu o mirare probabil 
sinceră. 

— Că nu m-am distrat admirabil. 

— Sigur că nu te cred, nu se sfii el să recunoască. 
Dacă te-ai fi distrat, nu admirabil, ci măcar cât de cât, ai 
fi aratat altfel. 

— Cum? 

— Mai puţin obosită. Mai puţin plictisită. În fine, 
mai proaspătă, dacă se poate spune aşa. 

Erna se întrebă dacă trebuia sau nu să-l creadă. 
Oare, întradevăr, se cunoştea pe faţa ei că se „distrase” 
mizerabil? Şi, o clipă, fu ispitită să scoată oglinda din 
poşetă ca sa verifice. 

— Într-adevăr, nu m-am distrat prea grozav. 

— M-am oferit să-ţi ţin companie, dar dumneata m- 
ai refuzat. Nu ai încredere în mine. Asta-i! 

— Nu înţeleg ce interpretare dai dumneata acestui 
cuvânt. Nu am nimic de ascuns nici faţă de dumneata, şi 
nici faţă de altcineva, ca să nu-mi inspiri încredere. Şi 
imediat pentru a da cuvintelor o interpretare mai 
atenuată: Nu am niscai vicii ascunse şi nici nu-mi plac 
aventurile întâmplătoare, aşa că nu am avut vreun motiv 
special să refuz compania dumitale. Motivul a fost acela 
pe care ţi l-am spus. Când vizitez un oraş pe care nu-l 
cunosc, îmi place să descopăr singură ceea ce merită să 
fie văzut. 

— Vrei să spui că nu-ţi inspir neîncredere? 

— Nu vreau să rămâi cu o impresie greşită. Atât. 


—...Şi eşti pe insulă de o lună? 

— Da! 

— Atunci las-o moartă. Eşti pe insulă de o lună şi 
vrei să spui că încă nu te-ai molipsit de morbul blestemat 
al neîncrederii? Aiurea! Pe toţi ne-a contaminat. Nimeni 
nu are încredere în nimeni. Fiecare se fereşte de fiecare. 

— Dar de ce? 

— Nu ştiu! Eu, de pildă, deşi nu am nimic de 
ascuns, deşi sunt în afara problemelor voastre, nu am 
încredere absolut în nimeni, şi nimeni nu are încredere în 
mine. De ce se întâmplă aşa nu ştiu. Când sunt pe insulă 
în aşteptarea unei misiuni şi îmi omor timpul la bar sau la 
orele de masă la cantină, fiindcă am timp berechet, îmi 
place să observ. După numai câteva minute încep să mă 
întreb dacă tot ceea ce văd se petrece în realitate. 

— lartă-mă că te întrerup! Şi ce vezi? 

— Văd nişte oameni care se cunosc, se salută, stau 
la aceeaşi masă, îşi povestesc unii altora o mie de nimi- 
curi şi cu toate acestea nu au nici un pic de încredere 
unul în celalalt, nu se ascultă fiindcă ştiu că nimic din 
ceea ce spun nu este ceea ce ar voi să-şi spună dacă ar 
avea încredere unul în altul. Vorbesc, pur şi simplu 
pentru a salva aparențele, dar, în realitate, ei ştiu, fără 
să şi-o spună, că ar prefera să fie singuri, deoarece 
singuri fiind, nu mai trebuie să facă efortul de a întreţinu 
o conversaţie, care în realitate îi plictiseşte de moarte. Şi 
trebuie să ştii, dacă în primele clipe izbutesc să mă 
menţin lucid şi să constat ceea ce ţi-am relatat, este 
suficient ca cineva să intre în vorbă cu mine pentru ca 
imediat să devin circumspect şi contaminat de neîn- 
crederea reciprocă generală, să mă simt între oamenii 
aceia la fel de singur ca atunci când survolez cu 
elicopterul deasupra mării. 

„Are dreptate, îşi spuse, ce multă dreptate are!” 

Apoi tare, pentru a-l sonda: 


— Şi eu fac parte dintre cei de pe insulă în preajma 
cărora devii neîncrezător, suspicios. De ce atunci îmi spui 
atâtea lucruri care seamănă mult a confesiune? 

— lată o întrebare la care nu mi-e uşor să răspund. 
Ştiu eu? Eşti într-adevăr de pe insulă, dar eu nu te-am 
cunoscut şi nici măcar nu te-am văzut acolo, deşi spui că 
ai sosit în urmă cu o lună. Ştiu eu? Poate de aceea 
dumneata nu mă inhibi. 

— Crezi? întrebă ea sceptică. 

— Sunt aproape convins. Dacă te-aş fi cunoscut 
acolo, dacă am fi luat masa împreună sau am fi stat 
alăturea la bar, sigur că mi-ai fi inspirat neîncrederea pe 
care mi-o inspiră ceilalţi şi nu mă... confesam, ca să 
folosesc acelaşi termen. Dar, din fericire - ştiu eu dacă 
din fericire? -, nu te-am văzut decât abia în clipa când ai 
apărut la aerodrom.  Inţelegi? Deoarece, mai 
înainte,habar n-am avut de existenţa dumitale pe insulă, 
nu te-am integrat mediului şi pot acum să-ţi vorbesc aşa 
cum îţi vorbesc, de parcă nu ai face parte dintre ei. 

— În orice caz asta ar putea fi explicaţia, recunoscu 
Erna, în sinea sa nu întrutotul convinsă. 

— Cred însă că mai există o explicaţie. Cred că 
dumneata încă nu te-ai integrat mediului. 

— Cum adică? 

— Nu ai avut timp suficient ca să devii asemenea 
lor. 

— Eu cum îţi apar dumitale? 

— Ca un om adevărat într-o colonie de pinguini. 

— Nu înţeleg comparaţia, domnule Kurt. 

—  Închipuie-ţi o plajă dintr-o insulă populată de 
pinguini şi, printre ei, un om care se străduieşte să pară 
asemenea lor. Eu aşa te văd: omul acela năstruşnic. Mă 
întreb ce cauţi printre pinguinii ăia, de vreme ce nu eşti 
ca ei. 

— Ba sunt, se încăpăţină Erna, neliniştită că mai 
există unul care o simţea altfel. Nu sunt mai brează 
decât ei. Dealtfel, să ştii, mă simt grozav de bine pe 


insula. Atât de bine, încât aceste două zile de week-end 
mi-au părut tare anoste. 

— S-ar putea să fie aşa cum spui. Eu însă cred că 
dumneata, înainte de a deveni ca ei, vei pleca de pe 
insulă. 

— Poţi să fii sigur că n-am să plec. i-am spus că 
acolo îmi place tare mult. 

— Atunci, probabil că insulei nu-i va mai plăcea de 
dumneata şi te va obliga s-o părăseşti. 

Erna simţi aproape spaimă. Ce vroia să spună? 
Fusese un avertisment? Dar, în acest caz, cine era Kurt în 
realitate? Sau, mai exact, ce rol juca în afară de cel de 
pilot de elicopter. Cu alte cuvinte, fusese ataşat pe lângă 
persoana ei şi, în consecinţă, trebuia să se ferească de el 
mai mult decât de toţi ceilalţi? Îl privi pe furiş. 

Omul îi inspira încredere şi neîncredere în egală 
măsură. Totuşi dacă pilotul era mai mult decât un simplu 
pilot, şi dacă după replica lui - cel puţin în aparenţă 
neliniştitoare - ea ar da înapoi, schimbând vorba, sigur 
că i-ar trezi bănuielile. 

— Şi de ce crezi că s-ar putea ca „insulei” să nu-i 
mai placă de mine? 

— Fiindcă, deosebindu-te de ceilalţi, nu vei putea fi 
la fel de utilă ca ei. 

Era o explicaţie plauzibilă. 

— Cred că nu comit o indiscreţie dacă îţi spun că 
şeful meu este foarte mulţumit de mine. 

Andrea Kapsali ridică din umeri cu indiferenţă şi în 
următoarele minute, adică până în clipa când elicopterul 
se găsi deasupra minusculului aerodrom, nu mai vorbi. 

Abia atunci întrebă: 

— Vrei ca peste două săptămâni să te duc tot eu la 
Atena? 

— Da! 

— Îmi va face plăcere. 


Se mai scurse o lună. Între timp, Boris o anunţase 
încă o dată că domnul baron dorea să stea de vorbă cu 
ea, dar, iata, e împlinise cea de-a doua lună şi audiența 
încă nu avusese loc. De ce? Era în aşa măsură de ocupat 
sau survenise ceva? Era o întrebare la care nu găsea 
răspuns şi ca să-l întrebe pe Boris nu considera că este 
prudent. 

Deşi nu avea timp să se plictisească, - completarea 
la zi a „Hărţii” îi absorbea tot timpul - viaţa pe insulă nu-i 
plăcea. Începuse s-o apese şi, într-un fel, să simtă cam 
ceea ce simţise în anii pe care îi trăise la închisoare: o 
dorinţă năprasnică de a fi liberă, nesupravegheată. In 
primele săptămâni tare se mai mirase că ceilalţi, în 
ajunul zilei când urmau să plece pe continent ca să-şi 
petreacă week-end-ul, se bucurau ca nişte copii. Acum i 
se întâmplă şi ei la fel. Se bucura teribil de mult că a 
doua zi nu va mai fi pe insulă şi întrucâtva se va 
deconecta. Se bucura la fel, deşi era o mare deosebire 
între ea şi ceilalţi. Pentru ceilalţi, week-end-ul era cu 
adevărat un week-end deoarece se deconectau efectiv, 
pe când pentru ea deconectarea era relativă şi consta 
doar în aceea că, nemaifiind pe insulă, încordarea scădea 
măcar în atâta măsură încât neliniştea care, pe insulă, o 
trezea din somn aproape în fiecare noapte, pe continent 
se aciua, şi astfel izbutea să doarmă noaptea întreagă. 

De o deconectare în accepţia adevărată a 
cuvântului nu putea fi vorba, şi nici nu va putea fi atâta 
vreme cât nu avea să ştie, cu certitudine, dacă era sau 
nu urmărită. Pe insulă, simțeau cu toţii la fel. Mai exact, 
măsurile discrete de supraveghere, discrete, dar 
permanente, în aşa măsură îi inhibau, încât, nemaiavând 
încredere unul în celălalt, se supravegheau reciproc. 

Într-una din zile, Bernard, care, între timp, o ocolise 
parcă dinadins, o surprinse contemplând marea de pe 
pretinsul său domeniu. La început, Bernard se purtă cu 
ea cam mitocăneşte, pe urmă, calmându-se, putură 
discuta în linişte. Discuţia îi oferi Ernei prilejul să se 


convingă definitiv că neîncrederea reciprocă a celor ce 
alcătuiau statul major avea drept cauză lipsa de 
încredere a Trustului în oamenii săi de nădejde. 

Erna stătea pe o buturugă şi privea marea, când 
deodată l-a auzit ţipând la ea şi ocărând-o: 

— Nu ştiu ce dracu' te aduce tocmai aici, Erna. 
Locul acesta eu l-am descoperit, şi nu dau voie nimănui 
să-mi încalce domeniul. (Pronunţase cuvântul „domeniu” 
cu toată seriozitatea.) 

— Văd că ai un instinct de proprietate extraordinar. 
Cred că glumeşti... _ 

— Ba am vorbit foarte serios. lţi atrag atenţia - şi 
te rog să nu crezi că sunt cuvinte goale - dacă se 
întâmplă să te mai prind aici, am să te arunc pur şi 
simplu în mare. 

Erna îl privi cu atenţie. Părea realmente furios şi nu 
mai avu nici o îndoială că Bernard era capabil să-şi pună 
în aplicare ameninţarea. 

— Bine!... Văd că vorbeşti serios. 

— Foarte serios. 

— În cazul acesta nu-mi rămâne decât să mă ridic 
şi să plec. 

— Acuma, dacă tot ai venit... 

— Pot să rămân? 

— Da! 

— Mulţumesc! îl ironiză. Bernard se aşeză pe un 
bolovan, la o depărtare de ea nu mai mare de doi metri. 
Câteva minute nu-şi vorbiră. 

— Ce zi e astăzi? întrebă el după câtva timp. 

— Vineri. 

— Deci mai sunt patru zile! 

— Până când? 

— Până marţi. Ti-am spus că marţi şi miercuri sunt 
zilele mele de week-end. Aştept cu nerăbdare ziua de 
marţi. 

Şi, bucuros, începu să-şi frece palmele 

— Te bucuri de pe acum! constată Erna. 


— Mă bucur, da! 

— Cu toţii vă bucuraţi când e vorba să plecaţi pe 
continent. 

— Dumneata nu? 

— În nici un caz în măsura în care te bucuri 
dumneata. 

— Nici nu este de mirare. Aici, deşi am timp 
berechet, nu mă pot deconecta. Sunt inhibat. 

— Ce anume te inhibă? 

— Neîncrederea. 

— Mai zilele trecute încercai să-mi demonstrezi că 
neîncrederea lor nu te deranjează defel, că de vreme ce 
suntem nişte mercenari e normal ca ei să ne 
suspicioneze. 

— Nu văd ce legătură are una cu alta! 

— Nu? 

— Evident că nu. 

— Vrei să-mi explici? 

— Da! Nu mi se pare jignitor că baronul nu are 
încredere în mine, în noi, şi nu mă simt deloc jignit 
pentru faptul că mă supraveghează în mod discret cu 
teleobiectivul aparatului de filmat. Mi se pare normal că 
procedează astfel. Asta nu înseamnă că supravegherea 
în sine mă predispune la euforie. Dimpotrivă, îmi creează 
o stare de nervozitate, de nelinişte. Cum să-ţi explic? 
Chiar când sunt la mine în cameră mă simt invadat de un 
sentiment ciudat, de jenă. De aceea, oricât de cald mi-ar 
fi sau, pur şi simplu, oricât mi-ar plăcea să umblu gol prin 
cameră, să-mi scobesc nasul, să râgâi sau să fac nu ştiu 
ce altă „necuviinţă” înfierată de codul bunelor maniere, 
mă înfrânez. Cred că şi ceilalţi simt la fel. 

— Şi fiindcă simţiţi aşa, când va vine rândul să 
plecaţi în week end, vă bucuraţi, cu anticipatie, 
asemenea unor copii. 

— Exact! Treaba asta nu-i o chestie de demnitate, 
ci, mai curând, una de nervi. Nu de puţine ori mi se 
întâmplă ca la Atena să mă plictisesc aproape tot atât de 


mult ca şi pe insulă. În schimb acolo nu mă mai simt 
inhibat, ci deconectat, relaxat. 

— Numai pentru că nu te mai simţi supravegheat? 

— Da ! Îţi dai seama că este doar o chestiune de 
nervi. 

Erna crezu că venise momentul să pună punctul pe 
i, fără să trezească suspiciuni. 

— Într-adevăr e numai o chestie de nervi, cum spui 
dumneata, căci o prea mare deosebire nu cred că există. 

— Ce vrei să spui, Erna? Nu înţeleg la ce te referi. 

— Dar e foarte simplu. De la dumneata am aflat - 
mie nici măcar nu-mi dăduse prin minte - că aici pe 
insulă se exercită o supraveghere discretă şi continuă, ca 
urmare a faptului că Trustul, neavând încredere deplină 
în noi, trebuie să fie mereu în alertă pentru a putea 
acţiona prompt şi eficace în cazul când i-ar da prin minte 
unuia dintre noi să trădeze. 

— Şi ce-i cu asta? Este dreptul lui s-o facă, iar noi 
nu avem nici un motiv să ne simţim jigniţi. 

— Dar nu asta am vrut să spun când m-ai întrerupt. 

— lartă-ma! 

— Am vrut să spun următorul lucru: dacă este 
normal ca Trustul să nu aibă deplină încredere în noi, 
când ne aflăm pe insulă, „sub ochii lui”, cum s-ar spune, 
de ce ar înceta să ne supravegheze când ne aflăm pe 
continent? Nu ţi se pare curios? 

În sfârşit, zarurile fuseseră aruncate. De la 
Bernard, care părea destul de bine informat în legătură 
cu metodele Trustului, era posibil să afle ceea ce atâta 
se străduise să afle fără să izbutească. 

— i-am spus eu că supravegherea încetează în 
momentul în care punem piciorul pe continent? 

— Nu mi-ai spus. Dar, în cazul acesta, dacă 
supravegherea continuă şi acolo, de ce vă bucuraţi ca 
nişte copii... 

— Ai să te bucuri şi dumneata, după ce te vei mai 
învechi. 


— Reper, de ce vă bucuraţi dacă şi acolo 
supravegherea continuă? Ce, acolo nu mai este o 
„chestie de nervi”? întrebă Erna care se simţea aproape 
nenorocită. Deci instinctul ei n-o înşelase. Fusese tot 
timpul supravegheată şi desigur cu multă „artă” de 
vreme ce nu izbutise să se convingă singură. 

— Din punct de vedere al nervilor, acolo, Erna, 
situaţia este puţin schimbată. Aici ştiu că există 
televiziune: ştiu că există alte aparate şi că ele îmi 
înregistrează imaginea dacă trec pe coridor în orele când 
nu am voie; ştiu că şi în biroul în care lucrez nu sunt 
singur, că „cineva” nevăzut mă supraveghează. Pe 
continent e însă cu totul altceva. 

— De ce? 

— Din mai multe motive. Aici, teoretic, aşa cum ti- 
am demonstrat, Trustul nu poate avea o încredere 
necondiționată în noi. Aici, teoretic, suntem absolut toţi 
susceptibili de a fi suspicionaţi. Dar în practică? In 
practică însă nu. Deşi nu am nici o dovadă sunt sigur că 
baronul ştie câţi dintre noi - şi cine anume - sunt mai 
slabi de înger, cu alte cuvinte, susceptibili de trădare. 
Deci, în mod normal, numai ei ar trebui supravegheați. 
Din păcate, pe insulă, aşa ceva nu este posibil. Cu alte 
cuvinte, nu este posibil să se ia măsuri eficiente de 
supraveghere numai unora dintre noi, mai ales că 
sarcina aceasta nu este încredinţată unor oameni, ci 
aparatelor electronice. Datorită acestor condiții 
obiective, deşi nu suntem cu toţii suspecți, suntem cu 
toţii supravegheați. Or, tocmai situaţia aceasta specială 
ne creează o stare de nervozitate permanentă, în ciuda 
faptului că fiecare dintre noi, luat în parte, crede că 
supravegherea, în ultima instanţă neîncrederea, nu pe el 
îl vizează. Nu vreau să spun prin aceasta că este exclus 
ca vreunul dintre noi, simțindu-se cu musca pe căciulă, 
să devină extrem de prudent. 

— Ce înţelegi prin „cu musca pe căciulă”? 


— Mă gândesc la cineva pe care îl bate gândul să- 
şi schimbe stăpânul. 

— Şi crezi că există un astfel de om printre noi? 
întrebă ea afectând indignare. 

— Să fim înţeleşi, Erna. Eu nu afirm că există un 
asemenea om. Teoretic însă, el ar putea să existe. Dacă 
nu există, cu atât mai bine. 

— In ce sens? 

— In sensul că, în clipa când părăsim insula, 
absolut toţi ne bucurăm, asemenea unor copii care au 
scăpat de supravegherea pedagogilor. Fiecare dintre noi, 
convins că nu el este cel suspectat, se poate destinde, se 
poate deconecta şi, în consecinţă, distra după pofta 
inimii. Cel puţin în ceea ce mă priveşte, nu am nici un 
motiv să cred că baronul este curios să cunoască în ce 
fel îmi petrec timpul la Atena. Aşa că de fiecare dată 
când sunt pe continent mă simt cu adevărat liber. 

— Când te duci la Atena, la ce hotel tragi? 

— Ca şi dumneata, la „King Minos”. 

— Ce coincidenţă! 

— Nu-i nici un fel de coincidenţă. Trustul are 
reţinute, în permanenţă, patru camere pentru 
„cercetătorii” săi „ştiinţifici” specializaţi în oceanografie. 
Pentru personalul administrativ mai are reţinute camere 
la alte două hoteluri. 

— La care? 

— Habar nu am! Te interesează? 

— La ce naiba ar putea sa mă intereseze? 

După ce Bernard plecă, deşi era foarte cald şi ar fi 
fost de preferat să se refugieze la ea în cameră, unde, 
datorită aerului condiţionat, era răcoare, o porni pe una 
din aleile parcului plantat cu bananieri şi portocali. Din 
întâmplare, cu câteva zile mai înainte, descoperise, acolo 
unde se termina vegetaţia şi începea stânca goală a 
muntelui, un paralelipiped de piatră, culcat la orizontală, 
care simula o bancă fără spetează. Descoperirea o 
încântase. Era un loc retras, unde se putea gândi în voie, 


aşa cum n-o putea face la ea în camera. Acum, după 
discuţia cu Bernard, era absolut nevoie să se gândeasca 
la cele ce aflase. 

Erna era deprimată. De când venise pe insulă, 
pentru prima dată se simţea atât de deprimată. De fapt 
n-ar fi trebuit să se simtă aşa, de vreme ce aflase de la 
Bernard ceea ce ea bănuise de la început. Dar una e să 
bănuieşti ceva şi alta să ai confirmarea bănuielii tale. 

Raționamentul lui Bernard era impecabil: deşi, 
teoretic, Trustul nu putea avea încredere absolută în nici 
unul dinte ei, în practică, însă, numai câţiva intrau în 
obiectivul de supraveghere specială a Trustului. Dar cum 
pe insulă nu era posibil ca numai unii să fie 
supravegheați şi alţii nu, supravegherea era generală. Pe 
continent, situaţia era schimbată. De vreme ce Trustul 
suspiciona numai anumite persoane, însemna că îi 
supraveghea numai pe aceştia. 

„Care este însă situaţia mea?” se întrebă Erna. 

Mai exact, Erna voia să ştie din ce categorie făcea 
parte; din categoria celor în care Trustul avea încredere 
şi în consecinţă, nu considera necesară supravegherea şi 
în timpul week-end-ului, sau din aceea a suspecţilor. Un 
răspuns nu era deloc uşor de dat. Argumente pro şi 
contra se puteau aduce în egală măsură. Da, fiindcă îşi 
dovedise fidelitatea faţă de Trust, acţionând în scopul 
eliberării lui Balthazar, actualul conducător al lui „Nebel”; 
da, fiindcă stătuse în închisoare şapte ani; da, fiindă se 
oferise să lucreze chiar în „statul major”; da, fiindcă 
acceptase să plece din ţară şi să se pună la dispoziţia 
Trustului. Nu, pentru că, în ciuda dovezilor incontestabile 
de fidelitate, încă nu merita încrederea necondiționată; 
nu, pentru că, în meseria lor, o perioadă de încercare 
este absolut obligatorie; nu, pentru că, probabil fără să 
vrea, comisese o greşeală. Şi aşa mai departe. 

Şi apoi mai era ceva: Bernard afirmase că, dacă 
printre ei există vreunul care se simţea cu musca pe 
căciulă, acesta, din prudenţă, se va feri să acţioneze în 


vreun fel. Asta ce însemna? Însemna că şi ea, care 
realmente se simţea cu musca pe căciulă, trebuia să fie 
prudentă. 

Prudenţă însemna să nu acţioneze, să aştepte 
momentul favorabil. Or pentru ea tocmai aşteptarea asta 
era de nesuportat. Să aştepte, dar cât timp? Cum avea 
să ştie când sosise momentul favorabil? In general Erna 
avea răbdare. Aşteptase - izbutise să aştepte - ani de 
zile clipa liberării ei din închisoare. De data asta însă 
aşteptarea i se părea insuportabilă de teamă că £/ar 
putea crede că îl trăsese pe sfoară, şi că tocmai această 
tragere pe sfoară însemna răzbunarea ei. Gândul că Elar 
putea crede aşa ceva o înnebunea pur şi simplu. Totuşi, 
nici nu putea risca totul în chip prostesc. Se impunea 
apoi să fie prudentă şi dintr-un alt motiv. Dacă în ciuda 
părerii lui Bernard, nu numai unii, ci toți cei ce formau 
statul major erau supravegheați şi în timpul week-end- 
ului? Oare Trustul avea reţinute camere la „King Minos” 
şi la alte hoteluri numai ca să vină în ajutorul oamenilor 
săi în timpul week-end-ului lor? Nu cumva, fără ştirea 
administraţiei, specialiştii Trustului instalaseră niscai 
aparate prin intermediul cărora puteau lua cunoştinţă de 
tot ceea ce se întâmplă în camerele respective? Nu era 
deloc exclus. Dimpotrivă, părea chiar foarte probabil. In 
definitiv era greu de crezut că Trustul îşi greva bugetul 
cu costul celor patru camere la „King Minos” şi a altor 
câteva la încă două hoteluri numai de dragul oamenilor 
sai. Dacă o făcea anume ca să poată continua 
supravegherea lor şi în timpul în care îşi petreceau week- 
end-ul? 

În clipa următoare o străfulgeră un gând: Nu 
cumva Bernard, amintind de cel cu „musca pe căciulă”, 
voise s-o avertizeze? S-o avertizeze? In ce fel? Da, un 
avertisment: „Bagă de seamă, Erna! Dacă te simţi cu 
musca pe căciulă, astâmpără-te, altfel ai s-o păţeşti!” 

Absurd! Ca să-i recomande prudenţă, trebuia ca 
Bernard s-o bănuiască. Or aşa ceva nu era posibil. 


Nimeni, nimeni n-o putea bănui, fiindcă era sigură că nu 
se trădase. Nu erau decât gânduri absurde, explicabile 
dacă ţinea seama de faptul că trecuse atât de puţin timp 
de când ieşise din închisoare. Prea bruscă fusese 
trecerea. Şi, dacă anii petrecuţi acolo nu-i alteraseră 
frumuseţea, în schimb pe nesimţite şi perfid i se furişase 
în suflet teama de ceva neprevăzut care putea să i se 
întâmple. Cum însă fusese şi continua să fie o femeie 
curajoasă, Erna încerca să se convingă că presupusa 
teamă era o „sechelă psihică” sau, cum mai obişnuia ea 
să spună, un „tic psihic”. 

„Hotărât, nu-i decât un tic psihic”. 

Şi îşi aminti de Jeni. Pe Jeni o reîntâlnise cu mulţi 
ani în urmă, curând după ce se înapoiase în ţară. Jeni 
crescuse şi ea la „Casa copilului”. Prietene nu fuseseră, 
dar se înţeleseseră bine, deşi erau firi cu totul deosebite. 

Jeni mai mare cu doi ani, a părăsit orfelinatul 
înaintea ei, ca să lucreze ca ucenică într-o fabrică de 
confecţii. 

De atunci n-a mai revăzut-o. Când, după mulţi ani, 
a reîntalnit-o pe stradă, având acelaşi drum, au plecat 
împreună, Jeni fiind aceea care avea cel mai mult de 
povestit. La un moment dat, Erna observă că fata, 
povestind, mereu întorcea capul să privească în urmă. 

— Te urmăreşte cineva, Jeni? întrebase ea. 

— Nu! Este un tic nervos. Încerc să mă dezbar de 
el, dar nu izbutesc. 

Era de ncsuportat să meargă alături de cineva care 
aproape la fiecare pas întorcea capul să „verifice” dacă 
nu cumva este urmărită. De aceea, pretextând o întâlnire 
urgentă, Erna o lăsă în drum şi fugi să prindă autobuzul. 

Şi iarăşi, tot fără convingere: „Categoric este un tic 
psihic!” 


14 
O MIZĂ INCREDIBIL DE MARE 


Se mai scursese încă o lună. Erna plecă tot cu 
elicopterul în cel de-al patrulea week-end al ei. De când 
decolase de pe minusculul aeroport al insulei, Kurt 
pilotul, alias Andrea Kapsali, nu-i adresase un singur 
cuvânt. Elicopterul zbura la mică înălţime. Marea purta o 
rochie de brocart de culoare albastră, în timp ce florile - 
vălurelele - erau argintii. 

— Parşivă! îl auzi la un moment dat pe Kurt 
murmurând. 

— Cine? 

— Marea! 

Şi schiţă gestul de a o scuipa. Amintindu-şi însă 
unde se află, şi cu cine, renunţă. 

Erna nu-i răspunse şi nici nu se strădui să găsească 
un subiect ca să continue dialogul. Era atât de 
frământată, atât de neliniştită! Trecuseră două luni de 
când plecase din ţară şi fără îndoială că acum E/ se 
convinsese că răzbunarea ei fusese una de doi bani: 
aceea că izbutise să plece din ţară - ce satisfacţie - cu 
asentimentul Securităţii. Zadarnic încerca să se convingă 
de contrariu: în definitiv, atât £/ cât şi ceilalţi care 
autorizaseră plecarea, fiind oameni de meserie, îşi 
dădeau desigur seama că, în raport cu obiectivele 
urmărite, tăcerea ei de numai două luni în nici un caz nu 
constituia o dovadă de „trădare”, ci, dimpotrivă, una de 
prudenţă, cel mult de exagerată prudenţă. 

Şi, fiindcă nu izbutea să se convingă, se hotărî să 
acţioneze. Cu strângere de inimă, împotriva raţiunii şi în 


ciuda presentimentului că e pe punctul de a comite o 
atare imprudenţă. Se hotărî şi în ziua când luă hotărîrea, 
cu ciudă şi amărăciune, îşi spuse: 

„lată, am luat o hotărâre la care prudenţa 
elementară îmi cere să renunţ. Un bărbat sigur nu ar fi 
procedat aşa. Dar sunt femeie, din păcate sunt femeie”. 


— Este a patra oară când te duc la Atena, şi a 
şaptea oară de când facem împreună acest drum. 
Niciodată însă nu ai arătat aşa, domnişoară Erna! 

— Dar cum arăt, domnule Kurt? 

— Tare emoţionată... Tare nerăbdătoare să ajungi 
la Alena. Te trădezi, singură, fără să-ţi dai seama. 

— Nu înţeleg ce vrei să spui! bâigui ea cu vocea 
schimbată şi cu inima galopând nebuneşte. Cum, în 
asemenea hal ajunsese, încât până şi Kurt, care nu era 
un din cale-afară de inteligent, înţelesese? 

— Chiar că nu pricepi la ce anume m-am referit? 
Am fost doar foarte clar: te trădezi singură. Până şi un 
copil şi-ar da seama ce se petrece cu dumneata. 

Între timp, Erna îşi revenise. Acum era din nou 
calmă, lucidă, în stare să se lupte cu acest om placid, 
dar, totuşi, simpatic. 

— Un copil, da! Dar eu, deşi este vorba despre 
mine însămi, nu. Te rog, ajută-mă să înţeleg! (Ultimele 
cuvinte le rosti cu intenţie vădit ironică.) 

— Eşti îndrăgostită chiar într-un asemenea hal, 
domnişoară Erna? 

Erna răsuflă uşurată! Va să zică el credea că este 
îndrăgostită. Eroarea lui îi convenea de minune. Va 
protesta, dar în aşa fel, încât el să se convingă exact de 
contrariu. 

— Îndrăgostită! Glumeşti, domnule Kurt. E drept, 
ultima dată când am fost la Atena am cunoscut un 
bărbat agreabil, care m-a însoţit la cumpărături prin 
Plâka, dar, când ne-am despărţit, nu ne-am mai dat 


întâlnire. Şi dacă poţi să mă crezi nici măcar nu ştiu cum 
îl cheamă. 

— Chiar dacă este adevărat... 

— Este adevărat, domnule Kurt. 

— Chiar dacă este adevărat că nu v-aţi dat 
întâlnire, asta nu înseamnă că nu eşti îndrăgostită. In 
ziua când l-ai cunoscut nu ţi-ai dat seama că îţi place 
foarte mult. Abia mai târziu, pe insulă, ai descoperit că îl 
iubeşti. Acum eşti emoţionată, eşti nerăbdătoare să 
ajungi la Atena, fiindcă speri că întâmplarea va aranja în 
aşa fel lucrurile încât să-l întâlneşti. Am sau nu dreptate, 
domnişoară Erna? 

— Ai, domnule Kurt, nu dreptate, ci o imaginaţie 
foarte bogată. 

O spuse însă cu un asemenea ton, încât 
dezminţirea să pară confirmare. 

După aceea, până la Atena, Kurt se învăluise într-o 
tăcere mohorâtă, ca într-o plasă. 

Abia când elicopterul ajunse deasupra aeroportului 
Mikonos, Kurt îşi descleştă fălcile: 

— Domnişoară Erna, deseară iau masa la taverna 
„Exi adelfăkea”!. Dacă eventual nu-l vei întâlni pe... omul 
de care te-ai îndrăgostit, n-ai vrea să cinăm acolo 
împreună? Vom fi doi oameni singuri, care se întâlnesc 
numai ca să-şi ţină de urât unul altuia. 

Erna se afla în încurcătură. Deşi Kurt era un bărbat 
agreabil, nu i-ar fi plăcut să-şi petreacă seara în 
compania lui. 

— Domnule Kurt, dacă nu-l voi întâlni, îţi promit că 
diseră voi fi la taverna „Şase frăţiori”, să zicem la orele 
zece, îi făgădui, deşi ştia de pe acum că nu se va duce. 

— În orice caz, chiar dacă nu vei putea veni, eu voi 
reţine o masă şi te voi aştepta. 

La hotel întârzie doar atât cât fu necesar ca să se 
schimbe. Cobori în hol, la primul etaj, cu mica geantă de 
voiaj în mână şi ceru „garsonului” suc de portocale şi 


1 Cei şase frăţiori 


cafea. Acum din nou era nehotărâtă. Şi asta numai din 
cauza lui Kurt. „Te trădezi singură, domnişoară Erna, fără 
să-ţi dai seama”. Grav nu era că el îşi închipuise că era 
îndrăgostită. Grav era că observase o schimbare. Nefiind 
din cale-afară de perspicace, Kurt trăsese concluzia că 
era îndrăgostită. Pe insulă însă existau oameni mult mai 
deştepţi decât pilotul: Boris, Bernard, Francisco, ceilalţi. 
Or, dacă până şi Kurt sesizase schimbarea, cu atât mai 
mult  sărise în ochii celorlalţi. Problema era: ce 
interpretare îi dăduseră. Nu cumva vreunul dintre ei 
ghicise adevărul? De pildă, Boris, de care se temea cel 
mai mult, fiindcă părea a fi cel mai inteligent dintre toţi? 

Da, era din nou nehotărâtă, din nou teama aceea 
iraţională - „ticul psihic” - pusese stăpânire pe ea. 
Planul, pe care îl concepuse până la cele mai mici detalii, 
nu i se mai părea destul de bun, destul de bine gândit. 

Şi, iată, stătea în holul hotelului „King Minos”, 
frământată de îndoieli, incapabilă să ia o hotărâre. 

Înainte de a pleca din ţară, prin maiorul Bogdan, 
primise instrucţiuni cum va trebui să procedeze în ziua 
când va fi în măsură să transmită primele informaţii utile: 
Trebuia să se ducă la o anume „tavernulă” - „Paradisos” 
- din cartierul Pagrati, să se aşeze la o masă din raionul 
servit de un „garson” cu părul oxigenat, al cărui nume 
era Kosta, şi să-i ceară o friptură de vițel la grătar cu 
cimbru de Vitina. Dacă ospătarul îi va răspunde că nu are 
cimbru de Vitina, ci de Olimpia, avea să însemne că 
legătura fusese stabilită şi că va putea strecura sub nota 
de plată - ce va fi prezentată pe o farfurie - o hârtie- 
monedă de cincizeci de drahme pe care va fi lipit în 
prealabil „raportul” ei, scris mărunt pe foiţă. 

În încheiere, maiorul Bogdan îi făcuse următoarea 
recomandare: 

— Nu vei lua legătura cu ospătarul decât numai 
atunci când vei fi absolut sigură că nu eşti urmărită. 

Recomandarea fusese atât de categorică, încât ea, 
descumpănită, întrebase: 


— ... Şi cum voi putea fi absolut sigură că nu sunt 
urmărită? 

— În treaba asta nu există reţetă. Descurcă-te. lar 
dacă ai măcar o cât de vagă bănuială că eşti filată, 
renunţă. Orice greşeală poate să-ţi fie fatală. Depinde 
numai de dumneata să izbuteşti într-un mod strălucit, 
sau să ratezi totul. 

Hotărându-se să acţioneze, Erna nu se gândise să 
stabilească legătura cu ospătarul Kosta de la taverna 
„Paradisos”, pentru a nu-şi desconspira prematur 
legătura. Ea concepuse un alt plan, mai hazardat, dar 
tocmai din acest motiv mai realizabil. Acum însă, când 
stătea în holul hotelului, oare i se mai părea tot atât de 
realizabil? Nu ştia! Acum, nehotărâtă şi un pic speriată, 
privea distrată lumea care se perinda prin hol. In faţa 
televizorului, trei băieţi, între opt şi unsprezece ani, 
blonzi, slabi şi urâţi, urmăreau atent un episod al 
serialului „Bonanza”. Cu acelaşi interes îl urmărea şi o 
bătrânică simpatică şi tare pistruiata, care părea a fi 
guvernanta celor trei puşti. Nu prea departe, instalate în 
fotolii comode, patru bătrâne englezoaice taifăsuiau, 
croşetând de zor. După mulţumirea care se citea pe 
feţele lor fardate, făceau impresia că se distrau de 
minune. Privindu-le, Erna se întrebă de ce fusese nevoie 
ca bătrânele englezoaice să cheltuiască bani şi să se 
obosească, dacă pentru ele Atena însemna doar holul 
unui hotel confortabil, în care se putea croşeta şi 
conversa ageabil! 

Încet, încet, se liniştea. Încet, încet nehotărtrea o 
părăsea. Trebuia să-şi pună planul în aplicare. Pe urmă, 
după ce E/va lua cunoştinţă că nu-l trăsese pe sfoară, va 
putea să aştepte - aşa cum îi recomandase maiorul 
Bogdan - până când va fi sigură că putea să stabileacă 
legătura cu Kosta, fără teamă de riscuri. 

leşi în stradă şi porni la întâmplare. Acum, când din 
nou se hotărâse, nu avea de ce să se grăbească. De 
orice s-ar fi putut plânge numai de timp nu. leşi în strada 


Panepistimion şi tocmai în clipa când se afla în dreptul 
hotelului „Nationa!l” un taxi opri la intrare. Erna nu mai 
ezită: Se urcă în maşina din care coborâse o tânără şi 
ceru şoferului s-o ducă la Dionissos.! 

— Mălista, despinis!? îi răspunse şoferul bucuros, 
deoarece Dionissos se află la o depărtare de Atena de 
circa treizeci de kilometri, şi o cursă de treizeci de kilo- 
metri nu era puţin lucru. Şi fiindcă era bucuros, nu ob- 
servă că „i xéni”? îşi răsucise trunchiul ca să privească 
prin ferestruica din spate dacă nu cumva este urmărită. 
Dar, chiar dacă ar fi observat, tot nu s-ar fi mirat, 
întrucât, ca vechi „taxigiu”, încetase să se mai mire de 
ciudăţeniile turiştilor străini, mai ales ale turistelor. 

— La Dionissos, în ce cartier vreţi să vă duc? 
întrebă şoferul după ce scăpă de străzile aglomerate din 
centrul Atenei, unde şofatul, mai ales în orele de vârf, 
echivala cu un supliciu. 

— Nu cunosc pe nimeni la Dionissos. Vreau să văd 
localitatea şi nimic mai mult. Am auzit că este drăguță. 
Arată-mi dumneata ceea ce crezi că merită a fi văzut. 

E greu de presupus că şoferul înţelesese tot ceea 
ce îi spusese Erna. Fiind însă un tânăr deştept şi 
descurcăreţ, ca mai toţi şoferii Atenei, deduse cam ce 
dorea „i xéni”. 

Dionissos este un mic orăşel, renumit pentru clima 
sa sănătoasă. Cu ani în urmă, fusese un fel de Davos al 
Greciei. Toţi cei care sufereau de plămâni veneau să se 
trateze fie în sanatoriu, fie să locuiască în casele 
particulare, un fel de vile, aerul din partea locului fiind 
considerat cel mai bun medicament. 

După ce o plimbă prin toată localitatea, şoferul 
întrebă: 

— Ne întoarcem la Atena? 


1 Localitate din apropierea Atenei. 
2 Da, domnişoară. 
3 Străina. 


— Pe mine să mă laşi la hotel. La cel mai bun, dacă 
există mai multe. 

— Am să vă las la hotelul „Ellas”. 

Fata de la recepţie îi oferi o cameră la etajul întâi, 
după afirmaţia ei, „i kaliteri”!. Erna făcu o baie, după 
aceea cobori la restaurantul hotelului să prânzească. 
„Garsonul” îi recomandă un meniu format numai din 
peşte. Prelungi prânzul mai bine de o oră, deoarece avea 
timp suficient până la ora când trebuia să treacă la 
exeutarea planului. Examinând pe furiş clienţii de la 
mesele celelalte, Erna se întrebă dacă printre ei nu se 
afla unul care, fără ca ea să prindă de veste, o urmărise 
încă de la Atena. Pe parcursul celor treizeci de kilometri, 
taxiul ei fusese depăşit sau depăşise multe maşini, de 
toate tipurile. Nu era exclus ca în vreuna din ele să se fi 
găsit omul Trustului însărcinat cu urmărirea ei. 

În sfârşit, după ce prelungi prânzul cât putu de 
mult, chemă „garsonul”, plăti şi urcă la ea în cameră. 
Simulă că închide uşa camerei, dar, în realitate, o lăsă 
uşor întredeschisă şi pândi să vadă dacă mai urcă şi 
altcineva. Nu mai urcă nimeni şi Erna se linişti. Incuie uşa 
şi, după ce scoase din poşeta pe care n-o lăsase o clipă 
din mână un plic şi hârtie, scrise următoarele: 


Din motive independente de voința mea, nu am 
putut să-ți trimit o scrisoare prin blonaul şi simpaticul 
dumitale prieten. Deoarece încă nu sunt complet 
restabilită, mă aflu sub supravegherea atentă a 
medicilor. Sunt internata la cea mai bună clinică, alta 
superioară acesteia nu există. Mă simt bine aici şi 
optimistă în ceea ce priveşte viitorul, deoarece medicii 
îmi acordă multă atenție. Se pare că sunt multumiti de 
mine, ca pacientă. Mă străduiesc, pe cât îmi stă în 
putință, să nu-i dezamăgesc. 


1 Cea mai bună. 


Sistemul de organizare a clinicii este deosebit de 
interesant şi este încadrat cu personal de înaltă 
calificare. Pentru informarea acestuia, sosesc, Zilnic, 
materiale documentare, unele dintre ele fiind extrem de 
prețioase. Câţiva dintre corespondenţi sunt din România. 

Fiind foarte grăbită, nu-mi stă în putință să-ţi scriu 
mai mult. Amănuntele ţi le voi transmite mai târziu, când 
voi fi în măsură să-l văd pe prietenul dumitale. Până 
atunci, îți pot spune că sunt optimistă în ceea ce priveşte 
evoluția bolii de care sufăr. 

Glifada 


Vâri scrisoarea în plic, îl lipi, pe urmă scrise adresa 
conspirativă cu litere de tipar: DAN DUMBRAVA, STR. 
PÂINIŞOAREI, NR. 16, BUCUREŞTI, SECTORUL II. Plicul îl 
ascunse în poşetă, iar poşeta o vâri sub pernă. Se culcă 
în pat şi câteva minute mai târziu o fură somnul. 

Se deşteptă, aşa cum îşi propusese, după două 
ore. Se îmbrăcă şi, cu sacoşa de voiaj în mână, cobori. 
Spuse funcţionarei de la „Reception” că se răzgândise şi 
că nu va rămâne peste noapte, dar că plăteşte costul 
camerei, pe urmă, după ce achită nota, părăsi hotelul. 

Afară era încă lumină. Grataragiii „tavernulelor”, 
concentrate mai toate într-un fel de  piaţetă, 
supravegheau cum se frige apetisantul dar destul de 
indigestul kokoretsi.! 

În piaţetă aşteptau câteva taxiuri. Se urcă în primul 
şi ceru şoferului s-o ducă înapoi la Atena. Timp de zece 
minute, nici o altă maşină n-o ajunse din urmă. Asta 
însemna că nu era urmărită. Răsuflă  uşurată. 
Constatarea aceasta îi dădea şi mai multă încredere în 
sine. La o bifurcare a şoselei, un „Chevrolet” rămăsese în 
pană. Proprietarul ei, cu capul vârât sub capotă, 
meşterea ceva la motor. 

Noaptea începea să se lase. La apus cerul era 
liliachiu. Până la plecarea trenului spre Thessaloniki mai 


1 Un fel de frigărui din intestine şi organe de miel. 


erau trei oere. Ceru şoferului să meargă mai încet, sub 
pretextul că viteza îi face rău. Şoferul mormăi ceva de 
neînțeles şi continuă să gonească. Erna îl lăsă în plata 
Domnului. 

La un moment dat, când şoferul întoarse puţin 
capul ca să potrivească oglinda retrovizoare, Erna 
observă că semăna vag cu Francisco. Dar nu cu un 
Francisco ros de boală, ci un Francisco tânăr, plesnind de 
sănătate. 

„Francisco este cel mai ciudat om pe care l-am 
cunoscut vreodată!” îşi spuse. 

Şi, ca să-şi omoare timpul, începu să se gândească 
la Francisco. 


Trecuseră două luni de când venise pe insulă şi în 
tot acest timp cu Francisco vorbise doar de trei ori. 

Deşi se oferise s-o înveţe limba greacă, se părea că 
uitase de promisiune, chiar de a doua zi. Sau dacă 
eventual nu uitase, aşteptase ca ea să-l solicite. Erna n-o 
făcuse, în primul rând, fiindcă îi era mai la îndemână să 
înveţe de una singură, utilizând gramaticile şi dicţionarul 
cumpărate la Atena, iar în al doilea, pentru că avea 
impresia că Francisco o ocoleşte. Evident ar fi putut 
provoca o explicaţie. Nu considera însă că este necesar. 
Era de fapt bucuroasă că o lasă în pace. Erna prefera să 
fie lăsată în pace nu numai de Francisco, dar, în general, 
de toata lumea. Societatea celorlalţi o obosea. Şi o 
obosea, fiindcă, indiferent cu cine ar fi stat de vorbă şi 
indiferent care ar fi fost subiectul conversaţiei, trebuia să 
fie tot timpul concentrată la maximum, pe de o parte, ca, 
eventual, să înţeleagă tâlcul ascuns al cuvintelor, iar pe 
de alta, să-şi pregătească răspunsurile mental, înainte de 
a le formula cu voce tare. De aceea era foarte mulţumită 
când ceilalţi o ignorau. Şi cu atât mai mulţumită că 
tocmai Francisco o lăsa în pace, deoarece de fiecare dată 
când stătea de vorbă cu el avea senzaţia că păşeşte pe 


un teren implantat cu mine şi că dintr-o clipă în alta ar 
putea să sară în aer. 

Următoarea conversaţie - după cea avută pe plajă 
- debuta în modul cel mai banal: 

— Ce mai faci, Erna? 

— Mă aclimatizez, Francisco. 

— Ferească Dumnezeu, Erna! 

— De ce? 

— Pentru că, după  aclimatizare, urmează 
obişnuinţa. 

—... Şi? 

Francisco o mângâie în treacăt pe obraz, de parcă 
ar fi fost un copil. 

— Spune drept, Erna, chiar ţi-ar face plăcere să te 
obişnuieşti cu viața de pe insulă? 

— De ce nu mi-ar plăcea? răspunse tot printr-o 
întrebare, bănuind că Francisco îi pusese o „întrebare- 
cursă”. 

— Erna, tu eşti mai nefericită decât mine. 

— Cine e fericit, Francisco? 

— Lasă frazele! Lasă diversiunea. Toată lumea e 
nefericită. Dar nefericirea la care te referi este de natură 
metafizică. Tu eşti însă altfel nefericită. Dacă n-aş fi 
bolnav, dacă n-aş şti că am să mor foarte curând, aş fi 
mulţumit, ca să nu spun fericit. Asta înseamnă că eu ştiu 
pentru ce sunt nefericit. Dar tu, Erna, de ce eşti 
nefericită? Chiar mai nefericită decât mine? 

Ce trebuia să-i răspundă? O uimea intuiţia lui. Da, 
era nefericită, tare nefericită, însă în nici un caz nu-i 
putea spune de ce se simţea aşa. 

— Sunt zdrobită, Francisco. Am stat în închisoare 
şapte ani. Nu ştiu dacă îţi dai seama ce înseamnă 
aceasta. 

— Zdrobită nu-i tot una cu nefericită. Erna, aş da 
orice numai să ştiu ce înseamnă insula asta pentru tine. 

— Şi de ce ţii atât de mult să ştii? 


— Pentru că insula asta e singurul loc de pe lume 
unde tu nu ai ce căuta. 

— Nu înţeleg! 

— Nici eu nu înţeleg foarte exact ceea ce am vrut 
să spun. Ştiu însă că mi-e tare milă de tine, Erna. Tare 
milă. 

— Ascultă, Francisco! Nu crezi că e jignitor ceea ce 
spui? Nu există om căruia să-i facă plăcere atunci când 
află că trezeşte mila semenului său. 

— N-ar trebui să te simţi jignită, Erna. Mi-e milă de 
tine în sensul superior al cuvântului. Dacă aş fi fratele 
tău, aflând că mi-e milă de tine, tot te-ai simţi jignită? 

— Ce rost are întrebarea, de vreme ce nu eşti 
fratele meu? 

— Închipuie-ţi că sunt fratele tău şi, în consecinţă, 
te log să nu te simţi jignită. Trebuie să ştii că nu este 
vorba de o compătimire abstractă. Te compătimesc şi aş 
vrea să te ajut, Erna. 

— În ce fel, Francisco? 

— Nu ştiu! Caut ! De fapt, aştept să-mi vină o idee. 
Una din inspiratele mele idei. De mult timp o aştept. 
Fiindcă, Erna, de tine mi-e milă şi m-am gândit să te ajut, 
chiar din ziua în care ai pus piciorul pe insulă, mai exact 
din ziua în care am stat de vorbă pe plajă. Din păcate, 
aştept ideea de două luni. Sunt două luni, Erna? 

— Da, două, Francisco. 

— Cred că nu e un motiv să disper. Mai devreme 
sau mai târziu, ea se va naşte şi atunci te voi putea ajuta 
efectiv. 

Şi brusc o părăsi, probabil ca să se înţepe. 

Două săptămâni mai târziu, veni s-o caute la 
„refugiul” ei, acolo unde se termina vegetaţia şi începea 
muntele. 

— De ce vii tocmai în locul acesta sălbatic? 

— Omul, Francisco, simte nevoia ca din când în 
când să fie şi singur. 


— Noi ceilalţi, când simţim nevoia să fim singuri, 
ne îmbătăm. Chiar şi femeile. 

— Ca de obicei, şi de data asta exagerezi, 
Francisco. 

— Tot nu te-ai săturat de insulă, Erna? 

— Cred că am izbutit să mă aclimatizez. 

— Ştii, ideea pe care o aşteptam, în sfârşit, s-a 
născut. 

— Ideea de a mă ajuta? 

— Da! 

— Bine, dar eu nu simt nevoia să fiu ajutată de 
nimeni şi cu atât mai puţin de tine, Francisco. Te rog să 
nu te superi că ţi-o spun. 

— De ce să mă supăr? Cel mult, pot să regret că nu 
eşti totdeauna la fel de sinceră ca acum. De ce, Erna? 

— De ce - ce? 

— De ce nu eşti totdeauna sinceră cu mine? 

— Tu eşti, Francisco? 

Probabil că nu se aştepta la o asemenea întrebare, 
deoarece câteva clipe o privi surprins. Pe urmă, izbucni 
în râs: 

— Bineînţeles că nu. Eşti teribilă, zău aşa! Mă 
întreb cum de ţi-a dat prin minte să-mi pui întrebarea 
exact la momentul cel mai potrivit. 

— lar tu pur şi simplu cinic. Îmi reproşezi ceva de 
care tu te faci vinovat într-o măsură mult mai mare. 

— Mă aşteptam să spui că sunt ipocrit. 

— Nu! Cinic ! 

— Nu, Erna! Nu sunt nici ipocrit şi cu atât mai puţin 
cinic. Sunt un om care în viaţa lui n-a izbutit niciodată să 
fie sincer cu cineva şi nici să se poarte în aşa fel încât 
alţii să fie sinceri cu el. De aceea mi-ar fi plăcut să ştiu că 
îmi acorzi încredere, fără să ceri de la mine reciprocitate. 

— Încă o dovadă că eşti cinic, Francisco. În 
definitiv, ştiind că nu poţi fi sincer cu mine, de ce mi-aş 
deschide sufletul în faţa dumitale? 


Francisco nu-i răspunse imediat. O privi lung, 
enigmatic, pe urmă, ridicând din umeri: 

— Nu există nici un motiv. Absolut nici unul. 
Dealtfel, nici nu ţi-am pretins. Ţi-am spus doar că mi-ar fi 
plăcut să ştiu că îmi acorzi atât de multă încredere, încât 
să poţi fi sinceră cu mine. 

— Imi pare rău că nu-ți pot oferi o asemenea 
plăcere. 

— Asta îmi întăreşte o anumită convingere în 
legătură cu dumneata. 

— Ce ştii, ce poţi şti despre mine, Francisco! 

— Nimic mai mult decât ceea ce ai binevoit să-mi 
spui. Poate că totuşi ştiu ceva mai mult despre dumneata 
în cazul când sursa informaţiei mele nu minte. 

— Ce fel de sursă? 

— Una pe care Friedrich scuipă, deoarece îi 
contestă valabilitatea: intuiţia. Din păcate, refuzând să fii 
sinceră faţă de mine, mă lipseşti de o plăcere pur 
ştiinţifică: de a verifica în ce măsură pot avea sau nu 
încredere în intuiţiile mele. 

— larăşi ai spus ceva jignitor. 

— lartă-mă, Erna, nu asta mi-a fost intenţia. Se uită 
la ceas, se miră că timpul trecuse atât de repede, pe 
urmă cu amărăciune: Discutăm de atâta timp şi încă nu 
m-ai întrebat, aşa cum ar fi fost normal. 

— Ce să te întreb, Francisco? 

— În ce fel mi-a dat prin minte să te ajut. 

— Ţi-am spus că nu am nevoie de ajutor. 

— Dacă ai putea să-ţi dai seama ce multă nevoie ai 
de ajutorul meu, până acum te-ai fi grăbit să mă întrebi. 

— Dar fiindcă nu-mi dau seama, n-am să te întreb. 

— Am să-ţi spun, totuşi, din proprie iniţiativă. Erna, 
vreau să te fac moştenitoarea mea. Toate cele douăzeci 
şi trei de milioane de dolari îţi vor aparţine, dacă bineîn- 
teles vei accepta condiţiile mele. 

— Ce fel de condiţii? 


— În primul rând, să pleci cu mine. Să părăsim 
insula. 

— Eşti nebun, Francisco. 

—  Ascultă-mă! Dumneata mă sfătuiai să mă 
internez într-o clinică din Elveţia, în speranţa că medicii 
vor putea stagna evoluţia teribilei boli, care zi de zi mă 
apropie mai mult de mormânt. Tu eşti însă de un opti- 
mism debordant. Sunt condamnat definitiv, nu are nici 
un rost să mă mistific. De aceea eu amo altă propunere. 
Să plecăm împreună în Elveţia şi să închiriem o căsuţă 
într-o mică localitate din apropierea Genevei. Mă grăbesc 
să-ţi spun că nu pretind de la dumneata să te culci cu 
mine, şi nici să te transformi în infirmiera mea. Vom 
angaja atâţia servitori, câţi vei considera că sunt 
necesari. De la dumneata nu voi pretinde decât atâta: în 
măsura în care lucrul acesta nu te va obosi prea mult - 
eventual plictisi prea mult - să te comporţi în aşa fel 
încât să-mi dai iluzia, până în clipa în care voi muri, că nu 
sunt chiar singur. Va fi vorba doar de câteva luni, Erna. 
Desigur, tu ai putea crede că milioanele de care ţi-am 
vorbit nu există decât în închipuirea mea. Sau ai mai 
putea crede că, deşi banii există, te voi trage pe sfoară, 
lăsându-i moştenire altcuiva. Ei bine, ca să nu ai motive 
să te îndoieşti de sinceritatea mea, m-am gândit la 
următoarea soluţie: plecăm împreună în Elveţia. În ziua 
când ajungem acolo, scot de la bancă suma de cinci 
milioane şi o depun pe numele tău la oricare bancă 
doreşti. Celelalte optsprezece milioane de dolari urmează 
să intre în posesia ta după moartea mea, adică 
aproximativ după şase luni de zile. La început, până vom 
găsi o casă potrivită, vom locui la hotel, în camere 
separate, dar ne vom înscrie în registru ca soţ şi soţie. 
Cred că nu va dura mult până să găsim o vilişoară pe 
gustul dumitale. 

Erna era stupefiată. La orice s-ar fi aşteptat din 
partea lui Francisco, dar în nici un caz să-i facă o 
asemenea propunere. Perspectiva de a deveni 


posesoarea sumei de douăzeci şi trei de milioane de 
dolari pur şi simplu o năucise. Nu era în stare să-şi 
imagineze ce reprezenta o asemenea sumă, şi nici să-i 
dea prin minte ce ar putea face cu atâţia bani. Singura 
constatare pe care o putu face în gând fu aceasta: 

„În orice caz, voi fi puternică! Foarte puternică!” 

Dar, brusc, entuziasmul ei sucombă. Luciditatea, 
pentru moment ostracizată, redobândi poziţiile pierdute. 
În definitiv, chiar dacă milioanele existau, chiar dacă 
realmente Francisco intenţiona s-o facă moştenitoarea 
lui, nu putea să nu se întrebe: de ce o alesese tocmai pe 
ea? O iubea oare? Era femeie şi, dacă Francisco s-ar fi 
îndrăgostit de ca, ar fi simţit-o. Nu, era altceva. Ce însă? 
Dar, în definitiv, de ce căuta o explicaţie, alta decât 
aceea pe care i-o dăduse chiar Francisco că voia s-o 
ajute în „mod eficient”? Şi ca s-o ajute în „mod eficient” 
intenţiona să-i dăruiască douăzeci şi trei de milioane de 
dolari? Incredibilă explicaţie. 

Fără să stea prea mult pe gânduri îl întrebă: 

— Asta este ideea care s-a lăsat atât de mult 
aşteptată? 

— Da! 

— Şi vrei să faci asta numai ca să mă... ajuţi? 

— Da! De fapt, ajutându-te, mă ajut, deoarece 
avându-te lângă mine, va însemna că nu voi fi singur în 
ultimele clipe ale vieţii mele. Fii liniştită, ajutorul meu nu 
este unul absolut dezinteresat. 

— Ceva nu mi-e clar, Francisco. Ai spus că am 
nevoie de ajutor. De ajutorul tău sau în general de 
ajutorul cuiva, indiferent al cui? 

— De al meu, Erna. Nu neg că, eventual, şi 
altcineva ar putea să te ajute. Însă nimeni nu se va oferi, 
deoarece, în afară de mine, nimeni nu ştie că ai nevoie 
de ajutor. 

— De un ajutor în valoare de douăzeci şi trei de 
milioane de dolari? Vrei să spui de un ajutor financiar? 


— A, nu neapărat de unul financiar. Cred însă că o 
sumă atât de mare de bani te va putea convinge să te 
urneşti de pe insula asta. 

— Dacă am înţeles bine, ajutorul de care am 
nevoie constă în a fi convinsă să plec de pe insulă? 

— Să zicem, Erna. 

— Şi de ce consideri că este în interesul meu să 
plec de aici? 

Francisco privi lung la ea, dar cu o expresie de-a 
dreptul enigmatică. 

— Erna, te hazardezi pe un teren extrem de 
periculos. Nu mă strânge în chingi cu întrebări ale căror 
răspunsuri, dacă ţi le-aş da, în nici un caz nu ti-ar face 
plăcere. Decât să mă întrebi, ai face bine dacă ai 
recunoaşte că este în interesul dumitale să părăseşti 
insula. 

—  Ascultă-mă, Francisco! Nu sunt singură pe 
această insulă. Mai eşti tu, mai sunt ceilalţi. Ei bine, ar fi 
şi în interesul lor dacă ar părăsi insula? 

— Nu! Numai în interesul dumitale. 

— Pentru numele lui Dumnezeu, Francisco, nu-mi 
plac defel şaradele. 

— Şaradă? Erna, dumneata ştii de ce. lar dacă nu 
ştii, înseamnă că nu vrei să ştii. Zău, Erna, că nu înţeleg 
deloc mania asta a ta de a despica firul în patru. Dar să 
zicem că nu este în interesul dumitale să părăseşti 
insula. Consideră atunci propunerea mea ca un capriciu. 
Capriciul unui om care va muri peste câteva luni şi care, 
neputând lua cu el în mormânt cele douăzeci şi trei de 
milioane ce-i aparţin, te-a ales pe dumneata ca să-l 
moşteneşti. Pentru o asemenea şansă extraordinară te- 
ar invidia, Erna, milioane de femei. Gândeşte-te! Cinci 
milioane dolari pe numele dumitale o oră după ce sosim 
la Geneva. Restul după moartea mea. Şi pentru a-ţi 
dovedi bunele mele intenţii, îţi promit ca, imediat după 
ce ne-am instalat în casa noastră, să scriu pe o bucată 
de hârtie „parola” cu care se poate ridica întreaga sumă. 


Voi pune hârtia într-un plic, îl voi lipi şi apoi îl voi încuia 
într-un sertar. O cheie va rămâne la mine, cealaltă la 
dumneata. Dacă prezenţa mea va deveni pentru 
dumneata de nesuportat, mă vei putea părăsi, luând cu 
dumneata plicul. Fiind în posesia parolei, vei putea intra 
în stăpânirea întregii sume. lată, Erna, cât de departe 
merg, numai din dorinţa de a te convinge să pleci de pe 
insulă. 

— Încă o dată, Francisco: de ce trebuie să plec? 

— Tu ştii!... De ce mai întrebi? 

În definitiv, ce urmărea Francisco? O bănuia de 
trădare faţă de Trust şi voia s-o ferească de eventualele 
consecinţe? Nu ! Trebuie că altul era motivul. Brusc îşi 
aminti de avertismentul Catherinei: să se ferească de 
Francisco! Judecând la rece, Francisco nu era omul în 
care se putea avea încredere. Un om care îşi omorâse 
soţia cu mâna amantului ei nu face cadou douăzeci de 
milioane de dolari unei femei pe care o cunoaşte de 
numai două luni, chipurile ca s-o ajute. In realitate 
Francisco urmărea un anume scop. Dar care? Dacă 
arunca în joc - un joc ascuns şi perfid - o miză atât de 
mare, însemna că şi câştigul pe care sconta nu era mai 
mic. Era aproape sigură că propunerea lui, aparent 
dezinteresată şi cu iz de melodramă, era periculoasă, iar 
avertismentul Catherinei vrednic de luat în seamă. 

— Ai fost vreodată însurat? întrebă Erna aproape 
fără voia ei. 

— Desigur. Nevasta mea a fost o târfă. Am iertat-o 
de mai multe ori. Ultima dată, când am prins-o că mă 
înşeală cu un nenorocit de poliţai, l-am silit pe acesta s-o 
omoare. Omul - amantul pe care l-am silit s-o omoare - 
era fratele Catherinei. Evident, nu-ţi spun o noutate. 
Ceea ce ai aflat acum de la mine ştiai mai de mult de la 
Catherine. Dar treaba aceasta nu are nici o legătură cu 
propunerea pe care ţi-am făcut-o. Să ştii că nu sunt 
Barbă Albastră, aşa că nu trebuie să te temi de mine. 

— Să mă tem? Ar fi absurd! 


Absurd, şi cu toate acestea îi trecuse aşa ceva prin 
minte. De aceea îl şi întrebase dacă fusese însurat. Voise 
să verifice în ce măsură Catherine spusese adevărul. Şi 
acum, când avea confirmarea că n-o minţise, propunerea 
lui îi apărea şi mai dubioasă. În aşa măsură dubioasă, 
încât ar fi trebuit să-l refuze pe loc. Dar dacă banii 
existau? Dacă Francisco era animat de intenţiile cele mai 
bune şi peste şase luni ar putea deveni posesoarea a 
douăzeci şi trei de milioane de dolari? Era înţelept să 
întoarcă spatele unei şanse atât de extraordinare? 
Evident că nu. Totuşi ea nu putea părăsi insula, atâta 
vreme cât nu-şi atingea scopul. N-o putea părăsi azi, 
mâine, o săptămână, două, o lună, dar mai târziu? Mai 
târziu da. Cele douăzeci şi trei de milioane de dolari i-ar 
da posibilitatea să compenseze ceea ce niciodată nu ar 
putea dobândi - fericirea - cu ceva care, în fond, nu ar fi 
decât un paliativ: plăcerea de a călători... de a călători... 
de a călători. 

„„.Şi pentru că nu se putea hotărî, nu era înţelept să 
respingă pe loc propunerea lui Francisco. Trebuia să 
câştige timp: să reflecteze, să cumpănească mai bine 
lucrurile. 

Dealtfel, fără să ştie, chiar Francisco veni în 
întâmpinarea dorinţei ei ascunse: 

— Bineînţeles, Erna, nu-ţi cer să-mi dai imediat un 
răspuns. Ştiu cât de greu îţi este să te hotărăşti. Pot să 
mai aştept. Numai, te rog, să nu dureze prea mult. 

— ţi promit, Francisco. Dar, spune-mi, crezi că 
baronul te va lăsa să pleci? 

— Va fi bucuros că scapă de mine. De vreme ce 
pentru el am încetat de a mai fi „creierul”. 

— Dar de mine crezi că va fi bucuros să scape? 

— Bucuros nu ştiu dacă va fi. Probabil că nu. Dar te 
va lăsa să pleci, fiindcă vei pleca împreună cu mine. Îl voi 
convinge. Am certitudinea că-l voi putea convinge. 

Erna sesiză că acum Francisco era mai degajat. Pe 
chipul său acum destins, se aşternuse un fel de 


mulţumire molcomă, convins fiind că îşi atinsese scopul 
propus. Siguranţa lui o nelinişti şi o clipă o ispiti gândul 
să-i spulbere iluziile. Dar din nou se răzgândi. Din nou se 
convinse că era mult mai înţelept să câştige timp. Cine 
ştie? Poate că perspectiva de a deveni milionară va 
învinge dorinţa ei de răzbunare. Totuşi, optimismul lui 
trebuia cât de cât temperat: 

— Îți promit să nu te las mult timp să aştepţi, dar 
nu-ţi promit că răspunsul va fi cel pe care îl aştepţi. 

— Nici nu-ţi cer aşa ceva. Dă-mi însă voie să fiu 
optimist. Am convingerea că, până la urmă, hotărîrea va 
fi dictată de rațiune şi nu de considerente de altă natură. 


* 


Când şoferul stopă în spatele gării, Erna se simţi de 
parcă în clipa aceea s-ar fi trezit dintr-un vis. 

Plăti şoferului şi intră în incinta gării. Verifică încă o 
dată ora exactă când pleca acceleratul, după aceea, 
ieşind pe peron, se urcă la întâmplare într-un vagon. 

Staţia terminus a acceleratului era Thessaloniki, 
capitala Macedoniei. La această garnitură se ataşau două 
vagoane - de clasa întâi şi de clasa a doua - pentru 
călătorii cu destinaţia Bulgaria şi România. Vagoanele 
acestea erau totdeauna ultimele. Erna, trecând din 
vagon în vagon, ajunse la cele care o interesau. Cercetă 
de pe coridor fiecare compartiment în parte şi atunci 
când i se păru că găseşte ceea ce caută, intră într-unul 
din compartimentele vagonului de clasa întâi. Acolo nu 
se aflau cât doi călători. 

În clipa în care Erna deschise uşa glisantă a 
compartimentului, cei doi călători se cinsteau dintr-o 
sticluţă plată - ca să încapă în buzunar - a cărei etichetă 
o edifică imediat că băutura din sticlă era coniac 
„Metaxa” cinci stele. 

— Bună seara! spuse ea, închizând uşa în spatele 
ei. 

— Bună seara, domnişoară. 


Erna nu se înşelase. Cei doi erau români. 

Unul dintre ei, care părea a fi cel mai impresionat 
de frumuseţea Ernei şi pe care perspectiva de a călători 
în acelaşi compartiment cu o femeie atât de frumoasă 
părea a-l încânta cel mai mult, întrebă: 

— Mergeţi în ţară? 

— Nu! Dumneavoastră însă vă întoarceţi acasă? M- 
am înşelat cumva? 

— Nu v-aţi înşelat. Am venit în Grecia în urmă cu 
zece zile, şi ne întoarcem acasă. Permiteţi-mi să mă 
prezint. 

Erau amândoi ingineri şi veniseră în Grecia în 
interes de serviciu. 

— Dar dumneavoastră? întrebă cel care intrase 
primul în vorbă. 

— Şi eu sunt aici în interes de serviciu, dar mai 
rămân încă două săptămâni. V-ar deranja dacă v-aş 
însărcina cu un mic comision? 

— Cu plăcere. Numai să nu fie vreun obiect 
voluminos. 

— Este vorba de o scrisoare. Atât! Doar o scrisoare. 

Auzind că este vorba de o scrisoare, începură să 
dea înapoi. 

— O scrisoare... O scrisoare este ceva mai dificil. 
Dumneavoastră ştiţi că există dispoziţii, care interzic... 

— Domnule inginer, cunosc acele dispoziţii şi nu vă 
cer să le eludaţi. lată ce vă propun: când veţi ajunge la 
frontiera noastră, să declaraţi ofițerului care va veni să 
vă controleze paşapoartele că aveţi asupra 
dumneavoastră o scrisoare, că această scrisoare v-a fost 
înmînată în tren, şi că persoana care a scris-o roagă 
respectuos ca ea să parvină destinatarului cât mai 
repede posibil. După cum vedeţi, nu trebuie să vă temeţi 
că veţi avea neplăceri. Dacă veţi reflecta mai adânc, - şi 
eu vă rog s-o faceţi - vă veţi convinge exact de contrariu. 

Micul ei discurs, rostit cu un ton un pic afectat, un 
pic solemn, avu darul să impresioneze pe cei doi ingineri. 


Se sfătuiră din priviri şi sfârşiră prin a cădea de 
acord. 

— Dacă lucrurile se prezintă aşa cum susţineţi 
dumneavoastră, vom duce scrisoarea. Dar, să ştiţi, o 
vom preda grănicerilor. 

— Asta chiar v-am cerut. Scoase scrisoarea şi o 
dădu unuia dintre ei. Pe urmă, adăugă: Probabil este de 
prisos să vă recomand discreţie absolută. Vreau să spun 
să nu discutaţi cu eventualii călători care vor mai veni în 
compartiment despre scrisoare. 

— A, bineînţeles! 

— Domnilor, vă mulţumesc foarte mult şi vă urez 
călătorie plăcută. 

Erna ieşi pe culoar, străbătu trenul în direcţia 
inversă până ajunse în vagonul în care avea rezervat un 
loc lângă fereastră. Se ghemui în colţul ei şi închise ochii. 
Un minut mai târziu, garnitura se urni din faţa peronului. 
Spre dimineaţă cobori la Larissa. Se odihni câteva ore la 
hotel, făcu un tur al oraşului cu taxiul şi se întoarse la 
Atena, în aceeaşi zi, cu Pullman-ul. 

A doua zi dimineaţa, Kurt o aştepta în holul 
hotelului. 

— Cum ai petrecut week-end-ul? 

Era întrebarea invariabilă a pilotului. 

— Ca de obicei. 

Un taxi îi duse la aeroport. Zece minute mai târziu 
elicopterul survola deasupra Atenei. Kurt părea prost 
dispus. Căsca mereu şi tuşea cavernos. Probabil chefuise 
o bună parte din noapte, din care motiv nu avea chef de 
vorbă. Erna profită de ocazie ca să se gândcască în voie. 

În sfârşit primul pas fusese făcut. În câteva zile £/ 
avea să intre în posesia scrisorii ei. 

Inceputul fusese făcut. Putea fi mulţumită. Dar 
oare chiar avea dreptul să se declare mulţumită? Nu 
cumva fusese urmărită? Închise ochii şi refăcu în gând 
itinerarul: părăsise hotelul şi mersese pe jos prin mai 
multe străzi. Dacă eventual fusese urmărită, mai mult ca 
sigur că urmăritorul nu se folosise de maşină. Era 
imposibil ca pe străzile centrale atât de aglomerate să 
poţi urmări dintr-un vehicul pe cineva care merge pe jos. 
Asta ce însemna? |Insemna că în momentul când se 
urcase în taxi, în dreptul hotelului „National”, se 
desprinsese de „umbra” ei - în cazul când avusese una -, 
întrucât era greu de presupus că aceasta a putut să 
găsească imediat un taxi ca să continue urmărirea. Da, 
după toate probabilitățile, izbutise să se desprindă 
definitiv de „umbra” ei. Dovadă că nici în drum spre 
Dionissos şi nici la întoarcere nu avusese impresia că 
cineva îi poartă trena. Or dacă nu fusese urmărită la 


Dionissos, cu atât mai puţin avea motiv să creadă că 
fusese văzută la gară. 

„Dacă, prin absurd, am fost totuşi urmărită şi, la 
gară, am fost văzută urcându-mă în tren cu sacoşa de 
voiaj în mână, fără îndoială că urmăritorul meu a 
presupus că plec la Thessaloniki. lar dacă a avut ordin să 
mă „însoţească”, sigur a dat fuga la casă să-şi cumpere 
un bilet. Până să obţină unul, - casele de bilete fiind 
totdeauna aglomerate - eu nu numai că apucasem să 
dau scrisoarea, dar să-mi ocup şi locul în compartiment”. 

Monologul continuă tot timpul zborului, iar în clipa 
când elicopterul ateriza pe aeroportul insulei, Erna 
izbutise să se convingă că misiunea, prima ei misiune, 
fusese îndeplinită fără nici un fel de risc. 


Cinci minute după ce începuse să trieze 
„corespondenţa”, veni s-o caute Boris. 

— Bună ziua, Erna! Cum a fost week-end-ul? 

— Ca de obicei, Boris. De fapt, ceva mai obositor 
decât cel precedent. Joi m-am repezit cu un taxi la 
Dionissos, iar vineri am plecat cu trenul la Larissa. 

— La Larissa! se miră Boris, deşi părea că este tot 
timpul cu gândul în altă parte. Ce ţi-a venit? 

— La noi, Larissa e nume de fată. Am avut chiar o 
prietenă care se numea aşa. M-am dus să văd oraşul. Ca 
să fiu sinceră, nu mi-a plăcut. Un oraş fără personalitate. 

— Da? Probabil ! Pe urmă, aşezându-se picior peste 
picior într-un fotoliu: Ai aflat? 

— Ce să aflu? Dealtfel nici n-am avut când. De la 
aeroport am trecut pentru câteva clipe pe acasă, ca să 
mă schimb, iar de acolo am venit direct aici. N-am 
întâlnit pe nimeni. 

— Că Francisco e mort. 

— Sărmanul! Spera să mai trăiască şase luni. 
Cumplită boală! 

— Nu boala l-a răpus, ci pumnalul, pe care asasinul 
i l-a împlântat între omoplaţi. 


Uluită, câteva minute Erna nu fu în stare să 
rostească măcar un singur cuvânt. Boris se uita la ea cu 
o privire sfredelitoare şi aspră. 

—  Înjunghiat! izbuti Erna să îngăime ceva mai 
târziu, mai mult ca să spună ceva, intimidată - stupid 
intimidată - de privirea sfredelitoare a şefului ei. In timp 
ce buzele rosteau cuvântul „înjunghiat”, gândul se 
întreba: „De ce mă priveşte aşa cum nu m-a mai privit 
niciodată? Mă priveşte de parcă eu aş fi vinovată de 
moartea lui Francisco”. 

— O crimă misterioasă, de neexplicat. Pari foarte 
tulburată, Erna. Dintre noi toţi, dumneata pari a fi cea 
mai afectată de moartea lui. Dealtfel, nici nu-i de mirare. 
Aţi fost întrucâtva prieteni. 

— Nu ştiu ce înţeles dai cuvântului prieteni, ceru lui 
Boris să precizeze. A 

— Prieteni în accepţia adevărată a cuvântului. In 
nici un caz nu m-am gândit că te-ai culcat cu el. 

— Dacă în decurs de două luni un bărbat stă de 
vorbă cu o femeie doar de trei ori, deşi o vede în fiecare 
zi, şi dacă de fiecare dată îşi povestesc o mie de nimicuri 
înseamnă că sunt prieteni, atunci sigur că eu şi cu 
Francisco un fost prieteni. Eu însă am o altă părere 
despre prietenie. 

— N-am avut intenţia să te jignesc, Erna. Te rog să 
mă crezi. Crima asta este însă atât de enigmatică, încât 
orice informaţie, oricât de neînsemnată, poate că ne-ar 
putea ajuta să înţelegem de ce a fost omorât Francisco. 
Asasinatul ăsta stupid l-a necăjit mult pe domnul baron. 
Îţi dai seama că nu are interes ca ziarele să se ocupe de 
activitatea ştiinţifică a grupului de pe insulă. 

— Evident. 

— Erna, am crezut că dumneata ne-ai putea da o 
mână de ajutor ca să ne putem explica de ce a fost 
omorât Francisco. E drept, chiar dacă nu ar fi fost 
asasinat, multe zile tot nu ar mai fi avut de trăit, totuşi, 
crima e crimă. Ştiai că se droga? 


— Da! 

— Cine ţi-a spus? 

— El, Francisco. 

— Dumneata ce crezi? 

— Despre ce? 

— Despre criminal. Despre mobil. Doar despre asta 
este vorba. 

— Habar nu am! 

— Chiar nu poţi să ne ajuţi defel? 

Erna înţelese că Boris n-o credea şi se hotări să-i 
spună tot ceea ce aflase de la Francisco. 

— Nu ştiu ce părere ai dumneata, Boris, despre 
Francisco. In ceea ce mă priveşte cred că a fost un 
mitoman. 

— Interesant. Dumneata ai totdeauna păreri foarte 
personale şi surprinzătoare. Francisco mitoman! la să 
vedem pe ce te bazezi afirmând că a fost un mitoman. 

— Mi s-a lăudat că are depusă, la o bancă din 
Elveţia, suma de douăzeci şi trei de milioane dolari. Mi-a 
destăinuit acest „mare secret” al său chiar în prima zi 
când ne-am cunoscut. 

— De ce ai spus „marele secret”? Ţi-a afirmat el că 
sursa averii lui constituie un „mare secret”? 

— Am dedus când mi-a destăinuit cum a ajuns în 
posesia milioanelor. 

— Cum? 

— Aflând, din pură întâmplare, „parola” cu care se 
puteau ridica banii de la bancă. Ca să-ţi poţi da singur 
seama cât de mult îi plăcea să mintă, îţi mai dau un 
exemplu. Tot el mi-a spus că, deşi depozitul iniţial era de 
patruzeci şi şase de milioane de dolari, el, modest, a 
sfeterisit numai jumătate din sumă, adică douăzeci şi trei 
de milioane dolari. lţi dai seama că n-am crezut o iotă din 
tot ceea ce mi-a spus. Şi cum aş fi putut crede? Un om 
care are douăzeci şi trei de milioane de dolari nu se 
ostracizează pe o insulă în schimbul unei indemnizaţii 


lunare, care, oricât de substanţială ar fi, este departe de 
a putea tenta pe un milionar. 

Boris, care pe măsură ce ea vorbea, se întuneca la 
faţă, întrebă: 

— Deci nu l-ai luat în serios? 

— Evident că nu, convinsă fiind că am de-a face cu 
un mitoman. Dar cea mai bună dovadă că fabulează mi-a 
servit-o în ajunul plecării mele în week-end, când mi-a 
făcut o propunere de-a dreptul năstruşnică. 

— Ah, ţi-a făcut şi o propunere! exclamă Boris cu o 
voce aproape sugrumată. 

— O propunere năstruşnică, deşi ar merita s-o 
calific drept periculos de dubioasă. 

— Aşa! 

— Ascultă ce mi-a propus... 

Şi îi povesti ceea ce îi propusese Francisco. 

— Şi de ce ai numit propunerea lui „periculos de 
dubioasă”? 

— De vreme ce nu cred în existenţa reală a 
milioanelor, am tot dreptul să presupun că, propunându- 
mi să-l asist până în clipa morţii, de fapt urmărea să se 
folosească de mine pentru alte scopuri. 

Faţa lui Boris se lungise. Contrar obiceiului, Boris îşi 
munca degetele, privind gânditor teancul de fişe de pe 
biroul Ernei. Şi i se păru că pe chipul lui Boris se 
aşternuse o umbră de îngrijorare. 

— Altceva, Erna? 

— Nimic interesant. 

— Nu cumva a vorbit de rău pe careva dintre 
colegii dumitale, vreau să spun dintre colegii noştri? 

Erna simţi, instinctiv, că întrebarea lui Boris 
ascunde o primejdie şi că ar fi mult mai prudent să nu-i 
spună ce aflase de la Catherine despre Francisco, şi nici 
de la acesta despre Catherine. 

— Nu! Niciodată ! 

Boris îi aruncă o privire cercetătoare, parcă de 
neîncredere, pe urmă se ridică. 


— Mulţumesc, Erna! 

— Ţi-am putut fi în vreun fel de folos, Boris? 

— E încă prematur, Erna, ca să-mi pot da seama. 
Şi părăsi încăperea. 


„Parcă nimic nu s-ar fi întâmplat!” îşi spuse Erna, 
privind în jurul său. Se afla în sala de mese comună în 
timpul prânzului şi toată lumea discuta despre vrute şi 
nevrute, dar nici unul despre Francisco, de parcă ar fi 
existat un consemn în această privinţă. Erau cu toţii 
prezenţi, cu excepţia Catherinei şi a lui Boris. Şi dacă 
Boris nu se arătă nici până la sfârşitul prânzului, 
Catherine în schimb îşi făcu apariţia când începu să se 
servească felul doi. 

Catherine veni direct la masa ei, se aşeză fără să 
ceară voie. Catherine ducea furculita la gură în mod 
automat, fără să-şi ridice ochii din farfurie şi din când în 
când îşi ştergea fruntea, care, în ciuda aerului 
condiţionat, mereu se umezea de  transpiraţie, 
Dumnezeu ştie din ce motiv. Catherine se comporta în 
aşa fel, de parcă nici nu luase la cunoştinţă că Erna se 
afla de partea cealaltă a mesei. Erna începu prin a se 
mira de ce Catherine transpira atât de abundent într-o 
cameră cu aer condiţionat, pe urmă brusc îi pieri pofta 
de mâncare. Îi pieri în clipa în care îşi aminti că 
ascunsese faţă de Boris tot ceea ce ştia despre 
Catherine. Făcuse rău? Făcuse bine? 

„„Şi Catherine asta, care părea terorrxată de 
spaimă, dacă nu cumva ceea ce i se părea ei spaimă în 
realitate era disperare. Dădu deoparte farfuria în care 
zemuiau nişte smochine negre şi se ridică. In clipa aceea 
o auzi - abia o auzi - pe Catherine: 

— Neapărat trebuie să-ţi vorbesc. Să fii pe plajă 
într-o jumătate de oră. Te rog. Ai să vii? 

— Bine! Am să vin. 


O jumătate de oră mai târziu Erna păşea pe plajă. 
Catherine o aştepta. Afară de ele două, nu mai era 
nimeni. 

— Nu ştiu dacă locul acesta este cel mai potrivit ca 
să stăm de vorbă, obiectă Erna. Dacă vine Bernard? 

— Bernard nu va veni. Vreau să spun că nu cred că 
va veni. Nu ştiu unde în altă parte am putea sta de vorbă 
fără să avem aerul că ne ascundem. 

— Ce vrei să-mi spui? întrebă Erna căreia parcă 
mai mult decât oricând Catherine îi era antipatică. 

— Ai aflat că Francisco a fost omorât? 

— Da ! De la Boris. 

— Ah, de la Boris. Atunci mi se pare că nu maie 
nimic de făcut. 

— Ce anume? 

— Erna, te conjur să-mi spui dacă i-ai povestit lui 
Boris. 

— Ce? 

— Ce ai aflat de la mine, poate şi de la Paco... 

— Cine-i Paco ăsta? 

— Vreau să spun de la Francisco. Paco e 
diminutivul spaniol al numelui Francisco. Fii sinceră şi 
spune-mi dacă i-ai povestit lui Boris despre relaţiile ce au 
existat între Paco şi fratele meu. 

— Nu! 

— Erna, pe cuvântul tău de onoare că nu i-ai 
povestit? 

— Pe cuvânt de onoare. 

Catherine răsuflă uşurată şi în clipele următoare 
trăsăturile i se destinseră. O privea acum pe Erna cu 
recunoştinţă. : 

— Erna dragă, mi-ai făcut un mare serviciu. |ţi 
mulțumesc. 

— Nu înţeleg! Ce anume „mare serviciu” ţi-am 
făcut? Dacă totuşi ţi l-am făcut, atunci, la rândul tău, fă- 
mi şi tu unul, şi lămureşte-mă. 

— Paco a fost omorât, da, Erna? 


— Da! 

— Dacă a fost omorât, înseamnă că ucigaşul a avut 
un motiv serios. Cu alte cuvinte, Paco a avut un duşman. 
Da? 

— Da! 

— Duşmanul acesta ori a venit pe insulă din altă 
parte, pe ascuns, ori, dacă n-a venit, înseamnă că se află 
printre noi. Da? 

— Da! 

— Faptul că pe insulă funcţionează un sistem de 
alarmă aproape perfect înlătură ipoteza unui asasin venit 
de pe mare. Eşti de acord? 

— Da! După toate probabilitățile, da! 

— În cazul acesta, asasinul se află printre noi. Sau 
altfel spus, oricare dintre noi ar putea fi asasinul: eu, 
dumneata, Bernard şi aşa mai departe. 

— În ziua când a fost omorât eu eram la Atena. 

— Mă rog! Cu excepţia dumitale, oricare dintre noi 
ar putea fi asasinul lui Paco. Cine însă? Asta-i întrebarea 
care ar trebui să ne frământe pe toţi. 

— De ce pe toţi? 

— În primul rând, pentru că nu e deloc plăcut să 
ştii că planează asupra ta bănuiala de a fi ucis un om. In 
al doilea, pentru că cel care a ucis o dată o mai poate 
face a doua oară. 

— Vrei să spui că suntem în pericol cu toţii? 

— Teoretic, da, Erna! Cel puţin teoretic. De aceea 
este foarte important ca asasinul să fie descoperit fără 
nici un fel de tam-tam. 

— Tam-tam? 

— Adică fără intervenţia poliţiei, şi mai înainte ca 
ziarele să prindă de veste că s-a întâmplat ceva pe 
insulă. Nimănui nu-i convine, dar cel mai puţin baronului. 
Cred că, până la urmă, asasinul va fi dibuit, expediat de 
pe insulă şi probabil lichidat. 

— Expediat, da! Dar de ce lichidat? 


— Ştiu eu? Poate exagerez. Apropo, ştii pe cine a 
însărcinat baronul să descopere pe asasin? 

— Nu! 

— Pe Boris, şeful departamentului din care faci 
parte. Când am aflat, am fost teribil de speriată. 

— De ce? 

— Dacă i-ai fi povestit tot ceea ce ai aflat de la 
mine în legătură cu raporturile dintre Paco şi fratele meu, 
ltoris ar fi tras concluzia că l-am ucis ca să-mi răzbun 
fratele. Şi aşa el tot m-ar putea bănui că l-am ucis din 
gelozie, fiindcă Paco te plăcea pe dumneata. lată dar de 
ce ţi-am spus mai adineauri că, nedivulgând lui Boris 
ceea ce ştii despre mine şi fratele meu, mi-ai făcut un 
mare serviciu. Da, Erna, a fost un mare serviciu, pentru 
care, încă o dată, îţi mulţumesc. 

— Nu merită osteneala, Catherine. Spune-mi mai 
bine de ce crezi că a fost omorât Francisco? 

— Nu ştiu! 

— Şi nu bănuieşti pe nimeni? 

— De vreme ce nu cunosc mobilul, mi-ar fi greu să 
bănuiesc pe cineva. 

— Crezi că vor începe cercetări? 

— La ce fel de cercetări te referi? 

— La cele oficiale. Poliţie... procuror. 

— Îţi închipui că baronul ar accepta prezenţa 
autorităţilor pe „domeniul” său? Nu-l cunoşti! 

— Nici nu e de mirare, de vreme ce mă aflu de 
puţin timp printre voi. Mă mir totuşi că n-a făcut-o. Riscul 
mare. O crimă nu se poate ascunde. Aici, pe insulă, nu 
suntem numai noi cei din statul major. Mai sunt şi 
ceilalţi. Personalul administrativ, cel de navigaţie. Nu 
crezi ca cineva ar putea sa trăncănească? 

— Nu va îndrăzni nimeni, Erna. Poţi să fii sigură. Şi 
apoi nu toată lumea de pe insulă ştie ce s-a întâmplat în 
realitate. După versiunea oficială, Paco, având o criză 
puternică, a fost transportat la o clinică. 


— Cam incredibilă această versiune de vreme ce 
nimeni nu l-a văzut plecând din insulă. 

— L-au văzut destui în timp ce era transportat cu 
targa pe „Nebel 1”. N-ai nici o grijă, totul a fost bine 
regizat. Apoi, după câteva clipe: S-ar putea, Erna, ca 
Boris să te mai tragă de limbă. N-ai să mă trădezi? 

— Bineînţeles că nu, Catherine, deşi, ca să fiu 
sinceră, am sentimentul că îmi ascunzi ceva. 

— Cum poţi să crezi aşa ceva! protestă Catherine. 

— Să zicem că nu-mi ascunzi nimic. În cazul 
acesta, ceva nu înţeleg. Îți aminteşti ce mi-ai spus, în 
urmă cu două luni, tot aici pe plajă? lţi aminteşti sau nu? 

— Foarte vag. 

— Mi-ai spus să mă feresc de Francisco, deoarece 
este un om periculos. Îţi aminteşti? 

— Da! recunoscu Catherine, dar se cunoştea că 
întorsătura pe care o luase discuţia nu-i convenea. 

— Şi mi-ai mai spus ceva. Că ţi-e teribil de frică de 
el. 

— Aşa ţi-am spus, da. 

— Ei bine, cum se face că, deşi ştiai că este un om 
periculos, deşi ţi-era teribil de frică de el, totuşi, cel puţin 
în ultimele săptămâni, aţi fost mai tot timpul împreună? 
Nu vreau să te jignesc, dar nu cred că Francisco te-a 
iubit. Ştii că noi femeile ne putem da seama când un 
bărbat iubeşte o altă femeie. Poţi să-mi spui ce anume 
vă lega? 

— Nimic! Pe el de mine, nimic, fiindcă, aşa cum 
prea bine ai observat, Paco nu a ţinut la mine. Pot să 
spun că nu l-am interesat deloc ca femeie. Dealtfel, pe el 
în general nu-l interesau femeile. 

— Ştii, Francisco mi-a spus că pe dumneata nu te 
interesează deloc bărbaţii. 

— Nu-i adevărat. M-a calomniat, Erna. Dar dacă pe 
el nimic nu-l lega de mine, în schimb pe mine mă lega de 
el frica, teama de a nu-l supăra. 

— Cum vine asta? 


— Să-ţi explic: Paco mi-a cerut să nu-l las singur, să 
fiu mereu în preajma lui. Şi eu, întrucât mă temeam de 
el, ca să nu se supere, mă străduiam să-i fac pe plac. 

Catherine vorbea, dar evita s-o privească, sau, 
atunci când, fără voia ei, ochii li se întâlneau, Erna citea 
în ai Catherinei nelinişte, aproape spaimă. 

— Şi, dacă se supăra pe dumneata, ce s-ar fi 
întâmplat? 

— Nu ştiu! Ştiu doar că-mi era teribil de teamă. 

Minţea! Catherine ascundea ceva. Dacă într-adevăr 
se temuse de Francisco, asta însemna că acesta o 
avusese la mână cu ceva. Dar explicaţia adevărată era, 
poate, cu totul alta. Dacă, într-adevăr, Francisco îi inspira 
numai teamă, normal ar fi fost ca atunci când observase 
că Paco o preferă pe ea, Erna, să răsufle uşurată. Să 
răsufle uşurată, ba chiar să se bucure că, în sfârşit, este 
lăsată în pace. În realitate, Catherine fusese geloasă pe 
ea. Asta ce însemna? Însemna că pe Catherine o lega de 
Francisco nu teama, ci un interes comun, deci, interesată 
să rămână în relaţii bune cu Francisco, încercase s-o în- 
depărteze pe Erna de Paco al ei, încondeindu-l cum se 
pricepuse ea mai bine: că este un individ periculos, un 
criminal care şi-a ucis soţia etc., etc. 

Cu cât se gândea mai mult, cu atât mai plauzibilă i 
se părea această ipoteză. Ea explica şi altceva: de ce 
Catherine ţinea atât de mult ca ea să nu povestească lui 
Boris ceea ce aflase în legătură cu relaţiile ce existaseră 
între Paco şi fratele ei. Catherine se temea că Boris, care 
fusese însărcinat să descopere pe asasin, aflând ce fel de 
relaţii existaseră între cei doi bărbaţi, va trage concluzia 
că ea, Catherine, îl omorâse pe Paco din dorinţa de a-şi 
răzbuna fratele. Da, aceasta părea a fi ipoteza cea mai 
plauzibilă. Catherine se temea de consecințe: 
îndepărtarea din insulă, eventual lichidarea ei. 

„Trebuie că femeiuşcă asta mă crede tare proastă 
dacă îşi închipuie că m-a convins. Bineînţeles că n-am să- 
i risipesc iluzia. Ar fi în stare să mă ucidă”. 


Pe urmă, cu voce tare: 

— Boris a stat de vorbă cu tine? 

— Încă nu, Erna. M-a întrebat, în treacăt, dacă 
bănuiesc, eventual, cine ar putea fi asasinul. 

— Şi dumneata ce i-ai răspuns? 

— Că nu am habar. 

—... Şi chiar nu ai nici un fel de bănuială? 

— Nu! Dar, chiar dacă aş avea vreuna, tot nu i-aş fi 
spus. Gândeşte-te! Să zicem că bănuiesc pe careva şi că 
acela pe care îl bănuiesc este chiar asasinul. Ei bine, 
aflând că-l bănuiesc, ca să-şi apere pielea, nu va ezita să 
mă înlăture. 

„Minţi, Catherine! Tu îl cunoşti pe asasin, dacă nu 
cumva tu l-ai omorât”, o apostrofă în gând. 


Următoarele două săptămâni se scurseră pe 
nesimţite. Despre asasinarea lui Francisco nimeni nu 
vorbea, de parcă nici n-ar fi existat vreodată printre ei. 
Boris care, după spusele Catherinei, fusese însărcinat de 
baron să elucideze cazul nu li se înfăţişa deloc în 
ipostaza de detectiv. 

Deşi viaţa continua să se desfăşoare la fel ca mai 
înainte, totuşi Erna simţea că ceva se schimbase. Acest 
ceva ţinea de moralul celor de pe insulă. Erna îşi dădea 
seama că în urma asasinării lui Francisco, izolarea celor 
care formau statul major se accentuase, cu toate că 
situaţia părea exact contrară. Contrară în sensul că acum 
ei întârziau mai mult la mesele de prânz şi la cină, că 
acum îşi dădeau mai des întâlnire la bar sau pe plajă, că 
acum parcă le venea mai greu să se despartă şi să se 
retragă în camerele lor. Cu toate acestea de fiecare dată 
când îi asculta ce povesteau - toţi vorbeau cu voce tare, 
de parcă ar fi fost cu toţii surzi - pe Erna o cuprindea un 
fel de furie disperată, deoarece îşi dădea seama că ei 
rămâneau mai mult timp împreună, că întârziau mai mult 
în faţa paharului cu whisky, coniac sau uzo, nu din 
nevoia de comunicare, ci, pur şi simplu, fiindcă fiecare 


dintre ei avea nevoie de prezenţa fizică - doar de pre- 
zenţa fizică - a celuilalt sau a celorlalţi. Doar Catherine 
părea că face excepţie. Când nu era plecat în cursă, 
Catherine putea fi văzută tot timpul în compania pi- 
lotului, iar când acesta lipsea, în a lui Bernard. Dar fie că 
era văzută împreună cu pilotul, fie cu Bernard, numai ea, 
Chaterine, făcea impresia că era ataşată, succesiv, de 
amândoi. 

De toate aceste lucruri - şi încă de altele - Erna luă 
cunoştinţă cu un interes aproape periferic, absorbită fiind 
de munca ei. „Anton” continua să rămână dintre toţi 
„corespondenţii” cel mai activ şi, în ultimă instanţă, cel 
mai bine informat. Erna ar fi dat orice să afle cine se 
ascunde sub numele acela, dar, bineînţeles, aşa ceva era 
imposibil. Singurul în măsură s-o lămurească era Boris, 
însă pe el nu putea să-l întrebe. Şi cu toate acestea 
trebuia să informeze în ţară despre activitatea acestui 
dibaci agent al Trustului, deoarece „corespondenţele” ce 
purtau semnătura „Anton” erau cele mai preţioase, ele 
dezvăluind importante secrete de stat. Deşi nu le putea 
furniza date precise, care să ducă la depistarea şi anihi- 
larea imediată a agentului, totuşi, anumite puncte de 
reper le putea indica. De pildă, toate „corespondenţele” 
lui „Anton” vizau fie comerţul exterior, fie anumite 
prospecţiuni geologice de dată recentă. Asta ce în- 
semna? Că „Anton” trebuia căutat fie printre cei care 
lucrau la comerţul exterior, fie printre geologi. Desigur o 
treabă destul de dificilă, dar nu imposibilă pentru nişte 
oameni de meserie. 

Erna se hotărî ca la proximul week-end să ia 
legătura cu ospătarul de la „tavernula” „Paradisos”. Din 
păcate, hotărîrea fu una teoretică, deoarece atunci când 
plecă în week-end nu avu curajul s-o pună în practică. 

La câteva zile după ce reveni din week-end, Boris 
intră radios în birou la ea, având în mână o foaie de 
hârtie. 


— lată, Erna, o corespondenţă deosebit de 
prețioasă pentru „Harta” dumitale. 

Erna luă hârtia pe care i-o întindea Boris şi primul 
lucru care îi atrase atenţia fu semnătura: Anton. „Anton” 
informa că, recent, geologii descoperiseră un important 
zăcământ de platină, a cărui exploatare urma să înceapă 
în anul următor, în care scop statul suplimentase 
investiţiile departamentului respectiv. 

— Ei, ce zici, Erna? Doctorul se dovedeşte a fi unul 
dintre agenţii noştri cei mai preţioşi. 

Doctorul! Va să zică „Anton” era medic. În sfârşit o 
indicație deosebit de prețioasă pentru £/. 

— lată un medic, care, după toate probabilitățile, 
se pricepe mai mult în geologie şi în probleme de comerţ 
exterior decât în medicină, observă Erna, fără să 
bănuiască defel cât de insiprată era remarca ei. 

— Am spus doctor, nu medic. Anton e doctor în 
specialitatea lui. 

— Ei, da! Atunci se explică incontestabila lui 
competenţă. 

— Un zăcământ important de platină! vorbi Boris 
parcă numai pentru sine. Cât de important? Deocamdată 
„Anton” nu spune. Fără îndoială că o evaluare estimativă 
a cantităţii de minereu a fost făcută, dar el încă nu a 
putut afla. Nu se va lăsa însă până nu va afla. Il cunosc 
eu pe „Anton”. Îţi dai seama cât de prețioasă este pentru 
noi această informaţie? România exportatoare de 
platină. Formidabil! Atât pentru economia şi finanţele 
ţării, cât şi pentru noi, dacă bineînţeles ne vom grăbi să 
stoarcem maximum de profit de pe urma acestei 
informaţii. Fă-mi, te rog, o copie ca s-o prezint domnului 
baron. 

Când Erna rămase din nou singură, îşi aprinse o 
ţigară al cărei gust i se păru grozav de plăcut. Era veselă 
cum nu fusese încă niciodată de când se afla pe insulă, 
în sfârşit, venise timpul ca activitatea celui mai bine 
informat „corespondent” să înceteze. 


Ca de obicei, deplasarea pe continent o făcu tot cu 
elicopterul pilotat de Kurt. De data asta Kurt părea a fi 
foarte bine dispus. Imediat ce elicopterul se înălţă, 
pornind în direcţia Atenei, Kurt începu să fredoneze 
melodia unui cântec pe care Erna îl mai auzise într-un 
local cu „buzuchia” din Plâka. Kurt cânta un pic fals, dar, 
având o voce plăcută, pe Erna n-o deranja prea mult. 

Abia după ce parcurseseră jumătate din distanţă, 
Kurt conteni, cerându-şi scuze: 

— lartă-mă, domnişoară Erna. Am uitat că nu-i o 
deosebire prea mare între răgetul unui măgar şi vocea 
cu care m-a înzestrat natura. 

— Ai o voce agreabilă, dar, fiindcă nu prea ai 
ureche muzicală, cînţi un pic fals. Pe mine însă nu m-a 
deranjat. De aceea, dacă îţi face plăcere, poţi continua. 
Nu trebuie să-ţi înfrânezi buna dispoziţie din cauza mea. 

— Într-adevăr sunt... relativ bine dispus, 
domnişoară Erna. Dumitale pot să-ţi împărtăşesc un 
secret personal: am demisionat. M-am săturat. Din toate 
punctele de vedere. Inţelegi? Din toate punctele de 
vedere, dar, în special, de mutrele celor de pe insulă. Se 
spune că banii nu au miros. Aşa am crezut şi eu. Dar au. 
Dacă eşti un om cinstit, au. De când m-am angajat la 
Trust, încerc mereu să mă autosugestionez că banii pe 
care îi câştig nu au nici un fel de miros, dar nu izbutesc. 
Aşa că m-am hotărât să mă întorc la turboreactoarele 
mele, deşi societatea nu-mi mai poate oferi salariul pe 
care l-am avut. Nu-i nimic. Voi câştiga mai puţin, aproape 
cu jumătate mai puţin, dar sper că banii aceia nu-mi vor 
mai mirosi. 

— Cum de te-ai hotărât? Ai avut un motiv special? 

— După cele întâmplate în ultimul timp, nu mi-a 
fost deloc greu să mă hotărăsc. 

— Dar ce s-a întâmplat? se prefacu Erna că nu ştie. 

— De vreme ce tot am să plec, - se hotărî Kurt 
după câteva clipe de ezitare - îţi pot spune că am aflat 


ceea ce nu toată lumea ştie că s-a întâmplat pe insulă. 
Dealtfel, am încredere în dumneata că nu mă vei trăda. 
Mă refer la asasinarea lui Francisco. 

— Ai aflat de la Catherine? 

Kurt era tare stînjenit. Nu ştia dacă trebuie sau nu 
să recunoască. Erna îi veni în ajutor: 

— Poţi să ai încredere în mine, domnule Kurt. 

— De la ea. Şi fiindcă tot am alunecat pe panta 
confidenţelor, trebuie să vă mai spun că şi ea s-a săturat 
de insulă. După ce mă aranjez, vine şi ea după mine. Aşa 
am convenit. Dar n-ar trebui să ne trădezi, domnişoară 
Erna! 

— Fii fără grijă, domnule Kurt. 

Erna simţi că omul acela îi este simpatic, dar că, în 
aceeaşi măsură, îl şi compătimea din cauza Catherinei. 

— Spune-mi, domnule Kurt, Trustul ţi-a primit 
demisia? 

— Şi-au dat seama că sunt hotărât şi că nu are rost 
să-mi mai pună bețe în roate. Au acceptat. Mi-au cerut să 
mai rămân o săptămână-două până când vor găsi un nou 
pilot. Termenul expiră peste trei zile. Dacă nici până 
atunci nu găsesc, am să-i salut din mers. 

— Catherine este la fel de grăbită să plece din 
insulă? 

— Bineînţeles. Aş spune că este chiar mai grăbită. 

Câteva minute mai târziu aterizau. Ca de obicei 
Kurt o conduse până la hotel. 

— Poimâine dimineaţă, la orele şapte, te aştept aici 
în hol. Să nu întârzii, domnişoară Erna. 

— De ce aş întârzia? Oare n-am fost totdeauna 
punctuală? 

În timpul zilei, la fel ca toate celelalte, taverna 
„Paradisos”, situată pe strada Ferenikou, era închisă. 

Erna îi trecu pragul seara, pe la orele nouă. 
Patronul, Hristou Theot6ka, servea clienţii, împreună cu 
doi „garsoni”, în timp ce nevastă-sa, kira Evghenia, se 
ocupa de bucătărie. Şi întrucât în local se ajungea 


trecând prin bucătărie, kira Evghenia era coafată şi 
îmbrăcată de parcă se pregătea să meargă la teatru. 

Înainte de a trece pragul tavernei „Paradisos”, Erna 
scoase din poşetă pudriera şi, prefăcându-se că se 
fardează, verifică dacă este urmărită. Nu observă nimic 
suspect. Răsuflă uşurată. Intră. In prag o întîmpină 
patronul, kir Hristou, care o salută, înclinându-se atâta 
cât îi permitea burta. Trecu prin bucătărie - unde erau 
înşirate pe maşina de gătit electrică o mulţime de oale, 
cratiţe şi tăvi ce exalau cele mai apetisante mirosuri - şi 
pătrunse în „salon”. Întrucât „garsonii” erau liberi, 
amândoi veniră s-o întîmpine la intrare. Erna optă pentru 
cel cu părul oxigenat: Kosta. Acesta o conduse la o masă 
din capătul cel mai îndepărtat al localului. 

După ce o instală la masă îi oferi lista de bucate. 
Erna însă, fără s-o deschidă, îi spuse pe greceşte: 

— Vreau vițel la grătar cu cimbru de Vitina. 
Ospătarul tresări abia perceptibil. 

— Nu avem cimbru de Vitina, ci de Olimpia. 

Legătura fiind stabilită, Erna îi spuse: 

— Adu-mi ceea ce crezi dumneata că este mai bun 
de pe lista de bucate. Mie îmi este absolut indiferent. 

După o oră, când părăsea localul însoţită până la 
uşă de Kosta, Erna putea considera că îşi îndeplinise 
misiunea. 

Se întoarse la hotel, şi fiindcă meniul copios fusese 
stropit cu o „jumătate” vin „Retină”, servită într-o căniţă 
de aramă, adormi imediat. Dimineaţa lenevi în pat până 
la orele zece. O oră mai târziu urca pe colina Likavitos cu 
funicularul. Aprinse o luminare în capela „Sfântul 
Gheorghe” după care, până la prânz, îşi petrecu vremea 
fotografiind, din diferite poziţii, panorama splendidă a 
Atenei. Luă masa tot acolo, sus, la restaurantul - snack- 
bar. 

Reveni la hotel pe la orele patru, foarte obosită şi 
foarte transpirată. Funcţionarul de la recepţie o anunţă 


că, în timp ce lipsise, un domn Timos Xenopoulos o 
căutase de mai multe ori la telefon. 

— Domnul a rugat ca, în cazul când vă reîntoarceţi 
până la orele şase, să-l aşteptaţi, întrucât are a vă face o 
comunicare importantă. 

— Vă rog să mă anunţaţi prin telefon când va veni. 

Urcă la ea în cameră. Făcu un duş, dormi o oră şi, 
în clipa când funcţionarul de la recepţie o anunţă că 
Timos o aşteaptă în hol, Erna tocmai terminase să se 
îmbrace. 

Cobori în hol. 

— Sărut mâna, domnişoară Erna! 

— Ce mai faci, domnule Xenopoulos? 

— Ce poate face un om ca mine altceva decât să 
transmită comisioanele ce i-au fost încredințate. 

— Asta înseamnă că ai şi pentru mine un comision. 

— Unul verbal, domnişoară Erna. Mi s-a cerut să vă 
transmit că mâine nu vă veţi putea înapoia pe insulă cu 
elicopterul. Pilotul Andrea Kapsali a fost găsit mort, azi 
de dimineaţă, în parcul Zappion. 

— Mort? îngăimă Erna. 

— Mort, da! Înjunghiat. Aşa că mâine vă veţi 
întoarce acasă - Ernei i se păru că Timos ţinuse să 
sublinieze cuvântul - cu iahtul. La ora şapte, mâine 
dimineaţă, vă rog să fiţi în hol. Am să vă conduc cu 
maşina până la Zea. În altă ordine de idei, cum v-aţi 
distrat în aceste două zile? 

— Foarte bine, domnule Timos, izbuti Erna să 
îngăime, abia stăpânindu-şi un tremur. 

Şi în gând: 

„AŞ vrea să ştiu dacă pilotul a fost omorât, fiindcă 
a aflat ceea ce nu trebuia să ştie, sau a fost sacrificat 
pentru a zădărnici tentativa de evadare de pe insulă a 
Catherinei?” 

Pentru Erna, următoarele două luni se scurseră 
aproape pe nesimţite, datorită, pe de o parte, 
preocupărilor ei „profesionale”, pe de alta, aparent 
neînsemnatelor evenimente petrecute pe insulă. 

In acest răstimp, Erna petrecuse pe continent, la 
Atena, patru week-end-uri. De fiecare dată îşi rezervase 
plăcerea de a lua o cină la „tavernula” „Paradisos”, cină 
aleasă cu mare grijă şi cu un gust de veritabil gurmand 
de către Kosta, „garsonul” cu părul oxigenat. În felul 
acesta, tot la două săptămâni, Erna trimisese în ţară 
informări fie cu privire la modul de organizare a Trustului 
pe care, încet-încet, izbutise să-l cunoască, dacă nu în 
întregime, în orice caz atât cât era necesar ca cei intere- 
saţi să-şi poată forma o idee de ansamblu, fie - şi asta cu 
predilecție - în legătură cu activitatea unor agenţi din 
România, unii autohtoni, alţii cetăţeni străini, stabiliţi 
provizoriu în ţară. 

Şi iată că la un moment dat, ca urmare a 
rapoartelor trimise de Erna, „Anton” încetă să mai trimită 
„corespondenţe”. „Justin” în schimb continuă să mai 
trimită, multe lipsite de importanţă, pentru ca la un 
moment dat să „tacă” şi el. 


Căderea lui „Justin”, din punct de vedere al 
aportului adus de acesta, nu prezenta o pierdere prea 
mare pentru Trust, aşa că arestarea agentului care se 
ascundea sub acest nume nu fusese regretată aproape 
deloc. În schimb, atunci când orice fel de speranţă se 
spulberă şi când nu mai exista nici un dubiu că „Anton” 
fusese descoperit, Boris, totdeauna calm, totdeauna 
stăpân pe sine şi foarte prudent, avu un acces de furie. 

— Imbecilul!... Cretinul!... Am ştiut eu că până la 
urmă se va lăsa înhăţat. Astăzi în meseria asta nu mai 
există aşi. Toţi sunt nişte cârpaci, nişte papugii cretini, 
care, pentru o informaţie ce nu valorează mai mult de 
doi bani, pretind o mie de dolari. 

— Totuşi, Boris, eşti nedrept cu „Anton”. Toate 
informaţiile pe care ni le-a trimis au fost deosebit de 
preţioase. 

— Tocmai de aceea sunt furios că s-a lăsat prins. 
Pun rămăşag că a făcut vreo greşeală de ageamiu. 

— Nu te supăra, Boris, dar eu nu sunt de părerea 
dumitale. Dacă „Anton” a picat, asta s-a întâmplat nu 
pentru că el a lucrat prost, comiţând o greşeală de 
începător, ci pentru că au lucrat bine cei de la Contra- 
spionaj. Cât de bine organizaţi şi cât de calificaţi sunt, ti- 
o pot spune eu, care am avut de-a face cu ei. Dar, dacă 
propria mea experienţă nu te poate edifica, întreabă-l pe 
domnul baron. Şi el s-a convins de acest lucru, tot pe 
propria-i piele. 

— Exagerez, ştiu. Dar sunt furios. Să cadă tocmai 
acum când aveam atâta nevoie de el. 

— De ce „acum” mai mult decât „ieri” sau decât 
„mâine”? 

— Cum de ce!? „Anton” ne-a transmis că geologii 
români au descoperit platină. Nu ne-a spus însă unde şi 
ales cât de mare e filonul, zăcământul sau cum naiba s-o 
fi numind. Ştii, sau dacă nu ştii află acum că geologii nu 
se mărginesc doar să descopere anumite zăcăminte, ci le 
şi evaluează, sub raport cantitativ. Că în România s-a 


descoperit platină constituie o informaţie prețioasă. Însă 
insuficientă. Pentru ca din informaţia obţinută să putem 
scoate maximum de profit, trebuie să cunoaştem, măcar 
aproximativ, cât de mare este zăcământul. Într-un fel se 
pune problema dacă este vorba de cantităţi modeste, 
epuizabile într-o perioadă scurtă, şi în alt fel dacă este un 
filon bogat, care poate fi exploatat o perioadă de timp 
mai lungă. Problema se pune diferit, atât din punct de 
vedere al investiţiilor - în primul rând în ceea ce priveşte 
maşinile, agregatele şi utilajele necesare -, cât şi în ceea 
ce priveşte prospectarea pieţelor de desfacere. De aceea 
este foarte important pentru noi să cunoaştem problema 
sub toate aspectele, fiindcă, aşa cum ţi-am mai spus, 
numai în felul acesta putem scoate maximum de profit 
din informaţia pe care am izbutit s-o obţinem. Din 
păcate, „Anton” a căzut înainte de a putea obţine toate 
datele de care avem absolută nevoie, şi nu văd - cel 
puţin deocamdată - de la cine altul le-am putea obţine. 

— Din câte mi-am putut da seama citind 
„corespondenţele” lui „Anton”, acesta nu acţiona de unul 
singur. Deşi nu avea o reţea propriu-zisă... 

— Nu avea, desigur că nu avea! confirmă Boris. 

— Avea în schimb vreo câţiva, hai să le spunem, 
colaboratori. 

— Asta, da! Posibil. Şi? 

— Poate că nu i-a înhăţat contraspionajul. Dacă am 
putea lua legătura cu ei... 

— De vreme ce nu figurează în fişele noastre, nu 
avem cum să-i recunoaştem. Şi apoi, chiar dacă i-am 
depista, de frică ar refuza să lucreze pentru noi, cel puţin 
până când se vor convinge că „Anton” nu i-a trădat în 
timpul anchetei. Îmi place însă să cred că „Anton” îşi va 
ţine gura. 

— Greu, Boris, foarte greu. Dacă intri în mîna lor, ei 
se pricep să te sucească şi să te învârtească în fel şi chip 
ca să declari tot ceea ce sunt interesaţi să cunoască. O 
ştiu din proprie experienţă. Imi dau seama, abia acum 


îmi dau seama, că am făcut o propunere idioată. În nici 
un caz nu i-am putea folosi, cel puţin deocamdată. 

— Nu te necăji, Erna. Nu poţi da sugestii sau face 
propuneri interesante absolut în toate problemele. Mai 
ales cele organizatorice sunt deosebit de dificile. Noi însă 
- în primul rând domnul baron - te apreciem, printre 
altele, şi pentru faptul că în câteva ocazii ai dat unele 
sugestii deosebit de preţioase. 

— Mulţumesc, Boris. Dar, fiindcă veni vorba de 
domnul baron, mai de mult mi-ai spus că ar vrea să stea 
de vorbă cu mine. Au trecut de atunci câteva luni şi... 

—...Şi încă nu te-a chemat. Asta ai vrut să spui? 

— Da! Poate că domnul baron nu mai are o părere 
chiar atât de bună despre activitatea mea. 

— Nu, Erna! Dar domnul baron a fost şi este 
extrem de ocupat. Totuşi, dacă dumneata ţii să-l vezi 
pentru a-i aduce la cunoştinţă ceva deosebit, să spunem 
o problemă personală, ca să folosesc o expresie mult 
uzitată în România comunistă, sunt sigur că domnia-sa 
şi-ar putea face timp ca să te primească. 

— Nu am un motiv special, Boris. Mi-ar fi făcut însă 
plăcere să-l revăd. Atâta tot. 

— În următoarele zile, domnul baron urmează să 
ţină o conferinţă cu şefii departamentelor. Dacă se va ivi 
prilejul, am să-i spun că... 

— Nu, Boris, Balthazar... 

— Domnul baron! ţinu să rectifice Boris, privind-o 
sever, ca un pedagog exigent care se simte obligat să-şi 
admonesteze elevii chiar şi pentru greşelile cele mai 
neînsemnate. 

— Domnul baron şi-ar putea închipui că am un 
motiv special dacă ţin să-l văd. N-aş vrea să-l 
dezamăgesc. 

— Cum doreşti, Erna, cum doreşti. Dealtfel, nu e 
sigur că se va ivi prilejul să discut cu el o problemă atât 
de particulară, când lista problemelor care privesc 
departamentul pe care îl conduc este destul de lungă. Pe 


urmă, cu ton confidenţial: Poziţia noastră în România 
devine din zi în zi mai precară datorită acelei legi care se 
referă la ceea ce consideră ei că este „secret de stat”. 
Legea asta, deosebit de severă, abia a început să se 
aplice şi efectele ei deja le resimţim pe pielea noastră 
într-un mod cum nu se poate mai neplăcut. 

— Am citit legea, aşa cum mi-ai recomandat şi îţi 
mărturisesc, Boris, că, după lectura ei, m-am cam 
dezumflat. Tare mi-e teamă că, în viitorul apropiat, 
„Harta” mea se va găsi în mare suferinţă. 

— Acesta este şi motivul pentru care vom pune în 
discuţie la conferinţă şi situaţia din România. Trebuie să 
luăm unele măsuri curajoase dacă vrem să câştigăm 
poziţiile pierdute. Apropo, vrei să-mi dai fişa lui Wendell 
Webster? O ai la îndemână? 

— Ştii că întreg fişierul îmi este la îndemână, îi 
atrase atenţia Erna. Aşteaptă, Boris, numai câteva clipe. 

În timp ce manevra aparatul electronic special care 
înregistra, prelucra şi depozita fişele, Erna se întrebă la 
ce îi trebuia lui Boris fişa lui „W.W.”, indicativul sub care 
era cunoscut unul dintre cei mai abili agenţi ai Trustului. 
Se întrebă şi răspunsul nu se lăsă mult timp aşteptat. Ca 
să aibă certitudinea că răspunsul pe care şi-l dăduse era 
bun, prezentându-i lui Boris fişa, adăugă: 

— Cred că „W.W.” este omul cel mai potrivit. Sunt 
convinsă că, în legătură cu platina, el va izbuti să afle 
amănuntele pe care „Anton” n-a mai avut când să le 
obţină. 

— Eşti şi dumneata de părere? 

— Categoric! 

— Mă gândesc, Erna, că „W.W.” ar putea încerca 
să consolideze poziţiile noastre din România, atât de 
serios deteriorate în ultimele luni. 

— Nu ştiu ce să-ţi răspund. Dacă am în vedere 
caracterizarea din fişa lui personală, nu cred că „W.W.” 
este omul capabil să recruteze oameni dispuşi să ne 
servească. În fişă se spune că „W.W.” nu are aptitudini 


organizatorice, şi că este un om al acţiunilor cu o 
finalitate bine determinată, şi limitate în timp. Este omul 
căruia i se potrivesc cel mai bine spusele lui Cezar: „Am 
venit, am văzut, am învins”. Şi apoi ştii că lui îi place să 
lucreze numai atunci când poate acţiona fără ca situaţia 
lui să fie tranşant în afara legii. 

— Ai dreptate, Erna, „W.W.” e un as al echilibris- 
ticii pe marginea legii. 

— Caracterizarea dumitale, Boris, atât de plastică, 
îl defineşte cel mai bine. Ca să culeagă date ceva mai 
complete în legătură cu platina, probabil că „W.W.” ar 
putea face treabă bună. Dar ca să recruteze oameni 
dispuşi să îl ajute, sincer vorbind, nu-l văd în stare. 
Dealtfel cred că nici n-ar accepta. 

— Punctul dumitale de vedere, Erna, mi se pare 
foarte judicios. În mai multe rânduri i-am spus domnului 
baron că eşti colaboratoarea mea cea mai prețioasă şi 
că, în foarte scurt timp, vei deveni absolut indispensabilă 
în cadrul departamentului pe care îl conduc. 

— Cred, Boris, că încerci să fii foarte drăguţ cu 
mine. Totuşi îmi face plăcere să aud asemenea aprecieri 
din partea dumitale, adică din partea unui şef deosebit 
de exigent. 

— Exigent, dar nu capricios, Erna. 

— Nu, nu, Boris! 


Boris plecă, luând cu el fişa, şi Erna, acum din nou 
singura în micul ei birou, începu să se gândească la 
Wendell Webster, la extraordinarul Wendell Webster. 
„W.W.” nu era agent profesionist. Era un „om de afaceri” 
extraordinar de priceput, bogat, dacă nu chiar foarte 
bogat, care trăia la Viena, unde îşi avea înregistrată 
firma, una de „import-export” care nu era decât un 
paravan la adăpostul căruia învirtea cele mai variate, 
cele mai dubioase, dar în acelaşi timp cele mai mănoase 
afaceri, nicăieri înregistrate şi, în consecinţă, 
neimpozabile. 


Era un bărbat cam la cincizeci de ani, frumos - 
genul acela de frumuseţe virilă după care femeile se dau 
în vânt -, cu o alură sportivă, care îi dădea un plus de 
atractivitate, totdeauna elegant îmbrăcat, dar nu 
ostentativ, totdeauna cu zâmbetul pe buze, totdeauna 
gata să-ţi povestească un „banc” realmente inedit, 
fiindcă „W.W.”, printre alte multe calităţi - şi defecte cu 
duiumul -, îl avea şi pe acela de a scorni „bancuri” toate 
de bună calitate. („W.W.” povestea - şi nu se lăuda - că 
era cel mai mare „culegător” de bancuri politice - se 
pretindea folclorist - din lume, începînd cu anul 1936 şi 
până în zilele noastre. Colecţia sa, tipărită pe cheltuiala 
proprie, însuma un număr de cincizeci de volume, fiecare 
de câte cinci sute de pagini, şi era clasificată pe ţări şi 
personalităţi. Pe „W.W.” acest „hobby” la care nu putea 
renunţa îl costa o avere). 

„W.W.” avea un simţ extraordinar al afacerilor şi, 
întrucât cunoştea perfect opt limbi dintre cele mai 
răspândite, prefera să trateze personal tranzacţiile cele 
mai felurite. În lumea marii finanţe europene, „W.W.” se 
bucura de faima că este expert în a trata cu succes 
afaceri cu parteneri din ţările socialiste. Din acest motiv, 
multe firme industriale, care voiau să stabilească relaţii 
cu una sau alta din ţările din răsăritul Europei, apelau la 
„W.W.”, care devenea astfel un fel de ambasador al 
acestora. Se povestea - şi nu era nici o exagerare - că 
multe tranzacţii comerciale ratate sau pe punctul de a fi 
ratate ca urmare a unor tratative directe dintre firme şi 
partenerii răsăriteni erau repuse pe picioare şi perfectate 
după ce „W.W.” începea să se ocupe de ele. Succesele 
sale se datorau faptului că, deşi plătit de firme şi deci 
obligat să aibă în vedere numai interesele acestora, nu 
ignora niciodată pe ale partenerului. După ce studia 
punctele de vedere divergente, izbutea de fiecare dată 
să găsească o soluţie care să convină ambelor părţi. Şi 
cu toate că în asemenea tranzacţii de fiecare dată 
firmele pentru care lucra erau sfătuite să facă serioase 


concesii - „Domnule Wendell Webster, parcă ai fi 
avocatul părţii adverse” - până la urmă ele se declarau 
mulţumite, şi nu ezitau să apeleze la serviciile lui şi în 
viitor. 

Pe „W.W.” îl folosea din când în când şi Trustul, 
dar, bineînţeles, nu pentru tranzacţii comerciale, ci în 
scopul obţinerii unor informaţii speciale. Cu alte cuvinte, 
„W.W.” nu era un agent permanent. Făcea spionaj numai 
în mod sporadic şi numai în măsura în care aprecia că nu 
se compromite prea mult. De aceea, despre „W.W.” se 
mai putea spune că făcea spionaj din pur amatorism. 

În urmă cu două luni, când Boris îi dăduse vechea 
fişa a lui „W.W.” ca, după ea, să lucreze pe cea nouă, 
ţinuse să adauge verbal: 

— „W.W.” s-a născut în România, unde a trăit până 
în anul 1940, când a plecat la Viena, chemat de un unchi 
al său, fabricant de săpunuri fine, să-l ajute în afaceri. 
Nepotul nu-şi dezamăgi unchiul. Se hazarda într-o 
mulţime de tranzacţii, şi, datorită conjuncturii speciale - 
războiul -, în câţiva ani deveni posesorul unei averi 
personale importante. După ce „războiul rece” luă sfârşit 
şi politica binecunoscută a coexistenţei paşnice începu 
să-şi arate roadele, „W.W.” repurta primele lui succese 
de „ambasador” în România al unor firme străine 
interesate de produsele româneşti, şi tot în România 
repurtă primele lui succese în calitate de „spion amator”. 

— Interesant! observase atunci Erna. 

— În fişa lui ai să găseşti şi alte date mult mai 
interesante. 

După ce noua fişă fu completată, Erna o repartiză 
într-un un compartiment special pe care ea îl numi 
„compartimentul măselelor putrede”. În compartimentul 
acela figurau fişele unor indivizi dubioşi, care, deşi nu 
mai aveau domiciliu stabil în România, puteau fi, în 
împrejurări speciale, utilizaţi în scopul unor acţiuni de 
spionaj. 


Despre activitatea de „spion amator” a lui „W.W.” 
Erna încă nu apucase să „raporteze” nimic în ţara, 
întrucât - asemenea celorlalţi indivizi din „comparti- 
mentul măselelor putrede” - „W.W.” era considerat doar 
un spion virtual. Evident, contraspionajul ar fi fost 
interesat să ia cunoştinţă de conţinutul întregului 
„compartiment al măselelor putrede”, fiind vorba de 
nişte viitori duşmani activi ai României. Mai mult, se 
poate spune că era interesat să cunoască întreg 
„fişierul”, completat şi îmbunătăţit de ea. Din păcate, aşa 
ceva era imposibil datorită cantităţii materialului. Pe de 
altă parte, Ernei nu-i sta în putinţă să opereze o selecţie. 
A transmite doar nume ar fi însemnat o treabă fără o fi- 
nalitate practică eficientă. Numele trebuiau completate 
cu date biografice, caracterizări privind psihologia indi- 
vizilor, aprecieri legate de modul cum se comportaseră în 
împrejurările în care mai fuseseră utilizaţi de Trust fie în 
România, fie în altă ţară. Ar fi putut face o treabă 
realmente utilă dacă i-ar fi stat în putinţă să fotografieze 
fişele. Aşa ceva era imposibil. În primul rând, pentru că 
nu primise un asemenea aparat - din prudenţă, 
deoarece, dacă ar fi fost descoperit asupra ei risca să 
compromită totul de la început - iar în al doilea, pentru 
că, presupunând că ar fi posedat aparatul, tot nu l-ar fi 
putut utiliza din cauza televiziunii cu circuit închis. 


Două zile mai târziu, Boris îi înapoie fişa. 

— S-a făcut. Domnul baron este întru totul de 
acord. 

— De acord cu ce? 

— Cu propunerea dumitale de a-l folosi pe „W.W." 
numai în problema cu platina. Poimâine urmează să-l 
întâlnesc. 

— Pleci la Viena? 

— Nu! Ne vom întâlni la Atena. Pentru treaba 
cealaltă, care e mult mai dificilă şi cu riscuri mult mai 


mari, trebuie să căutăm pe altcineva. Caută şi dumneata. 
Cercetează fişierul. 

— Am să caut, Boris. 

— Sunt convins că ai să găseşti ceva. Şi dădu să 
plece. Dar imediat, amintindu-şi: Era să uit. Domnul 
baron mi-a cerut să te întreb dacă nu cumva ar putea fi 
folosită vreuna dintre fostele dumitale „călugăriţe”. Ce 
părere ai? 

Erna se gândi, mai exact, profită de ocazie ca să-şi 
revină din surprindere. La ce se gândise Balthazar! 
Situaţia fiind acum cu totul schimbată, în nici un caz nu 
ar putea fi de acord ca bietele fete să ajungă din nou în 
închisoare. 

— Părerea mea este că aşa ceva nu-i posibil. 

— De ce? 

— Din mai multe motive. În primul rând, nu ar fi 
prudent. Nu-i deloc exclus ca ele să fie încă în obiectivul 
Securităţii. In al doilea, e sigur că ele nici n-ar accepta. 

— De teamă? 

— Şi asta, dar nu în primul rând. Dumneata, Boris, 
probabil nu ştii că fetele care m-au ajutat n-au ştiut că 
fac spionaj. Ele erau convinse că, încercând să obţină de 
la bărbaţii pe care eu îi indicam anumite secrete de Stat, 
nu făceau altceva decât să verifice în ce măsură inşii 
respectivi corespundeau încrederii acordate. Abia în 
timpul anchetei ele au aflat că le indusesem în eroare şi 
că, în realitate, ele făcuseră, fără să ştie, spionaj. Îţi dai 
seama că aflând cum am abuzat de credulitatea lor toate 
au sfârşit prin a mă uri. Aşa că este mai mult ca sigur că, 
dacă ar lua careva legătura cu ele în numele meu, 
imediat s-ar duce să-l denunțe Securităţii. 

— Mda! Atunci gândeşte-te la o alta pe care nu ai 
apucat s-o recrutezi şi ar fi dispusă să ne ajute, bineîn- 
teles în schimbul unei remuneraţii substanţiale. 

— Nu cunosc, Boris. Dar, ca să fiu sinceră, chiar 
dacă m-aş gândi la vreuna, tot nu ţi-aş recomanda-o. Ar 


însemna să-mi asum o prea mare răspundere în cazul 
unui foarte posibil eşec. 

— In cazul acesta, consultă-ţi fişele. Am să mă 
gândesc şi eu. 

— Pentru o asemenea treabă atât de dificilă şi de 
periculoasă, după părerea mea, Boris, este nevoie de un 
bărbat. 

— Caută-l! Fă-mi o propunere. 

Erna rămase singură. Câteva clipe privi gânditoare 
uşa pe care dispăruse Boris, pe urmă îşi concentră 
atenţia asupra fişei lui „W.W.” O reciti cu mare atenţie, 
de la început până la sfârşit, însemnând pe margine cu 
linii verticale pasajele mai importante. Ce bine ar fi dacă 
ar putea trimite o copie în ţară. Dar cum aşa ceva nu era 
posibil, se hotărî să memoreze datele esenţiale şi 
pasajele cele mai importante pentru ca ulterior, cu 
prilejul proximului week-end, să le transcrie, într-o 
formulare cât mai concentrată, şi să i le înmineze lui 
Kosta. 

Miercuri, în ajunul zilei când Erna urma să plece în 
week-end, Boris, la numai câteva minute după ce se 
înapoiase de la Atena, intră aferat la ea în birou. 

— M-am întâlnit cu „W.W.”, o anunţă încă din prag. 

— Va să zică a venit. 

— Când e vorba de afaceri „W.W.” este totdeauna 
punctual. 

— A mers uşor? 

— S-a lăsat greu. Aş spune chiar foarte greu. 

— De ce? Îi este frică? 

— Cred că şi din această cauză. Însă motivul 
invocat de el este altul. Închipuie-ţi, „W.W.” pretinde că 
doreşte mult să rămână loial faţă de România, şi că de 
fiecare dată când comite un act de infidelitate are după 
aceea mustrări de conştiinţă. 

— Ce caraghios! observă Erna cu un ton care se 
voia dispreţuitor. Până la urmă, totuşi a acceptat să-şi 
calce pe conştiinţă. Aşa-i? 


— Într-un fel. A găsit o soluţie, gen „W.W.”. 
Ascultă: la sfârşitul săptămânii viitoare „W.W.” va pleca 
în România să încheie o afacere „curată”, cum s-a 
exprimat el. Cu acest prilej va prezenta în numele 
cunoscutei firme WRK trei oferte. Prima: echipamentul 
industrial pentru o fabrică de aparate electronice de 
calcul; a doua: echipamentul industrial pentru o fabrică 
de coloranţi sintetici; a treia: utilaje şi agregate 
ultramoderne pentru exploatarea pe scară largă a unor 
metale rare. Primele două oferte vor fi reale. Cea de-a 
treia fictivă. Ca să înţelegi mai bine, îţi reproduc, aproape 
fidel, cuvintele lui: „Primele două oferte vor fi însoţite de 
documentaţii tehnice detaliate, fiindcă românii sunt inte- 
resaţi să cumpere asemenea fabrici. Dealtfel s-au şi 
purtat discuţii în acest sens. Cea de-a treia ofertă va fi 
prezentată mai mult sub forma de informare. „Ştiţi, firma 
«W.R.K.» mai oferă, în cazul că vă interesează, utilaje şi 
agregate ultramoderne pentru exploatarea pe scară 
largă a unor metale rare. Înţelegeţi, domnule Boris? Dacă 
partea română va manifesta interes faţă de oferta mea, 
care va specifica în mod expres că este vorba de o 
instalaţie pentru o exploatare pe scară largă, va însemna 
că e vorba de platină în cantităţi mari, iar dacă 
propunerea mea îi va lăsa indiferenți va însemna că 
informaţia pe care o deţii este eronată. Atâta pot să fac 
pentru dumneata. Mai mult nu. Mie nu-mi place să trag 
oamenii de limbă, mai ales când ştiu că acest fel de a 
trage de limbă se poate solda mai întâi cu o arestare şi 
apoi cu o condamnare. Dacă îţi convine, bine. Dacă nu, la 
revedere fără nici un fel de supărare. Atena e un oraş 
frumos şi, în ultimă instanţă, îţi sunt recunoscător că mi- 
ai oferit prilejul să-l revăd!” 

— Şi? întrebă Erna. 

— Am acceptat. Propunerea lui mi se pare 
inteligentă. Nu găseşti? 

— Ba da. Foarte inteligentă şi cu minimum de 
riscuri pentru el. 


— Ce vrei, ăsta e „W.W.” 

— Şi dacă partea română se va interesa de ofertă, 
„W.W.” cum se va descurca? 

— Va căuta să temporizeze lucrurile, iar noi vom 
plasa informaţia noastră unei firme care ne va plăti cel 
mai bine. Dar, apropo, ai găsit ceva în fişierul dumitale? 
Te-am rugat să cauţi... 

— Sunt în măsură să-ţi fac propuneri. 

Şi îi puse înainte trei fişe, toate trei extrase din 
„compartimentul măselelor putrede”. 

Boris le examina în fugă, mormăi ceva de 
neînțeles, pe urmă: 

— Le iau la mine ca să le cercetez mai pe îndelete. 


Dimineaţa, Erna zbura spre Atena în elicopterul 
condus de noul pilot. Ca şi precedentul, cu toate că nu 
era grec, avea nume grecesc: Strati Petsali. Era tânăr nu 
mai mult de treizeci de ani -, înalt, blond, pistruiat şi 
chiar de la prima vedere te izbea cât de mult semăna cu 
un câine buldog. Deoarece ţinea pipa în gură tot timpul, 
vorbea printre dinţi. Din acest motiv, cuvintele se auzeau 
un pic hărâite. Nici măcar atunci când ridea nu-şi 
descleşta gura, ci doar îşi dezvelea dinţii şi o parte din 
gingiile-i roşii, într-un fel de rânjet aproape hidos. Cu 
desăvârşire incult, folosea un limbaj colorat şi nu se 
ferea să utilizeze expresii tari. Făcea impresia că nimeni 
şi nimic nu l-ar putea intimida, şi cu atât mai puţin pre- 
zenţa unei femei. 

Deşi a vorbi cu dinţii încleştaţi nu pare a fi o treabă 
prea uşoară, lui Strati nu-i tăcea o clipă gura. Erna avea 
impresia că fluxul continuu de cuvinte reprezenta o 
manifestare inofensivă a sistemului său nervos în mare 
măsură dereglat. Pe scurt, Strati nu era un tovarăş de 
călătorie plăcut şi Erna îşi făgădui ca pe viitor să nu mai 
plece în week-end cu elicopterul. 

— Eşti a-ntiia, şmechero! îi spuse la un moment 
dat. 


— Nu înţeleg, domnule. 

— Nu mă domni. Zi-mi Strati. Ce, nu ştii ce- 
nseamnă, „a-ntâia”? Înseamnă că eşti frumoasă, faină. 

— Mulţumesc! 

— De ce-mi mulţumeşti? Crezi că am spus-o doar 
aşa, ca să-ţi dau prilejul să te umfli în pene? Pe dracu! 
Eşti cu adevărat pe cinste. Mie însă nu-mi placi. Ţi-o spun 
ca să ştii, şi să nu-ți faci iluzii că am să fac dragoste cu 
tine. 

— Domnule Strati, te poftesc să vorbeşti politicos! 
Şi fu ispitită să adauge: Te-ai privit în oglindă să vezi cum 
araţi? Se abţinu. Buldogul părea a fi un specimen de om 
periculos. 

— Zău? ! Te pomeneşti că eşti o lady. Mă rog, dacă 
eşti o lady, n-am să te plesnesc peste bot că te-ai răstit 
la mine, dar nici n-am să-mi sucesc limba în gură, ca să-ţi 
vorbesc aşa cum se cuvine unei lady. 

— Nu crezi că ai face mai bine dacă nu mi-ai vorbi 
deloc? 

— Ce? Să nu-ţi vorbesc? Decât să mă obligi să tac, 
mai bine te arunc în mare. Clar? 

— Auzi, să nu vorbesc! Atunci, spune-mi ce să fac? 
Dacă te plăceam, ne mai giugiuleam şi timpul trecea. Nu- 
mi place să zbor peste mare. Mă plictisesc. Teribil mă 
plictisesc. Dumneata, lady, nu? 

— Nu! Marea e atât de frumoasă! 

— Frumoasă? 

— Da! 

— Eşti nebună! Marea nu-i niciodată frumoasă. 
Marea e totdeauna mare. Cel mai parşiv mormânt din 
câte există pe lume. Frumoasă! Dacă ai fi avut ghinionul 
să te prăbuşeşti cu elicopterul în ocean, n-ai fi spus o 
asemenea nerozie. 

— Dumneata te-ai prăbuşit? 

— M-am! 

— Unde s-a întâmplat asta? 


— În Vietnam. Dar mai bine las-o moartă. Auzi! 
Marea şi frumoasă! Să nu mai spui prostia asta. 

Erna înţelese că Buldogului îi era frică de mare. Mai 
mult, se întrebă dacă pilotul era în toate minţile. 

— Bine, n-am să mai spun. 

— Ce mizerie! îl auzi din nou. Cuvintele fură 
urmate de o înjurătură, imposibil de consemnat pe 
hârtie. Dumneata, lady, eşti de mult timp pe insulă? 

— Nu chiar de atât de mult timp. 

— De cât? 

— Te interesează? 

— Mă! 

— De vreo patru-cinci luni. 

— Erai acolo când l-au curăţat pe şmecherul 
dinainte mea? 


— Da! 

— Ştii de ce l-au curăţat? 

— Nu! 

— Ştii, poate, cine l-a curăţat? 
— Nu! 


— Chiar dacă ştii tot nu mi-ai spune. De ce dracu' 
m-am vârât eu în rahatul ăsta nu înţeleg! Recunoşti că-i 
un rahat? 

— (!) 

— Nu vrei să răspunzi! Pesemne ţi-e teamă să 
vorbeşti ca să n-o păţi şi dumneata. Aici la voi se 
înjunghie bărbații? 

— (!) 

— Numai piloții? 

— (!) 

— Pe dracu' numai piloţii. Cine ştie dacă într-o zi n- 
am să te văd şi pe dumneata, lady, cu beregata tăiată. Ai 
văzut vreodată o femeie cu beregata tăiată? N-ai văzut. 
Eu da! Am şi o fotografie. Într-o zi am să ţi-o arăt. O 
fotografie cu trei femei şi toate trei cu beregăţile tăiate. 
Am să ţi-o arăt. Sunt sigur că n-ai să vomiţi. Eşti o 
şmecheră tare. Şi apoi o fotografie e numai o fotografie. 


Sunt sigur că ai să-ţi ţii firea. Dar eu le-am văzut în carne 
şi-n oase. Toate trei, aşezate în linie, pe marginea gropii 
în care nişte şmecheri urmau să le arunce şi apoi să le 
acopere cu pământ. Arătau... ce să mai vorbim! Cât sunt 
eu de şmecher n-am putut rezista. Am început să vomit 
de parcă aş fi băgat în mine un butoi de whisky. 

— Unde s-a întâmplat asta? întrebă Erna. 

— Într-un sat din Vietnam. Măi, măi ce-am mai 
vomitat. Un şmecher mi-a dat o sticlă cu whisky. Zicea 
şmecherul că dacă o beau toată n-am să mai vomit. Am 
băut-o şi n-am mai vomitat. În schimb m-am îmbătat 
criţă. Să ştii, nu există mulţi şmecheri care să ţină ca 
mine la băutură. Atunci însă m-am îmbătat. Doar dintr-o 
sticlă. Când m-am urcat în elicopter, abia izbuteam să ţin 
ochii deschişi. Trebuia să transport nişte şmecheri 
norocoşi ce urmau să plece acasă cu un vas de transport. 
Când mă aflam deasupra mării, m-a atins un proiectil de 
antiaeriană şi aparatul a luat foc. M-am aruncat cu 
paraşuta. Nu ştiu ce s-a întâmplat cu ceilalţi şmecheri, 
însă pe mine m-au pescuit. Am stat în spital trei luni. Pe 
urmă m-au reformat şi m-au trimis acasă. Ziceau că mi s- 
au cuibărit niscai păsărele la mansardă. Prostii! l-am 
păcălit pe şmecherii în halate albe. Ascultă, lady! Un 
nebun arată ca min? 

— Nu! se grăbi să nege Erna, deşi era convinsă 
exact de contrariu. 

— Bravo! Eşti o lady şmecheră. Şi eu sunt un 
şmecher. Mie nu-mi place să am de-a face decât cu 
şmecheri. In război l-am curăţat pe unul, fiindcă voia s-o 
facă pe şmecherul, deşi nu era. În Australia ai fost 
vreodată? 

— Nu! 

— Eu de acolo sunt. Din Brisbane. Grozav oraş! 
Mulţi şmecheri. 

— Şi cum ai ajuns în Europa? 

— Am ajuns. Un şmecher ca mine nu stă locului. 
Stă lady? 


— Nu ştiu! 

— Îți spun eu că nu stă. La Marsilia, în port, am 
cunoscut un şmecher. l-am povestit că am fost pilot de 
elicopter în Vietnam şi că mă bate gândul să caut de 
lucru tot ca pilot. Nu pentru biştari. Biştari aveam. Plus 
pensia. Că mi-au dat şi pensie. Şmecherul mi-a spus că 
ştie el un şmecher care are nevoie de un pilot pentru 
elicopterul său particular, şi că oferă un salariu bun. Am 
zis O.K. Când m-am angajat n-am ştiut că ar trebui să 
zbor numai deasupra mării. Mi-a tras clapa şmecherul. 
Dar am fost şi eu şmecher, că am semnat contract numai 
pentru şase luni. Când expiră, plec. Nu-mi place să zbor 
deasupra mării. 

— Numai din cauza asta vrei să pleci? 

— Numai ! Dar dumneata, lady, ce-ai crezut? 

— Că ţi-e frică să nu păţeşti ce-a păţit predecesorul 
dumitale. 

— Nu s-a născut încă şmecherul ăla care să fie în 
stare să-mi taie beregata sau să-mi vâre un pumnal între 
umeri. Pe şmecherul dinaintea mea de ce l-au tăiat? 

— Nu ştiu. 

— Nici cine l-a tăiat? 

— Nu! 

Erna nu minţea. Nu ştia nimic precis. Cu toate că 
trecuseră mai multe săptămâni de când Boris îşi 
începuse „ancheta”, Erna n-ar fi putut spune dacă acesta 
ajunsese la vreun rezultat. Singurul om care ar fi putu-o 
lămuri era chiar Boris, însă acesta, de fiecare dată când 
ea încerca să aducă vorba despre cele întâmplate, se 
pricepea să se eschiveze. 

De pildă: 

— Ştii, Boris, aseară m-a întrebat cineva dintre cei 
de la căpitănia portului dacă am cunoştinţă cum îi mai 
merge cu sănătatea lui Francisco. 

— Şi dumneata ce i-ai răspuns? 

— Că nu ştiu. Altceva ce i-aş fi putut răspunde? 

— Ai făcut foarte bine. 


Nu era adevărat. N-o întrebase nimeni. Inventase 
totul în speranţa că Boris se va lăsa tras de limbă. Boris 
însă nu se prinsese. După acel „ai făcut foarte bine”, nu 
mai părea dispus că continue discuţia. De aceea ea 
insistă: 

— Sărmanul Francisco! Aici, pe insulă, sunt mulţi 
care îl cred încă în viaţă. Boris, care mai e situaţia? Incă 
n-ai descoperit de ce a fost omorât? 

— Dacă e mort, ce importanţă mai are să ştim cine 
l-a omorât? L-a omorât careva dintre noi. Asta e sigur. 
Dar toţi cei care ne aflăm aici pe insulă suntem necesari 
Trustului. Unii chiar indispensabili. Din fericire, când 
Francisco a fost omorât încetase să mai fie necesar. 
Evident o crimă este o crimă. Şi Francisco, chiar dacă nu 
mai era necesar, nu trebuia omorât. Francisco a adus 
mari servicii Trustului şi, poţi fi sigură, nici domnul baron 
şi nici altcineva nu s-a gândit să-l aruncăm pe Francisco 
ca pe o măsea stricată. Totuşi, de vreme ce ştim cu 
precizie că a fost omorât de careva dintre noi, înseamnă 
că asasinul este şi el necesar Trustului. Înţelegi? 

— Asta înseamnă că, pe de o parte, ucigaşul poate 
să stea liniştit, iar pe de alta, că pe dumneata a încetat 
să te mai intereseze cazul. 

— Nu ţi-am spus că a încetat să mă intereseze. 

— Ce rost are însă să continui cercetările de vreme 
ce pentru Trust asasinul este necesar, dacă nu cumva 
chiar indispensabil? Mi se pare o contradicţie, Boris. 

— Nu-i nici o contradicţie. Mă interesează să aflu 
cine l-a omorât. 

— Dar de ce? Fiind necesar Trustului sigur că nu-l 
veţi înainta justiţiei. 

— Evident că nu, Erna. Dealtfel, cu toţii avem unul 
sau mai multe motive ca să nu agreăm Justitia. 

— Dar nici voi nu-l veţi pedepsi. 

— Care „voi”"? 

— Ştiu eu? Trustul. 


— Trustul nu foloseşte violenţa decât în împrejurări 
cu totul şi cu totul excepţionale. De pildă, atunci când e 
în joc propria lui securitate. Or în ceea ce priveşte pe 
asasinul lui Francisco pot să te asigur că nu pune în 
pericol securitatea Trustului. 

— Poate că mai corect ar fi fost să spui asasinii. 

— De ce? Crezi că asasinul a avut un complice? 

— Mă gândesc la cea de-a doua crimă. Dacă există 
o legătură între cele două crime, înseamnă că cel care l-a 
omorât pe pilot este complicele celui care l-a înjunghiat 
pe Francisco. 

— Dacă!... 

— Vrei să spui că nu există nici o legătură? 

— După părerea mea personală, nu! Dacă vrei să 
ştii, nu mă interesează cine l-a omorât pe pilot, şi cu atât 
mai puţin mobilul acelei crime. Este treaba autorităţilor 
greceşti să elucideze cazul. 

— Adică să descopere pe asasin. 

— Exact. 

— Şi dacă, descoperindu-l, asasinul recunoaşte că 
tot el l-a lichidat şi pe Francisco? 

— Ştii, Erna, ce apreciez eu la dumneata cel mai 
mult? 

— Nu! 

— Logica. Pentru această calitate ar trebui să te 
invidieze multe, foarte multe femei. Uite, chiar şi în 
această discuţie „pe-un picior”, toate întrebările pe care 
mi le-ai pus sunt de o logică stringentă. De pildă, între- 
barea dumitale: „Şi dacă, descoperindu-l, asasinul recu- 
noaşte că tot el l-a lichidat şi pe Francisco” decurge din 
răspunsul meu anterior: „Este treaba autorităţilor 
greceşti să elucideze cazul”, adică să descopere pe 
asasinul pilotului. Întrebarea dumitale, mai pe şleau, ar 
suna cam aşa: „Bine, domnule, nu ţi-e teamă că, în cazul 
în care este vorba de unul şi acelaşi asasin, poliţia va afla 
unde a comis cea de-a doua crimă?” Este adevărat, Erna, 
că aşa ai gândit? 


— Da! 

— Din întrebarea dumitale mai decurge şi o alta, 
nu mai puţin logică: „Dacă asasinul recunoaşte că a mai 
comis o crimă pe insulă, în mod cert poliţia îşi va face 
apariţia. Şi întrucât poliţiştii sunt curioşi din fire, cum de 
ai putut afirma că nu te interesează cine l-a omorât pe 
pilot, şi că descoperirea asasinului intră în sarcina poliţiei 
oraşului Atena. Doar Trustul are tot interesul ca poliţia să 
nu afle cu ce anume treburi ne îndeletnicim aici pe 
insulă. Am dreptate că aşa ai raţionat? 

— Da! 

— Ei bine, îţi răspund că ne este absolut indiferent 
dacă poliţia greacă va descoperi pe asasinul pilotului. In 
ciuda faptului că amândouă victimele au fost ucise la fel, 
nu există nici un fel de legătură între cele două crime. 

— Nu? 

— Nu! Acesta este dealtfel şi motivul pentru care 
conducerea Trustului nu se teme că poliţia din Atena îşi 
va vâri nasul în treburile noastre de aici de pe insulă. 

După această ultimă explicaţie, Boris se îndreptă 
spre uşa. Din prag - aşa cum obişnuia el de multe ori, 
ceea ce dovedea că îi plăceau teribil de mult „loviturile 
de tetru” - se întoarse, o privi pe Erna lung, pe urmă, cu 
o voce aproape patetică: 

— După toate probabilitățile, cele douăzeci şi trei 
de milioane de dolari există. Şi dacă Francisco nu a 
apucat să destăinuie cuiva parola cu care ele se pot 
ridica, până la urmă banca va intra în posesia lor. 
Trebuie să recunoşti, dragă Erna, că un asemenea cadou 
ar fi prins bine fiecăruia a dintre noi. 

Şi părăsi încăperea cu un aer satisfăcut. 


Erna alungă gândurile în clipa în care elicopterul 
lua contact cu pista betonată a aeroportului. Câteva 
minute mai târziu, înainte de a se despărţi, Strati îi 
spuse: 


— Lady, ne vedem poimâine dimineaţă, la ora 
şapte, aici pe aeroport. Dar să nu întârzii nici măcar un 
minut. Eu ştiu că voi, femeile, aveţi obiceiul să nu fiţi 
punctuale, dat pe mine asta nu mă interesează. Dacă nu 
vii la timp, te las mască şi plec singur. Un şmecher ca 
mine nu obişnuieşte să aştepte nici măcar pe o lady ca 
dumneata. 

Un taxi o duse la hotel. Dimineaţa şi-o petrecu prin 
magazine. Cină la un restaurant din apropierea străzii 
Voulis, plasat într-un gang, timpul de după-amiază şi-l 
umplu întocmind „raportul”, iar seara, după ce schimbă 
trei taxiuri, pentru a scăpa de o eventuală urmărire, se 
duse să cineze la taverna „Paradisos”. 

Kosta, garsonul cu părul oxigenat, îi ieşi în 
întâmpinare, îi ură bună seara, după care o conduse la 
masa pe care i-o rezervase, totdeauna aceeaşi, cea mai 
ferită de eventuale priviri şi urechi indiscrete. 


17 
AUDIENȚA LA BALTHAZAR 


În dimineaţa aceea, soarele care năvăli pe 
fereastră -Erna uitase să lase storurile - o trezi mai de 
vreme ca de obicei. Se simţea obosită, inexplicabil de 
obosită, îi era încă somn. Dar, ca să mai poată dormi, ar 
fi trebuit să se dea jos din pat, ca să lase storurile. Fiind 
însă atât de obosită, nu se simţea în stare de un 
asemenea efort. Dar nu era numai acesta singurul motiv. 
Ezita să se dea jos din pat, deoarece îi făcea plăcere să 
privească lumina care năvălea în cameră prin cele două 
ferestre, asemenea unor torente. Lumina era alb-aurie, 
pură, spălată parcă. De când se afla în Grecia, ceea ceo 
încânta cel mai mult era lumina, inegalabila lumină a 
Greciei, aceeaşi - neschimbată - lumina de pe vremea 
vechii Helade, când zeii din Pantheonul de pe Acropole 
coborau la Plâka, să bea „Retină” şi să se împreune cu 
fiicele oamenilor. Nicăieri în lume, nici măcar la Roma 
sau în celelalte oraşe italiene, lumina nu este atât de 
pură şi de strălucitoare, nicăieri în lume statuile zeilor şi 
zeiţelor nu ţi se par mai curând din carne şi din sânge 
decât din marmură de Paros. Şi mai descoperise ceva 
Erna, ceva specific Atenei şi Argolidei: lipsa de curenţi ai 
aerului, din care motiv sunetul se propagă la distanţe 
mari, pur, nealterat. Când, pentru prima dată, vizitase 
teatrul antic din Epidavros - opera arhitectului şi a 
sculptorului Polyctet din secolul al patrulea înaintea erei 
noastre - fusese uimită de acustica lui extraordinară. 
Tocmai de sus, de la al cincizeci şi cincilea rând al 
amfiteatrului - capacitatea lui: paisprezece mii de 


spectatori - auzise perfect când jos, în scenă, ghidul 
scăpărase un chibrit. Secretul miraculoasei acustici încă 
nu a fost descoperit. Dar Erna se întreba dacă una din 
cauze n-ar putea fi şi aerul lipsit de curenţi, uscat şi pur, 
caracteristic versantului occidental al muntelui 
Kynorition. 

Acum lenevea în pat ca să privească - şi să se 
bucure - torentele de lumină ce năvăleau în dormitor 
prin cele două ferestre mari şi larg deschise. Briza mării, 
care mirosea a alge, dar şi a floare de portocali, clătina 
abia perceptibil perdelele de tul. 

Erna îşi aminti că era luna mai şi că peste puţine 
zile aveau să se împlinească nouă luni de când părăsise 
tara şi opt luni şi jumătate de când făcea parte din statul 
major al Trustului. 

„Dacă ar fi să fac bilanţul activităţii mele în aceste 
luni...” 

Ei, da, dacă ar face un asemenea bilanţ, ar găsi 
suficiente motive de satisfacţie. În primul rând, izbutise 
să se facă utilă, motiv pentru care, după toate 
probabilitățile, era apreciată în primul rând de Boris, 
şeful ei direct. Apreciată atât de mult, încât, cu puţine 
zile mai înainte, Boris îi dăduse a înţelege că 
intenţionează să propună domnului baron avansarea ei la 
gradul de adjunct al departamentului „Ţări socialiste”. 
Dacă nu fuseseră vorbe goale şi dacă într-adevăr Boris 
intenţiona s-o avanseze, pentru cealaltă activitate a ei, 
secretă, avansarea ar însemna sub raportul posibilităţilor 
de informare, o adevărată mană cerească. In calitate de 
adjunct, după toate probabilitățile, va avea acces la 
unele surse de informare care acum îi erau interzise, şi 
astfel va putea afla precis cum funcţiona mecanismul 
organizatoric al Trustului pe verticală. În primul rând, era 
interesată să afle cine se ascundeau în spatele lui 
Balthazar. Fiindcă, după cât îşi putea da seama, 
Balthazar nu era decât şeful statului major. Dacă „Nebel” 
purta denumirea de Trust, însemna că exista un consiliu 


de administraţie format din principalii acţionari. Nu era 
însă exclus ca în spatele lui Balthazar să se ascundă o 
singură persoană. In egală măsură, dacă nu chiar mai 
mult, Erna ar fi voit să ştie ce se întâmpla cu beneficiile 
realizate de Trust. Intrau în buzunarele acţionarilor sau 
erau destinate să subvenţioneze anumite partide cu o 
orientare mai mult sau mai puţin fascistă? 

În ciuda faptului că existau încă o mulţime de 
aspecte din activitatea Trustului necunoscute de ea, în 
mare, mai ales dacă ţinea seama că trecuseră doar opt 
luni şi jumătate de când pătrunsese în statul major, Erna 
avea destule motive să fie mulţumită de activitatea ei. 
„Justin” căzuse, căzuse şi „Anton”, „W.W.” ratase 
misiunea în legătură cu platina, iar fişa unuia Alexandre 
Nicanor, agent virtual din categoria „măselelor putrede”, 
fusese transmisă, în rezumat, prin intermediul garsonului 
Kosta, în ţară. 

Erna avea chef să mai lenevească în pat, dar, dacă 
nu voia să întârzie, trebuia să se scoale. Cu toate că 
Boris nu-i ceruse să fie punctuală, ea, asemenea unei 
dactilografe în pragul pensionării, nu întârzia niciodată. 
Se îmbrăcă în grabă. Fu prima care îşi luă micul dejun şi 
fu de asemenea prima care se prezentă la lucru. 

Boris încă nu venise. Trecând prin biroul acestuia, 
Erna observă etuiul cu chei uitat pe masa de scris. 
Descoperindu-l Erna încremeni, ca fascinată. Cu cheile 
acelea ar fi putut deschide toate dulapurile metalice 
aflate în biroul lui Boris. Tentaţia era mare, dar infinit mai 
mare pericolul. În primul rând, pentru că Boris putea 
apărea în orice clipă în prag, iar în al doilea, din cauza 
televiziunii cu circuit închis. Până la urmă raţiunea şi 
prudenta învinseră şi Erna trecu mai departe. 


Ca niciodată, Erna nu avea chef de lucru. Se dorea 
la volanul unei maşini gonind spre Pireu şi mai departe 
de-a lungul coastei lui Apollon, până la capul Sunion. Şi, 
iată, i se întâmplă ceea ce nu i se mai întâmplase de 


mult, mai exact de când ieşise de aco/o. Evadă din reali- 
tate, călătorind „sub stele”: Se află la Pireu, la Zea, într-o 
maşinuţă japoneză. Se opreşte să privească vasele 
ancorate în golf: iahturile somptuoase ale armatorilor 
greci, celelalte, mai modeste, în fine ambarcaţiunile de 
toate tipurile, minusculele vase pescăreşti. Priveşte 
încântată. Golful pare un bazar de nave în aşteptarea 
cumpărătorilor. Marea e atât de albastră şi de cuminte, 
încât pare ireală. Erna are impresia că panorama pe care 
o contemplă nu este adevărată, ci o imensă carte poştală 
ilustrată în culori. Porneşte mai departe. Pe deal, în 
dreapta, Royal Yacht Club, iar jos, de-a lungul cheiului, 
înşirate ca nişte mărgele, tavernele în care se pot mânca 
tot felul de peşti, de la barbuni şi sinagrida până la 
sardele şi glose, proaspăt pescuite de către pescarii lo- 
calnici, ale căror caiace se văd ancorate nu prea departe. 

Urcă pe nişte stradele şi asistă la un spectacol de 
dansuri populare la teatrul din Zea. De acolo de sus, 
contemplă pentru câteva minute splendida panoramă a 
peninsulei Castella. Revine apoi pe şoseaua care de la 
Turkolimano şerpuieşte de-a lungul coastei, pe o distanţă 
de şaptezeci de kilometri, până la Capul Sunion. Face o 
haltă la Glifada. Bea un whisky la barul hotelului 
„Bonavisita” şi joaca o partidă de golf cu £/pe renumitul 
teren de golf în suprafaţă de şaizeci de hectare, unde se 
pot desfăşura simultan optsprezece partide. După aceea 
pleacă mai departe. Nu se opreşte la Voula. In schimb 
face haltă la Vouliagmeni. Se soreşte pe una din cele 
două plaje, contemplând iahturile şi ambarcaţiunile de 
tot felul ancorate în port. Prânzul îl ia la restaurantul 
hotelului „Astir Palace”. Întârzie dinadins la Vouliagmeni, 
fiindcă vrea să asiste la un spectacol teatral ce urmează 
să aibă loc pe scena plutitoare, ancorată pe lacul cu ape 
termale. După spectacol se urcă din nou la volan. O 
impresionează singularitatea peisajului. Colinele 
acoperite cu flori de câmp coboară în pantă dulce până 
la ţărmul mării în largul căreia se zăresc insulițe 


înconjurate de apele albastre şi scânteietoare ale mării. 
Trece, abia micşorându-şi viteza, prin Varkiza, prin satul 
turistic Lagonissi cu minusculele lui plaje, goneşte prin 
Anavissos, înconjurată de scânteietoare coline de sare, şi 
iat-o ajunsă la Capul Sunion, ţinta călătoriei sale. Pe 
faleza, care se ridică perpendicular din mare, se înalţă 
douăsprezece coloane dorice de marmură albă şi 
strălucitoare. Atât a mai rămas din celebrul templu al lui 
Posseidon, distrus de perşi în anul patru sute optzeci 
înaintea erei noastre, reconstruit ulterior, în stil doric, şi 
el distrus, Dumnezeu ştie când. Erna parchează maşina 
la poalele colinei, lângă pavilionul turistic şi urcă pe 
faleză unde se află ruinele templului. Câţiva turişti fac 
fotografii. Soarele coboară spre asfinţit. De acolo de sus, 
marea arată altfel: sălbatică, amenințătoare. Apele ei 
sunt aproape vinete. Vântul suflă în rafale, şi e rece. În 
ciuda pavilionului turistic de la poalele colinei, în ciuda 
hotelului magnific de pe plajă, în ciuda bungalow-urilor 
risipite printre pini, sentimentul singurătăţii e copleşitor. 
Erna simte că i se umezesc ochii. Plânge, fiindcă se simte 
singură, fiindcă sentimentul cumplit al singurătăţii e 
dureros, mai dureros decât orice fel de rană. 

O uşă care se trinteşte o readuce din călătoria ei 
pe „sub stele”. Işi şterge repede ochii cu batista. E Boris 
şi în nici un caz nu trebuie să-şi dea seama că plânsese. 

— Bună dimineaţa, Erna! 

— Bună, Boris! 

— Am venit să-ţi dau o veste bună. Domnul baron 
vrea să stea de vorbă cu dumneata. 

— Intr-adevăr o veste bună. Chiar acum? 

— Mai târziu. La ora douăsprezece. Am să vin să te 
iau. Şi plecă. Erna scoase oglinda şi se privi în ea. Nu, 
ochii nu-i erau roşii. Deci Boris nu putuse observa că 
plânsese. Cineva însă tot o văzuse cu ochii plânşi: 
camera de televiziune. Ce imprudenţă! Altă dată trebuie 
să se stăpânească şi să nu mai plângă. Mai ales nu 
trebuie să mai călătorească pe „sub stele”. 


„De vină e numai primăvara!” îşi spuse oftând. 
Deschise mapa pe care o adusese Boris şi pe care acesta 
o  aruncase neglijent pe biroul ei.  Conţinea 
„corespondenţe” lipsite de importanţă şi, pentru prima 
dată, nesemnate. Erau extrase din presa cotidiană şi din 
periodice. Cele mai multe fuseseră incluse mai de mult în 
„Harta informativă”. 

Lucră până când Boris veni s-o ia. Câteva minute 
mai târziu, când păşea pragul biroului în care lucra 
Balthazar, acesta o întîmpină cu cuvintele: 

— Îmi pare bine că te văd, domnişoară Erna. la, te 
rog, loc! la şi dumneata, Boris. 

Se aşezară toţi trei în jurul unei măsuţe rotunde. 
Balthazar o privea cu simpatie şi făcea impresia că este 
foarte bine dispus. Boris în schimb era solemn şi vag 
emoţionat. 

— Bei ceva, domnişoară Erna? 

— Un whisky. 

— Şi dumneata, Boris? 

— Ce beţi dumneavoastră, domnule baron. 

— Eu am să beau tot whisky. 

— Atunci şi pentru mine whisky. 

— În cazul acesta serveşte-ne dumneata, Boris. Nu 
te superi, nu? 

— Deloc, domnule baron. 

— Ce mai faci, domnişoară Erna? întrebă Balthazar 
cu vădită bunăvoință. 

— Mă străduiesc să devin utilă, domnule baron. Nu 
ştiu în ce măsură am corespuns. 

— Peste aşteptări, domnişoară Erna. De câte ori îl 
întreb pe Boris despre dumneata, se întrece în laude la 
adresa dumitale. Dealtfel, am putut constata şi personal 
de câteva ori. 

— Mulţumesc, domnule baron. 

— N-ai de ce să-mi mulţumeşti. Nu obişnuiesc să 
laud oamenii care n-o merită. Sunt realmente mulţumit 
de dumneata, şi mă gândesc foarte serios ca, într-un 


viitor foarte apropiat, să-ţi încredinţez o altă muncă, mai 
importantă, în exercitarea căreia vei avea mult mai 
multe ocazii să te manifeşti în plenitudinea aptitudinilor 
dumitale. 

— Credeţi că în noua muncă voi corespunde? 
întrebă Erna, privindu-l cu o ipocrită sfiiciune. 

— Boris susţine că da. Nu-i aşa, Boris? 

— Domnule baron, Erna este o forţă. În maximum 
doi ani va putea prelua conducerea unui departament. 
Credeţi-mă! 

Şi împinse în faţa fiecăruia câte un pahar cu 
whisky. 

— L-ai auzit, domnişoară Erna? 

— L-am auzit, dar, vă mărturisesc sincer, mi-e 
teamă că Boris are o părere mult prea bună despre mine. 

— Domnişoară Erna, să ştii că Boris nu se înşală 
niciodată în ceea ce priveşte oamenii. E un psiholog de 
mare clasă. 

— Mă măyguliţi, domnule baron, protestă Boris, 
înroşindu-se de plăcere. 

— Deci, domnişoară Erna, întrucât Boris este acela 
care te recomandă atât de călduros, şi întrucât am toată 
încrederea în priceperea lui, nu eu voi fi acela care să mă 
opun la avansarea dumitale. Dealtfel, cred că ţi-ai cam 
terminat munca. „Fişierul” l-ai pus la punct, „Harta 
informativă” ai completat-o. Pentru ca atât „Fişierul” cât 
şi „Harta informativă” să fie ţinute la zi, nu este nevoie 
să ocupăm timpul unui om cu aptitudinile şi inteligenţa 
dumitale. Mai ales că ne găsim într-o situaţie destul de 
precară. Cred că înţelegi la ce mă refer. 

— Nu, domnule baron! negă Erna, cu toate că 
bănuia la ce anume se referea Balthazar. 

— În România, nu stăm prea bine. Ai informat-o, 
Boris? 

— Nu în mod special, domnule baron. Nici nu cred 
că era nevoie. Erna şi-a dat singură seama de situaţie 


când a văzut că cei mai buni „corespondenţi” ai noştri au 
încetat să ne mai scrie. 

— De ce corespondenți? Spune-le agenţi. 

—lertaţi-mă! M-am molipsit de la Erna. Expresia îi 
aparţine. 

— Da, domnule baron! recunoscu Erna. 

— Mă rog! Dacă vă place atât de mult, nu aveţi 
decât s-o folosiţi şi pe viitor. Deci, domnişoară Erna, în 
România stăm prost. E drept, nici înainte nu stăteam 
prea strălucit, totuşi aveam doi-trei agenţi activi. În 
prezent, Securitatea i-a înhăţat pe toţi, din care motiv la 
ora actuală suntem complet descoperiţi. Evident este o 
situaţie care nu ne convine deloc, şi trebuie să facem 
ceva ca să ieşim din impas, domnişoară Erna. 

— Bineînţeles, domnule baron. 

— Ai vreo propunere de făcut? 

— Nu! Cel puţin deocamdată. Dacă îmi daţi însă 
timp să mă gândesc... 

— Dacă ne gândim bine, nu există decât o singură 
soluţie. Să trimitem pe cineva în România, care ori să 
activeze pe câţiva dintre agenţii noştri pasivi, ori să 
recruteze una sau mai multe persoane dispuse să ne 
ajute în schimbul unei remuneraţii substanţiale. Pe cine 
să trimitem însă? 

— l-am făcut lui Boris trei propuneri. Zilele trecute 
mi-a spus că v-aţi fixat alegerea asupra lui Alexandre 
Nicanor. V-aţi răzgândit cumva, domnule baron? 

— Intr-un fel. Nu cred că este omul care ne trebuie. 
Ne trebuie un om care să ne ofere, măcar cât de cât, 
garanţia că va izbuti. 

— Există un asemenea om, domnule baron? Dacă 
da, atunci trebuie să-l trimiteţi neapărat. 

— Există, domnişoară Erna. Dumneata! 

Erna, care nu se aştepta la o asemenea „bombă”, 
surprinsă, câteva clipe nu fu în stare să rostească un 
singur cuvânt. Erna se simţea tălăzuită de disperare. 


Totuşi, cu un efort de voinţă supraomenesc, izbuti să nu 
se trădeze, ci să replice: 

— Domnule baron, probabil aţi uitat în ce condiţii 
am plecat din ţară. Dacă mă întorc, mă arestează chiar la 
aeroport. 

Balthazar o privi gânditor câteva clipe, pe urmă, 
căutându-l cu privirea pe Boris, parcă spre a-i cunoaşte 
părerea: 

— Te-ar aresta dacă ai reveni cu paşaport 
românesc. Dacă însă vei prezenta paşaportul eliberat de 
o altă ţară - actul doveditor că între timp ai obţinut o altă 
cetăţenie - nu vor avea ce-ţi face. Un asemenea act se 
poate aranja, domnişoară Erna. Evident, nu prea uşor, 
dar se poate. 

În clipa aceea Erna avu îndoieli serioase că 
Balthazar îşi merita faima. Nu putea înţelege cum de nu- 
şi dădea seama de un lucru elementar. 

— Domnule baron, vreţi să mă trimiteţi în România 
cu un anume scop? Da ? 

— Evident. 

— Să presupunem că având o nouă cetăţenie nu 
voi fi arestată pentru vina de a fi fugit din ţară cu un 
paşaport fals. Dar asta nu înseamnă că ei nu se vor 
întreba de ce m-am întors. Dar nu numai că se vor 
întreba, ci, după părerea mea, vor face totul ca să afle şi 
răspunsul, urmărindu-mă. Şi, în cazul acesta, spuneţi-mi: 
fiind permanent filată, cum voi putea îndeplini misiunea 
pentru care mă trimiteţi? Domnule baron, pot să fiu 
sinceră? 

— Evident, domnişoară Erna, evident. 

— Propunerea dumneavoastră mi se pare complet 
nerealistă. Ce, doriţi să desconspir agenţii pasivi cu care 
ar urma să iau legătura? Şi apoi mai este ceva, domnule 
baron. Am stat în închisoare şapte ani şi, credeţi-mă, nu 
doresc să mă mai întorc acolo. Dacă aş accepta 
propunerea dumneavoastră, ar însemna că, de fapt, 
accept nu să mă întorc în România, ci într-o închisoare 


din România, poate aceeaşi în care mi-am irosit şapte ani 
din viaţă. 

— Domnişoară Erna, vezi lucrurile puţin cam prea 
în negru. 

— lertaţi-mă, dar eu cred că nu le văd în suficientă 
măsură de negre. 

— Am să-ţi dau un singur exemplu, care te va 
convinge că eu am dreptate. Să presupunem că te 
arestează, te judecă şi te condamnă. Ei bine, Trustul va 
plăti ca să nu execuţi pedeapsa. Având o altă cetăţenie, 
lucrul este posibil. Dar să fim înţeleşi, domnişoară Erna. 
Nu te vom sili să pleci în România. Te rog să nu consideri 
discuţia noastră nici măcar ca o propunere. Mi-am 
exprimat doar părerea că dumneata ai putea face treabă 
bună în România. Atât, şi nimic mai mult. Apoi, privindu-l 
pe Boris: Ascultă, Boris, nu crezi că discuţia noastră a 
cam deviat? 

— Sunt convins, domnule baron. 

— Ştii, domnişoară Erna, de fapt, eu te-am chemat 
ca să discut cu dumneata despre cu totul altceva. 

— Da? 

— De fapt, am vrut să-ţi aduc la cunoştinţă o veste, 
care, sunt sigur, îţi va face plăcere. 

— Două, domnule baron, tinu să rectifice Boris. 

— Ai dreptate, Boris. Două. Să începem cu prima. 
Află, domnişoară Erna, că la propunerea lui Boris, am 
aprobat ca, începând cu data de întâi iunie, onorariul 
dumitale să fie mărit de la două mii la două mii cinci sute 
de dolari pe lună. 

— Vă mulţumesc, domnule baron. 

— li meriţi cu prisosinţă, domnişoară Erna. Nu-i 
aşa, Boris? 

— Cu prisosinţă, domnule baron. 

— Şi acum cealaltă veste: dacă ţin bine minte, ai 
fost anchetată personal de colonelul Radu Mănăilă. Este 
exact? 

— Da, domnule baron. 


— Dumneata eşti o fire vindicativă, domnişoară 
Erna? 

— Într-o oarecare măsură. În nici un caz una 
fanatic-vindicativă. 

— Dar eşti măcar în atâta măsură vindicativă, 
încât, aflând că omul acela va avea de suferit unele 
neplăceri, să te bucuri? 

— Cred că da, izbuti să răspundă Erna, fără ca să 
se trădeze. Mai mult, avu chiar tăria să supraliciteze: 
Bineînţeles numai în măsura în care acele neplăceri vor fi 
pe măsura urii pe care o nutresc faţă de colonelul 
Mănăilă. 

— Deşi recunosc, fără rezerve, că acel colonel 
Miluailă este excepţional dotat pentru meseria pe care o 
practică, din motivele pe care dumneata, domnişoară 
Erna, le cunoşti, mă simt obligat să-i plătesc o poliţă 
veche. Ce vrei, sunt o fire vindicativă, în mult mai mare 
măsură decât dumneata, domnişoară Erna. Şi, fiindcă 
sunt aşa cum sunt, nu am să am linişte până când 
faimosul colonel Radu Mănăilă nu va zbura de la 
contraspionaj. 

— Vă rog să-mi iertaţi îndrăzneala, domnule baron, 
mi se pare însă că sunteţi puţin cam optimist, îl între- 
rupse Erna, care mai ales în clipele acelea era Erna. 
Izbutea, adică, să se păstreze calmă, lucidă, să nu-şi 
trădeze neliniştea, teama, ura şi revolta, cu alte cuvinte, 
să nu se dea bătută. 

— Va să zică părerea dumitale este că sunt 
optimist? întrebă Balthazar, şi Erna sesiză în tonul cu 
care fuseseră rostite cuvintele o nuanţă de ironie. 

— Da, aşa cred. Nu văd în ce fel aţi putea influenţa 
pe cei care sunt în drept să hotărască în cazul 
colonelului. 

— Nu? Dumneata ştii că „prietenul” nostru comun 
are o fiică? 

— Nu! minţi Erna. 


— Are, se numeşte Ingrid, şi este studentă la 
Arhitectura. 

— N-am ştiut. 

— Află, domnişoară Erna, că cei care pot lua 
măsuri împotriva colonelului vor fi informaţi că la 
sucursala din Atena a băncii „The Chase Manhattan 
Bank” se afla depusă, în contul domnişoarei Ingrid 
Mănăilă din România, suma de zece mii de dolari. Da, da, 
zece mii de dolari! Ce părere ai, domnişoară Erna? Pot 
considera aceasta o lovitură puternică sub centură? 

Erna se păstra calmă, chipul ei exprima scepticism. 
În sufletul ei bîntuia însă uraganul disperării. 

— Domnule baron, cred mai curând că e o 
încercare de lovitură sub centură, din păcate neizbutită. 
După ştiinţa mea, colonelul este unul dintre oamenii de 
baza ai contraspionajului. De aceea am îndoieli serioase 
că şefii lui vor muşca din nada pe care le-o veţi oferi. Vor 
înţelege imediat că e o tentativă de discreditare a unui 
cadru de bază. Fiindcă, după părerea mea, nu este sufi- 
cient să-l denunţaţi că are depusă, pe numele fiicei sale, 
suma de zece mii de dolari, ci va trebui să indicaţi şi 
proveniența banilor. 

— Nu-i absolut necesar, să ştii. Şi chiar mă mir că 
dumneata, care ai trăit atâţia ani în România, nu ţi-ai dat 
seama că, în socialism, ceea ce contează este colec- 
tivitatea şi nu individul. Că în socialism nici un om, oricât 
de capabil ar fi, nu este de neînlocuit, întrucât, prin 
plecarea lui, totul s-ar duce de râpă. Haide să luăm ca 
exemplu contraspionajul din România. Crezi că este 
puternic numai pentru că în aparatul acestuia activează 
colonelul Mănăilă? Contraspionajul din România este 
puternic nu pentru că „prietenul” nostru comun, colo- 
nelul Radu Mănăilă, fiind excepţional dotat de natură 
pentru munca pe care o face, obţine rezultate remarca- 
bile, ci pentru că toţi cei care lucrează acolo au calităţi 
mai mult sau mai puţin excepţionale. Desigur, aportul 
colonelului este deosebit de important. Dar dacă l-ar 


zbura pe colonel de acolo, dacă s-ar îmbolnăvi sau ar 
muri, să nu crezi că, fără el, contraspionajul român s-ar 
duce de ripă. 

— Aşa cum puneţi problema... 

— Află că o pun just, domnişoară Erna. Munca în 
colectiv este un principiu socialist şi lucrul acesta îl ştiu 
nu numai eu, ci toţi acei care lucrează în meseria 
noastră. De aceea, pot să te asigur că nici un serviciu de 
spionaj, particular sau statal, nu ar sacrifica zece mii de 
dolari, chiar dacă ar şti sigur că teribilul colonel va fi scos 
din muncă. De ce? Pentru că, prin înlăturarea lui, din 
păcate, contraspionajul din România va continua să fie la 
fel de puternic şi de temut. Adevărul acesta elementar, 
domnişoară Erna, este cunoscut nu numai de serviciile 
de spionaj, ci şi de către cei care conduc în mod 
nemijlocit contraspionajul român. Şi, fiindcă o ştiu, vor 
muşca din nadă. 

— Mi-e greu să cred că ei nu vor bănui adevărul, 
domnule baron. 

— Nu vor bănui, domnişoară Erna, nu vor bănui. 
Sunt prea deştepţi ca să creadă că există în lume un 
serviciu de spionaj condus de un asemenea cretin, care 
să-şi facă iluzia că, subminând doar un singur individ - 
fie chiar unul de talia colonelului Mănăilă, - va slăbi ca 
atare, colectivul în care el a lucrat. Desigur, problema s- 
ar pune astfel dacă serviciul de spionaj respectiv ar izbuti 
să compromită - şi astfel, indirect, să îndepărteze - toate 
cadrele de bază ale contraspionajului. Or aşa ceva nu 
este posibil. Nu-i aşa că nu-i posibil, domnişoară Erna? 

— Nu, desigur că nu. 

— Mă întreb dacă nu cumva vezi o contradicţie 
între cele afirmate şi intenţia mea de a-l compromite pe 
colonel. Vezi? 

— Nu! Dumneavoastră vreţi să compromiteţi pe 
colonel nu pentru că interesele Trustului o cer, ci pur şi 
simplu pentru că vreţi să-i plătiţi o poliţă veche. 


— Foarte judicios gândit, domnişoară Erna. Intenţia 
de a-l compromite este una strict particulară şi nu mă 
angajează deloc în calitatea mea de conducător al unei 
organizaţii de spionaj, iar suma de zece mii de dolari 
depusă la bancă în contul fiicei colonelului a ieşit din 
buzunarul meu şi nu din casieria Trustului. Or, dacă 
lucrurile se prezintă astfel, ca şefii lui Mănăilă să nu 
muşte din nadă, ar trebui să ştie că există un original, 
care, din motive strict personale, şi aruncând pe 
fereastră zece mii de dolari, ambiţionează să-l 
compromită cu orice preţ pe colonel. Cum însă nu au de 
unde să afle, poţi să fii sigură, domnişoară Erna, că vor 
muşca din nadă. 

Erna era disperată. Izbutea însă să rămână calmă, 
să nu se trădeze. Mai mult, izbutea chiar să surâdă a 
neîncredere. Erna era conştientă că Balthazar s-ar putea 
simţi jignit, dar nu avea ce face. Dacă ar fi încetat să 
surâdă, curajul ar fi părăsit-o brusc, şi tot atât de brusc 
ar fi izbucnit în plâns. 

— Nu pari convinsă, domnişoară Erna. 

Erna ridică din umeri: 

— Sunt, şi nu sunt convinsă, domnule baron. Dacă 
analizez problema obiectiv, vă dau dreptate, fără re- 
zerve. Dacă însă o analizez din punctul meu de vedere, 
mi-e teamă să vă dau dreptate. 

— De ce? 

— Nu-mi place să-mi fac iluzii. Ştiţi ce prost te simţi 
când ţi le pierzi. 

— La ce anume iluzii te referi? 

— La iluzia - e vorba de una singură - că, datorită 
manevrei dumneavoastră, colonelul va fi zburat de la 
contraspionaj.... 

Găsise, la momentul oportun, o explicație 
plauzibilă. Balthazar, Boris o vor crede. Acum se simţea 
ceva mai degajată, în stare să continue discuţia, ca să 
afle în ce fel gândea Balthazar să-şi pună planul în 
aplicare. 


— Domnişoară Erna, poţi să te laşi convinsă... şi în 
mod subiectiv, fiindcă nu vei suferi nici un fel de dez- 
iluzie. Omul pe care dumneata îl urăşti poţi să fii sigură 
că va avea de suferit. Ţi-o promit şi, să ştii, obişnuiesc 
să-mi respect promisiunile. 

— Vă rog s-o respectaţi, domnule baron. Nu mi-aţi 
spus însă cum veţi proceda. 

— Voi trimite un... denunţ. Boris, pe care l-am 
consultat, ca particular şi nu în calitatea lui oficială, 
pretinde că un simplu denunţ este suficient. Expune-ţi, 
Boris, punctul de vedere. 

— Mie mi se pare că un denunţ prea documentat 
abia ar putea trezi suspiciuni. Eu pledez pentru unul 
laconic, de pildă cu următorul conţinut: „Vă aduc /a 
cunoştinţă că tovarăşul - cuvântul «tovarăş» în nici un 
caz nu trebuie să lipsească din text - colonel Radu 
Mănăilă, are depusă la «The Chase Manhattan Bank» 
sucursala din Atena suma de zece mii de dolari pe nu- 
mele fiicei sale Ingrid sau poate Indira Mănăilă”. Bine- 
înţeles scrisoarea nu va purta nici o semnătură şi va fi 
expediată din România. 

— Anonima probabil va conţine şi câteva greşeli de 
ortografie? întrebă Erna cu ironic voită. 

— Nu cred că e absolut nevoie şi de greşeli de 
ortografie, îi replică Boris foarte serios, ca şi când n-ar fi 
sesizat ironia. Textul e convingător prin însuşi conţinutul 
lui. 

— Domnule baron, după părerea mea, denunţul 
este prea laconic şi, din cauza aceasta, incredibil. Când îl 
vor primi, sigur se vor întreba: „Când şi-a făcut depozitul, 
şi cu preţul cărei trădări?” 

— Fără îndoială că-şi vor pune această întrebare, 
recunoscu Boris. Ei, şi ce dacă au să şi-o pună? 

— Un răspuns satisfăcător n-au să găsească. ŞI 
atunci se vor îndoi de seriozitatea denunţului. 

— Dacă vor căuta bine în trecutul colonelului, se 
grăbi să replice Boris, nu se poate să nu descopere ceva 


care lor să li se pară în aşa măsură de „suspect”, încât să 
nu se mai îndoiască de veridicitatea denunţului. 

— Un exemplu! Dă-mi un exemplu, Boris! 

— Nu este vorba de un exemplu, Erna, ci de o 
anume explicație, pe care singuri vor trebui s-o 
găsească. Mai precis, ei vor trebui să găsească - şi vor 
găsi - aceeaşi, explicaţie pe care, dacă domnul baron ar 
considera absolut necesar, le-ar furniza-o în „denunţul” 
dumisale. 

— Aceeaşi? 

— Da, Erna, aceeaşi! 

— Care? 

— Pot să vorbesc, domnule baron? 

— Bineînţeles, Boris. Nu consider că tot ceea ce am 
discutat până acum cu domnişoara Erna are un caracter 
mai puţin confidenţial decât ceea ce urmează să afle. 

— Dumneata nu ştii, Erna, - n-a ştiut nici domnul 
baron până a nu afla de la mine - că acest colonel 
Mănăilă, cu ani în urmă, a fost prizonierul nostru, pe 
„Nebel 1”. In ce împrejurare a fost capturat, şi în ce scop, 
nu are importanţă pentru discuţia noastră. Dacă eşti 
totuşi foarte curioasă să afli, adu-mi aminte într-o zi, şi 
am să-ţi povestesc. A fost deci capturat şi ţinut prizonier 
pe iahtul „Nebel 1”. Ulterior a izbutit să evadeze şi să se 
înapoieze în ţară.! Este de presupus că, odată ajuns 
acasă, a trebuit să informeze pe cei în drept de 
„aventura” sa. Şi acum, după ce ai luat cunoştinţă de 
această întâmplare neplăcută din viaţa colonelului, 
încearcă să te transpui în situaţia superiorilor acestuia. 
Primeşti o scrisoare anonimă prin care ţi se aduce la 
cunoştinţă că unul din subalternii dumitale, cel mai 
valoros, are un depozit de zece mii de dolari, pe numele 
fetei sale, la o bancă din străinătate. Care va fi prima 
reacţie? Vei considera scrisoarea ori o farsă de prost 
gust, ori o tentativa de discreditare a unui colaborator 


1 întâmplarea la care face aluzie Boris a fost narată de autor în 
romanul „Căpitanul de cursă lungă”. 


valoros. Totuşi nu vei îndrăzni să pui hârtia la dosar, sau 
s-o zvârli la coş, mai înainte de a verifica în ce măsură 
denunţătorul spune sau nu adevărul. Cu alte cuvinte, vei 
căuta să afli dacă banii există la banca respectivă. Te 
informezi şi descoperi că, într-adevăr, Ingrid Mănăilă are 
la bancă un cont de zece mii de dolari. Din clipa aceea o 
gravă bănuială începe să planeze asupra colonelului. 
Raportezi cazul mai departe, se convoacă o şedinţă şi 
începeţi să dezbateţi problema pe toate feţele. 

— Care problemă, Boris? 

— Problema provenienţei banilor. Se fac diverse 
presupuneri, se emit diverse păreri, dar nici una nu 
rezistă unei analize serioase. Dar iată că la un moment 
dat unul dintre cei prezenţi îşi aduce aminte că ofiţerul în 
discuţie a fost trimis în străinătate, că acolo a fost răpit 
de oamenii Trustului, dar că, până la urmă, a evadat. A 
evadat? Dar dacă n-a evadat? Dacă i s-a dat drumul? 
Dacă i s-a pus alternativa: „Ori accepţi să aduci anumite 
servicii Trustului, ori vei muri imediat?” Dacă în loc de 
moarte a preferat trădarea? Evident, colonelul este un 
ofiţer integru, care a obţinut succese dintre cele mai 
remarcabile în activitatea sa de-a lungul anilor. Totuşi... 
Istoria spionajului a consemnat destule cazuri de soiul 
acesta. Ştii ce se întâmplă în împrejurări în care 
suspiciunea începe să planeze asupra cuiva. Chiar dacă 
până în clipa aceea insul era considerat deasupra 
oricăror bănuieli, deodată toată lumea se îndoieşte de el, 
nimeni nu are curajul să-i ia apărarea. In schimb începe 
să lucreze imaginaţia, şi nu puţini sunt aceia care 
deodată îşi aduc aminte anumite fapte considerate ca 
lipsite de importanţă la vremea când au fost observate, 
dar care acum, abia acum, când suspiciunea s-a 
dezlănţuit, adevărata lor semnificaţie acuzatoare apare 
evidentă. Desigur, lipsesc dovezi, şi fără dovezi un om nu 
poate fi judecat, şi cu atât mai puţin condamnat. Dar 
până când ele vor fi adunate, ca măsură de precauţie, 
insul respectiv va trebui neapărat mutat de la locul său 


de muncă la un altul de mai mică importanţă. Ei bine, 
Erna, poţi să fii sigură că la fel va păţi şi colonelul pe care 
dumneata îl urăşti. Vezi dar că este suficient un simplu 
denunţ pentru ca domnul baron să-şi atingă scopul. lar 
dacă domnia-sa nu se va declara satisfăcut numai cu 
atât şi va dori compromiterea definitivă a colonelului, 
vom putea confecţiona o dovadă certă a vinovăţiei sale. 

— Dar dacă nu le va da prin minte să facă o 
legătură între depozitul de la bancă şi sechestrarea 
colonelului pe iahtul „Nebel 1”? 

— Exclus, Erna. Sunt doar oameni care îşi cunosc 
bine meseria. 

— Are dreptate Boris. Noi doi, domnişoară Erna, 
ştim cât de bine îşi cunosc meseria. Dealtfel, chiar dacă 
aş vrea să renunţ nu se mai poate schimba nimic. Ano- 
nima a fost trimisă de ieri. 

Când „Nebel 2” acostă în portul Zea, pe coverta de 
la pupa, întinsă pe un şezlong, Erna încă mai dormea. 
Veni s-o trezeasca boy-ul, care îi servise cafeaua şi 
portocalada. 

— Despinis, ftásame stin Zea!! 

Erna se smulse cu mare greutate din mlaştina 
somnului. Noaptea care trecuse fusese una de coşmare 
în clipele când o furase somnul, de zbucium şi disperare 
în minutele şi orele când, în ciuda eforturilor, nu izbutise 
să adoarmă. Zadarnic încercase să se convingă că nu 
existau motive de nelinişte, de vreme ce raportul ei, deşi 
avea să ajungă cu întârziere, cu o întârziere de cel puţin 
trei zile, va putea neutraliza efectele „anonimei” trimisă 
de Balthazar. Zadarnic, deoarece, în ciuda raţiunii şi a 
bunului simţ, nu izbutise să alunge neliniştea cauzată de 
cele ce aflase de la Balthazar şi Boris. Dar nu numai 
îngrijorarea în legătură cu „soarta” colonelului o ţinuse 
trează toată noaptea, ci şi teama, vechea teamă care din 
nou îi invadase sufletul. O teamă cu atât mai enervantă, 
mai insuportabilă cu cât, raţional, nu-i găsea explicaţia. 

Dimineaţa, când mai era încă o oră până ce „Nebel 
2” urma să ridice ancora, Erna, gata îmbrăcată, 
aşteptând să treacă timpul, privise prin fereastra 
deschisă marea, aceeaşi mare care o născuse din 
valurile ei pe Afrodita. În fine, după ce se urcase pe 
punte, după ce iahtul se desprinsese de țărm, întinsă pe 
un şezlong la pupa, închisese ochii şi, dintr-odată 


1 Domnişoară, am ajuns la Zea. 


destinsă, adormise imediat. Fusese un somn greu, 
reconfortant, din care boy-ul de la bar o smulsese în clipa 
în care „Nebel 2” ancora la Zea. 


Când ajunse la hotel, urcă la ea în cameră, şi 
primul lucru pe care îl făcu fu să-şi scrie „raportul”. 
„Raportul” - de data asta mult mai lung - relata, pe 
scurt, tot ceea ce se discutase în timpul audienței pe 
care i-o acordase Balthazar. După ce îl scrise, obosită, 
din nou simţi nevoia de somn. Se culcă şi adormi 
imediat. 

Exact peste două ore, sări din pat, trezită brusc din 
somn de coşmarul pe care îl avusese. Se făcea, în vis, că 
Boris pătrunsese cu chei potrivite în camera ei de la 
hotel, în timp ce ea dormea, şi citise „raportul”. 

Chiar în clipa în care deschise ochii, observă plicul 
pe covor. Cineva i-l strecurase pe sub uşă. Il luă, îl 
deschise şi citi următoarele: 


Nu te mai întoarce pe insulă. Viața dumitale este în 
mare pericol. Ei au aflat. Probabil ai fost urmărită. În 
urmă cu două săptămâni, în noaptea când ai fost ultima 
oară la „Paradisos”, în drum spre casă, am fost atacat de 
două gorile, care m-au urcat cu forța într-o maşină. Ce s- 
a întâmplat apoi cu mine nu mai ştiu. M-am trezit 
dimineața pe un loc viran, la Ambelokipi. Ca să mă facă 
să cred că răpirea a avut drept scop jaful, mi-au luat 
portofelul în care aveam o mie de drahme, - inclusiv cele 
două „hârtii” pe care mi le-ai dat - ghiulul, ceasul de 
mână şi stiloul. 

Să nu mai vii la „Paradisos”. Vei fi sigur urmărită. 
Caută să părăseşti Grecia, cât mai curând posibil. Astăzi 
chiar. 

Kosta 

P.S. Rupe scrisoarea. 


Erna citi misiva lui Kosta chiar acolo lângă uşă. 
Când sfârşi de citit, fiindcă picioarele n-o mai ţineau, se 
lăsă încetişor în genunchi, pentru ca apoi să se aşeze pe 
covor, cu spatele rezemat de perete. Mâna în care ţinea 
scrisoarea îi tremura şi, din când în când, spinarea i se 
scutura într-un spasm nervos. Nu avea gânduri, doar 
unul singur, pe care îl repeta mereu: 

„La mine am să mă gândesc mai târziu!... La mine 
am să mă gândesc mai târziul... La mine am să mă 
gândesc mai târziu!” În schimb la ce anume trebuia să se 
gândească imediat nu-i venea în minte. Încet-încet se 
linişti. Erna nu era fiinţa care să-şi piardă capul în faţa 
pericolului. Când declarase colonelului Mănăilă că îi place 
să trăiască periculos nu se lăudase. Trăise periculos în 
ţară, trăia periculos de când intrase în serviciul lui 
Balthazar. Acum însă periculozitatea se prezenta în 
forma cea mai gravă: moartea iminentă. Kosta o 
avertizase: „Viața dumitale este în mare pericol”. Aşa 
cum îi lichidaseră pe Francisco şi pe Kurt, Balthazar nu 
va ezita s-o lichideze şi pe ea. Şi abia acum îi veni în 
minte să se întrebe: „Dacă Balthazar ştie că am trădat, 
de ce mi-a vorbit de anonimă”? 

Desigur ca s-o încerce. Ca să vadă cum va 
reacţiona. De vreme ce ultimul ei raport se afla în 
mâinile lui ce mai era nevoie să vadă cum va reacţiona? 
Din pură curiozitate? Destul! Acum nu era timpul să 
caute răspunsuri la multele întrebări ce-i veneau în 
minte. Acum trebuia să afle răspuns la o singură 
întrebare: cum trebuia să procedeze ca „raportul”, pe 
care îl întocmise şi care se afla la ea în poşetă, să ajungă 
în ţară? 

Pentru Erna, unica legătură era Kosta. Kosta era 
„Cutia ei de scrisori”. Mai exact fusese. Acum însă, când 
totul era desconspirat, oare cum trebuia să procedeze 
ca, totuşi, „raportul” să ajungă acolo unde trebuia? Nu i 
se indicase o altă legătură pe care s-o folosească în caz 


forţă majoră. Dar chiar dacă i s-ar fi indicat tot n-o putea 
contacta, de vreme ce ea, Erna, era cea urmărită. 

Şi din nou întrebarea: 

„Cum trebuie să procedez ca totuşi «raportul» să 
ajungă la destinaţie?” 

Trebuia să-l vadă pe Kosta. Altă soluţie nu exista. 
Dar Kosta îi interzisese să mai vină la taverna „Para- 
disos”. Ei bine, nu se va duce acolo. Îi va cere să se 
întâlnească în altă parte. Uşor de spus, însă foarte greu 
de realizat. În primul rând, pentru că nu ştia unde putea 
fi găsit Kosta în timpul său liber; în al doilea, ca să-l 
întâlnească, trebuia să iasă pe ascuns din hotel, fără să 
prindă de veste cel care o urmărea; în al treilea, Kosta, la 
rândul său, trebuia să-şi păcălească urmăritorul. 

Erau atât de greu de întrunit toate aceste condiţii, 
încât, disperată, Erna începu să plângă. 

„Sunt o proastă! îşi spuse. Lacrimile nu pot ajuta la 
nimic. Trebuie, trebuie să găsesc o soluţie”. 

Şi brusc, întrezări soluţia. Kiki! Camerista Kiki. 
Dacă avea şansa să fie Kiki de serviciu era salvată. 

„Dumnezeule, măcar atâta şansă să am!” _ 

Sună. Clipele de aşteptare i se părură nesfârşite. In 
sfârşit, o bătaie discretă în uşă: 

— Embros!! 

Uşa se deschise şi în pragul ei se arătă Kiki. 

— Kalos irthate, despinis!? îi ură Kiki, foarte 
bucuroasă că o vede. 

— Bine te-am găsit, Kiki! Arăţi minunat. Din zi în zi 
te faci mai frumoasă. 

— Mulţumesc, domnişoară. Frumoasă sunteţi 
dumneavoastră, nu eu. Şi spunând aceste cuvinte se 
înroşi, plecându-şi privirea. 

— Te-am sunat, Kiki... De ce te-am sunat? Ah, da. 
Pentru două lucruri. În primul rând, fiindcă vreau să-ţi fac 


1 Intră! 
? Bine aţi venit, domnişoară! 


un cadou. Ţi-am cumpărat o rochie. Cred că are să-ţi vină 
bine. 

(Erna minţea. Rochia o cumpărase cu prilejul 
precedentului ei week-end, şi o luase cu ea în valiză cu 
gândul s-o îmbrace în cele două după-amieze pe care, în 
mod normal, le avea de petrecut la Atena.) 

— Vai, ce frumoasă este! exclamă Kiki, de-a 
dreptul încântată, şi pe bună dreptate, fiindcă rochia de 
mătase naturală, de culoare bleu, era realmente 
frumoasă. Chiar pentru mine aţi  cumpărat-o, 
domnişoară? 

— Bineînţeles, Kiki. Eşti o fiinţă adorabilă şi am 
multă simpatie pentru dumneata. 

— Şi mie îmi sunteţi foarte, foarte simpatică, 
domnişoară. 

— S-o porţi sănătoasă, Kiki. 

— Mulţumesc! Mulţumesc foarte mult! Aveţi nevoie 
de ceva, domnişoară? 

— Dacă am nevoie de ceva? Mda! Vreau să-mi faci 
un mic serviciu. Pot să am încredere în dumneata ca într- 
o prietenă? 

— Pentru dumneavoastră aş face orice, 
domnişoară. 

(Erna o crezu. Şi o crezu, deoarece Kiki nu era 
singura femeie în stare să facă orice, numai să-i fie ei pe 
plac) 

— Serviciul pe care ţi-l cer nu e mare lucru. Caută 
tu cartea de telefon numărul tavernei „Paradisos” din 
cartierul Pagrati. 

— Am să mă interesez la recepţie. Ei au numerele 
de telefon ale tuturor tavernelor. 

— Ale celor mari, Kiki. „Paradisos” nu-i decât o 
„tavernă” de cartier. Şi apoi nu vreau ca cei de la 
recepţie să ştie că mă interesează „Paradisos”. Poate ai 
să întrebi: de ce? 

— Nu, domnişoară. Trebuie că aveţi un motiv. 


— Sentimental, Kiki! o întrerupse Erna. Eşti femeie 
şi nu mă jenez să ţi-l spun. Mă întâlnesc acolo cu un 
bărbat, şi nu vreau să dea peste noi un alt bărbat. 
înţelegi, nu? 

— E în regulă, domnişoară. Voi afla numărul 
tavernei fără să-i întreb la recepţie. Am să caut în cartea 
de telefon. 

În timpul zilei, taverna „Paradisos” era închisă 
pentru public. Întrucât exista obiceiul ca mesele să fie 
reţinute prin telefon, dacă va suna acolo, sigur că cineva 
va răspunde. 

După un sfert de oră, Kiki reveni, fluturând în mână 
o bucată de hârtie pe care însemnase numărul de tele- 
fon. 

— Kiki dragă, îţi mulţumesc foarte mult. Mi-ai făcut 
un mare serviciu. 

O mîngiie pe obraz şi o sărută pe frunte. 

— Ce mai pot face pentru dumneavoastră, 
domnişoară? 

— Nimic, dragă Kiki. Ba da. Să mă scoţi în stradă, 
dar nu pe uşa principală. Sunt aproape sigură că 
persoana cu care nu vreau să mă întâlnesc mă aşteaptă 
în hol. Vrei? 

— Am să vă conduc pe scara de serviciu. 

Erna se îmbrăcă în grabă şi, zece minute mai 
târziu, condusă de Kiki, se afla în stradă. 

— Kali diask&dasi, despinis!, îi ură Kiki. 

Erna sări în primul taxi pe care îl întâlni, cerând 
şoferului s-o ducă la cel mai apropiat oficiu telefonic. 
Acolo, intră într-o cabină şi formă numărul de telefon al 
tavernei „Paradisos”. Îi răspunse o voce de barbat. 

— Domnul Theot6ka? 

— Cu cine vorbesc? 

— Numele meu nu v-ar spune nimic. Sunt o turistă 
din America şi, întrucât trebuie să plec astăzi din Atena, 
aş vrea să-l văd pe Kosta. l-am promis că, la plecare, am 


1 Petrecere frumoasă, domnişoară. 


să-i dau un mic suvenir. Vă rog să fiţi amabil şi să-mi 
spuneţi cum pot da de el. 

— Domnişoară, aveţi noroc, deoarece Kosta, cu 
totul întâmplător, se află aici. Aşteptaţi un moment. Apoi 
strigând: Kosta! La telefon. Te caută o turistă. 

Câteva clipe mai târziu, Erna îi recunoscu vocea. 

— Kosta, sunt eu. Am primit scrisoarea ta. Trebuie 
să te văd neapărat. 

— Vorbeşti de la hotel? 

— Vorbesc de la un telefon public. 

— Ai fost, sigur, urmărită. 

— Nu cred. Am părăsit hotelul pe scara de serviciu. 
Kosta, trebuie să te văd. Este ceva foarte, foarte 
important. 

Câteva secunde de aşteptare, care ei i se părură 
lungi cât veşnicia. 

— Fie. Ştii unde este cimitirul? 

— Acela de pe colina Arditos? 

— Da! 

— Desigur. Am fost sfătuită să-l vizitez şi n-am 
regretat. Mi-a plăcut foarte mult monumentul „Tânăra 
fată dormind”, mi se pare de Halepas. 

— În regulă! Du-te şi aşteaptă-mă la monumentul 
de care ai amintit. Într-o jumătate de oră sunt şi eu 
acolo. Fii atentă. Dacă observi că eşti urmărită, nu mai 
veni. 

Ajunseră amândoi cam în acelaşi timp. Kosta 
adusese cu el lumânări şi un mic buchet de flori. Şi, 
fiindcă Erna îl prvi întrebătoare, îi explică: 

— Dacă tot am venit... Sunt pentru mama. 

Mormântul mamei lui Kosta se afla în partea cea 
mai îndepărtată a cimitirului, acolo unde se aflau numai 
morminte de oameni săraci. Fotografia de pe crucea din 
marmură neagră reprezenta o femeie încă tânără, 
aproape frumoasă, cu obrajii supţi şi cu nişte ochi 
îndureraţi. 


Kosta aprinse luminările şi răsfiră florile pe 
mormânt. 

— Mama a murit de cancer. Noi, grecii, avem 
simţul familial foarte dezvoltat. Eu, şi fratele meu, deşi 
am ştiut că nu mai există nici o speranţă ca s-o salvăm, 
nu ne-am dat înapoi de la nici o cheltuială. Am cheltuit 
şapte mii de lire aur pe doctori şi medicamente. Rău însă 
nu ne pare. Era doar mama noastră, Dumnezeu s-o ierte! 
Pe urmă, amintindu-şi: Ah, iartă-mă, domnişoară! Spune- 
mi de ce ai ţinut să mă vezi? Dar, mai întâi, eşti sigură că 
nu ai fost urmărită? 

Şi privi împrejur neliniştit. În partea aceea a 
cimitirului nu se vedea nici ţipenie de om. 

— Nu cred că am fost urmărită. Dacă, într-adevăr, 
cineva a primit sarcina să nu mă piardă din vedere, acela 
mă crede încă la hotel. 

— Să sperăm! Despre ce-i vorba, domnişoară? 

— „Raportul” pe care îl am în poşetă trebuie să 
ajungă la destinaţie. Este în joc soarta unui om în care 
Balthazar vrea să lovească. 

— În regulă! Dă-mi „raportul”. 

Erna i-l dădu. Kosta, în loc să-l vâre în buzunar, 
după ce privi împrejur cu atenţie, ridică una din plăcuţele 
de marmură care formau un fel de brâu jur împrejurul 
mormântului, şi îl ascunse acolo. 

— Chiar dacă nu ai fost urmărită, pentru mai multă 
siguranţă este bine să nu-l am asupra mea când vom 
pleca de aici. Voi trece mâine dimineaţă să-l iau. Cu 
„raportul” sper ca totul să fie „all right”. Cum rămâne 
însă cu dumneata? La ora asta ar fi trebuit să nu te mai 
afli în Grecia. 

— La mine încă nu am avut timp să mă gândesc. 
Singura mea preocupare a fost „raportul”. Acum, când ţi 
l-am predat, mă pot gândi şi la mine. Dumneata spuneai 
că la ora asta ar fi trebuit să nu mai fiu în Grecia. Cum să 
plec fără paşaport? Cel pe care îl am, şi care este unul 


măsluit, se află pe insulă. L-am uitat azi de dimineaţă în 
graba plecării. Pur şi simplu l-am uitat. 

— Mare ghinion! 

—... Şi pe insulă spui că nu trebuie să mă întorc. 

— In nici un caz! Trebuie, neapărat, să dispari, să 
pleci din Grecia. 

— Fără paşaport? 

— Ce ghinion! se lamenta din nou Kosta. Cel puţin 
bani ai, sau i-ai lăsat tot pe insulă? 

— Am depuşi, în păstrare, la banca „American 
Express”, opt mii de dolari. 

— Ştie cineva, mă refer la „colegii” dumitale de pe 
insula, la ce bancă ţi-ai depus economiile? 

— Nu! 

— Deşi e destul de periculos, va trebui să te duci la 
bancă. Scoate o parte din bani, iar restul cere să ti-i 
transfere la una din sucursalele lor din Italia sau Spania. 

— Când să mă duc? 

— După ce ne vom despărţi. 

— Şi după aceea? 

— După aceea... Trebuie să privim lucrurile cât mai 
realist. Pe insulă în nici un caz nu te poţi întoarce. Acolo 
le va fi mai uşor să-ţi facă de petrecanie. Aici, la Atena, 
mai greu, dar asta nu înseamnă că eşti în siguranţă. 
Totuşi, dacă sunt hotăriţi să te lichideze în timpul acestui 
week-end, nu cred că o vor face cât timp te vei afla la 
hotel. Ar fi mult prea complicat. Aşa că, după ce scoţi 
banii de la bancă, întoarce-te la hotel, şi nu mai ieşi din 
cameră până când nu primeşti o veste de la mine. Intre 
timp, eu mă voi gândi unde ai putea sta ascunsă până 
când se va găsi o modalitate ca să părăseşti Grecia. 

— Mă încred în dumneata, Kosta, în priceperea 
dumitale. 

— Voi face tot ceea ce îmi va sta în putinţă ca să te 
salvez. Până când lucrul acesta va fi posibil, stai la hotel, 
aşa cum ne-am înţeles. Sub pretextul că nu te simţi prea 
bine, cere să ţi se servească mâncarea în cameră. Dacă 


ţi se propune să consuli un medic, refuză, explicând că 
este vorba doar de o indispoziţie trecătoare. Fii pregătită, 
în orice clipă, să părăseşti hotelul. Îţi urez mult noroc. 

Kosta plecă primul din cimitir. După circa zece 
minute, şi Erna. Cu un taxi ajunse la bancă. Ridică banii, 
fără nici un fel de dificultate. Înainte de a părăsi incinta 
băncii, Erna îl descoperi pe Kosta citind un afiş turistic. 
Inţelese că ospătarul venise la bancă, în primul rând, să 
se convingă dacă va ajunge şi ea acolo, iar în al doilea, 
să vadă dacă nu va avea cumva de întâmpinat unele 
dificultăţi la ridicarea banilor. 

Se înţeleseră din priviri că totul era în ordine. 


Plecând de la bancă, Erna nu se întoarse imediat la 
hotel, ci se repezi până în piaţa Monastiraki. Piaţa 
Monastiraki era frecventată nu numai de turişti cu bani 
puţini, ci, în primul rând, de atenienii cu venituri 
modeste. In prăvăliile, prăvălioarele şi dughenele de aici 
se puteau cumpăra îmbrăcăminte, încălţăminte, lenjerie, 
obiecte de menaj, într-un cuvânt toată gama de mărfuri 
existente în magazinele din Atena, dar la jumătate de 
preţ, iar în unele cazuri, chiar la mai puţin. 

Erna venise la Monastiraki nu pentru a cumpăra 
mai ieftin, ci pentru că ştia că aici va găsi „de gata” tot 
ceea ce avea nevoie. (Ideea îi venise în timp ce taxiul o 
ducea la bancă.) Găsi, fără să caute prea mult, şi 
cumpără o rochie neagră, pantofi negri, ciorapi negri, o 
geantă neagră, în fine, o pălărie de doliu cu voalul 
respectiv. Cu pachetul sub braţ, se înapoie la hotel, 
bineînţeles tot pe scara de serviciu, şi ajunse în camera 
ei fără ca s-o vadă cineva. ŞI, fiindcă se făcuse ora 
prânzului, ceru să i se servească dejunul în cameră. 

Câteva minute mai târziu o sună funcţionarul de la 
recepţie, ca s-o întrebe dacă nu are nevoie de un medic. 
Erna refuză. Când „garsonul” îi aduse mâncarea, din nou 
fu întrebată dacă nu doreşte un medic. Bineînţeles că nu 
dorea. Deşi îi era foame, începu să măniînce în silă. O 


sugruma emoția. Se hotărâse să-i scrie. Dacă ar fi fost 
întrebată când se hotărâse, n-ar fi fost în stare să 
răspundă. Dealtfel nu avea nici o importanţă. Important 
era că se hotărâse. 

Ceva mai târziu, după ce boy-ul luă farfuriile, se 
aşeză la masă, şi scrise următoarea scrisoare: 


E ora prânzului. Afară este primăvara, 
extraordinara primăvară ateniană, care nu poate fi 
descrisă, ci trebuie trăită. Mă aflu într-una din camerele 
hotelului „King Minos” de pe strada Pireos. O cameră 
frumoasă, în care de fiecare dată m-am simţit bine, şi la 
care am să mă gândesc totdeauna cu regret, în cazul 
când voi mai trăi. Stau cu uşa încuiată şi tresar la fiecare 
zgomot de pe coridor. Tresar de frică. Ciudate animale 
mai suntem noi, oamenii. Deşi, rațional, foarte posibila 
mea moarte nu mă înspăimântă, - o consider aproape ca 
o şansă pe care întâmplarea mi-o oferă cu multă 
generozitate totuşi instinctului meu de conservare îi este 
frică de moarte. 

Kosta spune că Trustul mă va lichida. Sunt 
convinsă. Balthazar, descoperind jocul meu dublu, nu mă 
va cruța. Din păcate, jocul a durat puțin. Nici nouă luni. 
Cred că vina eu o port, în întregime. Trebuia să mai 
aştept, să nu iau atât de repede legătura cu Kosta. Am 
făcut-o împotriva instinctului meu. Ai putea întreba: 
„Atunci de ce n-ai mai aşteptat? De ce nu ţi-ai ascultat 
instinctul?” Există o explicaţie, una singură. Îmi era 
teamă că dacă voi mai continua să „tac” până când 
aveam să fiu sigură că am trecut cu bine prin toate 
„vămile” verificării, va trece mult prea mult timp, şi 
dumneata vei putea crede că m-am răzbunat, înşelându- 
ți buna credință. Gândul că ai putea crede aşa ceva des- 
pre mine îmi displăcea în aşa măsură, încât am devenit 
imprudentă. Imprudența s-a mai datorat şi unei alte 
cauze: îmi era teamă că tăcerea mea - fortuită bine- 
înțeles - ar putea să-ţi dăuneze. (Presupun că fată de 


şefii dumitale a trebuit să pledezi cauza mea.) Datorită 
acestor două cauze am devenit imprudentă. Impru- 
dențele însă se plătesc. Pentru imprudența mea, se pare 
că va trebui să plătesc prețul cel mai mare. 

Stau încuiată în camera de hotel şi aştept o veste 
de la Kosta, care caută un loc unde să mă ascundă până 
când va fi posibil să plec din Grecia. Deocamaată lucrul 
acesta nu se poate, deoarece paşaportul - cu care am 
plecat din tară şi care şi aici îmi serveşte ca act de 
identitate - se află pe insulă. L-am uitat, închipuieţți ce 
ghinion blestemat! Aşa că singura mea speranță rămâne 
Kosta. Dar... 

Ți-am spus odată că îmi place să trăiesc periculos. 
Nu te-am minţit. Dar după experiența anilor petrecuți în 
închisoare, normal ar fi fost să mă fi lecuit de mania de a 
trăi periculos. Şi chiar mă lecuisem. După ce am ieşit din 
închisoare, m-am aflat în fata următoarei dileme: ori 
renuntam de a trăi periculos, dar în schimb acceptam să 
trăiesc în acelaşi oraş cu dumneata, ori a trăi periculos, 
dar departe de dumneata, nu într-un alt oraş, ci în altă 
țară. Am optat pentru această ultimă alternativă. Desigur 
eşti curios să afli motivul. Ţi-am spus că foarte curând va 
trebui să mor. Unui candidat la moarte îi este îngăduit să 
se confeseze. Ei bine, îngăduie unei candidate la moarte 
s-o facă. Ca să mă confesez, în prealabil trebuie să-ţi 
explic de ce te-am urât, de ce am vrut să mă răzbun pe 
dumneata. 

Presupun că - de vreme ce v-am dat de lucru în 
două rânduri - biografia mea iţi este binecunoscută. Stii 
desigur că am crescut la un orfelinat. Probabil nu ştii însă 
că asemenea „călugărițelor” mele eu însămi sunt - din 
punct de vedere sexual - traumatizată. Traumatizarea 
mea s-a întâmplat în anii adolescenţei, şi vina o poartă 
„protectorii” mei. Primul: directorul orfelinatului, al 
doilea: omul care voia să mă iînfieze. Doi bătrâni 
libidinoşi şi sadici. Datorită acestor doi oameni, din 
adolescență şi până la anii mei, port în suflet povara unei 


infirmităţi, pe care nici unul dintre bărbați n-au bănuit-o, 
întrucât m-am priceput să le dau iluzia că îi iubesc. În 
realitate nu am iubit pe nici unul. 

Situația asta a continuat ani. A continuat până în 
ziua când mi-ai luat primul interogatoriu. Reţine: nu când 
te-am cunoscut, ci când mi-ai luat primul interogatoriu. 
lti aminteşti? Te-am cunoscut în ziua în care m-am 
prezentat, din proprie inițiativă, să dau relații - evident 
mincinoase - în legătură cu Rodica Anghene. Eşti, poate, 
curios să afli ce impresie mi-ai făcut atunci? 

Deplorabilă! Un om uscat sufleteşte, mărginit şi 
mai ales suspicios, un om care nu vedea în jurul său 
decât spioni sau viitori spioni. Ulterior mi-am explicat de 
ce mi-ai făcut o impresie atât de lamentabilă. Pentru că 
nu-ți descoperisem ochii. Nu ti-i descoperisem, deoarece, 
ştiind că iţi îndrug braşoave, nu îndrăzneam să te 
privesc. 

La a doua noastră întâlnire te-am putut privi în 
ochi. Te-am privit fără teamă, te-am privit ca să te 
înfrunt, ca să-mi vând, cum s-ar spune, cât mai scump 
pielea. Privindu-te, ei bine, privindu-te, ţi-am descoperii 
ochii. Nu ştiu dacă eşti conştient de acest lucru sau dacă 
eventual ţi-a mai spus-o careva - femeie bineînțeles - că 
ceea ce te deosebeşte de toți ceilalți bărbați sunt ochii. 
Ochii întunecați de o tristeţe iremediabilă trădau că eşti 
un om nefericit, profund nefericit, iremediabil nefericit 
din cauza femeii pe care ai iubit-o. Am simţit atunci cum 
mă îneacă o emotie ciudată, poate de compasiune, sau 
poate numai de duioşie. Desigur, nu e uşor de crezut 
ceea ce spun. Crede-mă totuşi că nu exagerez cu nimic, 
că nu încerc să te impresionez. Cu toate că eram la 
anchetă, cu toate că situația mea era dramatică, cu 
toate că mă apăram cu îndirjire, cu toate că eram 
încordată la maximum ca să parez atacurile dumitale, 
exista în sufletul meu un anume compartiment în care se 
furişase, pe nesimţite, simpatia pentru dumneata, mai 
exact simpatia pentru un om în aşa măsură nefericit, 


încât nu izbuteşte să-şi ascundă nefericirea nici măcar 
într-o împrejurare atât de specială. Da, simpatie faţă de 
un om care îmi voia răul. N-aş vrea să fiu greşit 
înțeleasă. Am scris: simpatie față de un om care îmi voia 
răul. Dar îmi voia, adică îmi voiai răul în calitatea oficială 
pe care o aveai, ca anchetator penal. Dumneata însă, ca 
om, nu ca anchetator, mă compătimeai. vedeai în mine - 
asta mi-au dezvăluit-o tot ochii dumitale - o biată ființă 
omenească aflată în momente de mare cumpănă, care 
se apără cu disperare şi care, până la urmă, obosită, 
dându-şi seama că lupta este zadarnică, va capitula şi se 
va resemna să ispăşească pentru nişte vini condamnate 
de lege. 

Odată am asistat la un proces. Inculpatul din boxă 
era un intelectual. Din cele relatate în actul de trimitere 
în judecată, vina lui era evidentă. După lectura acestuia, 
preşedintele a trecut la interogatoriu în instanță al 
acuzatului. Am asistat atunci la un fel de duel între 
preşedinte şi inculpat. Inculpatul încerca să se apere, 
judecătorul, pe baza pieselor de la dosar - declarațiile 
martorilor în primul rând -, încerca să-l înfunde, dacă 
vrei, să-i dovedească vinovăția. Nu vreau să fiu înțeleasă 
greşit. Treaba judecătorului este să stabilească culpa 
celui trimis în justiţie şi, în raport cu gradul de vinovăție, 
pe baza legilor existente, să aplice pedeapsa. Fără 
îndoială, inculpatul era vinovat. Dar el se apăra cu 
îndârjire şi în mod inteligent. Judoecătorul însă, care 
cunoştea bine dosarul, îl încolțea cu o nouă întrebare sau 
reproducea din dosar fie propria lui declarație, fie 
declarația unora dintre martori, întrutotul defavorabile. şi 
de fiecare dată când judecătorul puncta, citeam în 
privirile lui, în vocea lui satisfacție. Cum să-ți explic? 
Aveam sentimentul că judecătorul, conştient sau 
inconştient, considera dialogul dintre el şi acuzat ca un 
fel de competiţie, şi că se bucura de fiecare dată când 
izbutea să aplice „adversarului” o lovitură bine plasată. 


Și fiindcă aceasta era impresia mea, indignată, am 
părăsit sala. 

Într-o zi, după cum prea bine ştii m-am aflat şi eu 
în ipostaza de inculpată. Numai că în locul judecătorului 
erai dumneata. Mă aşteptam să se reediteze scena rela- 
tată mai sus. Dar mă înşelam. De fiecare dată când 
punctai, nici vocea şi nici ochii dumitale nu exprimau 
satisfacţie. Dumneata nu vedeai în mine o adversară cu 
care iți măsurai forțele, ci vedeai ceea ce eram în 
realitate: o ființă omenească aflată la grea cumpănă. 

Și atunci... Atunci am avut revelația că m-am 
îndrăgostit de dumneata. Nu ştiu dacă îți aminteşti, a 
treia oară când am fost adusă în fata dumitale, la un 
moment dat am început să plâng. Asta s-a întâmplat în 
clipa în care mi-am dat seama că te iubesc. Plângeam de 
fericire că iubeam, că puteam iubi, că în sfârşit ştiam ce 
simţi când iubeşti. Nu voiam să plâng, dar plângeam şi 
nu puteam conteni. Ca să nu crezi că încercam să te 
impresionez cu lacrimile, ca să nu crezi că sunt o feme- 
iuşcă tâmpită, care recurge la lacrimi în speranța că va 
impresiona, iți repetam mereu: „Domnule anchetator 
penal, vă rog să nu luaţi în seamă lacrimile. Considerati- 
le o simplă descărcare nervoasă. Vă rog!” 

În ce situații stranii, incredibile se pot găsi uneori 
oamenii. Mă îndrăgostisem de dumneata, anchetatorul 
penal, omul care avea să mă trimită la închisoare. De ce 
te iubeam tocmai pe dumneata, când înaintea dumitale 
cunoscusem bărbați care ar fi meritat să fie iubiţi şi care 
suferiseră atâta din cauza indiferenței mele? Mi-am pus 
întrebarea şi nu mi-a fost deloc uşor să găsesc răspunsul. 
Mă întreb: Oare l-am găsit cu adevărat? Poate că nu, în 
cazul în care dragostea, depinzând de nişte factori 
obscuri, nu poate fi explicată pe cale rațională. Chiar 
dacă nu am izbutit să găsesc pe cea adevărată, o 
explicaţie am găsit totuşi: te-am iubit, fiindcă ai fost 
singurul bărbat care nu m-ai privit ca pe o femeie, ci ca 
pe o ființă omenească asupra căreia s-a abătut o 


nenorocire. Or pe mine, ființa traumatizată, ceea ce mă 
inhiba, ceea ce îmi ingheța simţurile era felul cum mă 
priveau bărbații. Să nu crezi că mă refer la felul acela de 
a privi al unor anume bărbați, care te dezbracă din ochi, 
ci în general aşa cum privesc bărbaţii femeile, dealtfel, 
aşa cum şi femeile privesc bărbaţii: ca pe un 
reprezentant sau reprezentantă a sexului opus. 
Dumneata fuseseşi primul bărbat care m-ai privit nu ca 
pe o femeie, nu ca pe o reprezentantă a sexului opus, ci 
ca pe o ființă omenească, dincolo de atributele sexului, 
sau, mai exact spus, abstracţie făcând de atributele 
sexului. Doamne, cât de mult te iubeam şi cât de 
recunoscătoare iți eram că m-ai făcut să cunosc un 
sentiment care, pe lângă mările şi oceanele de suferințe 
pe care le provoacă, oferă şi clipe, măcar clipe de 
fericire. 

Te iubeam aşa de mult, incât mă luptam cu 
înverșunare, dar nu cu dumneata, ci cu anchetatorul, cu 
cealaltă ipostază a dumitale, numai din dorința ca 
ancheta să se prelungească, şi astfel să te pot privi, să 
pot fi în preajma dumitale. Mă luptam cu disperare, 
negând fapte, inventând explicaţii, recunoscând o 
acuzație, pentru ca la proxima şedinţă s-o contest, să 
fabulez sau să îngrămădesc amănunte peste amănunte, 
absolut inutile, numai şi numai să rămân în preajma 
dumitale cât mai mult timp posibil. Dacă trecea o zi şi nu 
eram adusă la anchetă, intram în panică şi ceream să te 
văd sub pretextul că am a-ți face o declarație 
importantă. 

Îţi aminteşti? Îţi mai aminteşti că declarațiile 
„importante“ nu erau deloc importante? De fiecare dată 
erai mirat că recurg la asemenea stratageme ieftine şi 
sunt sigură că nu ţi-a trecut niciodată prin minte că 
recurgeam la ele numai ca să te văd. 

Nopțile, în celulă, mă gândeam mereu la 
dumneata. Mă întrebam de ce, dintre toţi bărbaţii pe 
care îi cunoscusem, numai dumneata vedeai în mine o 


ființă omenească şi nu femeia-ființă-omenească, la fel ca 
toți ceilalți bărbaţi? Mă întrebam, mereu mă întrebam. 
Asta până într-o zi când am ştiut, când prin intuiție mi s-a 
relevat adevărul. Mi s-a relevat adevărul tot privindu-ți 
ochii atât de trişti, cred că tot atât de trişti chiar în 
momentele de bună dispoziție. Un om în ochii căruia 
tristețea a devenit o însuşire a lor, o stare permanentă, 
înseamnă că este un om profund nefericit, iremediabil 
nefericit, aşa cum numai un om singur poate fi nefericit. 
Și am înțeles. Am înțeles că eşti şi dumneata un om 
traumatizat. Am înteles că vedeai în mine o fință umană, 
fără atributele sexului, deoarece nu mai puteai iubi o 
femeie. Şi nu mai puteai fiindcă o anume femeie iţi 
pârjolise sufletul, făcându-l incapabil să mai iubească a 
doua oară. De aici marea dumitale nefericire pe care, 
poate fără să-ți dai seama, o oglindeau, ca o stare 
permanentă, ochii. Eu, dumneata, amândoi traumatizați. 
Dumneata traumatizat sufleteşte, incapabil să mai poți 
iubi cu adevărat o femeie, dar normal din celălalt punct 
de vedere, cu alte cuvinte, în stare să te simti atras şi să 
faci dragoste cu o femeie; eu traumatizată din punct de 
vedere sexual, dar, datorită dumitale, în stare să iubesc, 
să te iubesc sufleteşte tot atât de mult, tot atât de fără 
limite cum ai iubit dumneata femeia care ţi-a pirjolit 
pentru totdeauna sufletul. iţi aminteşti? Când m-ai 
întrebat odată de ce te urăsc, ti-am răspuns că niciodată 
nu vei afla motivul, dar că, în schimb, va trebui să te 
temi de răzbunarea mea. Şi, fiindcă vreau ca spovedania 
mea să fie completă, iată că a venit momentul să afli de 
ce te-am urât. Dacă n-aş fi intuit trauma dumitale, dacă 
aş fi crezut că în sufletul dumitale există disponibilități 
pentru o nouă dragoste, nu te-aş fi urât. Fiindcă aş fi 
sperat. Te miri? Cuvintele acestea te surprind? Şi totuşi 
acesta este adevărul. Eram o infractoare, curând aveai 
să trimiti dosarul meu instanţei de judecată - în fond 
urma să mă trimiti la închisoare - pedeapsa pe care 
presupuneam că am s-o primesc avea să fie destul de 


mare, şi cu toate acestea eu aş fi sperat că mă vei putea 
iubi şi dumneata, în ciuda prăpastiei care ne despărțea. 
Nebunie? Poate! Dar există dragoste adevărată fără un 
pic de nebunie? Oricât de mare ar fi fost pedeapsa pe 
care aş fi primit-o, aş fi continuat să sper că după, dacă 
nu voi fi prea bătrână şi prea urâtă, voi izbuti să te 
câștig. Dar, întrucât intuisem adevărul, nu mai puteam 
spera. 

Și atunci am început să te urăsc, deşi nu-ţi găseam 
nici o vină. Să te urăsc pentru că, din câţi bărbaţi existau 
pe lume, tocmai pe dumneata te iubeam, pe dumneata, 
care nu erai în stare să iubeşti o altă femeie. Ani şi ani 
tânjisem să aflu ce înseamnă a iubi un bărbat. Ani şi ani 
oamenii din jurul meu, femei şi bărbați, iubeau, erau 
fericiți, erau nefericiti, dar şi cei fericiți şi cei nefericiți 
declarau că e minunat să iubeşti. Cărțile pe care le 
citeam, filmele şi piesele de teatru pe care le vizionam, 
toate numai de dragoste vorbeau. Și eu, eu eram ase- 
menea unei ființe de pe o planetă pe care iubirea e necu- 
noscută şi care, picată într-o lume în care dragostea 
dintre un bărbat şi o femeie joacă un rol atât de impor- 
tant, doreşte cu ardoare să se nască şi în sufletul ei sen- 
timentul acesta necunoscut ei. 

Spun unii că dragostea adevărată nu simte nevoia 
reciprocității. Nu-i adevărat! Dorindu-mi să pot iubi, 
implicit îmi doream să fiu iubită. Datorită dumitale se 
petrecuse un miracol. Ştiam acum ce fruct dulce şi amar 
- totuşi minunat - este să iubeşti. Nu ştiam însă ce simti 
când ştii că eşti iubită. Dar era suficient să-ți privesc 
ochii, să citesc în ei tristețea iremediabilă, ca să-mi dau 
seama, să înțeleg că nu pot spera să mă iubeşti şi 
dumneata. Dar a mai fost un motiv pentru care te-am 
urât. Plusul acesta de ură s-a adăugat în ziua când m-ai 
anunțat că ancheta a luat sfârşit. Te-am urât mai mult în 
Ziua aceea, nu pentru că dosarul pe care mi-l întocmiseşi 
îmi asigura o condamnare, ci te uram pentru că nu 
aveam să te văd mulți ani, acum când abia începusem să 


te iubesc. Te uram atât de mult, încât atunci când te-am 
avertizat că va trebui să te temi de răzbunarea mea nu 
am vrut să mă grozăvesc, ci realmente doream să mă 
răzbun pe dumneata. 

Pe urmă a urmat procesul, apoi condamnarea mea. 
Acolo, ca să pot îndura cumplita suferință de a nu te 
putea vedea, ca să nu înnebunesc, mă gândeam la dum- 
neata, nu ca la ființa pe care o iubeam, ci ca la una pe 
care o uram şi pe care doream să mă răzbun. 
Exacerbam, în mod voluntar, printr-un fel de exercițiu de 
voință, dorința de răzbunare, imaginând fel şi fel de căi 
de a mi-o satisface. Nici una însă nu mă mulțumea. Nici 
una nu mi se părea pe măsura setei mele de răzbunare. 
Pina într-o zi când am descoperit în ce fel ar trebui să mă 
răzbun pe dumneata. Ştiam - mă convinsesem în timpul 
anchetei - că eşti un om integru şi că te-ai simţi de-a 
dreptul dezonorat dacă ai nedreptăți pe cineva, cu sau 
fără voia dumitale. Mi-am zis că dumneata, fiind un om 
cu profund simţ moral, dacă ai afla într-o zi că mi-am pus 
capăt zilelor din cauza dumitale, ai suferi, chiar dacă, 
scrutându-ți sever conştiinţa, ai ajunge la convingerea că 
nu eşti cu nimic vinovat. 

În ziua când am ieşit din închisoare, în felul acesta 
eram hotărâtă să mă răzbun pe dumneata. Propunerea 
lui Balthazar m-a determinat să-mi modific planul, dar nu 
să renunt la el definitiv. Poate că instinctiv am presimțit 
că, trăind şi pe viitor periculos, până la urmă nu va mai fi 
nevoie de un act deliberat din partea mea, ci că se vor 
îngriji alţii s-o facă în locul meu. 

Stau baricadată în camera de hotel, şi probabil că 
jos, în hol, mă aşteaptă gorilele lui Balthazar. Pe de altă 
parte, Kosta se străduieşte să-mi salveze viața. Dar în 
înfruntarea dintre Balthazar şi Kosta şansele de victorie 
sunt de partea primului, fie şi numai pentru faptul că 
bietul Kosta e singur, pe când Balthazar are în spate 
întreg Trustul. 


„.Și, dacă va câştiga Balthazar, voi muri cu 
regretul că jocul meu a durat atât de puţin şi că numai 
într-o mică măsură m-am putut reabilita în ochii 
dumitale, ai colegilor dumitale şi - cel mai important - 
față de propria mea conştiinţă. 

Erna 

A doua zi, Erna se trezi târziu, aproape de prânz. 
Adormise abia spre dimineaţă, după ce terminase 
scrisoarea adresată colonelului Radu Mănăilă. De 
douăzeci şi două de ore nu mai părăsise camera de 
hotel, în care se simţea într-o relativă siguranţă. De la 
Kosta nu primise încă nici o veste. Dar dacă nu va primi 
nici de acum încolo? Dacă îl lichidaseră gorilele lui Bal- 
thazar sau numai îl ţineau sechestrat, ca s-o silească pe 
ea să plece de la hotel? In cazul când aşa stăteau 
lucrurile, în ce fel va trebui să acţioneze? Pe insulă în nici 
un caz nu se putea întoarce. 

„Dacă ospătarul nu va da nici un semn de viaţă, ar 
trebui să cer protecţia autorităţilor greceşti. Bineînţeles 
numai dacă vreau să trăiesc. Dar oare vreau cu 
adevarat?” 

Era o întrebare la care nu putea da cu uşurinţă un 
răspuns. În schimb, spera că, recitind scrisoarea, îi va fi 
mai uşor să găsească răspunsul. Intinse mîna, luă de pe 
noptieră foile şi începu să le citească. La capătul lecturii, 
în primele clipe, numai puţin a lipsit să nu le rupă. O 
nemulţumeau frazele  emfatice, dar totodată o 
nemulţumea şi tonul general al scrisorii, sec, obiectivist, 
de parcă ar fi relatat un „caz” la care ea fusese doar 
martoră, şi care n-o privea direct. 

„Citind scrisoarea, E/ nu-şi va putea da seama cât 
de mult îl iubesc”. 

Desigur, cel mai înţelept lucru ar fi fost s-o rupă. 
Totuşi, dacă nu izbutea să scape şi Trustul o lichida, £/nu 


va afla niciodată adevărul. Dar, în definitiv, de ce trebuia 
să-l afle? Trebuia! Fiindcă dacă n-o putea iubi, aflând că 
o femeie îl iubise şi murise din cauza lui, poate că din 
când în când îşi va aminti de ea, dacă nu cu un altfel de 
sentiment, cel puţin cu regretul că hazardul potrivise în 
aşa fel lucrurile, ca straniul şi absurdul să-şi pună 
pecetea pe destinele lor, în egală măsură asemănătoare, 
dar, în acelaşi timp, foarte îndepărtate, ca doi aştri din 
galaxii diferite. 

Pe sub uşă, cineva viri un plic. Era de la Kosta. Erna 
îl deschise şi citi cu emoție cele câteva rânduri pe care le 
conţinea comunicarea: 


Părăseşte hotelul tot pe scara de serviciu. La colțul 
străzii vei vedea un „Chevrolet” de culoare albă. Te vei 
urca în spate. Şoferul te va conduce într-un loc sigur. 
Acolo vei rămâne câteva zile. Sper ca în scurt timp să-ți 
fac rost de un paşaport cu care să poţi părăsi Grecia. 

In cursul după-amiezii voi trece pe la gazda 
dumitale ca să te văd şi să-ți dau amănunte. Mult noroc! 

K. 


Erna se îmbrăcă în grabă. În rochia ei neagră de 
doliu şi cu voaleta pălărioarei trasă peste faţă, era de 
nerecunoscut. In graba plecării, numai puţin a lipsit să 
uite scrisoarea abandonată pe noptieră. O vâri neglijent 
în geanta ei de voiaj. Gata de plecare, deschise uşa şi, 
înainte de a părăsi încăperea, cercetă coridorul. Nu zări 
pe nimeni. Şansa încă o dată o favoriza. Alte câteva clipe 
de emoție în timp ce cobora treptele. Traversă strada şi 
se urcă în „Chevrolet”-ul de culoare albă. Şoferul demară 
şi, după câteva clipe, începu slalomul printre celelalte 
maşini. 

Erna, instalată comod pe bancheta din spate, nu 
acordă nici o atenţie celui care conducea. Nu o pre- 
ocupau nici străzile pe care gonea puternica şi eleganta 
maşină. Era bucuroasă că cel puţin această primă etapă 


decurgea fără emoţii. Dar poate că va avea şi în viitor 
şansă. Şansă va însemna dacă el, Kosta, îi va face rost 
de paşaport, şansă dacă va putea părăsi Grecia mai 
înainte ca oamenii lui Balthazar să-i dea de urmă. De 
şansă va avea nevoie şi în continuare. Nu era deloc sigur 
că Balthazar nu o va căuta şi după aceea. Dimpotrivă. 
Ştia doar prea multe şi, în consecinţă, devenise 
periculoasă. Ca să scape de răzbunarea lui Balthazar, cel 
mai înţelept lucru pe care l-ar putea face, în cazul când 
va izbuti să fugă din Grecia, ar fi să se întoarcă în ţară. 
Acolo, Balthazar înceta de a mai fi puternic. Era însă o 
soluţie inacceptabilă pentru ea. 

„Dar nu e posibil să trăiesc în acelaşi oraş cu £/, să 
nu-l pot vedea decât pe ascuns, să nu-i pot vorbi şi să 
mă las devorată de o dragoste fără de limite, dar şi fără 
de speranţe” 

La un moment dat, Erna observă că „Chevrolet”-ul 
gonea pe una din şoselele asfaltate, ce se întindea de-a 
lungul mării. 

— Păme makriăâ?! întrebă. 

— Ohi t6so makriă, despinis Erna.? 

Abia acum îl recunoscu. Era Timos Xenopoulos. 
Erna avu senzaţia că se află într-un tobogan care se 
învârte vertiginos şi că, ameţită din cauza vitezei, va 
leşina. Pe urmă, încet-încet îşi reveni. La volanul maşinii, 
purtând pe cap o caschetă albă de şofer de casă mare şi 
ascunzându-şi ochii sub nişte ochelari negri imenşi, se 
afla Timos. Va să zică căzuse în mâinile lui Balthazar şi 
acum totul era pierdut. Oare trădase Kosta? Posibil, dar 
nu de bunăvoie. Probabil că ori ea, ori el, ori poate 
amândoi fuseseră urmăriţi şi, ulterior, după întâlnirea din 
cimitir, Kosta fusese din nou răpit de gorilele lui 
Balthazar şi schingiuit până când, nemaiputând îndura 
chinurile, dezvăluise totul. 


1 Mergem departe? 
> Nu atât de departe, domnişoară Erna. 


Asta însemna că şi „raportul” ei se afla acum în 
mâinile lui Balthazar. 

„Dovada trădării mele! îşi spuse Erna. Apoi 
imediat: Nu trebuie să-i arăt mizerabilului că mi-e teamă 
de moarte. Fiindcă, acolo unde mă duce, fără îndoială mă 
aşteaptă moartea”. 

Dar oare îi era într-adevăr frică? Ce se petrecea cu 
ea? O linişte ciudată coborâse în sufletul ei. Fusese - 
câteva clipe mai înainte - asemenea unei mări 
frământate de hulă. Acum totul se molcomise în ea, se 
simţea liniştită şi calmă, asemenea unui lac ale cărui ape 
- grele din cauza sărurilor minerale - par moarte. ŞI 
liniştea aceasta ce altceva putea să însemne decât că 
era resemnată? Într-un fel, n-o mai înspăimânta gândul 
că la capătul călătoriei o aştepta moartea. Mai mult, 
simţea un fel de uşurare, întrucât locul nesiguranţei de 
până mai adineauri îl luase acum certitudinea că va muri. 
Certitudinea morţii iminente îi dădea aproape o stare de 
voluptate: că, în sfârşit, ajunsese la capătul suferințelor 
ei. Dacă îi părea rău de ceva; îi părea rău de Kosta. Oare 
îl omorâseră? 

— Domnule Timos, ce i-aţi făcut lui Kosta? 

— Domnişoară Erna, dumneata ştii că eu nu sunt 
decât un comisionar. În legătură cu Kosta nu mi s-a 
încredinţat nici un fel de comision. Ceea ce pot să-ţi spun 
- spre liniştirea dumitale - este că, în afara unor 
neplăceri de ordin fizic, altceva nu a mai avut de suferit. 
Dacă nu cumva se va îmbolnăvi de cancer sau de vreo 
altă boală incurabilă, Kosta va trăi până la adânci 
bătrâneţe. 

— Înţeleg. L-aţi schingiuit ca să-l siliţi să scrie 
scrisoarea. 

— Ţi-am spus că nu mi s-a încredinţat nici un fel de 
comision în legătură cu el. Dacă din întâmplare cunosc 
unele amănunte, aceasta se datoreşte nu faptului că am 
avut un amestec direct, ci curiozităţii mele, domnişoară 
Erna. Sunt un om foarte curios, îmi place să-mi vâr nasul 


chiar în treburile care nu mă privesc direct. M-am 
convins, în mai multe rânduri, că o informaţie care, la 
prima vedere, pare lipsită de importanţă, ulterior poate 
să devină extrem de utilă. Aşa se explică, domnişoară 
Erna, că am fost în măsură să te liniştesc în legătură cu 
soarta lui Kosta. Mai mult, pot chiar să te asigur că 
scrisoarea la care te-ai referit nu el a scris-o. Altcineva i- 
a imitat scrisul. S-a scontat pe factorul psihologic. Că 
dumitale, primind o a doua scrisoare semnată de acelaşi, 
al cărei conţinut făcea referire la înţelegerea voastră 
prealabilă, nu-ţi va da prin minte că cele două misive nu 
au fost scrise de una şi aceeaşi persoană. Şi, după cum 
singură îţi poţi da seama, aprecierea n-a fost greşită. 

— În legătură cu mine, stimulat de marea dumitale 
curiozitate, ce ai aflat? 

— Ce te interesează să ştii, domnişoară Erna? 

— În primul rând, cum au ajuns să mă bănuiască? 

— De vreme ce, acum, faptul e consumat, cred ca 
pot să-ţi răspund: Ai fost tot timpul urmărită. 7ot timpul! 
Şi la Dionissos, şi la Larissa, şi pretutindeni. Cei care te- 
au filat - mai exact cele care te-au filat - au observat că, 
de unde la început, de fiecare dată când veneai la Atena 
luai masa tot la o altă „tavernulă”, la un moment dat ai 
început să frecventezi numai taverna „Paradisos” şi să te 
intereseze numai garsonul Kosta. Mă refer la ultimele 
patru  week-end-uri. Amănuntele cred că nu te 
interesează 

— Nu! fu de acord Erna. 

— Adineauri ai spus: „în primul rând”. Mai este şi 
un „în al doilea rând”? 

— Da! În legătură cu mine, ce comision ai de 
îndeplinit, domnule Timos? 

— Să te duc într-un anume loc, domnişoară Erna. 

— Unde? 

— Într-una din nenumăratele vile ce se înşiră aici, 
pe malul mării. Una care nu se deosebeşte prin nimic de 
cele pe care le-am întâlnit pe drum până acum. 


— Şi pe urmă? 

— Imediat ce ajungem acolo, înseamnă că m-am 
achitat în bune condiţii de comisionul cu care am fost 
însărcinat. 

— Acolo ce mă aşteaptă, domnule Timos? 

— Nu ştiu! 

— Foarte curios! Dumneata, care eşti atât de bine 
informat în legătură cu ceea ce i s-a întâmplat lui Kosta, 
să nu ştii ce soartă mi-au pregătit cei care ţi-au 
încredinţat comisionul? 

— Ştiu, aflu, domnişoară Erna, după, nu înainte de 
a se întâmplă ceva. 

Erna înţelese că Timos ştia, dar, din anumite mo- 
tive, refuza să-i spună. Poate i se interzisese sau poate, 
ştiind că va fi lichidată, din scrupule sau din milă, nu-i 
convenea rolul de mesager al morţii. 

Câteva clipe tăcură amândoi. În stânga şoselei se 
înşirau vile particulare, care mai de care mai frumoase. 
Fiind zi de lucru şi abia la început de sezon, nu locuia 
nimeni în ele. În dreapta, jos, era marea - golful. Din loc 
în loc, pe distanţă de câţiva kilometri, vilele dispăreau, 
pentru ca apoi din nou să se înşire una lângă alta. Pe 
porțiunile de teren pe care nu se aflau construcţii, ţărmul 
era abrupt, iar marea presărată cu stânci. Şoseaua era 
pustie. Rar trecea câte o limuzină, gonind cu o viteză de 
cel puţin o sută de kilometri pe oră. 

— Domnule Timos, ai mai îndeplinit şi altă dată 
comisioane de genul acesta? 

— O singură dată. Eşti extraordinară, domnişoară 
Erna, dacă, în situaţia în care te afli, mai poţi manifesta o 
asemenea curiozitate. 

— Şi asemenea, comisioane sunt bine plătite? 

— Asemenea comisioane, domnişoară Erna, 
niciodată nu sunt plătite atâta cât merită, mai ales în 
cazul când comisionarul nu are curajul să-şi revendice 
hotărât pretenţiile. Dar mi se pare că am ajuns la 
destinaţie, domnişoară Erna. 


Câteva minute mai târziu, Timos intra pe o poartă 
din fier forjat şi stopa în faţa peronului unei vile, care 
evidenția bogăţia proprietarului. Din cauza chiparoşilor, a 
smochinilor înalţi şi a portocalilor, din şosea nu se vedea 
decât o bucată de acoperiş. 

— Te rog să cobori, domnişoară Erna. 

Şi Timos, asemenea unui veritabil şofer de casă 
mare, îi deschise portiera. 

— Mulţumesc! se trezi Erna că-i spune. 

— Dă-mi sacul de voiaj! 

Erna avu o ezitare - înăuntru se afla scrisoarea 
către colonel - dar imediat îşi dădu seama că nu avea 
încotro, şi i-o dădu. 

Intrară în vilă. Living-room-ul era imens. Canapele, 
fotolii, măsuţe, un bar bine aprovizionat, televizor, picup, 
lampadare şi veioze. Cuibărit bine într-un fotoliu, cu 
picioarele urcate pe o măsuţă joasă, un individ cu fălci 
proeminente, cu ochi de viezure şi cu buze de papuaş, 
nici nu se clinti la venirea lor. 

— 0.K.? întrebă ceva mai târziu. 

— O. K., Frank. 

Cei doi începură să vorbească englezeşte. Frank 
părea mânios, cuvintele îi ieşeau din gură cu viteza cu 
care ies gloanţele pe ţeava unui automat, în timp ce 
Timos îi răspundea calm, aproape ironic. 

— Domnişoară Erna, amicul întreabă dacă nu vrei 
în iei o gustare. Presupune că ţi s-a făcut foame 

— Nu mi-e foame. Domnule Timos, acum, când am 
ajuns, spune-mi ce va urma? 

— Deocamdată nimic. Aşteptăm! 

— Aşteptaţi să mai vină cineva? 

— Aşteptam, domnişoară Erna. 

Erna se lăsă să cadă într-un fotoliu. Timos se 
instala comod în altul, în stânga ei. În încăpere, 
asemenea unor animale imateriale, începură să-şi facă 
apariţia umbrele. În cel mult două ore avea să fie noapte. 


Erna închise ochii. Închise ochii numai să nu-l mai 
vadă pe Frank. Pe chipul lui era întipărită atâta cruzime, 
încât o îngrozea. Sta cu ochii închişi şi se gândea. Ce 
aşteptau? Aşteptau pe cineva? Nu! Timos spusese: 
Aşteptăm. Asta ce putea să însemne? Aşteptau să se 
lase întunericul ca s-o omoare? Dar, în definitiv, de ce 
aveau nevoie de întuneric? Vila fiind izolată, puteau s-o 
lichideze fără nici un fel de risc. Dar, dacă nu aşteptau 
noaptea, ce aşteptau? Şi Frank, individul cu mutră de 
asasin, ce rol avea de jucat? Poate rolul călăului? Poate. 

Începu să plângă. Un plâns mut. Ţinea ochii închişi 
şi lacrimile îi curgeau abundent de-a lungul obrajilor. 
Tresări înspăimântată şi deschise ochii în clipa în care 
Frank începu să urle. Nu-şi putea da seama ce anume ÎI 
înfuriase într-un asemenea hal. O lămuri Timos: 

— Spune să nu mai plângi, deoarece lacrimile îl 
enervează. Te sfătuiesc să faci întocmai, fiindcă Frank 
este în stare să te lovească. 

Erna, încredinţată că Frank era capabil de mult mai 
mult decât numai s-o bată, conteni, ştergându-şi ochii cu 
batista pe care i-o dădu Timos. Timpul trecu greu, dar 
trecu. La un moment dat, Frank se ridică şi, după ce lasă 
storurile, aprinse un singur lampadar. Dispăru apoi într-o 
altă cameră şi reveni de acolo cu o sticlă de whisky şi cu 
un pahar. Îl umplu din mers şi, când ajunse lângă Erna, i-l 
întinse: 

— Bea! 

— Domnule Timos, spune-i că nu simt nevoia să 
bea. 

— Bea când îţi spun! se răsti Frank la ea, după ce 
luă cunoştinţă de refuzul ei. 

— Nu beau şi nu mă poate sili dacă nu vreau. 

Frank se înfurie şi mai tare. Îi trase o palmă, îi 
deschise gura cu forţa şi îi turnă conţinutul paharului pe 
gât. În ciuda eforturilor de a nu înghiţi, nu izbuti. Dar 
Frank nu se mulţumi numai cu atât. Umplu din nou 
paharul şi din nou o sili să bea. Apoi încă de două ori. Nu 


se potoli decât în momentul când se convinse că Erna 
era beată. Rânji satisfăcut şi începu să-şi îmbrace 
mănuşile, nişte mănuşi de culoare galbenă. După aceea, 
îi făcu semn lui Timos. Apucând-o fiecare de câte un 
braţ, o ridicară în picioare şi apoi, ducând-o mai mult pe 
sus, o urcară în maşină, la volan. Frank urcă lângă ea, iar 
Timos în Ford. leşiră pe şosea, şi maşinile porniră 
amândouă în aceeaşi direcţie. Timos menținea viteza 
care îi permitea să păstreze între el şi Frank o distanţă 
de cel puţin două sute de metri. 

Frank şofa cu mâinile Ernei. După ce străbătuseră 
o distanţă de circa zece kilometri, stopă fără însă să 
oprească motorul. Cobori din maşină, îi dădu ocol şi veni 
în partea stângă. Deschise portiera, răsuci volanul mult 
înspre dreapta, adică spre malul abrupt şi înalt, şi 
ambreie, apăsînd cu palma genunchiul piciorului Ernei. 
Maşina ţişni înainte, Frank abia avu timp să se ferească 
şi, după câteva clipe, puternica limuzină se rostogolea în 
prăpastie. In cădere, motorul luă foc. 

Frank îşi scoase mănuşile, le vâri în buzunar şi, 
când Timos ajunse cu Ford-ul în dreptul lui, se urcă. Era 
atât de bine dispus, încât începu să fluiere. 

În ziua următoare, la „fapte diverse” ziarele 
anunțau că o femeie, a cărei identitate nu fusese încă 
stabilită - nu se găsise nici un act asupra ei -, conducând 
în stare de ebrietate o maşină furată, se prăbuşise în 
mare. 


Trecură cinci luni. Era pe la sfârşitul lunii 
octombrie. La Atena, pe coasta Apolion, în golful 
Saronikos, de-a lungul coastelor de nord ale 
Peloponesului, turiştii întârziaţi se puteau crede în plină 
primăvară. Cerul era albastru, rareori şi pentru scurt timp 
acoperit de nori, soarele dogorea cu mai multă blândeţe, 
iar pe plajele nenumăratelor hoteluri înşirate pe toată 
lungimea coastelor scăldate de apele mărilor Egeei şi 
lonicei, se mai prăjeau nu puţini turişti. 


La rubricile de „fapte diverse” sau în reportaje cu 
titluri-bombă pe mai multe coloane, ziarele din Atena 
continuau să publice reportaje mai mult sau mai puţin 
senzaţionale, întâmplate în ţară sau aiurea, crime, fur- 
turi, violuri, tîlhării, escrocherii şi multe alte asemenea 
grozăvii. Dar despre cele întâmplate în urmă cu cinci 
luni, la kilometrul X de pe coasta Apolion, nici un ziar n-a 
mai revenit cu „noi amănunte”. Şi n-a mai revenit, 
deoarece, neputându-se stabili identitatea victimei - 
desfigurată cumplit de flăcări - concluziile primei 
anchete rămăseseră valabile: „Accident de circulație 
survenit din vina conducătoarei - neidentificată - care se 
urcase la volan în stare de ebrietate”. Evident, existau 
persoane care ar fi putut da poliţiei informaţii preţioase. 
Ele însă s-au ferit s-o facă, fie pentru că nu aveau 
interes, fie pentru că fuseseră sfătuite să-şi ţină gura şi, 
de frică, şi-o ţinuseră. 

Şi în timp ce la Atena, în toată Attika, în Argolis 
toamna arăta ca o prea frumoasă primăvară 
bucureşteană, la Bucureşti te puteai crede într-o iarnă 
fără zăpadă. Ploua de dimineaţă până seara şi de seara 
până dimineaţa, era frig - la munte ninsese - şi 
caloriferele funcționau din plin. 

Colonelul Radu Mănăilă încuie fişeul, pregătindu-se 
de plecare. Peste o jumătate de oră, la Tribunalul Militar 
urma să se dea sentinţa în procesul intentat lui „Anton” 
pe numele lui adevărat lon lonescu-Dunăre, doctor în 
geologie şi consilier la o întreprindere de comerţ exterior 
- şi a complicilor săi. Dosarul, care însuma zece volume, 
dovedea, până la evidenţă, grava vinovăţie a acuzaților, 
motiv pentru care şi pedepsele pe care urmau să le 
primească inculpaţii urmau să fie dintre cele mai grele. 

De mai mulţi ani, mai exact de când fusese 
anihilată reţeaua „Călugăriţelor”, contraspionajul nu mai 
avusese de elucidat un caz atât de important ca cel al 
spionului Anton Fără contribuţia Ernei cine ştie după cât 
timp el ar fi fost descoperit şi arestat. 


Acum, după ce trecuseră cinci luni fără ca să mai 
dea vreun semn de viaţă, toata lumea era convinsă că 
Erna căzuse. Ce se întâmplase cu ea nu era greu de 
presupus. Un spion, atunci când este dovedit ca spion 
dublu, nu are şanse să scape cu viaţa, mai ales dacă a 
apucat sa transmită informaţii importante. Cade - să 
zicem - victima unui accident de circulaţie şi, cum într-o 
mare metropolă zilnic se întâmplă nenumărate 
asemenea accidente, unul în plus sau în minus nu 
contează, şi nici nu trezeşte suspiciuni. 

Când analiza problema la rece, colonelul nu avea 
nici un fel de îndoială că Erna fusese lichidată. Numai că 
lui nu-i făcea plăcere să se gândească cu toată 
luciditatea necesară la soarta Ernei. Mistificându-se într- 
un fel, prefera să creadă, şi mai ales să spere, că într-o zi 
ea va da un semn de viaţă. 

În dimineaţa în care colonelul se pregătea să plece 
ca să fie de faţă la pronunţarea sentinţei în procesul 
intentat lui „Anton”, curierul îi aduse, pe lângă obişnuita 
corespondenţă, şi un plic adresat lui personal. Ştampilele 
de pe timbre dovedeau că plicul fusese expediat din 
Bucureşti. Expeditorul însă nu-şi dezvăluia nici numele şi 
nici adresa. 

Destul de intrigat, deschise plicul. Pe prima filă citi 
următoarele: 


Domnule colonel Radu Mănăilă, 

Sunt câteva luni de când am intrat în posesia unei 
scrisori ce v-a fost adresată de colaboratoarea 
dumneavoastră apropiată Erna Caroți. 

Întrucât nu-mi stă în obicei să păstrez scrisori care 
nu-mi sunt adresate, imi face o deosebită plăcere să v-o 
trimit. Regret că, datorită unor condiții obiective, nu am 
putut-o face mai de mult. 

Al dumneavoastră, în continuare îndatorat, 

Balthazar. 


P.S. Deoarece presupun ca soarta colaboratoarei 
dumneavoastră continuă să vă preocupe, cel puțin din 
pură curozitate, mă simt dator să vă informez că Erna 
Caroti a murit în împrejurări tragice. În stare de ebrietate 
a furat o maşină şi, neputând stăpâni volanul, s-a 
prăbuşit cu ea cu tot în mare de la o înălțime de peste o 
sută de metri. Cadavrul ei groaznic desfigurat şi pe 
jumătate carbonizat a fost îngropat în cimitirul din Pireu. 
Administratorul cimitirului v-ar putea indica mormântul 
ei. Intrucât Erna Caroţi v-a fost o colaboratoare 
credincioasă, ar merita să veniti în Grecia ca să presărați 
pe mormântul ei câteva crizanteme. 

B. 


Colonelul puse deoparte scrisoarea lui Balthazar şi 
începu să-o citească pe aceea a Ernei. După ce termină 
de citit, strânse foile şi le încuie în fişeu. 

Ridică receptorul: 

— Vă rog să raportați tovarăşului general că sunt 
bolnav şi că am plecat acasă. 

Pe culoar se întâlni cu ofiţerul de serviciu. 

— Nu vă simţiţi bine, tovarăşe colonel? 

— Sunt tare bolnav, Dumitraşcule, tare bolnav! 

leşi în stradă şi o porni la întâmplare. Arăta într- 
adevăr ca un om bolnav. Trecătorii îl priveau, unii 
intrigaţi, alţii compătimindu-l. Rătăci mult timp pe străzi, 
absolut fără gânduri, dar, în schimb, înspăimântat, în 
țesătura intimă a făpturii sale, deoarece descoperea că i 
se statornicise în suflet o nouă durere care, presimţea, 
nu avea să dispară prea curând. 


Editura 
Eminescu 

